
O 


Românie 


Interioară 


Vasile Sebastian | 


Dâncu 


o Românie interioară 


ă pasionează și adun de ceva ani declaraţiile 

de dragoste ale politicienilor pentru România, 
făcute mai ales la provocarea jurnaliștilor. Unii 
vorbesc mai bine, știu jocul cu cuvintele. Alții, mai 
simpluţi, îi urează „la mulţi ani” ca și cum i-ai spune 
asta unei rude bolnave sau unei bunici uitate la țară, 
pe care știi că n-o s-o mai vizitezi niciodată. Pe cei 
din urmă îi înțeleg și le respect nepriceperea, în fond, 
cred că o minciună stilizată este mai periculoasă 
decât un sentiment pe care nu poţi să-l exprimi. Dar 
azi am citit declaraţiile de dragoste făcute României 
de câţiva politicieni din prima categorie care m-au 
dezamăgit profund. M-au dezamăgit pentru că 
vedeau România ca o pradă. România era descrisă 
ca fiind un loc terifiant unde nu există solidaritate, 
nici unire, nici democraţie, o zonă aflată în ghearele 
unei puteri străine, venite parcă de pe altă planetă. 
Un fel de loc al nimănui, un nicăieri, un teritoriu al 
haosului, disperării și pierzaniei. 

Am înţeles din discursurile lor că România de 
acum este un fel de pradă în ghearele dușmanului 
și că marele lor regret este că țara nu se află în 
ghearele lor, mai buni, mai drepţi, mai solidari. Am 
citit aceste lucruri lângă știrea despre primarul PDL 
dintr-o comună buzoiană care a botezat unele străzi 
din comună cu numele a zece dintre rudele sale. Da, 
România este o pradă pentru ochiul de prădător al 
unui politician și atunci ce poţi să-i dorești prăzii? 
Să fie tot mai grasă și să moară toți ceilalți prădători. 

România ocupată de cealaltă gașcă de politicieni 
(mereu va fi cineva care se plânge de asta!) s-ar putea 
să fe „nicăieri” astăzi, dar politicienii se înșală, poate 
că nu acolo este România. Poate acolo sunt doar 


niște nefericite de bunuri, bugete, funcţii, demnități 
și alte forme materiale care pot fi ocupate de găștile 
și familiile militanţilor de partid. Când un politician 
a spus că există două Românii, când un altul a spus 
că există chiar trei Românii, eu cred că au exagerat 
în speranţa lor. Au crezut că prin ștampila de vot au 
luat în proprietate o parte din România. 


Nu, nici cei care au pierdut alegerile, nici cei care 
conduc acum țara nu sunt îndreptățiți să spună că au 
în proprietate vreo parte a României. Au primit niște 
voturi și monopolul parțial sau total asupra puterii, 
dar nu sunt proprietarii sufletelor noastre. Plăcinta 
pe care au cucerit-o politic nu este chiar România. 
Este doar o parte a României, cea care poată fi furată, 
prădată, violată sau pusă în conturile „băieţilor 
deştepţi”. Este bucata de patrie pe care o putem lua 
în geanta diplomat sau cea pe care o putem prosti cu 
tot felul de minciuni și cuvinte frumoase. 


Dar România care ne umple ochii de lacrimi 
când auzim imnul de stat nu poate fi ocupată din 
patru în patru ani de hoardele de activiști de partid. 
România căreia i-am scris numele cu literele de 
carton din abecedar și cu mâna tremurând de emoție 
este ascunsă undeva unde nici noi înșine nu mai 
avem acces decât foarte rar. România din versurile 
Luceafărului sau patria noastră ca limbă română, 
prorocită de îngerul Nichita, este imposibil de trădat 
sau de vândut pe arginţi. România din sufletele 
noastre nu apare niciodată pe mesele unde înfulecă 
politicienii. 

Niciodată patria noastră, România, nu poate 
fi colonizată ca o feudă de marii sau micii noștri 
conducători. Ea nu ne părăsește nici măcar atunci 


când dăm vina pe ea pentru neputinţele sau 
înfrângerile noastre personale sau de grup. 


Patria mea este acolo unde într-o bucată de 
pământ a fost coborât trupul celei care mi-a dat viață 
și patria aceasta nu poate fi atinsă și nici luată în 
posesie de niciunul dintre cei care vorbesc în numele 
României, ca niște proprietari. Ea nu poate fi atinsă 
nici măcar de mâinile noastre și nici de gândul nostru 
rău când ne pierdem încrederea în ea. Ea nu poate fi 
lăsată moștenire, nici pusă la mezat. Nici măcar nu 
ne putem lepăda de ea atunci când plecăm departe 
și încercăm să ne uităm originile. 

România este o emoție care ne-a fost însămânțată 
în suflete atunci când descopeream lumea și care 
s-a șlefuit încet, ca o perlă, din suferinţe, tristeți și 
bucurii. Din spaima de lume și din bucuria de a 
descoperi prietenia sau solidaritatea. România este 
un alt nume pe care îl dăm noi unui loc din univers 
unde am cunoscut iubirea, zâmbetul mamei sau 
glasul blând al învățătoarei noastre. Nu putem fugi 
de acel loc pentru că se află în inimile noastre, fie că 
știm, fie că nu mai știm. 

Chiar dacă credem, devenind politicieni, că putem 
să luăm în posesie a nu-știu-câta-Românie, sau toată 
România, singura Românie la care avem dreptul să 
tânjim este România aceea pe care o redescoperim 
uitată din noi. Aceasta va trăi până la sfârșitul zilelor 
noastre, nu avem de ce să-i spunem „la mulţi ani”, 
pentru că nu ne facem urări nouă înșine. 

În momente ca acestea am putea sărbători retrăind 
sentimentul acela al paradisului uitat, chiar dacă nu 
întotdeauna patria din sufletul nostru se lasă retrăită, 


chiar dacă poate nu vine, ca la comandă, la întâlnirea 
cu noi. Dacă am încercat să ne amintim prietenii 
dragi ai copilăriei, mâinile muncite ale mamei sau 
cântecul acela din copilărie, sau chipul dragostei 
dintâi, și am simțit o ușoară căldură în partea stângă 
a pieptului, atunci este semn că România a venit la 
întâlnire cu noi și că trăiește, este vie. 

România despre care scriu pe blog este patria 
mea. Ea nu este o Românie profundă, decât în măsura 
în care sufletul și ființa mea îi dau profunzime și 
perenitate. Ea trăiește în fanteziile și din iluziile 
mele. Este iluzie, atunci când ţine loc de speranță 
și adevăr, dar niciodată nu este altceva decât patria 
mea. Singura mea patrie, toate celelalte sunt doar 
țări, vorba maestrului Octavian Paler. Ştiu că unii 
caută toată viaţa o țară mai frumoasă, este dreptul lor 
și uneori îi invidiez pentru curajul rătăcirii, dar prefer 
să-i admir și să-i iubesc pe cei care, prin puterilor lor, 
mai mici sau mai mari, își fac mai frumoasă ţara lor. 

Această Românie interioară nu va deveni 
niciodată o pradă pentru politicienii care, mai 
inspirați sau mai puțin inspirați, sinceri sau 
doar simulanți, îi spun României de 1 Decembrie: 
„La mulți ani!”. 


2011, 1 decembrie 


calea INIMII 


Când 
lehamitea învinge 
şi sila este o ciumă care se 
întinde încet dar sigur, când laşitatea 
se cațără pe zidul firav al încrederii şi îl 
dărâmă, când raţiunea se rătăceşte şi sărăcia 
de spirit învinge, eşti obligat să cauţi o altă 
cale. Nu ai pe cine sa întrebi, magiştrii nu mal 
folosesc la nimic, dar atunci trebuie sa alegi 
cu inima. Calea inimii este ultima şansă, 
este născută din disperare şi din frica 
pentru viitorul copiilor tăi, cu nume 
şi prenume, nu a copiilor în 
general. 


calea inimii 


m suportat cu stoicism sau chiar cu fascinație 

comentariile legate de noua mea postură de 
proprietar şi manager de presă. Fiindcă şi am răbdare 
de ardelean, nu am reacţionat la niciunul dintre 
comentarii, nici chiar la cel al unui imbecil care 
presupunea că în felul acesta îmi vând eu partea de 
Ardeal. Nu am reacționat, nici nu am dat explicaţii, 
deşi s-au scris sute de articole şi comentarii, pentru 
că acest brainstorming legat de viitorul proiect 
mă poate ajuta. Mă poate sprijini să mă feresc de 
pericole, de respingerile colective. Sigur, mă poate 
ajuta şi să mă feresc de spaimele colective, dar şi să 
mă delimitez de la început de idioţi, de extremişti 
sau de golanii care nu văd decât ticăloşie peste tot, 
o ticăloşie la care se simt experți şi din care câştigă 
mereu. Am observat spaimele fiecăruia dintre 
actorii publici, viziunea lor despre presă, ce ar face 
ei cu un asemenea instrument dacă l-ar avea, care 
sunt prietenii, cum se nasc peste noapte prieteni 
de conjunctură sau inamici generici. În sinteză, o 
experienţă foarte interesantă, una din acelea pe care 
nu ai dreptul să ratezi a le întoarce pe toate fețele căci 
sunt ocazii foarte bune de a învăţa la şcoala vieții. 


Voi comenta însă unul din articolele legate de 
acest eveniment, pe care îl consider pozitiv şi complet, 
un comentariu al unei jurnaliste pe care o doresc 
parteneră la proiect şi care ştiu că are încredere în 
mine sau cel puțin mă creditează cu bune intenții. 
Şi ea se întreabă, aşa cum a făcut întreaga societate 
românească, ce urmăresc cei care au lansat acest 


proiect şi inventariază cu bună credinţă trei variante 
posibile. În treacăt fie spus, nu înțeleg de ce presa 
noastră inventariază mereu ipoteze fără să aleagă, 
fără să-şi asume, deci fără să caute construcţii mai 
complicate în care să aducă dovezi la nişte scenarii 
în care faci un pariu cu viitorul. Cu bunăcredinţă, 
prietena mea jurnalistă inventariază trei posibile 
intenţii, rațional gândite, româneşte ancorate în 
realitatea noastră balcanico-orientală: protejarea şi 
promovarea unor afaceri ardelene, promovarea unui 
proiect politic (mai mult imaginar, provenit dintr- 
un fel de coterie USI-PDL) şi chiar un proiect de 
afacere de presă corectă, cinstită, dar destul de greu 
de realizat, cum bine observa colega mea, în actuala 
stare de silă şi lehamite socială. 


Am văzut încă o dată că un proiect care este 
actual, necesar, o ia înaintea autorilor, începe să 
aibă viaţa lui socială, ba chiar ar putea să scape de 
sub controlul celui care l-a creat. Dincolo de orice 
ecouri, este clar că niciun proiect nu are o singură 
motivație, uneori sunt componente inconştiente sau 
neverbalizate care ne împing spre un proiect, mai 
ales când este vorba de un grup de oameni. 


Însă niciunul dintre articole nu a reuşit să 
surprindă esențialul motivaţiei noastre, resorturile 
de la care am pornit. Evident că nu ne-am propus să 
îngropăm nişte bani în mormane de ziare sau după 
perdeaua de fum a imaginilor televizate, dar în niciun 
caz nu ne-am gândit să apărăm afaceri sau partide şi 
nici să atacăm adversari sau neprieteni. Imaginaţia 
prietenilor sau adversarilor care au scris despre 
noi s-a oprit, din păcate, la bariera gândirii sociale 
românești, la nivelul unor stereotipuri care ne fac 


să nu avansăm, să producem mereu imaginea unei 
realități care degeaba şi-a schimbat datele obiective, 
noi nu vom observa niciodată la timp asta. 


Am făcut această stranie, pentru unii, asociere în 
primul rând pentru că am constatat că avem ceva de 
spus, ca ardeleni, ca intelectuali sau ca oameni de 
afaceri, şi nimeni nu va spune asta în locul nostru. 
Am aşteptat şi noi să facă alții acest pas, dar am 
aşteptat degeaba. Dorinţa de a schimba ceva în jurul 
nostru poate fi la fel de puternică precum motivele 
enunțate de prietena mea jurnalistă. Poate am 
început să credem că modul nostru de gândire poate 
fi transmis, acceptat, poate imitat sau interiorizat şi 
de alți români. O dorinţă de comunicare amestecată 
cu mândria de a încerca să ne arătăm lumii în altă 
ipostază decât cea caricaturizată de ciocoflenderul 
drag nouă, Florin Piersic. Poate credem în cuvântul 
care uneşte şi că trăim în Transilvania în comunități 
segmentate, în realități paralele, pentru că am 
interiorizat mereu imaginea pe care alții o proiectau 
asupra noastră. Credem că dacă nu vom face eforturi 
ca spiritul şi cultura de „mitteluropa” să se întindă şi 
dincolo de Carpaţi, atunci granița profețită ideologic 
de Samuel Huntington ar putea deveni un zid 
adevărat crescut pe nesimţite între noi. 


Vrem să vorbim (şi) noi despre noi, să ne spunem 
poveştile noastre, să nu mai aşteptăm să ne spună 
alții cine suntem şi cum ar trebui să ne gândim 
identitatea sau alegerile de viață. Există o cale de a 
exista, o fiinţare specifică fiecărei comunități care 
îmbogăţeşte cultura şi istoria națională doar cu 
condiția s-o laşi să se exprime, să nu o sufoci sub 
şabloane sau directive ideologice sau patriotarde. 


Pentru asta trebuie să accepți diferența, acea 
diferenţă ca spectacol miraculos, inedit, ca explozie 
de nou. Pe cei slabi de minte diversitatea îi sperie, dar 
pe cei care au suferit datorită uniformizării forțate, 
descătuşarea diversităţii îi potenţează, îi eliberează. 


Dar pentru a găsi această cale, nu ajunge să cauţi 
cu raţiunea, nici cu gândirea hipersocializată. Calea 
descătușării energiei unei națiuni este să-i arăţi în 
toate oglinzile imaginea nefardată, neretuşată, unică 
prin firescul trăirii. Este o datorie pe care o avem 
față de comunităţile noastre, o misiune sau chiar o 
vocaţie dacă simţi aceasta cu o forță mai mare decât 
raționala retragere. Poate este un orgoliu, dar dacă 
simți că, împotriva evidenţelor, chiar împotriva 
rațiunii, tu continui să scrii, să cauţi oameni pe care 
merită să-i admiri şi vrei să le vorbeşti şi altora despre 
ei, atunci înseamnă că există şi o altă cale decât cele 
expuse la începutul acestui articol. 


Draga mea prietenă, când lehamitea învinge 
şi sila este o ciumă care se întinde încet, dar sigur, 
când laşitatea se cațără pe zidul firav al încrederii 
şi îl dărâmă, când raţiunea se rătăceşte şi sărăcia de 
spirit învinge, eşti obligat să cauţi o altă cale. Nu ai 
pe cine să întrebi, magiştrii nu mai folosesc la nimic, 
dar atunci trebuie să alegi cu inima. Fără algoritmi 
de decizie, fără fundamente raţionale sau analize 
SWOT, doar cu sufletul tău bântuit de spaimă sau 
îndoieli. Calea inimii este ultima şansă, este născută 
din disperare şi din frica pentru viitorul copiilor tăi, 
cu nume şi prenume, nu al copiilor în general. Este 
micul detaliu care lipsește din analiza ta, pertinentă, 
corectă, bine intenționată. 


2011, 21 iunie 


intelectualul ca atitudine 


m așteptat câțiva ani pentru a uita două cărți 

importante ale celui mai influent sociolog 
francez al secolului XX, Pierre Bourdieu, Meditaţii 
pascaliene şi Schiţă pentru o autoanaliză, pentru 
a putea să scriu și eu despre tema lor. Mi-a rămas 
în minte un fragment pe care unii îl interpretează 
ca ipocrizie, dar pe care eu îl interpretez ca fiind un 
adevărat program pentru fiul poștaşului din Pirinei: 
„Niciodată nu m-am simţit cu adevărat îndreptățit să 
exist ca intelectual. Și totdeauna am încercat, ceea ce 
fac şi acum, să exorcizez tot ceea ce, în gândirea mea, 
poate fi legat de acest statut, de pildă, intelectualismul 
flosofic. Nu iubesc intelectualul din mine, şi ceea ce, 
în ceea ce scriu, poate să sune a antiintelectualism 
este îndreptat împotriva a ceea ce, în ciuda eforturilor 
mele, persistă în mine în materie de intelectualism şi 
intelectualitate, precum dificultatea, atât de tipică 
intelectualilor, de a accepta cu adevărat că propria 

libertate îşi are limitele ei. 


Da, nici eu nu iubesc intelectualul din mine 
atunci când seamănă, chiar întâmplător, în diverse 
contexte, cu vreunul dintre intelectualii publici 
care se autocontemplă narcisist, ignoră practica 
socială şi nu au forța de a participa la o cât de mică 
acțiune de rezistență. Ca un cercetător al opiniei 
publice, şi nu numai, îngropat între munţii de date 
prin care aproape 100 de oameni care lucrăm la 


1 Pierre Bourdieu, Meditaţii pascaliene (trad. rom.), 
Editura Meridiane, Bucureşti, 2001, pp. 19-20. 


Institutul Român pentru Evaluare și Strategie - IRES 
ne câştigăm pâinea, cred că am dreptul ca, măcar 
în clipele de odihnă, să mă opun artei divinatorii 
bazate pe modelări statistice şi să caut demontarea 
unor mecanisme sociale dotate cu diferite forme de 
prestigiu sau rezonanţe pe care le luăm ca practici 
seculare sau valori eterne. 


Am părăsit şi eu deliberat filosofia şi, repetând 
destinul lui Bourdieu, mi-am urât originile până 
aproape de 40 de ani. După aceea - aici nu mai știu 
ce credea Bourdieu - a început să mă urmărească 
frica de a nu le trăda. Şi acum mă uit cu atenţie la 
viața mea şi la poza bunicului Sebastian care mi-a 
spus cu o seară înainte de a muri: ai grijă să nu cazi 
pradă jocurilor de noroc, ești pătimaş ca mine, şi să 
ai grijă de un singur lucru - respectarea cuvântului 
dat este cel mai important capital al familiei noastre. 


Cititorul meu tânăr cu care corespondez des pe 
e-mail sau prin comentariile de la forumuri vine deja 
din altă lume, trăiește într-o dimensiune a imaginii 
şi poate mai bine să mă înțeleagă pe baza unor 
analize mai sumare, mai imagistice şi mai colorate 
emoțional. El a crescut într-o epocă a televiziunii şi 
este posesorul unei identități mai flexibile realizate 
prin bombardament de supra-evenimenţialitate şi o 
presiune mai mare a timpului și alternativelor. El face 
parte din ceea ce Maffesoli a numit magistral triburile 
postmoderne, unde oamenii se simt legaţi prin 
partajarea de emoții şi afecte. Ei sunt reprezentanţii 
unei mutații genetice, de ruptură a legăturilor sociale 
tradiționale, mult mai sustraşi determinismelor. Ei 
fac parte deja dintr-o generaţie în care, spune Olivier 
Mongin, sunt atinşi de individualism negativ, adică 


afectaţi de nelinişte şi singurătate, ei intră în reţele 
sociale unde te poți sustrage reciprocității. Grupurile 
lor sunt provizorii, sau mai precis, ceea ce numesc 
ei rețele sociale sunt regrupări temporare, aflate sub 
semnul celei de-a treia solidarităţi (după solidaritatea 
organică şi cea mecanică), unde relaţiile sunt fragile 
şi superficiale, dar fiecare individ face parte din mai 
multe reţele între care poate să aleagă. „Prietenii” de 
pe Facebook sunt puncte de stabilitate mişcătoare 
pentru fiecare individ, într-o societate a incertitudinii 
maxime unde solidaritatea este reflexivă, în sensul 
lui Giddens: reflexivitatea ca examen de revizuire 
a practicilor sociale. Aici individul este asaltat de 
multi-apartenenţe şi nu există principii solide care 
să antreneze adeziuni colective stabile. Aceşti tineri 
care se plâng în cântecele lor că „nu s-au născut în 
locul potrivit” şi visează să plece în străinătate sunt 
produsul acestui timp. Poate ei, tinerii, sunt singurii 
contemporani cu lumea noastră, cei mai mulți români 
nefiind cetăţeni tipici ai acestei societăți moderne. 
Poate că doar ei sunt victimele Timpului, ceilalți 
sunt victime ale decalajului nostru continuu față de 
istoria Europei şi mai ales ale plonjeului direct într-o 
libertate care poate fi cu necesitate înțeleasă doar 
dacă ai construit ceva la propria ta viață şi mai puţin 
dacă schimbările ţi-au venit mereu din afară şi, la 
intervale scurte de timp, a trebuit să schimbi valorile, 
zeii sau altarele la care te închini. 


Pot să accept că este vorba de o regresie colectivă 
masivă şi că trăim o criză socială de identificare 
sau, cum spune Maffesoli, o saturație societală față 
de marile valori ale celor trei secole de capitalism 
tradițional şi, probabil, trecem la o altă paradigmă, 


la o altă manieră de a fi împreună, trecem de la un 
inconştient colectiv dominat de triada muncă-rațiune- 
viitor (Prometeu) spre o epocă dionisiacă, dominată de 
triada vis-imaginar-fantasmă, iar acest lucru nu se mai 
produce prin intermediul revoluțiilor care ne arătau 
schimbarea, ci prin viruși ai contaminării culturale. 
Cum spune Maffesoli în Le Temps des Tribus, nu mai 
avem contracte sociale între indivizi ca și cele din 
comunitățile de până acum, ci mai degrabă pacte în 
cadrul unor comunităţi fragmentate (triburi muzicale, 
sportive, sexuale, religioase etc), unde regula este 
individualismul emoțional. Emoţia face regula şi 
în politică, a se vedea cazurile Dan Diaconescu, 
Gheorghe Becali, Sorin Oprescu, produsele politice 
ale unor momente de răscoală emoţională generate 
de arestări sau respingeri care păreau abuzuri față 
de indivizi şi unele dintre libertăţile lor. În această 
situație, elita intelectuală este cu totul depăşită de 
aceste triburi noi, unde predomină un sentiment, însă 
nu unul de apartenenţă. Tribul se adună să protejeze 
o emoție sau să vadă cum această emoție face să 
vibreze mii de oameni. 


Media participă la marile celebrări colective 
şi creează o iluzie perfectă a realității. Dar nu prin 
oglindire, strâmbă sau concavă, ci prin proximitate. 
Televiziunea moare, spun specialiștii în media, dar 
moare pentru că se confundă tot mai mult cu viaţa, 
locuim tot mai mult în televizor, nu putem să mai 
criticăm televiziunea pentru că am deveni nişte 
absurzi care critică viața. Cum sugerează Bogdan 
Ghiu, televizorul s-a mutat în noi, iar în domeniul 
politic, critica televizorului la adresa unor politicieni 
devine o modalitate de a-i ține în viaţă, iar polemicile 


sunt mai mult o competiţie şi o enervare pentru că 
televizorul s-a apropiat prea mult de viaţă şi trebuie 
să stea în proximitatea unui politician care şi-a 
câştigat dreptul de a locui în televizor, alături de 
mogul sau de profesioniștii lui şi deontologiile lor 
minunate. Politicianul ar putea fi ucis prin nebăgare 
în seamă, dar atunci ar suferi și televizorul siamez. 


Ce să facă intelectualul în aceste condiţii? Mai 
poate exista intelectualul clasic, legat de litere și 
rațiune, când toți argumentează prin emoție şi 
imagine? 

Da, mai poate exista şi îşi poate face proiecte de 
schimbare a lumii. Pentru că dincolo de mijloacele 
de expresie sau marile schimbări de paradigmă, 
lucrul care este cel mai important este atitudinea de 
rezistență. Atitudinea nu are legătură prea mare cu 
formele de expresie, ea este fundamental o poziţie 
verticală, o ruptură față de curgerea consensuală 
sau supunerea bleagă față de reguli sau tradiţii. 
Atitudinea este rezultată dintr-un sistem de valori, ea 
se justifică mai mult prin sine, decât prin conţinutul 
ei. De multe ori nu-mi aduc aminte de substanţa unei 
poziţii, dar îmi aduc aminte de omul care a stat drept. 
Recent am văzut că Uniunea Scriitorilor nu-l apără pe 
cel care a scris Bunavestire sau Îngerul de ghips de 
niște tardive acuzaţii de colaboraționism. Nu cunosc 
rațiunile celui care este baştan peste această tagmă 
a scriitorilor, dar ştiu că eu l-am citit în adolescență 
și tinereţe pe Nicolae Breban şi am simţit o atitudine 
care mi-a dat o speranţă și care mi-a transmis rușinea 
de a renunţa la valori. M-a ajutat să nu mă ticăloşesc, 
mi-a transmis că nu eram singur, că aş putea şi eu să 
rezist, dacă alții pot. De aceea nu o să mă intereseze 


niciodată trecutul unui scriitor care mi-a luminat 
tinerețea sau anii negri ai comunismului. Dacă a 
putut să scrie, cu toată mizeria în care a fost târât, 
atunci pentru mine este un mic erou,pentru că ceilalți, 
majoritatea, au rămas doar la stadiul de ticăloşie, nu 
şi-au dus şi menirea până la capăt. 

Dincolo de estetică sau poetică, un intelectual 
veritabil este atitudine. 


2011, 12 mai 


Doamne al Sărbătorilor 


C e pot face sărbătorile pentru noi? Nimic, ele doar 
oferă ființei ocazia de a se trezi din goana zilnică 
sau din fuga de sinele nostru cel profund, de care ne 
furișăm ca de fratele cel mic în copilărie. Nașterea 
Fiului este re-naștere, este întoarcerea la origine. 
Adică, stai o clipă, întoarce capul înspre timpul acela 
din viaţa ta în care familia era acolo în jurul mesei, 
într-un timp aproape uitat. În care fetele îţi aduceau 
mere în sân și nu era nicio tresărire de moarte. În care 
mai puteai să visezi, iar viața era în față ca o pajiște 
verde, verde, iar dacă închideai ochii, te năpădeau 
visele, indiferent dacă era noapte sau zi. Nu pot să 
trăiesc din cauza viselor, i-ai spus la un moment dat 
tatălui tău, iar el s-a uitat la tine lung și a înlemnit de 
parcă nu știa că defectul de a scrie versuri se poate 
transmite ca oricare boală a copilăriei. Oprește-te, 
spune sărbătoarea, nu vezi că ai luat-o razna, ai nevoie 


de senzaţii tot mai tari pentru a simţi ceva uman, nu 
vezi că umbli anesteziat și apatic pe covorul negru 
dintre dimineaţă și noapte? Stai un pic și uită-te în 
micile oglinjoare de pe turta dulce cu Moș Crăciun, 
pe micile cioburi din turta dulce colorată nu poţi 
vedea toate tăieturile de pe chip, poţi vedea doar 
ochii și aici ai noroc, doar ei nu au îmbătrânit. 

Doar când vin sărbătorile mai poţi să te întorci, 
mai poţi pleca pentru câteva zile în permisie, te poți 
îmbăta cu prietenii din liceu, poţi s-o înjuri pe curva 
asta de viaţă ca la ușa cortului, Dumnezeu nu te aude, 
el are de coordonat armatele de îngeri și trebuie să-l 
monitorizeze pe Moș Crăciun. Tu știi la ce sunt bune 
sărbătorile, ţi-a spus odată prietenul tău, țigănușul 
din armată, cel care semăna atât de mult cu Bănel, 
sărbătorile au fost inventate pentru cozonac și 
mirosul lui. Îți aduci aminte că ţi-ai jurat atunci că, 
dacă o să ajungi bogat, o să-i cumperi colegului tău 
de armată un cozonac mare cât catedrala catolică 
din Radna. Unul cald, aburind, care să facă atâta abur 
pe cer, încât să se topească gheața din amintirea 
iernii aceleia îngheţate. Vezi, ai uitat, nici măcar nu 
mai știi cum îl cheamă pe băiatul acela brunet și 
speriat de ceea ce i se întâmpla în lumea aia imbecilă 
împachetată în haine kaki! 


Prietene, nu pot face nimic sărbătorile pentru tine 
dacă nu te lași în voia lor ca în brațele mamei, ca în 
braţele iubitei din adolescenţă. 

Fără rușine, fără gânduri, fără spaime, fără proiecte 
sau suspiciuni. Numai așa poate dispărea lumea ta 
de fiecare zi, numai așa o să te poţi desprinde de 
agendă, de telefon și de pământul de asfalt înghețat. 
Dacă te uiţi pe etichetele de pe uși, o să vezi peste 


tot că scrie „no exit”, așa că, prietene, trebuie să 
petrecem sărbătorile cu ochii închiși! Dar nu aștepta 
prea mult de la sărbători dacă nu ai făcut înainte 
exerciții de respiraţie, de dezgheţare și extinse 
exerciții de adulmecare. Trebuie să-ți obișnuiești 
ochiul cu lumina și să nu tresari dacă vin cântece 
direct spre tine, să nu le cauţi în playlisturi de pe 
YouTube, pentru că sunt sunete fără nume și doar 
ființa ta vibrează. Și mai ales nu trebuie să te ascunzi, 
așa cum o faci de multe ori în zilele tale îngropate 
în ceaţă, trebuie să ieși cu pieptul deschis spre locul 
execuţiei, să te îmbrăţișezi cu toate fetele pe care o să 
le întâlneşti petraseu, nu te amendează nimeni pentru 
tulburarea liniștii publice și nici pentru conducere în 
stare de beatitudine. Va fi un traseu lung și, cu cât o 
să ţi se pară mai lung, cu atâta va fi mai bine, după 
cum spun niște filosofi fățarnici. E adevărat, poate ar 
trebui să nu-i credem, dar ei ne zic că doar pe drumul 
acesta este cărarea cea adevărată, pe drumul acesta 
nu rămân pași încrustaţi în noroiul zilei, doar aici nu 
este rătăcire. Dacă o să-i vezi pe toți că se uită la tine, 
să nu te rușinezi, ei nu te văd, văd doar o flacără care 
plutește. Nu deschide ochii, cuprinde tot universul 
cu aripile imense care ţi-au crescut într-o clipă și nu 
spune nimic, poţi spune ceva greșit, vreun cuvânt în 
care cine știe ce s-a cuibărit. Lasă totul să curgă de 
la sine, poţi opri ceasul, ca atunci când te îmbătai pe 
datorie în birturile tinereții. 


Doamne al Sărbătorilor, Sfinte Părinte al mer- 
sului pe aer, nu te lua după dorințele nătânge ale 
mele și ale prietenilor mei! Fă tu să se întâmple cum 
crezi că este mai bine! 


2011, 24 decembrie 


evadarea din zădărnicie 


La plecarea lui Mircea Ivănescu 


S> dus dintre noi unul dintre cei mai mari poeți 
pe care i-a avut România, Mircea Ivănescu. Deși 
în 1999 a fost propunerea României pentru Premiul 
Nobel pentru literatură, astăzi nu vor afla prea mulți 
români că s-a stins un mare poet. Nici tinerii cei 
deștepţi și sensibili, cu sufletul tânjind după frumos 
și după iubire, nu vor afla vreodată că bucureșteanul 
refugiat la Sibiu ar fi putut să le spună că „nu există 
singurătate/suntem întotdeauna mai mulți în noi 
înșine”. 

La plecarea unuia dintre cei mai discreţi poeţi ai 
literaturii noastre nu se vor bate televiziunile pentru 
transmisii de la cimitirul din Sibiu și nici nu vom 
avea vreun breaking news, ca la spectacolul morții 
Mădălinei Manole. Politicienii nu se vor înghesui pe 
la televiziuni să deplângă marea pierdere. 


A fugit de la București la Sibiu și nu s-a mai 
întors în Capitala noastră unde tot mai mulți scriitori 
deveneau samsari de vorbe. Unul dintre cei mai mari 
postmoderniști ai Europei nu cred că va fi omagiat 
de Președintele României și nici nu i se vor face 
ediţii de lux la Humanitas, pentru că nu s-a alăturat 
pasiunilor deșarte ale contemporanilor săi. 


Într-unul dintre puţinele interviuri, spunea: 
„N-am mai scris din 1997, de când s-a îmbolnăvit 
nevastă-mea. N-am mai scris şi nici n-am mai citit. 
[...] Nu mă caută niciun prieten, nici din străinătate, 
nici din țară, şi, în general sau în particular, nu am 


niciun prieten. Stau singur ca un nenorocit. Toată 
lumea dă cu picioarele în mine” De fapt, acest 
mare contemporan al nostru a evadat dintr-o „mare, 
dintotdeauna știută, zădărnicie”. Mă bucur pentru că, 
în fine, a reușit să găsească ieșirea din locul acesta 
neprietenos unde „spaima se rostogolește, străvezie, 
prin aer. Deasupra/ în jurul meu”. 


Drum bun, bătrâne! 


2011, 21 iulie 


O veste mal tare 
ca viaţa și ca moartea 


C> spune, prietene, dacă în această noapte ai 
afla prin vocea unui înger că, printr-o minune, 
ești înzestrat cu darul minunat al păsărilor, adică, 
începând din clipa asta, poți să zbori? Doar că nu 
poţi spune nimănui acest lucru; dacă spui cuiva, vraja 
dispare. Şi mai rău, nici nu ai voie să încerci vreun 
zbor de probă, pentru că o poţi face o singură dată. 
O singură dată poți să simţi aerul tare al înălțimilor 
şi să intri cu capul printre norii adevăraţi. O singură 
dată, adică atât cât poți rezista să stai deasupra ierbii 
şi a asfaltului; la revenirea pe pământ, totul s-ar sfârși. 

Ar fi o mare sfâșiere interioară, pentru că, în 
primul rând, suntem făcuţi să împărtăşim, să arătăm 
cu orgoliu ceea ce avem în plus, să ne mândrim, să ne 


arătăm cu aroganță talentele ori însușirile minunate. 
Mai mult, suntem bănuitori și necredincioși, deci 
cum să nu încercăm, cum să credem vocea din cer 
fără să facem o mică încercare în spatele casei, 
în fundul grădinii? Dacă a fost o iluzie, dacă ni s-a 
năzărit doar? 

Mulţi ar deveni nefericiți pe loc de acest mare dar, 
visat de întreaga omenire. Când să alegi momentul 
acela minunat al zborului, momentul magic al 
singurului zbor? Cum să te pregătești pentru el, 
cum să-ţi faci sufletul mai ușor pentru a sta cât mai 
mult în aer? Grele încercări ar fi, dragă prietene, nu-i 
așa? Ce nelinişte şi cutremurare să iei decizia sau să 
amâni încercarea minunatului moment al zborului! 

Să aștepți ani de zile fără să încerci, îndoindu- 
te mereu, necrezând că este posibil! Cum să alegi 
momentul acela, singurul, unicul? Când să alegi 
momentul în care să fii zeu pentru câteva ore 
sau minute? Cine știe cât de lung o să fie zborul 
acela? După ce criterii, cine să te sfătuiască cum 
să alegi momentul acela? Să fii singur sau să aduci 
televiziunile să te vadă? Să-i aduci pe cei de la 
Guinness Book să jurizeze această minune, să te 
bage în Cartea Recordurilor? 

Să fii singur sau să-ţi aduci prietenii ca să împărțiți 
minunatul moment? S-o duci doar pe iubita ta, de 
mână, undeva pe un vârf de munte și acolo să-i arăţi 
că iubirea pentru ea te-a transformat în vultur? Cum 
să negociezi cu ceilalți momentul de după, când toți 
o să te provoace să mai zbori, iar tu nu mai poţi? Te 
vor privi oare ca pe o găină, ca pe o epavă, ca pe un 
înger căzut? 


Dar tu vei putea crede, în fața neîncrederii 
celorlalți? Nu o să ajungi să ţi se pară că totul a fost 
o iluzie sau un vis? Prietenii tăi de pe Facebook 
vor putea să creadă poveștile tale? Dacă nu se va 
fi imprimat nimic pe casetele camerelor de filmat? 
Va ajunge o singură experienţă pentru a te crede cu 
adevărat sau te vor trata ca pe un iluzionist care face 
trucuri de felul ăsta în fiecare spectacol, pentru un 
bilet de câţiva cenți? 

Oare copiii tăi vor aștepta și ei vocea care să le 
transmită că darul acela divin este ereditar? Vor fi ei 
dezamăgiţi dacă nu se va întâmpla asta, vor aștepta 
cu speranţă în fiecare noapte, vor fi trişti în fiecare 
dimineață că îngerul acela al lui Dumnezeu nu a 
venit? Te vei întreba poate de ce ţi-a dat Dumnezeu 
acest dar, oare trebuia să îndeplinești o misiune şi tu 
nu te-ai priceput? Poate chiar tu s-ar putea să începi 
să îl urăști pe cel care ţi-a dat doar o singură dată 
acest dar și să te întrebi de ce nu ţi-a dat acest dar 
nemăsurat pentru toată viața. 


Ce o să te faci dacă te va chinui în fiecare noapte 
senzația că a rămas sufletul tău deasupra lumii și nu 
poţi să-ți ridici târâtoarea carne spre sufletul care 
stă agăţat de albastrul boltei? Dacă o să te chinuie 
bănuiala că poate ești pasăre şi nu om, sau, Doamne 
fereşte, ce o să te faci dacă îţi va apărea sminteala că 
ești seminţie de înger? 

lată, prietene, doar o șoaptă în întunericul nopții, 
o promisiune legată de un mare vis al omenirii, şi 
uite câte întrebări, ce frământare, ce răstignire a 
sufletului se poate naște! Ce mică veste, ce dar mare 
poate să fie tulburarea! 


Învierea ne aduce o veste mai mare, una teribilă, 
dar care trece pe lângă noi şi nu ne mișcă, nu ne face 
să vedem lumina ce ne-ar ajuta să traversăm frica de 
întunericul etern. Vestea pe care ne-o aduce Învierea 
este că moartea poate fi învinsă, că putem face noi 
înşine asta. Nu moartea biologică, a trupului de 
pământ, ci moartea sufletului și a spiritului. Moartea 
cea de fiecare zi poate fi învinsă. În fiecare zi putem 
învinge moartea prin înălțare spirituală, prin bunătate 
față de altul, prin desprinderea de posesia de lucruri. 
Putem să ne ridicăm oricând vrem deasupra lumii, 
putem să-i luăm şi pe alţii cu noi, dacă le vestim acest 
lucru. Unii au nevoie doar de vestea că ar putea să 
umble, că nu sunt nevolnici, ci doar sunt paralizaţi de 
frică, de neîncredere și de umilinţele trecute. 


Aceasta este lumina pe care trebuie s-o dăm mai 
departe, pe care n-o putem stoca în case de bani și 
în conturi din bănci, ea se înmulțește pe măsură ce 
se împarte altora. Ne putem ridica deasupra urii și 
încleștării mâinilor pe lucrurile inutile, putem căuta 
dincolo de cartierul nostru un om care aşteaptă 
minunea de a putea să-și trimită copilul la şcoală sau 
o bătrânică pentru care Dumnezeu are chipul unei 
pâini calde. Putem să căutăm să ștergem lacrima 
aproapelui şi să împărțim cu orfanii bucuriile copiilor 
noștri. Putem să învingem moartea care ne pândeşte 
sufletele în fiecare dintre zilele în care alergăm doar 
după bani și mărire. Putem învinge moartea care ne 
împietreşte inimile când trecem pe lângă cei căzuţi 
fără să le întindem o mână. Ce veste bună, ce puţine 
întrebări, ce puţină zbuciumare! Poţi deveni uşor 
şi poţi zbura în fiecare zi, în fiecare clipă, doar că 
trebuie să lași jos sacul acesta de oase. 


Hristos a înviat, prieteni, spuneți asta mai 
departe! Pe Facebook, pe Twitter, în gând, prin 
scrisori, pe Messenger, prin toate mijloacele şi 
nemijloacele. 


2012, 14 aprilie 


ridică-te și încearcă.. 


O meditaţie de toamnă de la PInk 


D- tot vine toamna și nu se lasă până nu 
rostogolește peste noi cerul, norii, întunericul 
și plumbul de frig, nu te lăsa doborât și fii atent: 
s-ar putea să cazi în iluzia mortală că toamna este 
anotimpul tău. S-ar putea să te lași ameţit de asfințitul 
ei continuu și apusurile care înțepenesc pe cer. Nu 
accepta să iubești toamna pentru că s-ar putea să te 
pierzi în labirinturile ei înșelătoare... 


Nu știam la ce folosește dansul până acum, în 
această zi de toamnă. Credeam că e doar un inutil 
preludiu înainte de o noapte de dragoste sau un dans 
de păun pentru a cuceri o pasăre care oricum e oarbă 
și nu poate zbura... Râdeam de cei care spuneau că 
dansul e o artă, ce artă, spuneam, nu vezi că este doar 
o palidă compensare pentru cei care nu pot vorbi 
și nu pot transmite ceva prin cântec. Dansul este 
poarta spre artă a surdomuţilor mă gândeam, dar 
fără s-o spun... 


Cât de departe eram de înțelegerea lucrurilor mi- 
am dat seama în acea zi plumbuită când m-a copleșit 
dansul acesta al ridicării și căderii pe care P!nk ni-l 
arată în „Try”. Am încremenit în mijloc de zi cu 
spaimă că toţi vor afla cât am fost de nătâng și de 
orb. Încearcă și vezi clipul melodiei și dansează cu ei. 
O să înţelegi că ne târâm singuri prin cenușa fiecărei 
zile și nu ridicăm capul spre cer decât atunci când 
apare flacăra. 


Totul e o luptă în care mereu cazi și trebuie să te 
ridici. Ea vine ca o înfrângere pe care ţi-o alegi în 
locul unui șir de victorii care nu i-ar spune nimic. 
Ea vine și aduce o lume, o luptă, o viață. Uneori poți 
zbura, dar zborul este scurt și etern este doar deșertul 
cu ciulini și spini. 

Înţelegi că numai Ea te poate susține, că numai ea 
te poate iubi fără să se întrebe de ce. Numai ea știe 
că este bine să nu întrebi niciodată de ce. Leoaică 
tânără, iubirea, doar ea te poate dezmorţi în această 
toamnă rece. Îngere Nichita, am aflat și eu, în sfârșit! 
Cum o s-o recunoști? Nu trebuie, ea te va recunoaște 
cu siguranţă. Nu te speria, sigur o s-o simţi, e o flacără 
care umple lumea de culori. Da, te va arde, dar n-o să 
mori. Cu siguranţă n-o să mori, doar că trebuie să te 
ridici și să încerci până simţi că arde și doare. 

Prima dată o să înţelegi că iubim femeile nu 
pentru că sunt niște porțelanuri frumoase, ci pentru 
că seamănă cu noi în disperare și în lacrimi, și 
zbatere, și dorinţă, și ardere... 

Dacă e toamnă, nu vă temeți de flacără, nu vă 
speriaţi de cădere și nici de durere. Nu vedeţi că 
pământul e gol, afară e deșertul, camera e un pustiu 


îngrădit pe care doar Ea poate să-l umple? Doar 
Ea poate să umple golul pe care toamna ni-l sapă, 
perfidă, în suflete. 


Ridică-te, ridică-te, ridică-te... 
Incercă, încearcă, încearcă... 


2012, 28 octombrie 


a simţi 


ecent au venit la mine trei foști studenţi de-ai mei 

de acum 15 ani, cărora le-am fost și îndrumător 
de an sau, cum spun ei, „decan de suflet”. Doreau să 
ne sfătuim cum să facem întâlnirea de 15 ani, pentru 
că nu o făcuseră nici măcar pe cea de un deceniu de 
la terminarea facultăţii. 


Am căutat soluţii de comunicare, ei erau sceptici, 
mă rugau să dau eu un mesaj în locul lor pentru că 
pe mine m-ar putea asculta colegii lor răspândiţi 
prin lume. Am reacționat destul de neîncrezător, 
explicându-le sincer că pe mine, lectorul de atunci, 
m-au uitat cu siguranţă, ei, adică cei care au fost 
colegii lor, sunt, cu siguranță, o amintire mult mai 
vie. La protestele lor, i-am supus la un test, recunosc, 
destul de cretin. Spuneţi-mi, dacă vă aduceți aminte, 
lucruri pe care vi le-am spus la cursul de sociologie 
generală, unul dintre cursurile pe care le-am predat 
atunci. Nu s-au așteptat la asta, era un curs de anul 
I, nu era poate cel mai reprezentativ, chiar dacă era 


curs fundamental, și atunci au încercat să îmi aducă 
aminte de momente speciale, de analizele de media, 
de cursul de publicitate, amintiri despre cursul festiv 
în care le-am vorbit despre profesie și riscurile ei, 
despre practicile și votcile băute împreună. 


Mă uitam la ei și la fâstâceala lor de oameni 
mari, când una dintre fetele timide ale grupei, care 
nu vorbise până atunci, s-a ridicat de pe scaunul 
din biroul meu și mi-a spus: Profesore, nu ne chinui! 
Poate că am uitat ce ne-ai spus la cursuri, poate 
am ţinut minte doar lucrurile neesenţiale, dar sigur 
nu am uitat un lucru, cum ne simţeam atunci când 
veneam la cursuri și Dumneata te plimbai printre 
bănci sau stăteai cu fundul pe catedră și ne vorbeai 
despre societate, despre instituţii sau cultura ca un 
soft. Ne simțeam oameni și credeam cu adevărat că 
vom putea schimba lumea asta, că suntem obligaţi să 
ne apucăm de această treabă. Ne făceai să ne simţim 
colegi cu tine, iar asta ne dădea încredere. Simțeam 
că dacă vom citi acele cărţi pe care le revărsai pe 
catedră la fiecare curs sau seminar, viața noastră se 
va schimba. Îmi aduc aminte vocea ta prietenoasă 
de câte ori îl rog pe fiul meu să nu se oprească din 
citit, să nu aștepte să primească ceva gratis de la 
viață. Am uitat tot unii dintre noi, ne aducem aminte 
o grămadă de lucruri cei cu memorie mai bună, dar 
cu toţii știm ceea ce am simtit de fiecare dată când 
eram împreună, când plecam hai-hui la cercetări de 
teren, când eram umiliti de unii profesori și veneam în 
cabinetul tău să ne pansezi rănile. Știm ce simţeam 
când nu mai vedeam nicio cale și te așteptam ore 
întregi pe banca din curtea interioară de la UBB doar 
ca să te salutăm și să ne întrebi ce mai facem, cum 


mai e viața noastră, dacă „mai trăim, mai iubim, mai 
murim”. Câteodată, dacă era sâmbătă, mergeam cu 
tine prin librării, la meci ori la vreo bere. 


Unul dintre ei mi-a adus aminte că l-am ajutat 
pe colegul lui de bancă (a se citi „i-am pus o pilă”) 
să fie reexaminat la o disciplină secundară atunci 
(pedagogie, cred) ca să nu-și piardă bursa, altul 
mi-a spus că nu l-am lăsat să abandoneze facultatea 
după două rateuri la examene, iar acum este profesor 
undeva la o universitate dintr-o țară vecină. 


Uitasem toate acestea, viața m-a împins în altă 
direcție, le-am spus rușinat. Poate că mi-am trădat 
vocaţia, le-am spus, am plecat la București, am 
devenit politician. Și noi, profesore, am uitat multe, 
dar nu am uitat ce am simţit de câte ori ne întâlneam 
cu tine, de câte ori veneai la cursuri. E mult mai 
important decât ceea ce ne-ai spus, decât ce ne-ai 
învăţat. Ce am simţit nu vom uita niciodată! Aproape 
că uitasem întâlnirea mea cu reprezentanţii acelui 
an, dar mi-am adus aminte de aceste eveniment în 
seara asta, când o prietenă bună a mea, pe care o 
cunosc doar din spaţiul virtual, mi-a trimis o poveste 
minunată despre o stewardesă și o întâmplare din 
viaţa acesteia. V-o spun și vouă pentru că este noapte 
și poate că unii sunt singuri și așteaptă un semn, un 
gând... 

„Viaţa mea se rezumă la așteptarea unui sunet 
idiot. Îmi petrec viaţa la 10.000 de metri și trebuie 
să înghit toate prostiile pasagerilor. Obligaţia mea 
profesională este să accept totul, cu zâmbetul pe 
buze. La zborul trecut am avut o pereche de gemeni 
care au plâns non-stop, timp de 7 ore. Sunt convinsă că 
au adormit imediat după aterizare și, în următoarele 


două zile, nu se vor trezi decât ca să mănânce. Bing- 
bang, bing-bang, sunetul se repetă enervant. Trebuie 
să mă duc la 23B să văd ce vrea. Dumnezeule, nici 
măcar nu am decolat bine și sunt chemată. E clar, voi 
avea o zi grea. Gândurile îmi zboară în așteptarea 
semnalului de la pilot, că decolarea s-a încheiat. 
Acum sunt supărată, problemele au început să 
apară odată cu vizita mamei mele la spital, pentru 
controlul anual. Îmi aduc aminte cum o luam de 
mână și... bing-bang, bing-bang. Astăzi sunetul ăsta 
o să mă omoare, 23B nu are pic de răbdare. Mă uit la 
colega mea, care-mi face semn că pot să plec. Pilotul 
a terminat decolarea și a dat semnalul. Mă ridic, îmi 
aranjez fusta și cu mâna dreaptă îmi netezesc o cută 
imperceptibilă a gulerului. Cu zâmbetul profesional 
pe figură, dau perdeluța la o parte și pășesc la clasa 
întâi. Ochii scanează rapid persoanele de aici. Unul, 
doi, trei oameni de afaceri care-și scot laptopurile, 
un bărbat între două vârste care se pregătește să 
citească o carte și o familie cu doi copii. Mama 
copiilor îmi zâmbește sincer. Primesc cu multă 
bucurie zâmbetul ei și o întreb dacă dorește ceva. Îmi 
răspunde că nu. Până acum stăm bine, la clasa întâi 
n-o să fe probleme. Mai sunt și câteva locuri libere. 
Îmi continui drumul pe culoar și mă îndrept grăbită 
spre 23B. Cum o zăresc, îmi dau seama că este exact 
persoana care aduce necazurile. Tânără, înfumurată, 
crede că le știe pe toate și că i se cuvine orice. În 
mintea ei, toți oamenii de pe Pământ s-au născut și 
trăiesc numai ca să-i facă ei pe plac. Din păcate, eu 
chiar va trebui s-o mulțumesc. - Vreau să mă mutaţi 
de pe acest loc, spune ea cu un glas pițigăiat. Respir 
adânc și o întreb zâmbind: - De ce, doamnă? Care 


este problema? - Nu vezi că m-aţi așezat lângă un 
negru? Crezi că pot suporta asta tot zborul? Vuupss! 
Problemă rasială, îmi spun în mintea mea. Arunc o 
privire către ceilalți pasageri și văd că toate privirile 
sunt aţintite asupra mea. Toţi așteaptă răspunsul 
meu. Mi-e greu să spun ceva, mă uit la bărbatul de 
culoare de lângă ea și-l văd cum se uită șocat la mine, 
fără să îndrăznească să spună ceva. Hainele îngrijite 
și privirea inteligentă trădează un intelectual ce 
pare a merge la o conferinţă. - Voi căuta să văd ce 
pot face, doamnă, îi răspund femeii, zâmbind. Mă duc 
până în spatele avionului. Este aşa cum am bănuit. 
La economic, toate locurile sunt ocupate. Stiam asta, 
dar trebuia să mă conving. Simt în ceafă privirile a 
zeci de oameni. Toți sunt curioși să vadă cum se va 
dezamorsa situația aceasta tensionată. Ajung din 
nou la 23B. - Stimată doamnă, după cum am bănuit, 
avionul este plin... și fac o pauză, în care o privesc 
și o văd cum stă gata să explodeze de revoltă și de 
scârbă... singurele locuri libere sunt la clasa întâi. 
Va trebui să am acceptul căpitanului pentru a 
putea muta o persoană la clasa întâi. Dintr-odată, 
o văd cum ia o faţă victorioasă și întâmpină toate 
privirile dezaprobatoare cu un aer de superioritate. 
Toţi pasagerii mă privesc supăraţi. Toţi se așteptau 
de la mine să o pun la punct pe această femeie. Nu 
pot să stau să le explic că nu am voie să mă cert 
cu pasagerii și că nu aş fi făcut decât să pornesc o 
ceartă inutilă. Ajung la căpitan și-l întreb dacă pot 
muta o persoană de la economic la business, din 
motive rasiale. Căpitanul îmi spune să procedez cum 
cred eu de cuviință ca să rezolv situaţia. Cuvintele lui, 
am încredere în tine, știu că te vei descurca minunat, 


mi-au adus un zâmbet pe buze. Deja mă simt mai 
bine și acum pot gestiona orice situație dificilă. Cu 
acordul căpitanului, mă întorc la femeia isterică. 
Acum zâmbesc din toată inima și încep să vorbesc: - 
Stimată doamnă, căpitanul a fost de acord. Nimeni nu 
este obligat să stea lângă o persoană dezagreabilă. 
Un murmur de nemulţumire s-a auzit în tot avionul. 
Femeia jubila. Bărbatul de culoare tăcea. Am lăsat 
murmurul să se stingă și, exact când femeia începea 
să-și strângă lucrurile, am continuat: - Domnule... aţi 
fi aşa de amabil să mă urmaţi la clasa I? În numele 
întregii noastre companii, pilotul vă cere scuze 
pentru faptul că aţi fost pus în situația de a avea 
lângă dumneavoastră o persoană atât de neplăcută. 
Dintr-odată, am fost luată prin surprindere de zeci de 
aplauze și țipete de bucurie din întregul avion. Toată 
lumea se bucura alături de bărbatul de culoare, 
căruia îi zărisem lacrimi în ochi. 

Se spune că povestea este o întâmplare adevărată, 
petrecută pe data de 14 octombrie 1998. Se zice că, 
ulterior, compania aeriană le-a transmis următorul 
mesaj angajaţilor săi: „Este posibil ca oamenii să uite 
ceea ce le-ai spus. Este posibil ca oamenii să uite ce ai 
făcut pentru ei. Însă nu vor uita niciodată felul în care 
i-ai făcut să se simtă.” 

E adevărată sau nu această poveste, are prea 
puţină importanță, majoritatea poveștilor devin 
adevărate doar dacă le găsim și în viața noastră. 


Good night, students, wherever you are... 


2013, 2 martie 


pedepsește-ol 


Prietene, 


DB să nu te deranjeze dacă Ea vrea să fie 
altfel, dacă vrea să fie macho, sau pragmatică, 
sau chiar combinaţia dintre aceste două defecte. Nu 
te supăra dacă va vrea să-ți dea ordine, nici dacă 
se va gândi să-ți facă ordine în viață. Poate va uita 
să-ți spună că te iubește, oricum o făcea mai des 
decât o meritai. Dacă se va arăta puternică, dură sau 
arogantă, ori poate obraznică, fă-te că nu observi. Să 
nu te miri dacă o să te contrazică la orice, dacă va 
pleca la meci, dacă va bea bere urât mirositoare și se 
va întoarce târziu acasă. Poate va vrea să-i respecţi 
toate poftele, să nu te miri dacă își va lăsa chiloţii sau 
ciorapii aruncaţi peste tot. 


Las-o să poarte pantaloni și ținute office, iar dacă 
se va crede James Bond sau se va transforma într-un 
mic tiran, tu n-o opri. 

Las-o să tânjească la altcineva, cu siguranţa că tu 
o vei aștepta mereu acasă, răbdător și cuminte. Să nu 
te deranjeze dacă o s-o vezi că se uită peste fiinţe și 
lucruri ca și cum totul ar fi făcut să stea la picioarele 
ei, priveşte-o cu înțelegere dacă va vorbi despre suflet 
în timp ce nu se va uita în ochii tăi. Las-o să înceapă 
toate propoziţiile cu EU, nu-i reproșa nimic dacă o să 
vezi că i-a crescut un ego cât munţii Carpaţi. Las-o să 
creadă că tu nu ai acces la marile valori și la marile 
idei ori neliniști contemporane, că tu și genderul tău 
nu aveţi acces la aerul tare al înțelepciunii. Dacă se 
vrea războinică, las-o, chiar dacă nu va reține decât 
victoriile facile din războiul domestic. Las-o să fie 


egoistă, oricum nu i se potrivește asta, las-o să își 
dorească lucruri numai pentru Ea. Nu-i reproșa ceva 
dacă eul ei va dori, nevrotic, s-o iubeşti numai pe 
Ea, timp de o viaţă și, dacă se poate, și în celelalte 
reîncarnări. Dacă o să vrea, acceptă să fii sclavul ei, 
ea, sărăcuța, acceptă asta de când se știe. 


Prietene, las-o, dacă vrea, să se simtă bărbat. Să 
înțeleagă și ea ce înseamnă să viețuiești trist, să nu 
ai fiinţă jertfelnică la infinit. Să nu poți iubi altceva 
mai mult decât eul de războinic închipuit, să nu poţi 
să plângi, pentru că, nu-i așa, nu se cuvine, deși te 
macină o sfâșietoare durere. 

Las-o să se simtă bărbat, să vadă cum e, câtă 
tristețe virilă, câtă singurătate orgolioasă poate 
să fie. Să înțeleagă, în sfârșit, că ea, Femeia, este 
imperfectă pentru că noi, jumătăţile femeilor, suntem 
neterminaţi. Poate o să înțeleagă că ea nu este zeiță, 
doar pentru că noi nu suntem zei. Poate va înțelege 
și ea că nu este regină doar pentru că noi, bărbaţii lor, 
nu suntem regii pe care i-a visat, ci niște bieţi sclavi 
numibieni îngenuncheaţi la picioarele ei. 


Pedepsește-o cu povara de a fi bărbat, doar astăzi, 
când este 8 martie, ziua internaţională a demagogiei 
și a iubirii de carton. 

Dar, prietene, iubește-o în toate celelalte clipe ale 
celor 364 sau 365 de răsărituri și apusuri. lubește-o 
și protejeaz-o în toate zilele în care își dorește să fie 
bărbat. lubește-o în tot restul zilelor tale pentru că este 
singurul lucru pentru care nu va trebui să dai seamă la 
Judecata de Apoi, este singurul lucru pentru care nu 
trebuie să răspunzi la întrebarea „de ce”. 


2013, 8 martie 


ambasadorul nostru 


de dincolo de albastru 


Cele zece porunci ale Părintelui Bartolomeu 


Famo dimineață de februarie, unul dintre oamenii 
pe care-i respect și care se asociază în mintea și 
sufletul meu și cu amintirea celui căruia i s-a spus 
Leul Ardealului m-a sunat invitându-mă să vorbesc 
la o comemorare a Mitropolitului Bartolomeu, am 
înțeles eu, alături de alții, inclusiv de Domnia Sa. 
Cuprins de o nesăbuință pe care mi-o explic doar 
prin faptul că lumina amintirii marelui ierarh mi-a 
anesteziat spiritul de conservare, am acceptat pe 
loc. Peste o lună, când mi-a fost trimis ahșul și m-am 
găsit singur acolo, alături doar de niște violoniste, am 
regretat amarnic. M-am perpelit cel puţin o noapte, 
îndoindu-mă că aș putea cinsti memoria Părintelui 
cu un discurs cât de cât normal din mai multe rațiuni. 


În primul rând, cu siguranță urma ca sala să fie 
plină de oameni care au lucrat decenii întregi cu 
Părintele Bartolomeu. Vor exista oameni care i-au 
fost adevărați fii spirituali și discipoli. Eu nu sunt 
vrednic de asta pentru că sunt un biet mirean care 
mai are multe de învățat până să înțeleagă alchimia 
spirituală a credinţei. Nu mă simţeam nici măcar un 
credincios prea disciplinat și poate chiar sunt prea 
păcătos pentru a merita această onoare. 


M-a mai liniștit doar gândul că s-ar putea ca totul 
să fie rânduit și cei care, astăzi, acceptă să stau în 


fața Domniilor lor au avut probabil un gând: dacă 
despre memoria marelui nostru Părinte poate vorbi 
un gângav, înseamnă că Preasfinția Sa așa a avut 
o viață grăitoare în sine. Dacă aura-i de sfințenie o 
zăreşte un bicisnic ca și mine, atunci este o dovadă 
vie că părintele a lăsat o lumină care nu va pieri 
niciodată. 

În plus, am gândit atunci cu spaimă, eu nu am 
fost de la început un admirator al Părintelui. Eu 
am văzut umbra Sfinţiei Sale crescând cu greu. Nu 
am înţeles de la început intervenţia sa în politică, 
l-am bănuit de partizanat politic și nu mai era mult 
și credeam toate lucrurile nedrepte care se scriau de 
către dușmanii Ortodoxiei sau de către dușmanii 
României și Ardealului. La început, am citit cu 
suspiciune unele dintre scrierile Părintelui. Am 
făcut cum însuși Sfinția Sa a recunoscut suspicios 
fiind față de Patriarhul Iustinian. Aproape că m-am 
uitat pe gaura cheii să văd dacă seara, în intimitatea 
chiliei, se pune în genunchi și se roagă. 


Nu m-am raportat la figura sa intelectuală cu 
smerenie, ci cu judecată aspră. Pe măsură însă 
ce ajungeam să-l înțeleg, cercetarea mea a devenit 
mânată de un spirit de solidaritate, apoi de iubire 
și, când se pregătea să treacă la cele veșnice, cu un 
sentiment de disperare că se prăbușește o lume pe 
care speram s-o putem ajuta să rămână în picioare. De 
fapt, singura mărturie sau evocare adevărată, sigură 
pe care pot să o fac este propria mea convertire. 


Am început astfel să fac notițe pentru vorbirea mea 
despre Părintele Bartolomeu, înțelegând riscul acesta 
ca o penitenţă, ca o meritată plată a necredinţei și 
suspiciunii mele nătânge,o pedeapsă pentru că am fost 


Toma Necredinciosul. Dar m-a consolat tot un gând al 
Părintelui Bartolomeu: „Toma nu e necredincios prin 
structură, ci mai degrabă prin ipostaza omului care 
exclamă: «E prea frumos ca să fe adevărat!» A fost 
necesară o singură clipă - primul moment al întâlnirii 
cu Hristos Cel Înviat - pentru ca Toma să rostească 
impresionanta mărturisire de credinţă: «Domnul meu 
şi Dumnezeul meu» (loan 20, 28)” 


Evocarea mea caută astfel să deslușească 
marile lecţii pe care Eu le-am primit de la Omul, 
Intelectualul și Înaltul ierarh al Bisericii noastre 
care a fost Bartolomeu Anania. Am căutat să găsesc 
cele 10 porunci, ultimele, pe care ni le-a lăsat drept 
învățătură și poruncă. 


1. 

Teologia este nuanţă, 

nu o distrugeti prin simplificare 
$ 

şi mecanicism! 


Mitropolitul Bartolomeu a întemeiat prin viața 
și opera sa o teologie a nuanțelor, a creat o meta- 
filosofie a limbajului și o reîntemeiere a dogmei. 


A încercat cu precizie de bijutier să reclădească 
sensurile adânci ale ortodoxiei, dar legând credința 
și spiritualitatea ortodoxă de ziua de azi. La 18 ani, 
după ce i s-a jucat prima piesă de teatru, a avut 
revelația forței cuvântului. O tânără a venit și i-a 
spus: „Ce fericit trebuie să fii Dumneata. Ai pus pe 
hârtie o lume și vezi că ea se naște și se mișcă așa cum 
ai vrut!” A crezut în forța cuvântului care multiplică, 
instaurează, aduce lumină și risipește umbrele. Poate 
de la loan Gură de Aur sau Apostolul Pavel nu am 
cunoscut un mai puternic ierarh care să creadă în 


forța transformatoare a Cuvântului. A căutat mereu 
să aducă o nouă lumină, un sens nou, să ne transmită 
că lumea este mai mult decât vedem, gândim sau 
credem. 


În conferința sa celebră deja despre corupția 
spirituală lansează o teorie interesantă despre cele 
două lumi ale limbajului. O lume materială cotidiană 
în care cuvintele au un semn și posibilitatea de a 
converti cuvântul domestic în dublul sens din lumea 
spirituală. A făcut-o magistral când, la cererea unor 
studenți, a căutat să furnizeze sensurile CORUPŢIEI 
SPIRITUALE. A vorbit într-o splendidă erudiție 
semiotică și intuiție semiologică despre PÂINE, 
APĂ, CALE, FOC, ADULTER, dar mai ales despre 
CORUPŢIE, despre care spune: a corupe înseamnă 
a altera, dar NU DOAR PRIN DESCOMPUNERE, 
DAR ȘI PRIN AMESTEC. Corupţia, ne spunea, este 
și amestecul valorilor cu nonvalorile, a oamenilor, 
dar și a diferitelor sincretisme religioase sub masca 
falsă a ecumenismelor de tot felul. 


2. 
Purificaţi porțile percepţiei, 
așa o să rafinați cunoașterea! 


William Blake spunea: „Dacă porțile percepției 
ar fi purificate, totul i-ar părea omului așa cum este - 
infinit”, iar demonstraţia Părintelui Bartolomeu despre 
inexistența morţii este o minunată dovadă de purificare 
a viziunii și despre posibilitatea noastră reală de a 
intui, a înțelege infinitatea existenţei și a vieții. 

„Moartea nu există, este o trecere, opunte, ei bine, 
dragii mei, între moarte și somn este vreo deosebire? 
Moartea nu există, nu trebuie să ne temem de ea. 


Nu există moarte pentru că există Învierea, moartea 
este doar o sincopă. Moartea nu există pentru că nu 
moare în om sufletul și destinul sufletului. La final, 
în marea trecere, omul îşi pune sufletul în mâna 
Domnului.” Inima este fereastra sufletului. Dacă 
sufletul e murdar, cum să-L. vezi pe Dumnezeu? se 
mai întreba retoric părintele nostru Bartolomeu 
Anania. 


3. 

Păstrați-vă demnitatea națională 
într-o Europă care și-a pierdut 
strălucirea sa umanistă! 


Nu poţi fi un bun credincios dacă nu știi cine ești, 
nu poţi fi un om întreg dacă nu îți respecţi rădăcinile 
și credința, ne spunea adesea Părintele. Europa 
își caută un suflet, iar nouă ne caută un drăcușor, 
spunea referindu-se la iniţiativele turistice legate de 
Dracula și ritualizare. „Nu vă lăsaţi umiliti, ne spunea 
Părintele când noi ne prosternam unei Europe 
consumeriste care ne dădea cu băţul peste degete, 
ne e greu să fim trataţi ca nişte primitivi, cu toată 
sărăcia noastră, uitându-se că dacă suntem astăzi 
săraci şi înapoiați din cauza comunismului, este 
şi prin faptul că Occidentul ne-a livrat, aproape 
gratuit, acestuia. Lucrurile acestea sunt ştiute. Cred 
că Apusul nu are dreptul să ne umilească, aşa cum a 
încercat şi încearcă.” 


„Nu aşteptăm spiritualitate din Occident, 
pentru că nu o are. Uneori suntem trataţi ca nişte 
«balcanici», uitându-se că suntem la nordul Dunării 
şi că, geografc, nu facem parte din Balcani. Ei, şi dacă 
am face? Alexandru Paleologu spune că, la urma 


urmei, chiar dacă am fi balcanici, n-ar fi nimic 
ruşinos în asta. Platon, Aristotel şi Sofocle au fost 
balcanici. Iar eu aş adăuga: toată doctrina teologică 
a lui Toma d'Aquino s-a sprijinit pe Aristotel, pe un 
balcanic. lar dacă este vorba de civilizaţie, ar trebui 
să ne amintim că, în jurul anului 1000, bazileii şi 
principesele Bizanțului aveau băi de marmură, în 
timp ce curtenii lui Carol cel Mare se scărpinau de 
păduchi şi râie.” 

4. 

Păstrați-vă demnitatea umană, 

este lucrul cel mai important! 

Demnitatea se păstrează prin cultivarea 

excelentei, nu prin vorbe și gesturi izolate 


De fapt, Părintele a fost un propovăduitor al 
excelenței. În tot ce facem, viața fără excelență este 
viața degradată, este o sub-viață, ca și viața fără 
Dumnezeu. 

Să luptăm cu mediocritatea, să ne deșteptăm! 
Asta este purificarea percepției, care va duce la o 
purificare a vieţii și a sufletului. În fiecare predică 
încerca să facă acest lucru, iar dacă am lua un tratat 
de sociologie, vom vedea că niciun aspect al vieții 
sociale nu a fost lăsat pe din afară: de la familie 
la asistență sanitară, de la economie la ideologii, 
de la internet la planificare familială sau violență 
mediatică. Părintele nu cerea ruperea de lume, asceza 
extramundană, ci lupta pentru a schimba lumea 
și regulile ei. Am înțeles din predicile Părintelui 
Bartolomeu că Excelenţa pe care ne-o cerea nu se 
poate obține doar prin raportarea la lumea noastră 
cotidiană. Societatea ne cere lucruri vulgare, 


adaptări. Excelenţa se obţine printr-o confruntare 
cu sinele, printr-o luptă teribilă cu slăbiciunile și 
imperfecţiunile ființei noastre de lut. 


5, 
Păstrați-vă libertatea 

și practicați propovăduirea libertății 
ca și condiție a credinței! 


Părintele a propovăduit libertatea ca nimeni 
altul, găsim în paginile și în predicile Mitropolitului 
poate cele mai frumoase texte despre libertate scrise 
la noi, dar și un exemplu al trăirii în spiritul libertăţii. 
Grigorie din Nisa scria: „Omul a devenit asemănător 
cu chipul lui Dumnezeu și fericit când a fost înzestrat 
cu libertatea”, iar Părintele visa la o Ortodoxie ca 
religie care te face liber! Libertatea nu se folosește, 
Libertatea se trăiește, trebuie să-i adaugi mereu 
noi forme. Sentimentul de libertate nu m-a părăsit 
niciodată în viaţă, spune Bartolomeu Anania. Şi-a 
folosit libertatea, chiar atunci când s-a rătăcit! 

Trăiţi-vă tinereţea, e a voastră şi trebuie s-o trăiţi 
înainte de a fi prea târziu, îi îndemna Mitropolitul, 
spunându-le apoi să se ferească de primejdiile 
tinereţii şi să-şi păstreze sănătatea sufletului. Din 
orice viciu şi credinţă rea este o cale de întoarcere, o 
singură cale greșită nu are drum de întors: consumul 
de droguri, spunea el de câte ori se adresa tineretului. 


Numai oamenii liberi au curajul de a înfrunta 
moartea, spunea Bartolomeu. Oamenii care nu trag 
umbre după ei sunt oameni liberi care nu se tem de 
defăimare și de nimic! „Dacă vom trăi sub semnul 
pedepsei, mare lucru nu putem aștepta nici de la 
viața noastră, nici de la Dumnezeu.” 


Întrebarea esenţială care ne-a lăsat-o și la care 
trebuie să răspundem în fiecare zi, ca la un adevărat 
examen: Ce facem cu libertatea noastră? 


6. 
Reclădiți solidaritatea umană și socială! 


Unele dintre paginile care unesc opera de ultim 
deceniu pe care ne-a lăsat-o Părintele se referă 
la drama lipsei de comunicare. Este nevoie ca 
oamenii să se apropie sufletește și fizic unii de 
alții, prin vizite, prin excursii, prin călătorii, să 
nu aștepte totul de la televizor și de la internet, 
spunea insistent în predici, căci dacă vom ajunge 
să ne cunoaștem, să ne iubim, să ne urâm, să ne 
căsătorim, să ne înmormântăm doar prin internet, 
atunci într-adevăr ne vom înstrăina cu desăvârșire 
unii de alții. 

Sfârşitul lumii va veni, ne avertiza foarte serios, 
sfârșitul lumii va fi când vor dispărea cărările dintre 
casele noastre. Minunată metaforă, imagine de o 
expresivitate tainică! 


A creat programe de reumanizare a spitalelor 
promovând ideea că medicul trebuie să simtă că în 
fața lui este un om, nu un caz de rezolvat. Credea 
cu tărie că prin comunicare putem ieși din akedia 
colectivă, din descurajare și lașitate. Observa cu 
tristețe și alarmă că s-a generalizat akedia, un 
sentiment de lehamite și descurajare, o stingere a 
luminii interioare, a speranței, akedia este boala a 
sufletului colectiv. 

Oamenii se izolează unii de alții și pustiul câștigă 
teren - este una dintre ultimele îngrijorări ale 
Părintelui Bartolomeu. 


VĂ 

Nu vă folosiți de defectele 

poporului nostru, el are nevoie 

de disciplină și de conducători severi! 


Părintele nu a fost un păstor blând, ci unul aspru, 
un suflet zbuciumat. Un dascăl sever care nu admitea 
să confundăm Binele cu Răul, cum spunea adesea. 
Nu i-a plăcut să confunde iubirea cu libertatea fără 
de sens sau viața trăită fără valori. Era necruţător 
în judecată, dar amesteca totul cu o duioşie de 
războinic retras printre nepoți. Fiecare ocazie prin 
care se întâlnea cu mulțimea era una pentru o lecţie, 
dar nu o lecţie de dogmatică, ci una de viaţă trăită cu 
simtire şi credinţă. Era necruţător cu conducătorii, 
dar şi cu preoții, însă înțelegător cu cei tineri. 

Un păstor cu care ne-am obişnuit mai greu, dar pe 
care l-am iubit apoi pentru că era drept şi înțelept. 
Am înţeles din fapta şi vorbele sale că neamul nostru 
are nevoie de dascăli şi preoţi care să ne conducă, 
nu să ne cultive lenea şi îngăduința pentru pierderea 
orientării într-o viață trăită fără sens. „Poporul nostru 
are nevoie de reformă morală, trebuie să stârpim 
minciuna, hotia, tâlhăria şi drumul ocolit”, spunea 
Părintele cu vocea lui blândă, profundă, caldă, care 
se transforma în tunet ce cutremura Catedrala 
Ortodoxă din Cluj atunci când rostea aceste cuvinte. 


8. 

Trebuie luptat până la capăt, 
până la victoria în toate 
războaiele noastre esențiale! 


Ne-a spus tuturor că avem dreptul să pierdem 
și a pornit luptele esenţiale, războaiele noastre 


obligatorii. A câștigat victorii în toate bătăliile din 
aceste războaie, dar este de datoria noastră să le 
ducem mai departe. Moștenirea Gojdu este unul 
dintre războaiele uitate de noi, dar nu avem dreptul 
să lăsăm această bătălie a Ardealului pe mâna 
politicienilor. 

Bătălia pentru Mitropolie am câștigat-o, dar cu 
pierderi, iar în acest moment, nu cred că trebuie să 
abandonăm și nici să îl lăsăm singur pe Mitropolitul 
Andrei. Bătălia împotriva corupției spirituale și 
sociale și bătălia pentru umanizarea spitalelor sunt 
războaie pe care trebuie să le ducem cu toții. 


9. 
Intelectualul român 
este intelectual creștin, altă cale nu există! 


Porunca principală este tocmai lecţia de viață pe 
care ne-a dat-o, cea de intelectual complet al culturii 
și credinței noastre. Poet, dramaturg, tălmăcitor al 
Bibliei, intelectual angajat. 


Părintele ne spunea că intelectualul este cel care 
trebuie să lupte în numele poporului său cu DUHUL 
PERFID AL ACESTEI LUMI. 


„Seinstaurează încetulcuîncetulun duh perfid,care 
răstoarnă valorile şi perverteşte limbajul. Anormalul 
devine normal, viciul devine virtute, minciuna devine 
adevăr, furtul inteligent devine profesie onorabilă, 
sodomia se cheamă «orientare comportamentală». 
Cuvinte nobile precum «prietenie» «prieten», 
«prietenă» se degradează în conotaţii dubioase, 
pervertirea tineretului se intitulează «program de 
sănătate anti-sida», destrămarea familiei se numeşte 
«planificare familială», crimele ingineriei genetice se 


fac în numele vindecărilor miraculoase, prostituția 
se legitimează prin libertatea femeii de a face ce 
vrea cu propriul ei trup, proxenetismul se reclamă 
din meditaţia transcendentală, sărăcirea spiritului 
devine globalizare, invadarea unei țări se cheamă 
«război preventiv», terorismul îşi reclamă valențe 
divine, înfeudarea economică se numeşte credit 
bancar, pomana politică devine act de caritate. Iuda 
se plimbă nestingherit prin societate, prin istoria 
omenirii, dar şi prin creştinătate.” 

Intelectualul, mai spune Părintele Bartolomeu, 
trebuie să lupte cu ISTORIA ASTA NENOROCITĂ 
ȘI PERVERSĂ, nu trebuie să acceptăm totul ca un 
dat, nu trebuie să rămânem cu capul plecat. 


Intelectualul trebuie să aducă lumina: „Atunci 
când ești în faţa televizorului, ești singur, pentru 
că vezi acolo numai ceea ce vrea televizorul să- 
ti transmită. Dar aici ești în fața lui Dumnezeu, a 
slujitorilor Lui, și laolaltă umăr lângă umăr cu fraţii 
tăi, şi simţi comuniunea, [care este ceva] mai mult 
decât comunitatea. Și aceasta pentru că cei care au 
venit aici și-au adus aminte că sufletul lor este cel 
care are nevoie de înnoire, iar înnoirea se face și prin 
rugăciune.” De ce ne poticnim noi la mijloc, unde se 
petrece impasul şi nu anticipăm capătul drumului? 
spunea Bartolomeu. Intelectualul trebuie să-i ajute 
pe oameni să vadă în viitor, să vadă ţintele, să nu 
se descurajeze, să-i ajute pe oameni să vadă scopul 
dincolo de obstacole, adică să facă obstacolele 
transparente. „Știţi care e cheia succesului? Să faci 
din el un obstacol transparent, adică să vezi prin el 
sau pe deasupra lui ceea ce e dincolo. Obstacolul 
poate fi negura, întunericul, necunoscutul. Tinta poate 


A sigură sau nesigură, ipotetică, dar întotdeauna 
revelatoare.” 


Intelectualul creștin este diferit de ceilalți? l-am 
întrebat odată pe Mitropolitul Bartolomeu. Da, a 
venit răspunsul, el folosește metodele intelectuale 
chiar științifice, dar aduce în demersul și misiunea sa 
valorile creștine. 


10. 
Respingeți egolatria, lepădaţi-vă de Sine! 


Viaţa trăită în egoism este viață ratată, viață 
inutilă, considera Mitropolitul Bartolomeu. 

„Ei bine, dragii mei, de îndată ce ai renunţat la 
egoism, ai renunțat la egocentrism și te-ai lepădat sau 
ai respins egolatria, înseamnă că te-ai lepădat de tine. 
Aceasta nu înseamnă să te rănești, nu înseamnă să 
te negi pe tine însuți, rămâi o persoană demnă și 
întreagă, cu rostul tău în familie și în societate, cu 
dreptul tău de a vieţui onorabil în lumea aceasta, dar 
în măsura decenţei și în măsura smereniei.” 


Sacrificiul pentru ceilalți a fost cea mai importantă 
lecţie de viață pe care ne-a dat-o Părintele. Lucrarea 
începută de Părintele Bartolomeu merge înainte și 
noi trebuie să ne grăbim ca să ținem ritmul. 


XXX 


După noaptea în care am terminat acest text, 
dimineața am găsit pe e-mail un text pe care mi l-a 
trimis un blogger, care nu cred că știa că trebuie să 
fac o evocare a marelui cărturar și păstor ortodox. 


Textul este următorul: 


„Cei ce trăiesc în lumea reală și nu schițează 
adevăruri pe genunchi în redacţii mondene știu bine 
că există o felie uriașă de ortodoxie de paradă, plină 
de gesturi largi, arogante, și trâmbiţe asurzitoare 
ale celor dornici de laudă, după cum mai există și 
o felie uriașă de fără-de-noimă, cu oameni trecuţi 
pe de-a-ntregul în lumea lăcomiei dominată de ban. 
După ce excluzi, firesc, aceste două felii uriașe, 
ceea ce rămâne, o felie modestă, dar bine alcătuită, 
poate fi analizat și apropiat de românismul creştin- 
ortodox valoros, trainic. Ei bine, de această felie 
modestă din societatea românească ar trebui să 
ne agățăm ca de o speranţă fundamentală, fără de 
care suntem pierduţi. Pentru că identitatea noastră 
dispare cu fiecare pas înapoi pe care îl face ortodoxia 
românească în fața valurilor uriașe de tentaţii ale 
lumii fără Dumnezeu, ori cu Dumnezeu măsluit, 
fără cultură şi fără limbă, ale lumii în care omul este 
rege orb, și sclav totodată, al unei orbitoare sărăcii. 
Să avem mare grijă de ortodoxie, ca de viaţa noastră, 
altfel vom deveni cetăţeni fără căpătâi ai nimicului.” 


CETĂȚENI FĂRĂ DE CĂPĂTÂI AI NIMICULUI, 
parcă ar fi vocea Părintelui Bartolomeu. 


În fiecare clipă, personalitatea Părintelui Barto- 
lomeu crește prin influența asupra noastră. Prin 
AUTENTICITATEA  TRĂIRII ȘI CREDINȚEI, 
autenticitate pe care ne-a transmis-o nouă indiferent 
dacă am vrut sau nu. Sper ca tăria spiritului să ne 
păzească atunci când curajul nostru nu ne ajunge 
pentru a da luptele noastre pentru România, pentru 


Transilvania și pentru credința noastră și pentru a ne 
regăsi pe noi înșine. 

L-am auzit odată pe Părintele Bartolomeu 
vorbind cu inegalabila-i voce despre sfinți ca fiind 
ambasadorii lui Dumnezeu. Sper că nu e o blasfemie 
și nici o erezie dacă spun că, pentru noi, Bartolomeu 
Anania este Ambasadorul nostru în Împărăţia de 
dincolo de albastru a lui Dumnezeu. 


2013, 15 mai 


gladiatorul Gennaro, 


prietenul meu 


A- când se construieşte democrația într-o țară 
şi societatea se deschide spre lume, spre zona 
respectivă vin oameni de toate felurile. Şi în România, 
după Revoluţia din Decembrie 1989, au venit oameni 
din diferite categorii din toată lumea. Prima dată 
au venit cei care au vrut să ne evanghelizeze, să ne 
domesticească întru Cristos, fără să ţină cont de 
informaţia că am fost creștinați de peste un mileniu 
și jumătate. Vin apoi cei cu ajutoare, sau cei care 
plantează deșeuri toxice ori aduc produse expirate 
la prețuri mici. Vin și filantropi naivi, repede păcăliți 
de la aeroport până la Primărie, vin și cei care vor 
să ne păcălească. Vezi și investitori serioși atrași 
de forța de muncă ieftină sau tineri pensionari care 
sprintează pe ultima sută de metri de bărbăţie, cu 
o gentuță de Viagra și câteva bancnote de 100 de 


dolari mototolite. Cei mai mulţi pleacă repede spre 
alte zări care se deschid. Europa ne-a trimis multe din 
toate aceste tipuri, dar rareori ne-a trimis cetățeni, 
oameni de la care se învață mai simplu lecţia vieţii 
în comunitate, pe care văzându-i și cunoscându-i, te 
poţi bucura că îţi predau lecţii fără ostentaţie, prin 
modul lor de a fi. Cum lecţia de cetățenie este rară, o 
rara avis este Gennaro Ciancio. 


Gennaro a venit în mijlocul comunităţii clujene 
deschizând o afacere. Nu s-a închis într-unul dintre 
ghetourile de vile în care se închid străinii. Am fost 
chiar mirat să văd cum muncește zi de zi alături 
de familia sa şi nu pleacă în concediu pentru lungi 
perioade, cum lucrează de dimineața până noaptea 
târziu, ca un sclav, alături de toţi ai lui. A fost printre 
cei care au fost păcăliți de parteneri de afaceri, dar 
și de sistemul corupt al făcătorilor de dreptate din 
România. Nu a plecat înjurând și nici nu a afişat pe 
clădirea de la Napoli Centrale, ca un american de la 
București, Fuck you, Romanial. 


A fost înfrânt în câteva bătălii, dar nu învins. A 
început o luptă căreia numai un gladiator ar putea 
să-i pătrundă înțelesurile. Gennaro a scris două 
cărți și le-a publicat, pe cheltuiala lui, demascând 
corupția de sistem din România. Unii se uită la el 
ca și la un Don Quijote care crede în fantasme, cei 
mai mulți îi aduc aminte că o carte sau 10 cărți nu 
schimbă nimic într-o ţară coruptă, dar explicaţia 
cetățeanului european Gennaro este simplă și poţi 
crede chiar că este un discipol al lui Habermas: 
există spaţii publice ale democraţiei care trebuie 
ocupate de oameni, sunt zone de protest pe care, 
dacă nu le ocupă cetăţenii, le ocupă puterea. Aţi 


vrea să vină cei de la putere să ocupe aceste spații, 
să mimeze ei opoziția? Cetăţeanul plătitor de 
impozite trebuie să-și folosească toate drepturile, iar 
dreptul de a protesta a fost cel mai greu câștigat și se 
pierde cel mai ușor, ne arată toată istoria. Mi-a spus 
aceste lucruri textual, între două blaturi de pizza pe 
care le pregătea, dar lecţia cetățeanului european 
Gennaro este uluitoare. L-aș vota oricând pentru a 
mă reprezenta, alături de echipa social-democrată, în 
Consiliul local al orașului meu. De la el putem învăța 
un adevărat catenaccio pentru apărarea drepturilor 
noastre de cetăţeni. 


Aşteptăm din partea Italiei, țara lui Gennaro, ca 
și din partea altor europeni, bani pentru investiţii. 
Vrem să vină cunoașterea și tehnologia unor țări 
avansate. Aceste lucruri vin, mai mult sau mai puţin 
în ritmul așteptat de noi. Ne învață management sau 
marketing, ne ameţesc cu teorii despre leadership 
sau programare neurolingvistică aplicată la afaceri. 
Dar lucrurile se schimbă cu greutate, câteodată merg 
serios înapoi. Tinerii pleacă și societatea rămâne tot 
neperformantă. Resursele se risipesc aiurea, școala 
este tot mai proastă, politicienii, tot mai demagogi, 
iar corupția, tot mai subtilă. De ce se întâmplă 
toate astea? Pentru că nu ne organizăm, nu ne pasă 
de ce se întâmplă în jurul nostru și, mai ales, nu 
acționăm pentru a ne pune în practică ideile, pentru 
a ne face dreptate, pentru a schimba ceea ce nu ne 
place, pentru a ne realiza visele. Suntem înfrânți 
încă de dinainte de a începe lupta vieţii, spectatori 
la propria noastră dramă, sinucigaşi ce desăvârșim 
cu voluptate opera de ucidere a viitorului copiilor 
noștri. Prin încăpățânarea și modestia lui și a familiei 


sale frumoase, Gennaro ne dă o lecţie de cetățenie 
europeană. O lecție a unui om liber și mândru, 
niciodată învins atunci când trebuie să se lupte pentru 
demnitatea fiinţei lui. Nu de la turiști și investitori, 
nici de la funcționari sau de la comisari europeni 
o să învăţăm noi, românii, să trăim într-o societate 
deschisă. Doar oamenii vii, cetăţenii liberi veniți din 
țări în care este posibilă libertatea, ne pot servi lecţia 
despre firescul luptei pentru apărarea demnității de 
cetățean. El face pâine, plantează copaci, crește copiii 
și scrie cărți. Își apără libertatea și ne ajută și pe noi 
să ne uităm în oglindă, să ne vedem capul plecat și 
să ne auzim zornăitul lanțurilor. Mulţumim, prietene 
Gennaro Ciancio! 


Am scris rândurile de mai sus cu mai bine de 
șapte ani în urmă. Găsisem în prietenia lui Gennaro 
primul model de cetățean adevărat, de cetățean 
care și-a construit singur demnitatea de a sta mereu 
drept. Uneori semna textele sale cu expresia un „om 
oarecare”, dar cel mai mult mi-a plăcut semnătura 
lui „Gennaro Ciancio - întotdeauna nemoderat”. 
M-a integrat familiei lui și am înțeles mai bine că 
prietenul meu, gladiatorul, nu lupta pentru sine și 
nici pentru cei apropiaţi, el lupta pentru apărarea 
condiției umane, că viața lui ardea ca o făclie pentru 
eliberarea omului din servitutea voluntară. I-a scris 
Preşedintelui Iliescu în apărarea poporului român și 
Președintelui Italiei pentru apărarea țiganilor noștri, 
a scris cărți și și-a crescut copiii frumos, a construit 
echipe și a încercat să-i înveţe pe cei mai tineri ce 
înseamnă cetățenie și politică în spiritul dialogului 
și al regăsirii dimensiunii umane și transformatoare. 
Mi-a fost mie însumi un dascăl în înțelegerea 


angajamentului față de comunitate și oameni. 


Scria Gennaro în Gransilvania Reporter, în urma 
cu câteva luni: „Trebuie să reaprindem focul speranţei 
care a caracterizat așteptarea pentru o lume mai 
bună. Trebuie să redeschidem locurile politicii, să ne 
întoarcem, să discutăm și să cerem chiar și cu forța 
rolul dezbaterii, mai degrabă decât să acceptăm 
pasiv un model de societate pe care nu o dorim, un 
model ales de alţii pentru că noi suntem absenți. 
Deoarece acesta este jocul. Guvernele sunt, de 
asemenea, făcute cu mai puţin de 50% din alegători, 
în timp ce majoritatea rămân acasă.” Credea cu 
toată ființa lui că „votul va fi, întotdeauna, oriunde și 
oricum, o posibilitate de a alege propriul viitor și de 
a spori demnitatea unui om liber și activ”, iar omul 
liber nu se naște, ci se construiește pe sine, în timp, 
prin sacrificii și diferite forme de suferință. Visa ca 
omenirea să facă un salt etic, să regăsească valorile 
democraţiei ateniene, dar asta nu l-a făcut să aștepte 
ca aceste lucruri să se întâmple pur și simplu. 


Nu voi uita niciodată și voi spune întotdeauna 
studenţilor mei că tu, prietene al meu, ai inventat 
ceea ce ai numit „teoria centimetrului”, vorbind 
despre viața noastră ca o luptă în care câștigăm „mici 
centimetri de libertate, mici centimetri de drepturi, 
mici centimetri de demnitate, mici centimetri de 
liniște, mici centimetri de serenitate pentru acele 
persoane care au muncit toată viaţa lor, indiferent de 
regimul care le-a condus, centimetri dintr-un metru 
care se micșorează din ce în ce mai mult”. N-o să uit 
nici postulatul tău, postulat pe care se bazează toată 
teoria: adică politica de împuternicire, ca definiția 
cea mai bună pentru democraţia veritabilă. 


În fine, prietene gladiator, sunt sigur că Domnul, 
care în zilele astea te-a chemat la El, ţi-a inspirat 
ultimul tău mesaj politic, de o anvergură cu adevărat 
profetică. Merită scris pe monumentul pe care îl 
înălțăm în amintirea prieteniei tale în sufletele 
noastre: „Dar nu sunt pesimist, cred că spaţiile sau 
centimetrii pierduţi sunt încă prin apropierea traiului 
demn, iar demnitatea nu se cere pentru că face parte 
din a noastră, așa-zisă, intimitate mentală. Și oricine 
poate fugi de sine însuși, chiar și pentru o perioadă 
lungă de timp, dar vine și ziua dării de socoteală 
și implicit teoria centimetrului va fi judecată, iar 
conform părerii mele, acele zile nu sunt foarte departe. 
Viaţa noastră e toată aici, în această obligaţie pe 
care o avem de a lupta: «Quando la strada si fa 
dura, i duri si fanno strada» (când drumul devine 


greu, cei puternici își croiesc drumul).” 


Gladiatorule, alături de tine am învăţat să nu ne 
fie frică. Nu am apucat vreodată să-ți spun că uneori 
visez să mă reîntore acasă cu gândul de a lupta 
împreună pentru eliberarea comunităţii noastre de 
nepăsare și dezgust și pentru a îmbătrâni împreună. 

Nu mi-a ieșit, uneori celor mai buni dintre noi zeii 


le deschid mai repede ușile cerului. 


Drum bun, prietene! 


Fie veșnic pomenite numele și amintirea ta! 


2013, 26 aprilie 


„un zbor sigur şi plăcut! 


Meditaţie pe drumul Taromului 


C ești singur deasupra lumii, la 28.000 de 
picioare, viața pare mai îndepărtată și suferința 
mai fină. Ca o ciocolată amăruie elveţiană de bună 
calitate, ca o scrisoare pe hârtie fină care te taie la 
degete ca un bisturiu travestit în inocentă. Te trezește 
din reverie doar vocea caldă și tristă a stewardesei 
care spune că „echipajul este la bord pentru a vă 
asigura un zbor sigur și plăcut”. Chiar așa, un zbor 
sigur și plăcut, întotdeauna simţi așa când este 
deasupra României, doar că ţara noastră este mică, 
nu este mare ca SUA sau Rusia, iar zborul până la Cluj 
este mai scurt de o oră. Ce bine ar fi dacă în fiecare 
săptămâna ai zbura măcar 10 ore, mai aproape de 
Dumnezeu, dincolo de nori, și ai putea să te bucuri 
de întâlnirea cu tine însuți, cu telefonul închis și fără 
legăturile tale sociale, multe, foarte multe, demne de 
un sociolog hipersocializat! 

Ţi-ai închinat toată viața prieteniei și tovărășiei, 
dar oare de ce te gândești instinctiv că zborul până la 
Cluj e atât de scurt și atât de repede va trece senzația 


plăcută a plutirii peste lume? Doar vreo patruzeci de 
minute pe care trebuie să le guști ca o excursie în 
cealaltă lume, unde lumina vine de peste tot și orice 
suferință a dispărut, iar jos te așteaptă constatarea că 
prietenii tăi sunt tot mai negustori, mai hotărâți să 
adune, să grebleze, să facă provizii, să caute comori 
în orice gest, în orice mișcare și în fiecare clipă. Când 
într-o dimineaţă o să-ți vină să zbori, să fi sigur că 
se poate face asta chiar fără aparatele grele de la 
TAROM, mai bine ar fi însă să nu te încrezi prea mult 
în asta, un prieten sigur ţi-a deșurubat ceva la aripa 
stângă atunci când te-a îmbrățișat de bună plecare și 
ţi-a spus că îţi ține pumnii ca să reușești. 

Mai puţin de o oră o să poţi sta deasupra suferinței 
pe care o poţi anticipa privind lansarea volumului tău 
de poezie, unde cunoscuţii o să-ți ceară să împarți cu 
ei drepturi de autor, deoarece ei te-au ajutat să simți 
din nou durerea și ca amprenta sufletului tău pe foile 
albe să semene cu o pată de sânge, vai, atât de reală, 
cum se vor extazia doamnele sofisticate, cu rol de 
neveste. Și tu, fraiere, care credeai că poezia pe care 
o scrii pe ascuns este singura formă de umanitate 
pentru care nu trebuie să cheltuiești nimic, doar 
zilele și nopţile tale! 

La 28.000 de picioare, cu un mic pahar de vin roșu 
în mână, aștepți să treacă mirarea că ai putut fi așa 
de tembel, încât să afli doar la 50 de ani trecute fix 
că puteai să fii mai atent, poate chiar mai deștept, 
dacă nu un pic mai pragmatic, cum te sfătuiește tot 
mai des prietenul tău cel mai bun. Poate că nu ai fi 
fost în situația penibilă de a-ţi da seama doar acolo 
sus, deasupra norilor și cu o lună rotundă la hublou, 
că toate plăcerile prietenilor au devenit și plăcerile 


tale, că prietenii lor sunt prietenii tăi, chiar și după ce 
ei s-au certat, că viața ta personală nu mai există, că 
nimic nu ai păstrat doar pentru tine, ai împărțit totul, 
din tot sufletul, din toată fiinţa. 


Bine că măcar poți să te bucuri pentru că zilnic 
primeşti câteva likeuri și vreo încurajare de la vreo 
fetiță de 16 ani care va constata citind blogul tău că 
și tu gândești ca ea și că ar trebui să ridici capul sus, 
să mergi mai departe, pentru că gândești frumos 
și viața o să-ţi facă dreptate într-o zi, și ţie, și ei, și 
colegului ei de clasă tocmai părăsit de o iubită prea 
proastă să aprecieze versurile lui Nichita și florile 
rupte din magnolia unui preot din Andrei Mureșanu. 

Nu-i nimic, îţi spui, am renunţat câteodată la 
visele mele pentru visele lor, dar eu am atâtea vise, 
încât pot să dau la tot cartierul sau chiar la tot orașul, 
poate chiar la toată România care a uitat să mai 
creadă în ceva. 


Nu-i nimic că nu ai păstrat nimic doar pentru tine, 
dar ţi-au rămas aceste picături de sânge pe care unii 
le văd ca pe niște frumoase flori roșii pe cămașa ta de 
in. Ai talentul de a scrie frumos, îți spun unii, dar ei 
nu știu că a scrie frumos este o mare tristeţe, o mare 
durere revărsată pe foile albe. 


La 28.000 de picioare, singur în cușca de la 
business, cu tableta pe genunchi, ai vrea să nu se 
mai termine zborul acesta minunat pe deasupra 
mușuroiului de furnici flămânde și deasupra 
semenilor tăi rămași jos ronțăind, ronțăind, ronțăind 
și obsedaţi de bani și de crize, de relaţii folositoare 
și obositori în jelania lor că lumea asta merge așa de 
prost. Ai crezut că prietenia este o valoare, dar nu 


știai un lucru pe care îl știau toți ceilalți: ea nu poate 
fi dusă la bancă sau ipotecată sau măcar acceptată 
la o casă de amanet pentru a plăti un chef la crâșma 
noastră cea de toate zilele. 


Deasupra lumii, la 28.000 de picioare, pe drumul 
Taromului, e liniște și tu poți scrie bine și fain că 
prietenii sunt și ei folositori la ceva, evident, în orice 
situaţie poți să le tai o chitanţă, iar cel care are cei mai 
mulți prieteni poate fi un afacerist prosper. Fiindcă 
trebuie să aterizezi peste câteva minute, te gândești 
că trebuie să ajungi jos cu o concluzie serioasă. Acolo 
jos, viața e mai dură decât aici, deasupra pământului, 
și trebuie să te obișnuiești și tu să tai chitanţe tuturor, 
nimeni nu rezistă altfel, vorba prietenului tău. La 
repezeală, gândești că poți să-i tai o chitanţă și lui 
Dumnezeu, deoarece în mare măsură ai respectat 
decalogul, ai ţinut post de câteva ori, ai fost cuminte 
în copilărie. Cu siguranţă are dreptate prietenul tău 
când te critică pentru că nu ești pragmatic, că nu știi 
să-ți dorești destule, că nu știi să faci bani. 


Când stewardesa anunţă „că ne pregătim pentru 
aterizare”, tremuri de frica faptului că nu te-ai putut 
gândi destul de repede la ceva pragmatic ca să fie 
mulțumiți prietenii tăi de tine și chiar ai senzaţia 
că ai găsit soluția cea mai bună să pari și tu bărbat, 
cu carnet de conducere și respect de sine. Hai să ne 
tăiem facturi reciproc, dragi prieteni, o să le spui, 
asta este cred o idee pentru care o să mă strângeţi 
în braţe și o să tăiaţi vițelul cel gras, ca la întoarcerea 
fiului risipitor. 


Pentru un gând bun și o strângere de mână, niște 
bani acolo ca să iasă bine bilanţul contabil de la 
sfârșitul lunii și să ne închidem cât mai bine pe plus la 


finalul anului financiar. Putem să ne tăiem facturi chiar 
dacă solidaritatea nu înseamnă nimic, iar prietenia 
încă nu știm ce valoare are pe mercurial. Lăsăm piaţa 
să ne spună cât valorează ele, oricum piața este noul 
Dumnezeu al vieţii noastre politice și sociale. O urare 
de sănătate poate fi trecută pe chitanţă, o strângere 
de mână poate avea tariful ei, iar îmbărbătarea chiar 
merită să aibă și o expresie financiară. 

Cu primăvara trebuie să ai un contract de 
furnizare de optimism și miresme de flori de cireș, 
iar cu profesorul tău care te-a învestit cu rolul de 
matador al cauzelor cumsecade o să negociezi un 
contract sau un barter, pentru că este pensionar și 
nu prea are bani. 

Te simţi mai bine, nu îţi mai este frică de reîntoar- 
cerea în lume, printre prietenii tăi pragmatici și 
realiști. Visezi să poţi adormi acolo sus, deasupra 
suferinței cu 28.000 de picioare, iar mâna stewardesei 
triste să-ți mângâie ușor fața de bărbat trist, trecut de 
cincizeci de ani, ca o asistentă medicală, ca o moarte 
care vine tiptil, fără durere. Visezi că ai adormit și că 
viaţa printre stewardese și prieteni poate fi un zbor 
sigur și plăcut. 

Gata, ai luat hotărârea care trebuie, ești și tu în 
rând cu lumea și poate că o să uiţi și gândul pe care 
l-ai scris în noaptea de Înviere, nici nu mai știi la ce 
oră, doar că l-ai găsit dimineaţa pe prima pagină a 
carneţelului tău proaspăt cumpărat: 


Dumnezeu vine la tine doar când ești singur! 


2013, mai 

fotbal mutilat de politică 


C ând scriu aceste rânduri, nu știu ce au hotărât cei 
care vor da verdictul pe care trebuia să-l tranșăm 
singuri, în iarbă, dar contează mai puţin pentru ceea 
vreau să spun. Am văzut dezbaterea care curge de 
vreo săptămână, am citit cu nesaț forumurile cu 
speranța secretă că voi găsi urmele de luciditate 
care ar putea să ducă discuţia spre identificarea bolii 
adevărate de care suferim. Din păcate, doar pasiune, 
prea puţin realism. Toată lumea caută argumente 
mai mult sau mai puţin savante pentru a ne justifica 
sau pentru a justifica pasiunea pentru echipe ori 
iubirea pentru orașul nostru. Nu am găsit însă ceea 
ce așteptam, adică niște voci care să recunoască 
boala adevărată: politica a otrăvit comunitatea, iar 
fotbalul, la Cluj, este mutilat de politică. 


Un lucru revoltător este că ne ferim să ne uităm 
în oglindă. Nu mai daţi vina pe Bornescu, nici pe 
Walter! Ne mințim de câteva decenii că nefericirea 
ne vine de peste munți. Este doar un mecanism vechi 
în istorie: țapul ispășitor prin care fugim de propria 
noastră identitate, de noi înșine. Nici acum nu suntem 
lucizi, când suntem în fața unei adevărate drame? 
Mulţi prieteni de-ai mei, cu sufletul alături de „U”, se 
agaţă de faptul că bucuria căpitanului CFR a fost o 
incitare și ea explică tot ce s-a întâmplat. Dar cum 
era să-și manifeste bucuria, în gând? Trebuia să fugă 
la cealaltă poartă să se bucure? Nu cumva neputința 
de a suporta victoria adversarilor este cel mai mare 
semn de înfrângere definitivă, de lipsă de încredere 
în tine? Lacrimile echipei bascilor m-au impresionat 


mai mult decât victoria capitaliștilor madrileni în 
finala Europa League. Copiii sau nepoţii temuţilor 
teroriști ETA nu au sărit la gâtul adversarilor, nu au 
înjurat, s-au descătușat plângând. Ca niște bărbaţi 
adevăraţi, au avut curajul să plângă, să se arunce cu 
fața în iarbă de rușine. Nu adversarul bogat era de 
vină, ei singuri își asumau neputința de a câștiga o 
bătălie pentru țărișoara lor, cu o miză mai mare de 
o mie de ori decât o finală europeană de fotbal. S-au 
ridicat după aceea cu feţele plânse spre cerul înstelat, 
le-au întins mâna adversarilor și, probabil, și-au jurat 
să nu înceteze a munci, a se antrena, pentru ca visul 
or să se împlinească data viitoare. 


Pasiunea mea pentru fotbal m-a purtat adeseori 
pe „lon Moina”, prin ploaie sau zăpadă, cu fiul meu 
de mână, atunci când „Universitatea” era în divizia 
secundă. Eram puțini, galeria și noi, câțiva nebuni 
pe care până și Eugen Olariu se săturase să ne 
fotografieze. Când Universitatea se apropia de prima 
divizie, au început să vină masiv politicienii. Prima 
dată se așezau lângă galerie, apoi s-au postat doar la 
tribuna oficială. Exemplul lui Berlusconi, căpușarea 
emoțională a pasiunii sportive de către politică, a 
devenit un fel de filosofie pentru mulţi politicieni 
locali, doritori și ei să intre în prima ligă a politicii. 


Acum, după ultimul derby, ne este rușine și 
căutăm tot felul de explicaţii și țapi ispășitori. Foarte 
mulți dintre noi, chiar dacă am găsit vinovaţii de 
serviciu, nu înțelegem de ce se întâmplă asta la 
noi, în capitala Transilvaniei, scumpul nostru oraș 
european. Nu înţelegem sau nici nu ne propunem 
să înțelegem pentru că orbirea este la noi, clujenii. 
Nu suntem capabili să ne uităm înainte, preferăm 


să trăim cu obsesiile unui trecut pe care nici măcar 
nu îl înțelegem bine. Un trecut care nu mai are 
nicio relevanţă, poate chiar este nociv, pentru că ne 
întinează, ne compromite viitorul. 


Nu galeriile sunt de vină, nu mai daţi vina pe 
suporteri! Ei sunt tineri, ei simt nevoia să iubească 
ceva, în această lume în care politicienii le-au 
amanetat viitorul și nimeni nu le oferă exemple. 
Tinerii caută simboluri la focul cărora vor să-și 
încălzească sufletele, vor să-și probeze virilitatea 
și bărbăţia. Tinerii se duc spre acele locuri unde se 
simte vibrația comunităţii, unde aud ei că pulsează 
inima orașului. Ei sunt ca păsările care se orientează 
fără busolă spre sud, au această chemare în fiinţele 
lor. Dar ce le oferim noi în acele locuri, ce valori 
aducem noi acolo unde ei se adună? Le oferim un 
obiect al urii sau unul al iubirii? 


Din păcate, cultivarea urii este generată de 
infirmitatea de a iubi cu adevărat. Publicul minunat 
al „Universităţii” a inventat cel mai sfâșietor slogan 
din istoria fotbalului: Mamă, te iubesc, dar nu ca 
pe „U”. Se întâmpla demult, când echipa noastră se 
lupta cu miliția și armata, reprezentate de Dinamo 
sau Steaua. În acel moment, comunitatea noastră se 
simţea agresată și era unită în jurul acestui strigăt de 
durere și neputinţă. Eu nu mă las păcălit de violențele 
galeriei „Universităţii”. Este vorba de o nefericită 
instrumentalizare a unei pasiuni și a tinereții. Acum 
m-am convins că nu tinerii suporteri sunt vinovaţi în 
totalitate, ei sunt organizaţi și mereu împinși de la 
spate de un nucleu obscur, de niște tipologii umane 
pe care altădată le vedeam grupate în jurul unui lider 
politic de tristă amintire. 


În ultimiiani,la Cluj fotbalula fost iinstrumentalizat 
politic, discret, dar printr-o continuă propagandă. 
Iubirea pentru „Universitatea” urma să asigure o 
majoritate consistentă mai încolo, când guvernarea 
orange nu se va mai putea susține prin discursul 
politic. După terminarea noului stadion, proiectul 
a fost următorul: „Universitatea” devine campioană 
în iunie, iar pe euforia generală, oamenii uită de 
costurile cu care a fost umflată factura stadionului 
și ne votează încă un mandat în conducerile locale. 
Dacă „Universitatea” devenea campioană, nu m-ar 
mai fi deranjat această instrumentalizare politică. 
Dacă era o luptă la titlu între „U” și CFR, aș fi fost cel 
mai mândru clujean din lume. 


Politicienii care conduc administraţia locală au 
început să se bată pentru paternitatea unor proiecte 
de acest gen. Președintele Consiliului Judeţean 
și-a asumat stadionul, Primarul a contra-atacat 
cu o sală de sport. Nu este rău pentru noi, cei care 
iubim sportul, dar nu este normal ca sportul să fie 
folosit pentru a face politică. Dacă lasă politica să 
se cuibărească unde nu îi este locul, noi toți plătim 
mai încolo costuri foarte mari. În toţi anii în care 
s-a construit stadionul, un uriaș panou portocaliu 
cu numele unui administrator al județului a străjuit 
șantierul. Aș fi înțeles dacă era din banii personali 
sau dintr-o donaţie de la partid. Dar erau banii 
noștri, a fost un proiect votat de toată lumea, era 
un proiect pentru comunitate. lar șepcile vor fi, la 
Cluj, mereu roșii, niciodată portocalii. Nu ar fi fost 
normal să fluture steagul cu însemnele Clujului, fiind 
stadionul orașului, construit din banii noștri? Nu ar 
fi fost normal să se opună media sau societatea civilă 


acestei politizări a unui loc sacru pentru clujeni? Toţi 
am mormăit în gând, unii am comentat la bere, presa 
avea treabă. 


Acum am auzit că înainte de derby li s-a spus 
jucătorilor de la „Universitatea” că este vorba de o 
luptă pe viață și pe moarte, că sunt gladiatori și doar 
unii pot ieși vii de pe teren. Dacă este așa, atunci cei 
din jurul echipei sunt într-o gravă eroare. Nimic nu 
justifică referința la viață și moarte, fotbalul, ca orice 
sport, indiferent de miză, este o formă de civilizaţie 
ce are ca scop bucuria de a te întrece cu celălalt, 
de a fi cel mai bun și de a face un spectacol dintr-o 
luptă care altădată era pe viață și pe moarte. Acum 
singura miză pentru sport este celebrarea vieții. 
Viaţa ca luptă, viaţa ca întrecere, viața ca alternanță 
de victorii și înfrângeri. 

Din păcate, politica a reușit să strice bucuria 
luptei dintre două forme de iubire pentru Cluj, fiecare 
formă întrupată în pasiunea pentru cele două echipe 
de fotbal. Este un adevăr pe care cu toții îl știm, dar 
nu-l spunem, din jenă, din lașitate sau din vinovăţie. 

Dacă tot începem campania electorală, sper 
că politica nu va întina și alte zone ale sufletului 
colectiv. Suntem deja o comunitatea bolnavă, voința 
nebunească de putere a politicienilor trebuie pusă în 
cușcă. Adică în locuri clar marcate, delimitată strict, 
urmând ca totul să fie vărsat în cabina de vot. După 
alegeri, indiferent de rezultat, va trebui să vedem cum 
facem pe viitor, ce facem cu comunitatea noastră. 
Poate înțelegem până atunci că marea iubire pentru 
„U” nu poate fi ținută ostatică în bordelul politic. 


2011, 11 mai 


în mijlocul dramei bavareze 


De la Cluj Arena la Allianz Arena și înapoi 


upă doar două ore de somn, l-am trezit pe 

Adrian, fiul meu, ne-am luat rucsacii și am 
plecat spre Miinchen pentru finala Champions 
League. Am ajuns la răsăritul soarelui, dar orașul era 
deja treaz. Se treziseră de dimineaţă toți bavarezii și 
îmbrăcaseră tricourile roșii cu Bayern. Erau nepoți, 
bunici, casnice sau sugari, elevi și lucrători de la 
salubritate. Cum pot să încapă sute de mii pe stadion, 
m-am întrebat, dar mi-a explicat taximetristul: nu vor 
merge la stadion, era însă un semn de solidaritate cu 
echipa, un semn pentru jucători că, acolo, în mijlocul 
vulcanului, nu vor fi singuri. Tot landul și o bună 
parte din Germania au făcut acest gest pentru cea 
mai bună echipă nemţească a tuturor timpurilor. 
Întreg orașul era atât de roșu, încât zecile de mii de 
londonezi care veniseră aici păreau doar o mică pată 
alb-albastră, greu de observat. 


Bucuria unui spectacol unic. Era sărbătoare 
peste tot, nu era niciun semn că fotbalul este un 
război. Afișele erau diverse și pretutindeni, amintind 
mai degrabă de marile spectacole ale lumii. Pentru o 
zi, portretele fotbaliștilor i-au înlocuit pe marii actori, 
pe marile suporturi de publicitate. Schweinsteiger 
sau Ribery, Drogba și Lampard erau peste tot. 


Un design care transmitea semiologic faptul că 
ne aflam în fața unui mare spectacol, iar titlurile 
de pe marile mashuri sau panouri erau relevante: 
festivalul starurilor, gala vedetelor, spectacolul lumii 
fotbalistice, Marele Spectacol, Arena starurilor. Nu 
am văzut niciun petec de afiș care să amintească 
de faptul ca ar fi un meci pe viață și pe moarte, nu 
pomenea nimeni de războiul fotbalului, de lupta de 
gladiatori, de o încleștare din care doar unul iese 
viu, peste tot semnele erau ale unui joc, un mare 
pectacol ludic. 


[2] 


Peste tot erau semnele și simbolurile bucuriei 
de a participa la un spectacol unic, la finalul căruia, 
chiar dacă nu aveau motive de bucurie, mii de 
oameni să aștepte în afara stadionului cerșind bilete 
folosite, pentru colecție, ca să poată păstra un semn 
al faptului că acest eveniment rar a fost în orașul lor. 
Nu am crezut că nemţii se pot dezlănțui într-o mare 
de bucurie în alt moment decât Oktoberfest. Mii 
de englezi cântau pe străzile orașului, dar nimeni 
nu era deranjat de mândria și speranţa de victorie 
a englezilor. La o berărie, niște englezi vorbeau 
între ei: fraților, nemţii ăștia sunt așa de liniștiți, 
că sunt în stare să ne lase chiar să-i batem și să nu 
spună nimic. Nu s-au lăsat bătuţi nemţii, dar am fost 
și eu șocat de modul în care aceștia se concentrau 
doar pe problema lor. Pregăteau spectacolul cu o 
minuţiozitate de ceasornicar și, în același timp, îi 
susțineau pe eroii lor, fără să le pese de adversari. 
Recepţionera de la hotel, o doamnă în vârstă, mi-a 
dat cea mai bună explicaţie: Domnule, pentru cei mai 
mulți dintre noi, acest spectacol, la noi în oraș, se 
poate întâmpla doar o dată în viaţă. Am mai întrebat 


dacă aici toți oamenii sunt microbişti, fani adică, 
dar mi-a răspuns ușor indignată de neînţelegerea 
mea: nici vorbă, dar acesta este un eveniment 
deosebit pentru întreaga noastră tară, băieții noștri 
ar putea deveni campionii Europei, nu înțelegeţi. Ba 
înțelegeam, deci m-am abținut să întreb dacă Ribery, 
Olici, Gomez sau jucătorii de culoare au purtat 
în copilărie pantaloni scurți de piele, bocanci sau 
pălăriile cu pene bavareze. 


Spectacolul magnific: inventatorii fotbalul 
contra inginerii lui. Nu puteam să-mi închipui ce 
s-ar putea întâmpla dacă bavarezii ar pierde această 
ocazie unică și, recunosc, mă uitam la suporterii 
englezi ca la niște victime. Fiul meu, de dimineaţă, 
mi-a adus o știre statistică, pe care nu o știam: nicio 
echipă care a jucat acasă Champions League nu a 
reușit să câștige. Mi-am adus aminte și eu de victoria 
Stelei din 1986, de la Sevilla, dar fusese mai demult și 
era un alt tip de competiţie atunci. 


Nu mai povestesc ce s-a întâmplat pe teren, au 
scris, au vorbit, au arătat toate mediile din lume. 
Mi-a fost greu să mă uit la fotbalul în sine din 
cauza spectacolului din tribune. Nu eram pentru 
prima dată pe Allianz Arena, mai văzusem Bayern 
în Champions League, dar acum era altceva, era 
Marea Finală. Un spectacol de susținere în care se 
întâlneau inventatorii fotbalului cu inginerii lui. Unii 
l-au inventat, ceilalți l-au transformat într-o mașină 
aproape perfectă. Am stat undeva în dreptul liniei 
de mijloc și m-am temut că nu o să pot auzi perfect 
niciuna dintre galerii. M-am înșelat, actorii acestui 
spectacol simțeau că trebuie să-și interpreteze 
rolurile pe rând. Când începea să cânte tribuna lui 


Chelsea, nemții tăceau pentru câteva minute, își luau 
aer în piept pentru că urma repriza lor de spectacol. 
Tăceau englezii și toba germană dădea semnalul unei 
adevărate canonade care cutremura stadionul de 
parcă se prăbușea cerul. Niciodată cele două galerii 
nu s-au bruiat și nu au fluierat când „partenera de 
dialog” era în plin efort. Nu am crezut vreodată că 
este posibil un asemenea spectacol după ce zecile 
de mii de suporteri din galerii băuseră râuri de bere 
încă de dimineaţă și unii beau berea chiar în tribună. 


Niciun jucător care a greșit nu era huiduit, după 
fiecare gest tribuna arunca o ploaie de aplauze 
peste covorul verde, iar jucătorii dădeau totul. În tot 
stadionul erau doar doi agitaţi: cei doi antrenori pe 
care, uneori, îi auzeai chiar de pe acoperișul tribunei. 


Rezultatul se știe, nemții au pierdut după ce au 
asediat reduta engleză timp de 120 de minute, au 
pierdut la lovituri de departajare, învinși parcă de 
un singur jucător, Didier Drogba. Până atunci mi 
s-a părut că loviturile de la 11 metri sunt nedrepte, 
sunt nepotrivite pentru o asemenea finală, dar un 
german din stânga mea m-a convins că jucătorii lor 
au pierdut pe drept, că acestea fac parte din meciul 
de fotbal. Era așa de supărat, vorbea încet, dar 
nicio clipă nu a dat vina pe soartă, pe arbitri sau pe 
jucătorii de la Bayern care au ratat trei lovituri de la 
11 metri. Întâmplător, cel care a bătut ultimul lovitura 
de departajare, greșind ţinta, era eroul lor, marele 
blond, bavarezul Schweinsteiger. De câte ori mingea 
ajungea la el, un vuiet din tribună îl împingea parcă 
spre poartă ca un curent magic. În acel moment, 
marele Bastian mărea viteza și se arunca spre poarta 
engleză cu o determinare de samurai. 


Statuile suferinței. După ce Drogba a înscris 
ultima lovitură, jumătate din stadion a îngheţat. Pur și 
simplu, nu am auzit fluierături sau urlete, nu am văzut 
pe cineva care să-i oprească pe englezi în a se bucura. 
Am văzut oameni plângând discret, dar niciunii 
lamentându-se. Un copil de lângă mine plângea 
discret, parcă ascunzându-se de tatăl său, un bărbat 
care se uita pierdut spre inelul de sus care dădea spre 
cer. Era ca un fel de moarte, vine și gata. Nu ai unde 
să faci recurs, nu mai poți spune nimic. Zeci de mii 
de oameni se uitau muţi la terenul pe care stăteau 
prăbușiţi jucătorii lui Bayern. Oamenii rămăseseră 
în poziţia în care i-a găsit șutul lui Drogba din plasa 
laterală, gestul final al înfrângerii lor și al prăbușirii 
marelui vis bavarez. O stranie senzaţie te cuprindea 
văzând o jumătate de stadion care freamătă și o 
jumătate care nu scoate niciun sunet. 


Jucătorii londonezii se bucurau, veniseră chiar 
spre potcoava roșie a suporterilor bavarezi, dar parcă 
nimeni nu îi vedea. Când londonezii au ridicat cupa 
deasupra capului, mai erau încă mulţi bavarezi în 
tribună. Au aplaudat civilizat, nu am auzit pe nimeni 
să fluiere sau să huiduie. Au aplaudat, s-au uitat cu 
o curiozitate interesantă la cupa pe care o râvnese 
de atâta vreme și parcă nu le venea să plece. Voiau 
parcă să se trezească dintr-un vis urât. 


La înfrângere ești, totuși, singur. La mijlocul 
terenului jucătorii lui Bayern erau căzuţi, fiecare 
într-o altă poziţie. Fiecare suferind singur, unii în 
poziţia fătului, alții cu fața cufundată în iarbă, unii 
cu capetele în mâini. Publicul era acolo, suferea și 
el, dar nu am văzut nicio încurajare. Nu am întâlnit 
acea ipocrizie a publicului latin, prezentă și la noi 


câteodată, teoretizată de George Copos, cu publicul 
care cântă chiar și atunci când echipa lor este 
condusă cu 3-0. Nu, publicul bavarez suferea la fel 
de mult ca și jucătorii, dar nu găsea că este potrivit 
să facă un spectacol ieftin de susținere. El, publicul, 
a făcut tot ce a putut. Ei, jucătorii, erau învinşii și 
trăiau înfrângerea. Jucătorii au început să se ridice 
unii pe alţii, pe cei mai căzuți îi sprijineau camarazii 
lor de după umeri. Am avut senzaţia unor răniţi care 
se întorc din război susținuți de cei mai valizi dintre 
ei. Marea galerie i-a lăsat să sufere, să se consoleze 
în lacrimi. O scandare poate i-ar fi întristat mai mult, 
aducându-le aminte mai tragic de șansa pierdută și 
de dezamăgirea unei întregi Germanii. Suferința era 
lăsată să se manifeste întreagă, înfrângerea era ca o 
cupă de cucută pe care trebuie s-o bei și de al cărei 
gust să-ți aduci aminte pentru totdeauna, dar mai 
ales pe teren, atunci când va trebui să faci totul ca să 
te ferești de gustul ei, data viitoare. 


Am părăsit stadionul într-o maree roșie, tăcută, 
care se mișca încet spre oraș. Parcă era un film mut, 
ceva ciudat parcă îi transformase pe oameni. Tristeţea 
era ca o pânză de păianjen în care se învelise fiecare, 
iar comunicarea nu mai era posibilă. Sau poate că nu 
mai era necesară. Mă uitam la oameni și am văzut 
cum cei care veniseră împreună comunicau doar 
strictul necesar și o făceau în șoaptă. Am călătorit o 
jumătate de oră într-un tren care ne ducea spre oraș, 
un tren plin de statui ale durerii, unde se auzea doar 
vocea sintetică de la megafoane, dar nimeni parcă 
nu asculta. Începusem să fiu curios la ce voi găsi în 
dimineața următoare, credeam că voi vedea un oraș 
devastat de bucuria englezilor și de drama nemților. 


Dimineața următoare și catharsisul bavarez. 
Dimineața următoare nu am găsit dezastrul și 
descurajarea la care mă așteptam. Nu am găsit 
tricouri rupte și nici fulare aruncate. Mulţi bavarezi 
purtau tricourile și în prima zi după înfrângere, semn 
că sunt în continuare alături de echipă și week-end- 
ul acela erau pregătiți să participe ca parte a unui 
spectacol grandios. 


Fetele mergeau la biserică în costume populare ca 
la marile sărbători. Deja spre amiază suporterii încep 
să se adune în piețe, nu sunt cu miile, dar sunt cu 
zecile. De data asta nu sunt gălăgioși ca și în ziua 
precedentă, dar se adună în jurul eroilor lor pentru 
a începe de la zero munca pentru viitoarele succese. 


Ziarul Süddeutsche Zeitung, ce era destinat să fie 
distribuit în câteva sute de mii de exemplare gratuite, 
a fost distribuit pe străzi cu precizie nemţească, dar 
avea pe copertă imaginea înfrângerii și cuvântul 
dramă peste tot. În mijloc, nu lipsea posterul cu 
echipa lor dragă. Textele vorbeau despre drama și 
emoția munchenezilor și parcă mai puțin despre 
circumstanțele pierderii meciului. Ca în tragedia 
antică, drama era un fenomen perfect integrat vieţii, 
nu vorbeau prea mult despre fotbal. 


Fotbalul fusese doar o ocazie, o încercare, din 
multele încercări dramatice prin care trebuie să 
treacă o comunitate în istoria ei. Mi-am adus aminte 
de Aristotel, care vorbește de catharsis ca și despre 
o reacţie la dramă și care are o importantă valoare 
morală, căci educă prin faptul că eliberează sufletul 
ca efect al trăirii celor două afecte puternice: frică și 
mila. 


Dar deja spre amiază comunitatea începea să se 
trezească din suferinţă și parcă vedeai cum eliberarea 
de suferinţă se realizează progresiv. 

Într-o piață, un grup de suporteri îl omagiau 
pe Schweinsteiger, marele Bastian, cel care ratase 
lovitura decisivă. Făcuseră un zid al tăcerii, erau 
cu tricourile pe care era înscris numărul lui de joc. 
Erau îmbrățișaţi ca și echipa Bayern de la centrul 
terenului, ca un fel de zid de sprijin pentru marele 
jucător. Se uitau la noi, trecătorii, și, din când în când, 
murmurau un cântec din care nici nu știu dacă era 
ceva de înţeles. 


Dar cele mai impresionante erau grupurile de 
tineri care adunau fularele pline de lacrimile serii 
înfrângerii și le puneau pe străzi în formă de inimă. 
Din când în când, intrau în această inimă și cântau. 
Erau cântecele care le aduceau aminte de victoriile 
trecute. Unii scandau numele jucătorilor și ceilalți 
ridicau mâinile spre cer, fluturându-le ca pe niște 
aripi care reînvață să zboare. Bavaria revenea la 
viață, speranța renăștea, suferise o noapte cumplită, 
dar era o nouă zi și viața trebuia luată de la capăt. 


Cultul eroilor lor revenea și am înţeles că de eroi 
ai nevoie și a doua zi, dacă nu sunt eroi de carton, 
dacă nu sunt doar eroi pentru o singură seară. 


O lecție de viață: a trăi înfrângerea. Am 
trăit tristeţea alături de prietenii mei germani și 
dezamăgirea mea a fost compensată doar de faptul 
că am primit o lecţie de viaţă și civilizație. Am fost 
bucuros mai ales că am fost acolo alături de fiul meu, 
care mi-a dat o grămadă de semne că a înțeles ceva 
din lecţia bavareză. L-am văzut cum își deschide ochii 


mari de copil și se miră de multe dintre lucrurile pe 
care le-am povestit aici. 


Am învăţat ceva despre cum se trăiește o 
înfrângere, despre dramă și umanitatea trăirii ei. Am 
văzut că un mare popor știe că înfrângerea nu este 
sfârșitul lumii și nici sfârșitul tuturor lucrurilor, ci o 
etapă, o parte a călătoriei. Bavarezii nu se uitau în sus 
să înjure, căci înțelegeau că Dumnezeu este tot acolo, 
deasupra, și la înfrângerea ta, ca și la victoriile în care 
i-ai mulțumit sau chiar ai uitat că există. Trebuie să 
înţelegi că viața nu este doar o sărbătoare cu sclipici, 
că înfrângerea este la fel de normală ca și victoria, 
oricât de tare ai suferi. 


Am scris mai demult despre înfrângere și măreţia 
ei posibilă când echipa noastră feminină de handbal 
a pierdut o semifinală de campionat european. Acolo 
învățasem ceva despre o înfrângere care ne redase 
demnitatea prin lupta teribilă împotriva unui publice 
ostil și nesportiv. Aici, în Bavaria, am întâlnit o 
altă față a înfrângerii. Aici am întâlnit o înfrângere 
care nu se distingea prin măreție, dar avea o mare 
umanitate, o infinită și tristă umanitate. Am înţeles 
aici că drama înfrângerii trebuie trăită puternic, fără 
falsificare, indiferent cât de mare este visul care ţi s-a 
năruit. Am înţeles că pot să fie umani în înfrângere, 
să bea cupa de cucută cu stoicism, în tăcere și 
singurătate, doar cei care au simțit și gustul victoriei, 
nu cei care sunt înfrânţii de profesie ai istoriei. 
Înfrânţii de profesie au teorii complicate despre 
destin și strâmbătatea sorții, se cufundă în înfrângere 
cu indiferență, nu suferă mult, dar rămân înfrânți 
pentru multă vreme pentru că nu mai au curajul să 
viseze din nou, începând din dimineața următoare, 


la victorie. Am văzut cum renăștea Bavaria după o 
noapte de tragedie și am înțeles că acela care nu știe 
să guste înfrângerea nu va ști niciodată să se bucure 
cu adevărat de măreţia victoriei. 


XXX 


Am uitat să vă spun, am trăit toate acestea după 
ce, cu o noapte înainte, am fost martor pe Cluj Arena 
la tristețea unui stadion care trăia o dramă la fel de 
intensă: nu reușise să oprească CFR să câștige titlul 
de campioană. Niciun comentariu, nicio comparaţie 
nu mai merită a fi făcute. Ca în filmele americane 
unde apare menţiunea: orice asemănare cu personaje 
sau întâmplări din viața (românească) reală este doar 
întâmplătoare. Poate doar gândul care mi-a venit 
când i-am văzut pe acei tineri care desenau inimi din 
fularele lui Bayern: cine nu iubește Germania mai are 
o șansă, poate să înceapă s-o respecte! 


2012, 21 mai 


nimeni, NIMIC, niciodată 


Cu sinceritate, despre noi și ceilalți 


u am avut niciodată ocazia să discut cu Florian 
Walter, deși a fost în Cluj trei ani. Ne-am salutat 
de câteva ori pe avion, atât. Nu l-am invitat nici la 
gulaș, nu-mi place gulașul, prefer balmoșul, dar nici 
el nu m-a invitat vreodată la vreun meci de fotbal. Cu 


toate astea, am citit interviul excelent al Adinei Oșan 
și sunt alături de el, în sensul că îl înțeleg destul de 
bine. Am simţit de multe ori același lucru, am și scris 
ceea ce patronul de la „U” simte pe bună dreptate. 
Dacă suntem sinceri, noi l-am păcălit pe acest om. 
Poate că și Domnia Sa a crezut că va descoperi un El 
Dorado la Cluj, dar dincolo de iluziile cu care a venit, 
a investit mulți bani într-un proiect al comunităţii 
noastre. Spun proiectul nostru deși, dacă am fi exacţi, 
am accepta ideea că, prin privatizare, am putea vorbi 
despre „U” SRL sau „U” Cluj S.A. Fotbal Club „U” Cluj 
este o întreprindere privată și are acum un proprietar. 


Din start, comunitatea clujeană a făcut un sacri- 
legiu când și-a eliminat „marea iubire” din costurile 
sociale. Ţin minte cum a renunţat Universitatea 
„Babeș-Bolyai”, apoi îmi aduc aminte ce fericiți erau 
administratorii din Primăria orașului că au scăpat de 
finanţarea lui „U” de la Consiliul Local și că au găsit 
fraierul. Am fost la un moment dat, după 1990, prezent 
într-un Consiliu de administraţie al „Universităţii” 
Cluj cu o propunere de organizare a clubului după 
modelul Real Madrid, Bayern Miinchen sau alte 
echipe mari, prin subscripţie publică și mai mulți 
investitori privaţi. Nimeni nu spunea că nu e bine, 
toți au tăcut îngrijorați, iar după ședință, un om mai 
în vârstă m-a tras deoparte și mi-a zis: nu vă chinuiţi, 
domnule profesor, ăștia nu sunt interesaţi de salvarea 
lui „U”, ăștia îl folosesc doar ca pe o vacă de muls, 
folosesc clubul doar pentru a face diferite șmecherii. 
Nu știu cât era de adevărat atunci, după aceea însă 
au fost destule scandaluri care confirmau asta. M-am 
oferit inclusiv să plătesc eu operatori de la Metro 
Media Transilvania să vândă acţiuni pentru „U” Cluj, 


din casă în casă, să mergem la școli, la asociaţii de 
locatari, în companii sau societăți comerciale private. 
Să aibă ocazia bunicii Clujului să lase moștenire 
nepoților acțiuni la „U”, ca semn al continuității și al 
apartenenţei la o comunitate de suflet. Evident, nu a 
interesat pe nimeni. 


De la Banca Dacia Felix la Banca Transilvania și 
alte întreprinderi clujene, mulți oameni de afaceri 
au încercat să ajute echipa, dar tentativele lor s-au 
lovit mereu de conduceri ale clubului care au făcut 
tot felul de matrapazlâcuri cu jucători, au înglodat 
clubul în datorii, căutând mereu bani fără să ofere 
performanță sau vreo satisfacție clujenilor. Unul 
dintre cei mai păcăliți oameni este Walter, un om 
care, de la venire, a fost considerat un mitic care 
nu merită niciun respect. Evident, i s-au promis tot 
felul de lucruri, cum va face el afaceri în Cluj cu 
gunoaie, dar ceea ce nu știa omul atunci este faptul 
că pedeliștii de la putere nu împărțeau cu nimeni 
afacerile, iar el era competitor cu Silviu Prigoană. 


De la început, bietul Walter a căutat doar compa- 
nia celor care l-au adus aici. Nici el nu a înțeles că 
orașul acesta, cu toată iubirea pentru „U”, nu se 
reduce la grupul de politicieni cu tricouri oranj. 
A intrat, fără să-și dea seama, într-un program cu 
importante rezonanţe electorale, care l-a poziționat, 
e foarte adevărat, la putere, însă într-o situaţie de 
izolare. Cu siguranţă, în acea perioadă, dacă priveai 
de la București, Clujul părea un oraș doar portocaliu, 
exclusiv, 100% etc. Nu avea de unde să știe că atunci 
când ești la putere, dincolo de majoritatea politică pe 
care o ai, ești foarte izolat, mult mai izolat decât în 
opoziție. 


Mai este un lucru, pe care Walter l-a estimat 
greșit: a cumpărat o echipă de fotbal de la admi- 
nistrația portocalie, nu a cumpărat un oraș întreg. 
A făcut o întreprindere privată, nu o fundaţie, iar 
o întreprindere privată, de regulă, nu primește 
sponsorizări. Nu a explicat niciodată public 
proiectul, nu a cerut ajutor legal și legitim, bazându- 
se pe apartenența la un proiect de spiritualitate 
comunitară. A făcut doar aluzii prin ziare la prietenii 
lui pedeliști care nu s-au ţinut de cuvânt. Dar ce 
nu aveai de unde să știi, prietene Walter, este că 
orașul acesta știe de sute de ani să se ferească de 
invadatorii care vin pe filieră politică, iar înțelegerea 
pe care aţi făcut-o era una de acest tip. Acest oraș 
își protejează sufletul de cotropitori politici: s-a ferit 
de comuniști, de peremiști, de pedeliști și se va feri 
și de useliști, dacă vreodată vor dori să ocupe cu 
nerușinare toate spaţiile, să nu lase pe nimeni să 
respire. Din momentul în care s-a construit stadionul 
și a fost adus Walter, toate festivitățile i-au exclus 
pe toţi care nu erau prietenii sau oamenii de casă 
ai șefului Consiliului Judeţean, marele mecena pe 
banii publici. 

Din start, Domnule Walter, eu personal apreciez 
ce aţi făcut pentru Cluj prin susţinerea lui „U”, dar 
nimeni nu o să vă mulțumească pentru nimic. Dar 
ar trebui să mai știți un lucru: sunt mulți bucureșteni 
care fac o performanţă deosebită în Cluj, care au 
venit și nu au mai plecat, la universităţile de aici, 
în spitale, în întreprinderi și firme, dar ei nu au avut 
ghinionul Dumneavoastră la prieteni, în plus, până 
să-i invite cineva la gulaș, au muncit singuri, au 
suportat suspiciunea celorlalți, au îndurat nedreptăţi, 


dar până la urmă au învins, iar astăzi comunitatea se 
mândrește cu ei. 


Dacă ne-am fi întâlnit înainte de a veni Dvs. la Cluj, 
v-aş fi povestit ce mi-a spus un prieten bucureștean 
care a stat o vreme la „Universitatea” Cluj. Miticul 
meu drag mi-a zis acum câţiva ani, referindu-se la 
conducerea „U” și la administraţia locală: Prietene, 
ăștia nu iubesc echipa, brandul sau ideea, iubesc mai 
mult suportul public al echipei, iubesc iubirea pentru 
„U”, posibilul impact electoral. Poate că nu este chiar 
așa, dar instrumentarea politică a unei asemenea 
întreprinderi nu este bună, politica ar trebui să se 
susțină prin proiectele pe care le face pentru oameni, 
nu prin căpușarea unei emoții colective. Nu poţi lua în 
captivitate iubirea oamenilor pentru o idee, pentru un 
mod de identificare, iar o soluţie ar fi redarea echipei 
comunității neafiliate politic, oamenilor simpli, 
cei care din zece în zece ani construiesc și distrug 
majorităţi politice. Dar majorităţile politice vin și 
trec, iubirea pentru „U” trebuie să rămână. Dincolo 
de asta, administraţia a greșit în ultimii ani pentru 
că, privatizând echipa cuiva din afară, a îndepărtat 
echipa de comunitatea clujeană. A demonstrat că 
spiritul lui „U” este doar o poveste bună de spus în 
campanie pentru reprezentanţii politici ai partidelor. 


Dar nu asta este problema principală. În 
supărarea sa, Florian Walter a spus câteva lucruri 
importante despre noi, chiar dacă îngroșate de 
necaz. Suspiciunile legate de trădare și de orice 
altceva ce poate fi închipuit ca fiind rău sunt o 
caracteristică importantă a noastră. În această 
cetate a urii, de peste douăzeci de ani, politicienii se 
justifică în spaţiul public prin asmuţirea unei părți 


a comunității împotriva alteia. Suntem o cetate a 
suspiciunii reciproce, nu orașul comoară, cum ne 
place să spunem. Majoritatea curentelor culturale, 
politice sau sociale se bazează pe conflict, teamă, ură 
sau suspiciune. S-a speculat teama de unguri, apoi au 
venit portocalii și au exacerbat spaima de comunism 
și de moștenitorii lui. Ura dintre „U” și CFR, pentru 
conflictul între galerii, este mereu reiterată ca fiind 
un fel de război sfânt, naţional, un fel de datorie față 
de istoria noastră plină de suferințe. Mereu se aduce 
în față trecutul, nu vorbim decât rar despre prezent 
și niciodată despre viitor. Am văzut în tribuna Cluj 
Arena sute de copii și adolescenţi strigând cu ură 
lozinci împotriva adversarilor, cu fețe schimonosite 
de emoție negativă, uitând chiar de spectacolul de pe 
teren. E normal să ne educăm copiii pentru un viitor 
al unei comunităţi divizate unde ura, nu iubirea, 
este principalul liant al grupurilor? Calificativul de 
„trădător” vine din faptul că aici toată lumea are un 
inamic, un dușman sau mai mulți, pe care dă vina 
pentru toate eșecurile. Aici, până și Walter este un 
pic clujean: se plânge că totul este făcut pentru CFR, 
că nu poate lupta cu CFR. Dar același lucru declară 
și Árpád Păszkâny, și el spune că nu este normal ca 
CFR să fie exclusă de pe noul stadion al orașului, că 
„Universitatea” este privilegiată etc. Pâszkâny este și 
el mirat pentru că a investit zeci de milioane de euro 
și a dus numele Clujului în Champions League, dar 
în schimb primește doar înjurături din partea multor 
clujeni pentru o vină imaginară. 


Walter spune că nu putem susține ca și 
comunitate două echipe de fotbal. Nu este adevărat, 
noi nu putem susține nici măcar una. De „U” ne-am 


scăpat cu bucurie când a fost adus Walter, iar CFR 
este susținută de Árpád Păszkâny și punct. Nici „U” 
și nici CFR nu sunt sprijinite de alți oameni de afaceri 
clujeni. De oamenii care au făcut bani aici, de cei care 
au privatizat întreprinderile Clujului și beneficiază 
acum de consumul din această comunitate. Da, cei 
mai mulți oameni de afaceri au fost descriși corect de 
către Walter: se bucură de conturile de afară și nimic 
mai mult. Un prieten s-a chinuit cu echipa de handbal 
a „Universităţii”, o femeie mai tare ca zece bărbați 
se chinuie să susțină o mare echipă de handbal 
feminin, vicecampioana României, „U” Jolidon. 
Nimeni nu sprijină, toată lumea întoarce spatele 
celui care încearcă să facă un proiect comunitar. 
Până la urmă, tuturor le găsim defecte, unul e ungur, 
altul e mitic, altul vine din cine știe ce loc sau are nu 
știu ce păcate. Dar noi, clujenii, imaculaţii, patrioții, 
noi unde suntem când comunitatea cere ceva de la 
noi? Mergem cu sutele la protocolul de la stadion și 
suntem excelenți consumatori. Dacă cineva face o 
licitaţie caritabilă la Cluj-Napoca, trece prin cele mai 
penibile momente din viața lui, marii clujeni fug ca 
dracu' de tămâie să-i ajute pe cei aflaţi în nevoie. 
Una dintre concluziile lui Walter poate să ne 
preocupe serios: oare avem motive să-l contrazicem 
când spune că la Cluj nu este iubit sportul? Aparent, 
ce spune el se bazează pe o experiență de trei ani 
și a plătit cu bani grei această cunoaștere la care a 
ajuns, deci ar putea avea dreptate. Totuși, cred că 
exagerează, clujenii iubesc sportul, dar nu sunt 
obișnuiți să intre în rețele de solidaritate. Cred că 
este vorba de o iubire afectată de autism și egoism. 
Elita clujeană, căci despre ea vorbim, comunitatea 


exprimându-se prin lideri, s-a obișnuit să nu plătească 
costuri. Totul li se cuvine, ar dori să primească totul 
de la comunitate, dar să nu-i coste nimic. Dacă 
„șepcile roșii” ar fi cu adevărat o echipă iubită, atunci 
comunitatea oamenilor de afaceri ar găsi soluţii de a 
finanța echipa. A finanța o asemenea întreprindere de 
suflet este similar cu a iubi comunitatea și a da ceva 
în schimb comunităţii în care trăiești. Același lucru se 
întâmplă și cu orice act cultural și cu alte componente 
ale activităţii comunitare. Problema elitei oamenilor 
de afaceri este una vitală și cred că trebuie o discuţie 
și la Cluj. Sau rămânem la ipocrizii ca Balul Operei, în 
care ne afișăm în toalete occidentale și ne premiem 
între noi, pe găști, pe bisericuțe. 

Pe de altă parte, nu putem spune că suntem mari 
iubitori de sport sau artă dacă, într-un oraș cu atât 
de mulţi miliardari, sunt puţini cei care sprijină 
comunitatea. Fotbalul este profesionist acum și era 
normal să găsim forme de management după modelul 
privat al unei afaceri. Dar „Universitatea”, dacă ne tot 
batem în piept cu iubirea față de echipă, nu este un 
simplu S.R.L. şi nici un oarecare S.A. Trebuie căutată 
o formă prin care să existe un control public asupra 
clubului, transparenţă, și atunci, evident, poate ar 
apărea și o responsabilitate colectivă. 


Dar interviul lui Walter, dincolo de stridențele 
sudiste, are meritul că este fructul unei distanţări 
pe care numai călătorul străin o poate avea. Multe 
lucruri sunt așa, le-am simţit și noi, altele sunt 
nemulțumiri de precupeţ. Totuși, Domnule Walter, 
în acest interviu am găsit trei cuvinte pentru care, 
dacă vei fi obligat să treci prin Cluj, în drum spre 
Bistrița, după ce se va surpa definitiv centura lui Boc 


de la Vâlcele, te invit să treci pe la mine pe acasă, 
unde pot face cinste cu o slană și o pălincă, produse 
la Salva de tata și de cumnatul meu. Cuvintele spuse 
chiar în această sintagmă, înșirate unul după altul, ca 
o metaforă a deznădejdii, sunt următoarele: nimeni, 
nimic, niciodată. Multe dintre alegaţiile despre 
caracterul sau coloana vertebrală a clujenilor sunt 
urmarea unei supărări pe care putem s-o înțelegem, 
dar aceste cuvinte sunt un diagnostic perfect pentru 
relația celor mai mulţi dintre noi cu comunitatea 
clujeană. Sunt un șirag al tristeții, mai potrivit pentru 
sloganul unui brand care încă nu are cui să-i fie 
etichetă, deoarece comunitatea noastră, în sensul 
originar de communitas, este încă un lucru care 
așteaptă a se naște. 

nol cântăm să nu murim! 


L. seara, o problemă neașteptată m-a împins 
spre București, chiar dacă îmi promisesem să 
rămân acasă pentru meciul dintre „Universitatea” 
și Steaua. Nu aveam speranţa vreunei mari victorii, 
dar mi-era dor de copiii de 9 sau 10 ani cu fulare alb- 
negre la gât. Pe parcursul meciului, un amic mă ținea 
la curent prin sms-uri, dar mereu îmi dădea doar 
vești proaste până ce, la un moment dat, destul de 
supărat, m-a anunţat că totul e pierdut, că meciul e 


întrerupt, iar „U” va pierde. Am înțeles și nu l-am mai 
bătut la cap. 


Ajuns acasă, am căutat în comunitatea mea de 
facebook-iști și am găsit o poză cu galeria, care, 
printr-un fum gros, afișase un banner cu un mesaj 
pe care l-am deslușit cu greu: Voi jucaţi ca să trăim, 
noi cântăm să nu murim. Nu mi-a venit să cred că 
un mesaj ca acesta ar putea trece neobservat. M-am 
repezit pe site-urile ziarelor și redacţiilor de sport, 
dar toată lumea consemna sec: pe o pânză întinsă 
la galerie era mesajul... Atât și nimic mai mult. Ca 
și cum galeria ar fi scris acolo „vrem victorie”. Nici 
amicul meu nu văzuse nimic, nici jurnaliștii nu 
încercau să descifreze acest mesaj. Probabil că nici 
jucătorii sau oficialii nu au înțeles mare lucru, dar 
asta poate fi doar o speculație. 


Faptul că nimeni nu a reacționat la acest mesaj 
este ușor de înțeles doar dacă ne raportăm la lipsa 
noastră, mai recentă, de sensibilitate la mesajele și 
gândurile celorlalţi, la centrarea excesivă pe interesul 
egoist și la o tot mai accentuată închidere în sinele 
nostru. Cum naiba să vezi doar o „pânză întinsă la 
peluză” când acea pânză întinsă era purtătoarea unei 
sfâșietoare declaraţii existenţiale, o declaraţie care 
depășea cu mult tribuna și spaţiul acela îngust al 
stadionului? 

Voi jucaţi ca să trăim, noi cântăm să nu murim. 
Galeria lui „U” nu-și ceartă jucătorii, ei le înțeleg 
neputința. Jucătorii sunt priviți cu îngăduința cu 
care doar iubirea te poate împinge a-l înţelege pe 
celălalt. Trăiesc pentru voi, voi sunteţi rațiunea mea 
de a fi, dar asta nu ajunge! Pentru ca viaţa să fie 
adevărată, este nevoie și de mine. Este nevoie și de 


cântecul meu ca să supraviețuiesc. Ceea ce îmi oferi 
tu nu este chiar viața completă, este mai degrabă 
înfrângere și umilință. Dar eu sunt un supravieţuitor, 
înving moartea, doar prin marea mea iubire pentru 
tine, cea care mă salvează dincolo de rezultatele de 
pe tabela de marcaj. 


Strigătul mut, desenat pe pânza imensă de la 
peluză, este o mare declarație de om. O declaraţie 
de iubire, omenească și tristă. Căutam adevărata 
viață, victoria, dar voi nu ne puteţi oferi asta și ne 
salvăm prin faptul că suntem împreună și cântecul 
nostru ţine loc de victorie! Cântecul nostru învinge 
marasmul și ascunde lacrimile de tristețe. Ne avem 
unii pe alţii, în iubirea noastră comună pentru Cluj, și 
asta e adevărata victorie în fața morții. Iubirea noastră 
pentru oraș și pentru „U” nu este condiţionată de 
victorie, este una a luptei pe care ar trebui s-o ducem 
împreună. 

Voi jucaţi ca să trăim, noi cântăm să nu murim. 
A trăi nu este o afacere solitară, viața unei comunități 
înseamnă a viețui împreună, a merge alături, 
cântecul galeriei este cea mai bună metaforă a vieții 
sociale, a unui sens descoperit în comun și a slujirii 
unor valori. Cântecul galeriei este ecoul pierdut și 
niciodată regăsit al unei colectivităţi care a murit, 
ori poate că nu a existat niciodată, decât în visul 
nostru. Cântecul unde vocile bărbaţilor maturi se 
împletesc cu cele ale tinerilor, adolescenților și chiar 
ale copiilor este un memento pentru o colectivitate 
aflată în derivă, unde oamenii au uitat să se mai 
adune pentru un scop comun, unde, cum spunea 
părintele Bartolomeu, a crescut iarbă pe cărările care 
ne legau casele unele de altele. 


Voi jucaţi ca să trăim, noi cântăm să nu murim. 
Niciodată nu am simţit mai rece ploaia Bucureștiului 
prin care m-am încăpățânat sărătăcesc. Era prima dată 
când copiii galeriei clujene vorbeau despre moarte și 
le spuneau jucătorilor un lucru pe care ei nu o să-l 
înțeleagă vreodată, căci au crescut prin cantonament 
și vestiare, departe de lumea cea adevărată. Ei le 
spuneau jucătorilor, cu discreţie, că sunt necesari, 
dar că mai e mult până să le ofere bucuria victoriei 
care te face să uiţi, măcar pentru câteva clipe, că ești 
muritor și totul este vânare de vânt. Fotbalul poate să 
învingă moartea, dar nu prin victoriile de pe tabela 
de marcaj, ci doar prin sentimentul unirii și trăirii 
comune, al luptei pentru un scop, atins sau nu. Trăim 
datorită vouă, le spun ei fotbaliștilor, dar salvarea 
noastră de la rutină și de moartea lentă o facem doar 
prin gestul unirii în solidaritate, credinţa în valori și 
iubirea mai tare ca moartea. Văzând consemnările 
seci ale jurnaliștilor despre pânza de la peluză, mi- 
am adus aminte de versurile din Cântarea Cântărilor: 
și iubirea este steagul ridicat peste mine. Da, poate 
că și steagul este o pânză, dar cei care văd o pânză în 
loc de steag sunt doar cei care nu participă la viața 
acelei comunități, străinii. 

Voi jucaţi ca să trăim, noi cântăm să nu murim. 
O galerie care vorbește despre cum se învinge 
moartea prin iubire și solidaritate nu este o echipă 
de golani, chiar dacă uneori ei se bat cu forțele de 
ordine, aruncă petarde în teren sau sar gardul ca să-i 
vadă pe unii cum le tremură chiloţii. l-am admirat de 
multe ori pentru mesajele frumoase, ultimative sau 
poetice: Viaţa asta ţin cu „U” sau Mamă, te iubesc, 
dar nu ca pe „U”, dar mesajul din seara asta rece de 


februarie este dincolo de fotbal. Dacă aș fi fost în 
teren (ştiu că în viața asta nu se mai poate, dar poate 
îmi iese în viața viitoare) și aș fi văzut uriașul steag 
al tristeții și bucuriei de a fi clujean, aș fi preferat 
să mor pe teren decât să ies învins. Dacă aș fi fost 
în vreo funcție importantă și aș fi vândut brandul 
„Universitatea” Cluj, acest strigăt mut m-ar împins 
să plec de rușine cât văd cu ochii, undeva departe de 
ochii plânși ai acestor copii ai Clujului. 

Voi jucaţi ca să trăim, noi cântăm să nu murim. 
M-am trezit dimineața cu imaginea unui stadion 
împietrit de umilința înfrângerii, dar mai ales 
împietrit de lipsa pasiunii jucătorilor pentru a da 
totul pe teren, totul pentru a câștiga, pentru a aduce 
o victorie care ar face orașul să trăiască în bucurie și 
sărbătoare. Prin fumul de petarde am visat că ardeau 
literele cu care era scris acest trist vers, parcă venit 
din Maramureșul cântecului acela nefiresc de trist, 
cântat cu vocea lui nelumească de Grigore Leșe, Nu-i 
lumină nicări/ or murit tăți oamenii. 


M-am gândit să-mi sun toţi prietenii, deși știu că 
am puţine șanse de succes, să le spun că am avut 
revelația că, împotriva tuturor evidenţelor, Clujul 
poate să renască, să redevină o comunitate vie. Am 
și vorbit apoi cu câţiva cărora le-am adus aminte 
că acolo, în peluzele de la „U”, se află copiii noștri 
și nepoţii noștri, iar nouă nu ne pasă că ei iubesc, 
cântă și speră la o victorie și la un viitor construit 
pentru oameni, nu pentru PIB, Europa sau statistici. 
Dacă acești copii ne spun cum se învinge moartea, 
ei care sunt atât de departe de ea, atunci este cazul 
să ne trezim și să nu lăsăm această mare iubire să 
se stingă pentru că unii caută să tranzacționeze asta 


electoral sau bișnițărește. Și mi-am mai promis ceva 
în acea noapte de nesomn, departe de casă, anume 
faptul că niciodată n-o să mai cred că Cluj Arena 
ar fi trebuit construit undeva la marginea orașului, 
cu parcări și alte funcțiuni urbane, ca la Minchen 
sau în alte locuri. Nu, stadionul acesta trebuia să fie 


făcut în mijlocul orașului, acolo unde este. Pentru că 
acesta nu este doar un stadion, este un templu, este 
un loc sacru, și acestea trebuie să rămână în centrul 
comunității. Aici este îngropată inima unui oraș mort, 
care poate se va trezi într-o zi. Aici, tribunele, goale 
sau pline, trebuie să fie un memento pentru nevoia că 
trebuie să ne unim toți oamenii vii și cei care mai cred 
că merită să luptăm împotriva egoismului, a sărăciei 
și a intereselor meschine care ne împiedică să fim o 
comunitate. 

Voi jucaţi ca să trăim, noi cântăm să nu murim. 
Merită să ne aducem aminte, de câte ori trecem pe- 
acolo, de strigătul mut al copiilor de la „U”, acela 
că murim doar atunci când nu mai iubim, când nu 
mai avem nimic sfânt, când ţintim mai mult banul 
decât bucuria simplă și, nepăsători, îi lăsăm pe hoţii 
de simboluri din înalta societate să iasă în faţă și 
să ne conducă viețile. Acest stadion trebuie să ne 
aducă aminte de acum încolo că, dincolo de orice 
înfrângere, iubirea este marea victorie împotriva 
morții și glasurile unite în imnul bărbătesc „Slavă ţie, 
studenţie” alungă moartea și pot ajuta la reclădirea 
unei excepționalităţi pe care România și Transilvania 
o așteaptă. 


2013, 26 februarie 


de ce nu moare „U Cluj? 


Câteva gânduri vesele și triste 
despre oameni și furnici 


m venit acasă cu o zi mai devreme de la 

București pentru că Pilu, prietenul meu, mă 
invitase la un moment special, creat de Asociaţia 
„Șepcile Roșii 1919”. Era lansarea ediţiei a doua a 
cărții lui loan Chirilă, Șepcile Roșii. O carte pe care 
am ţinut-o toată copilăria în raftul de cărți al tatei 
lângă romanele din colecţia Secolul XX. Nu știu 
de ce nu am mutat-o niciodată de acolo, deși la un 
moment dat se înfiripase și un raft cu cărți despre 
sport. Nu m-a mirat că era atâta lume la lansare și 
nici că, în sală, era prezentă o combinaţie de copii, 
părinţi și bunici. Dar am fost șocat de eleganța 
membrilor Asociaţiei și de construcţia semiotică a 
evenimentului. Nu era niciun fel de spectacol, cum 
se face de regulă, ci mai degrabă un ritual. Vreo 10-15 
bărbaţi încă tineri, îmbrăcaţi în impecabile costume 
negre, cu cămăși albe și cravată, cu o șepcuţă roșie 
la rever, șepcuţă ce părea o flacără ce arde continuu, 
erau păzitorii unui ritual sacru în care vocile veneau 
din suflet, amintirile erau povestite scurt și concis, 
bărbătește. Nimic nu părea artificial, nimic pregătit, 
ai fi putut să simți tot ceea ce se întâmplă chiar dacă 
ai fi închis ochii. Parcă era un rit de trecere, un ritual 
de inițiere pentru sutele de copii și tineri din sală. 
Nimeni nu se hlizea la camerele de luat vederi sau la 
fotografi, maeștrii de ceremonii erau gravi și vocea 
lor trăda o emoție pe care bărbaţii și-o înfrânează, 
dar nu o pot ascunde. 


Asociaţia „Șepcile Roșii 1919” ne-a oferit o seară 
de reflecţie, mai mult gravă decât festivă. Nimic 
ludic, parcă totul făcea parte dintr-un ritual tragic 
și educativ prin substanța lui gravă. Într-o mapă 
de prezentare, făcută probabil doar pentru că așa 
trebuie, acești cavaleri ai mesei rotunde se prezintă 
în doar câteva propoziţii simple, rostogolite firesc, ca 
niște pietricele într-un aranjament zen. 


Suntem o mână de oameni. Unii simpli, alții 
sofisticaţi. Unii cu studii, alții fără. Tineri şi bătrâni, 
muncitori şi antreprenori. Elevi şi profesori. Români, 
unguri sau nemți. Şi ALBI, şi NEGRI. Suntem ALB- 
NEGRI. Dar este ceva care ne leagă mai presus de 


puterea de înţelegere. Este cel mai bun lucru de pe 
pământ: IDEEA! 


În textul lor lapidar au pus cu modestie și discreție, 
la final, lista valorilor în care cred și pe care caută să 
le slujească: Fidelitate. Onoare. Respect. Tradiţie. 
Toate cu literă mare, fiecare despărțită de cealaltă, 
ca niște monumente ce reiterează elementele unei 
culturi a conviețuirii tot mai uitate. 


Am cântat din nou „Gaudeamus”, după ceva 
vreme de când lipsesc de la festivitatea finală de 
absolvire a studenților mei, și „Slavă ţie, studenţie”. 
Mi s-au umezit ochii în mai multe rânduri, dar am 
încercat să maschez asta cât am putut de bine, deși 
am avut sentimentul că doi puști m-au văzut. Nu au 
râs de mine și nu m-au arătat cu degetul la ieșire. 
Probabil că ei știu mai bine să facă diferenţa între 
roboţi și oameni, ei încă nu au învăţat să se falsifice, 
să ascundă umanitatea și să exhibe agresivitatea și 
egoismul de luptă. 


Șepcile roșii, cu ţinutele lor serioase, cu o flacără 
roșie deasupra inimii, umblau pe acolo, se fereau 
de camere, organizau, ajutau, nu luau microfonul 
să vorbească. Un rol interesant de martori parcă 
acţionând în transă, în oficierea unui ritual sacru, 
rol pe care l-am înţeles mai spre final, când am văzut 
că ei se ocupau de bătrânii uiști și de copiii de toate 
vârstele, mulţi juniori la echipele de fotbal pitice ale 
„Universităţii”. Era parcă un instinct, să-i lege pe copii 
de imaginea lui Remus Câmpeanu, Filip Lăzăreanu, 
Nicolae Szoboszlay. Să-i atingă, să nu uite, să ducă 
mai departe. O bucurie în plus a fost să-l regăsesc 
acolo, unde trebuia, adică unde bătea inima cetăţii 
în acel moment, pe Părintele Andrei Andreicuţ. Cu 
vorba lui caldă și cu sufletul afară, le-a vorbit tuturor 
ca „atlet al lui Hristos” despre sport și disciplină, 
despre antrenarea sufletului și rațiunii. 


Multă vreme m-am întrebat de ce galeria lui 
„U”, cea mai inteligentă galerie izvorâtoare de 
texte memorabile și chiar avangardiste, vorbește 
despre moarte și repetă, din când în când, ca o 
incantație, „U” Cluj nu moare. Uneori am crezut 
că e o exagerare, că este poate un strigăt de luptă, 
cum a apărut la început ceea ce astăzi numim în 
publicitate „slogan”. Ritualul acesta, de a-i amesteca 
pe copii cu bunicii lor de la „U”, mi-a întărit ideea de 
instinct de conservare și transmitere din generaţie în 
generație a unei științe sau a unui simțământ secret. 
„U” Cluj nu moare pentru că a devenit un mecanism 
de apărare al unor oameni care păstrează focul sacru, 
stau de pază să nu se stingă flăcăruia roșie. Românii 
din acest oraş nu au avut pe cine se baza și au căutat 
mereu simbolul care unește și care le dă sentimentul 


acela al forței colective, acel „împreună” pe care 
bărbaţii îl simt la pericol. Acești oameni se uită în jur 
și-i caută din ochi pe conducători. Unde este elita, se 
întreabă ei, unde sunt cei care trebuie să sprijine din 
preaplinul existenţei lor niște instituţii ale identității 
colective? Cine suntem, se întreabă clujenii, spre ce 
ne îndreptăm? Ce cântece vor cânta copiii noștri și 
ce icoane vor săruta? 

Am înţeles că subiectul nu este echipa de fotbal, 
de fapt fanii lui „U” vor să spună că Clujul nu moare și 
încearcă prin aceasta să-i trezească pe toţi care cred 
că viața socială este gratis și nu trebuie să dai nimic 
înapoi, nici celor de jos, nici celui de sus, în timp ce 
încerci să te foloseşti de ea ca de o cârpă de lustruit 
pantofii de lac cu care te afișezi la Balul Operei sau la 
alte ocazii cu covor roșu. 


Comunitățile puternice sunt cele unde și cei din 
vârful piramidei, și cei de la bază, amărâţii pe care 
se lasă marea greutate, participă la lucrarea comună. 
Ajuns acasă, am găsit statistica de mai jos: 


Cei 31 de clujeni incluşi în Topul „Forbes 

500 Miliardari” au o avere cumulată de cinci 
ori mai mare decât bugetul pe anul acesta al 
municipiului Cluj-Napoca. Astfel, averile lor 
cumulate se situează între 1.129 şi 1.174 de 
milioane de euro, în timp ce bugetul Clujului 
pe 2009 este de numai 222 de milioane de euro. 


M-am gândit imediat că, dacă fiecare dintre acești 
oameni înstăriți ar da pentru comunitate o contribuţie 
micuță, de 0,3% sau 0,5% din avere, am putea avea o 


viață sportivă şi culturală cum nu s-a mai văzut. Dar 
nu putem cere aproape nimic, nimănui. Proprietatea 
este sfântă în societatea noastră capitalistă și, vorba 
lui Relu Tămaș, probabil ca „și bogat îi greu”. 

Recitesc textul și văd că am uitat să scriu despre 
furnici, deși am scris în titlu... Da, îmi aduc aminte 
ce am vrut să spun, am vrut să povestesc la început 
ceva despre solidaritatea la furnici. 


„Furnicile ţesătoare, ca grup, pot realiza misiuni 
pe care un individ singur nu le-ar finaliza niciodată. 
Modul în care își construiesc ele adăpostul este 
o adevărată minune a naturii. Mușuroiul lor este 
format din frunze dublate și cusute între ele. Cum 
reușesc furnicile? Mai întâi, își aleg o ramură solidă. 
Se plimbă pe ea și încep să tragă frunzele de capete 
și de margini. 

Cândo furnică a reușit să îndoaie o parte a frunzei, 
furnicile din apropierea ei aleargă să o ajute. Dacă 
o frunză este mai lată decât furnica, lucrătoarele 
formează «punți vii» între punctele pe care vor să le 
unească. Altele se ridică spre ele și trag până când 
reușesc să unească marginile frunzei. 


Ele îşi menţin poziţia cu picioarele și cu maxilarele, 
până când alte furnici merg la mușuroaiele existente 
și se întorc cu larve dezvoltate. Ca și cum ar mătura, 
lucrătoarele mișcă larvele înainte și înapoi, în locul 
unde sunt unite frunzele. Larvele secretă fire de 
mătase, care «cos» între ele frunzele. Mii de asemenea 
«cusături» solide creează o construcţie rezistentă, 
perfectă. Mușuroiul este gata, cu tot cu intrările 
circulare și galeriile exterioare.” 


Ce am vrut să spun? Nimic, dragii mei conce- 
tățeni! Poate doar că orașul nostru nu este, sigur, 
un mușuroi de furnici. Vorba filmelor americane, 
„orice asemănare cu personaje din realitate este 
pur întâmplătoare”. Sau s-o zic pe aia dreaptă: „U” 
Cluj nu moare pentru că este o idee, iar ideile nu 
mor niciodată. 


Dar ce treabă au furnicile? 


„U” Cluj nu moare și pentru că din orașul acesta 
încă nu au dispărut furnicile. Mulţumesc pentru 
seara minunată, cavaleri ai mesei în formă de „U”! 


2013, 19 aprilie 


Transilvania - un deficit al 
sentimentului de apartenenţă politica 


D in nou Transilvania a determinat ceva, în sensul 
că a boicotat referendumul USL. Referendumul 
ar fi fost validat dacă ardelenii și bănăţenii ar fi mers 
la vot măcar la nivelul mediei naționale. Aproape 
4 milioane de ardeleni au lipsit de la vot duminică, 
29 iulie. Politicienii vor da tot felul de explicaţii, ba 
că este vina UDMR sau a ungurilor cei răi, ba că 
este boicotul PDL. Sigur, toate acestea au avut o 
influență, dar nu explică faptul că, de multă vreme, 
proiectele de la București sunt torpilate constant 
de votul din Transilvania. Năstase a pierdut în 
Transilvania, Geoană tot în Transilvania și-a 


Estimare prezența 
la vot (ora 23:00) 
Referendum 2012 


Îl Transilvania + Banat 
Municipiul Bucuresti 

[i] Moldova 

DD Muntenia + Dobrogea 


Transilvania+Banat 
35,41% 


Sursa: 
Institutul Român pentru 
Evaluare și Strategie (IRES) 


Moldova 
47,15% 


Muntenia+Dobrogea 


56,95% 


Bucuresti 
S 40,04% 


rupt gâtul, iar referendumul a eșuat tot din cauza 
prezenţei mici din Transilvania și Banat, ţinând cont 
de ponderea mare pe care această regiune o deține 
din totalul populaţiei României. Cei care vor spune 
că Transilvania este pedelistă greșesc, deoarece, la 
ultimele alegeri locale, PDL a avut o pierdere masivă 
în Transilvania. Practic, dezastrul PDL de la alegerile 
locale a fost provocat de faptul că Transilvania a lăsat 
din braţe partidul lui Traian Băsescu. Chiar votul 
împotriva lui Traian Băsescu de la acest referendum 
arată că Transilvania a depășit faza de „portocaliu”. 


De unde vine acest refuz al ardelenilor de a 
accepta proiectul politic care câștigă majoritatea în 
București, Moldova, Muntenia sau Dobrogea nu este 
însă nicio enigmă. Factorul cel mai important este 
tratamentul Bucureștiului față de aceste zone ale țării. 
M-am săturat să spun că Transilvania și Banatul sunt 
ţinuturi care ar merita o atenţie specială din partea 
partidelor și politicienilor de la București. Nu au 
nevoie de privilegii, au nevoie de programe politice 
și chiar de programe de dezvoltare diferite, adaptate 
oamenilor de aici, culturii comunitare diferite. La un 
moment dat, împreună cu loan Rus și Vasile Pușcaș, 
reușisem să-i convingem pe colegii din PSD că este 
nevoie de un program politic pentru Transilvania 
și Banat, dar Mircea Geoană a fost furat repede de 
peisajul dâmboviţean și nu a mai acceptat proiectul. 
Nu ajunge ca politicienii să organizeze mitinguri 
electorale sau vizite de lucru, trebuie și altceva. 

Paradoxal, cu toate că este o comunitate multi- 
etnică, în Transilvania campaniile electorale nu ajung 
la paroxismul din alte zone. Mai puţină violență de 
limbaj, mai puţină ură. De multe ori, filialele centrale 


se plâng de lipsa de combativitate a activiștilor 
ardeleni, dar nu au dreptate, ardelenii respectă mai 
mult regulile, se angrenează mai greu în lupte de 
tipul totul sau nimic. Apartenența la partide este, în 
această regiune, interiorizată diferit, mai mult civic, 
mai puțin la nivel personal. 


O cerere generică a comunităților din Transilvania 
este cererea de libertăţi, în timp ce electoratul din 
celelalte zone ale țării este centrat pe cererea de 
bunuri, valori, investiţii. Cererea de libertăţi pentru 
comunităţile din Transilvania este valabilă și pentru 
români, nu doar pentru maghiari. Descentralizarea 
și deconcentrarea s-au blocat de câțiva ani ori sunt 
puse în practică în mod aberant. Ardelenii ar vrea 
să poată dispune mai direct de resursele lor. De 
exemplu, nu cred că un spital dintr-un oraș mic sau 
o școală trebuie desființate de ministerele de resort, 
ardelenii ar dori să hotărască singuri, să poată să-și 
aloce singuri resurse pentru aceste lucruri. 

De asemenea, comunităţile din Transilvania par 
mai conștiente de scopurile comune, de interesul de 
grup. Polarizarea politică nu este atât de mare ca și 
în București, de aceea nici PDL și nici PSD, partidele 
mai mari, nu reușesc să piloteze total, mecanic, 
electoratul la vot. Votantul PDL sau cel USL nu este 
atât de dependent de primari sau de consilieri locali, 
încât să poată fi dus la vot sau oprit în a merge la 
urne ca turma, aici cetățeanul are un pic mai multă 
autonomie. Chiar și cumpărarea votului este o 
practică valabilă mai ales în comunităţile marginale, 
defavorizate. 


Autostrada Transilvania ar fi putut fi un proiect 
care să crească atașamentul ardelenilor față de 


București și politica centrală, dar ritmul de cons- 
trucţie arată în fiecare zi ardelenilor că ei nu contează, 
sunt mai importante autostrăzile care-i duc vara pe 
bucureșteni la mare. 


Dar cel mai important element al explicaţiei 
este existența unei probleme de identitate politică. 
În Transilvania avem un deficit al sentimentului 
de apartenenţă la politica centrală, la România 
politică, nu la România. Din fericire, sentimentul 
de apartenenţă la România este mai puternic decât 
oriunde în țară. 


Când 4 milioane de ardeleni și bănăţeni nu vin la 
vot, cred că ar trebui ca politicienii de la București să 
se gândească bine la ce soluţii au pentru ei. 


2012, 30 iulie 


împiedicaţi în steaguri 


(cu o pseudo-propunere legislativă) 


ă trezesc dimineaţa și deschid calculatorul, 

dar mă întâmpină un news alert: scandalul 
steagurilor secuiești continuă! Mă gândesc că am 
păţit ca personajul lui Caragiale, are loc un război 
și „noi dormim, Domnule”. Cea mai nouă știre îmi 
spune că poliția din Târgu-Mureș a oprit nouă tineri 
(o grupă de infanterie) care urcau spre pădurea de 
pe Platoul Cornești cu steaguri secuiești și maghiare. 


Recitesc ce a fost ieri, fiindcă, având treabă, am făcut 
crima de a nu mă uita la televizor. Aflu că autoritățile 
române și cele ungare s-au ameninţat reciproc cu 
măsuri diplomatice. Ministrul de externe maghiar 
și-a dat cu părerea în legătură cu agresiuni simbolice 
la adresa secuilor, iar noi am reacționat. Cel mai tare 
a fost însă ambasadorul Ungariei (un om pe care-l 
cunoșteam ca ponderat și normal la cap), care era de 
serviciu la drapelul secuiesc în timp ce László Tőkés 
era plecat la Bruxelles, și care ne-a dat indicaţii despre 
cum ar trebui să schimbăm Constituţia. O singură 
lumină în tot acest scandal: un jurnalist ploieștean 
scrie pe un blog o postare scurtă și deșteaptă 
intitulată „Scandalul steagurilor secuiești explicat 
ploieștenilor”. Simplu și clar, în câteva rânduri, 
Bogdan Stoica explică faptul că steagul secuiesc nu e 
steag de-al unui stat străin, iar în legislaţie are statut 
egal cu steagul echipei lupilor galbeni, Petrolul. Dacă 
merg cu fiul meu pe Cluj Arena cu steagul alb-negru 
și șapca roșie de la „U” Cluj, pot produce o ilegalitate. 
Chiar așa, de când este stat Ținutul secuilor? Dacă 
nu, atunci de ce nu schimbăm legislaţia să nu mai 
lăsam pe teritoriul sfânt al patriei niciun simbol 
străin, niciun drapel, nicio stemă? 

Agenţiile de presă vin cu un breaking news 
tulburător: imagini incredibile cu Băsescu și 
Premierul Ungariei. Mă cutremur și deschid fișierul cu 
răsuflarea tăiată, într-adevăr, Președintele României 
face un gest incalificabil, râde cu Victor Orban. În loc 
să-i dea un cap în gură marinăresc ungurului, Traian 
Băsescu discută cu el. Națiunea împietrită privește 
cele două poze și unii vor să-și facă sepuku în semn 
de protest și neputinţă, dar în România nu sunt scule 


potrivite pentru asta și națiunea renunţă, înlocuind 
sabia scurtă cu bere de 2,5 litri la pet și niște mici. 


Politicienii români spun că o vor întreba pe coana 
mare, Europa, ce părere are, dar ungurii nu se lasă 
mai prejos: se vor plânge de încălcarea dreptului 
minorităţilor de a da cu scârț pe geam până se 
enervează majoritatea. Ce poate să spună Europa? 
Poate doar să se mire că două țări neperformante de 
la est se ceartă în loc să se pună pe scris proiecte 
europene sau să muncească mai mult. 


Analiştii spun că scandalul vrea să-i ajute pe 
politicienii din Ungaria să-și activeze electoratul, în 
viitoarea campanie electorală, deoarece ungurii lor 
sunt atât de boieri în guvernarea Orban, că ar putea 
uita să vină la vot de bine ce le este. E adevărat că pe 
cei de la UDMR și pe ungurii din România gesturile 
politicienilor de dincolo de Tisa îi încurcă. Nu cred 
că au vrut să înceapă cu scandal dezbaterea despre 
regionalizare, unde au niște proiecte importante 
pentru ei. În plus, nici nu mai sunt în poziție bună 
de negociere în Parlamentul de la București. Șapte 
la sută, cifra care altădată era de aur, astăzi nu mai 
valorează nimic pe piaţa electorală, USL are deja 
inflație la procente. Nu cred că și-au propus să 
înceapă negocierea cu românii cu punerea steagului 
secuiesc pe metereze. 


Noi, românii, suntem la fel de inflamaţi de marea 
obrăznicie ungurească, dar ar trebui să știm să iubim 
mai mult tricolorul nostru. Și nu doar steagul, patria 
se iubește muncind, învățând, pregătind generaţiile 
viitoare mai bine, respectând interesul comun și 
votând lucid și cât se poate de rațional. Simbolurile 
sunt importante ca și istoria pentru identitatea 


noastră și conștiința originilor, dar sunt sigur că 
mai puțin de 1% dintre români știu când este ziua 
tricolorului și o sărbătoresc. 


Evident, nu trebuie să stăm pasivi când sunt 
terfelite simbolurile naționale, dar nu cred că trebuie 
să ne afecteze atât de mult simbolurile altora. Uneori, 
obrăznicia unor unguri depășește limita civilizației, 
dar să nu uităm că ungurii sunt și ei acasă în 
România, chiar dacă mai trag cu ochiul la Budapesta, 
nici ei nu stau „în gazdă” în Ardeal sau în alte locuri 
din România. Dacă vedem că pun steagul Ungariei 
pe instituţii, de ce mai facem atâta scandal, nu ar 
fi mai bine să-i amendăm, conform legii, în liniște, 
ferm, cinic? 


În timp ce scriu, mă sună un fost coleg maghiar, 
care îmi spune că secuii sunt nervoși cu ocazia 
regionalizării și că vor face scandal, vor ieși în stradă, 
că e foarte, foarte serioasă dorinţa lor de regiune etnic 
majoritară. Îl înțeleg și pe el, dar, în spiritul glumelor 
noastre din timpul studenţiei, îi spun să se îmbrace 
gros, că în stradă e cam frig, iar în secuime e polul 
frigului. De ce să ne enervăm când secuii vor să se 
închidă în regiunea lor săracă în loc să facă comerţ cu 
alte regiuni, să se deschidă la investiții românești, să 
aibă locuri de muncă și un PIB mai mare? Vor steaguri 
în loc de fluxuri economice sau clustere de dezvoltare, 
să le respectăm voința! Putem chiar să le oferim 
steaguri secuiești din partea Guvernului, ca subvenție. 

Dar să fim și noi mai preciși: dacă legea nu 
interzice steagurile comunităților, atunci să-i lăsăm 
în pace pe secui. Dacă treci prin Câmpia Turzii, o să 
vezi pe toți stâlpii afișat, alături de tricolor, un steag 
galben și albastru, drapelul acestei comunități. Şi 


în alte comunități am văzut acest lucru, să nu mai 
vorbesc de culoarea partidelor politice cu care au 
fost vopsite școli, bănci din parc, blocuri ANL, săli de 
sport și multe alte lucruri făcute în regim portocaliu, 
roșu sau galben-albastru. 


Hai să ne gândim ce s-ar întâmpla dacă fiecare 
secui și-ar pune pe casă, la fântână, pe balcon 
sau pe clădiri publice steagul secuiesc! În scurt 
timp, steagurile s-ar murdări de ploaie și praf, s-ar 
decolora, s-ar franjura, și am putea constata că nici 
ungurii nu-și iubesc steagul secuiesc, exact așa cum 
fac și românii cu tricolorul care se urâțeşte pe clădiri 
și primarii îl schimbă doar în campanii electorale 
sau când vine vreun ministru în vizită la ei. Dacă ar fi 
steaguri secuiești peste tot, maghiarii nu ar mai putea 
scoate steagurile de 15 martie, pentru că steagurile ar 
fi deja acolo. Unde mai pui la socoteală că am putea 
să le vindem secuilor steaguri scumpe, cu fir de aur, 
și ar prospera întreprinderi mici și mijlocii care ar 
crea locuri de muncă la Tecuci sau la Vatra Dornei. 

Deschid televizorul și văd cum Ungaria ameninţă, 
România ameninţă și mai tare. Scandalul steagurilor 
merge mai departe. Românii trăiesc greu, ungurii 
trăiesc la fel. Cele două țări nu au proiecte, și-au 
prăpădit resursele prin privatizare la străini, gâfâie 
sub povara datoriei externe. Guvernele au tot mai 
puţine soluţii, politicienii recurg la trucuri ieftine. Dar 
popoarele celor două ţări s-au desensibilizat, au fost 
de prea multe ori puse să iasă afară cu toporul pentru 
a se apăra de vecinul hain. Nu se mai sinchisesc acum, 
s-au săturat. Cu toate acestea, politicienii caută o 
explicație pentru ceea ce li se întâmplă țărilor lor și se 
bucură că au găsit una: mersul ţării se împiedică în 


steaguri. Mersul împiedicat al României și Ungariei 
are, în fine, o explicație perfectă. Uită că asta este o 
explicaţie, dar nu este o soluţie! 


Ca să nu se spună că doar critic, fac pe această 
cale o propunere legislativă Consiliului local al 
municipiului Cluj-Napoca, orașul meu. Propun să 
stabilim o sărbătoare a steagurilor, o zi în care fiecare 
poate să arboreze orice steag, oriunde vrea el. Mai 
ales că vrem să devenim Capitală Culturală a Europei, 
va fi un spectacol garantat. Eu mi-aş aduce steagul 
regimentului grăniceresc de la Năsăud, cu sloganul 
Virtus Romana Rediviva gravat pe el. E steagul cu 
care străbunicii mei s-au bătut la Arcole cu Napoleon. 
Tot eu aș mai aduce steagul de la Real Madrid, iar fiul 
meu, pe cel de la FC Barcelona. Aș mai pune steagul 
roșu-alb de la Dinamo și cel alb-negru de la,U” Cluj. 
Sunt sigur că unii ar aduce culorile clubului Steaua 
sau cele ale Rapidului și CFR Cluj. Am un prieten 
care ar aduce steagul Botswanei, pentru că îi place 
cum se numește moneda lor. 

La biserică l-am ruga pe părinte să citească 
versurile din Cântarea Cântărilor: „și dragostea 
era steagul fluturat peste mine”. Vă închipuiţi ce 
fericire, să pui orice steag! Dar vă dați seama și ce 
mare tristeţe: n-ai nicio bucurie când steagul tău 
nu enervează pe nimeni. În fine, am fi toți fericiţi, 
mulțumiți și am arăta Europei că nouă ni se flutură 
de criză și de orice altă problemă serioasă. 


2013, 9 februarie 


politică și camaraderie 


oo trecute, un prieten bun al meu îi spune unui 
alt prieten că useliștii (sau poate pesediștii, asta 
nu am întrebat) mă urăsc strașnic după bătăliile 
astea ocazionate de referendumul nostru care ne-a 
umplut toată vara. Nu am reacționat nicicum, în 
fond, de vreo 5 ani nu mai fac politică de partid, nu 
am fost în vreun sediu, nu am fost la vreo ședință, 
iar în acest război absurd, nici măcar nu am publicat 
vreun sondaj, tocmai pentru că predicțiile erau 
defavorabile camarazilor mei în privința prezenţei 
estimate la vot și ar fi interpretat acest lucru ca fiind 
cine știe ce manipulare ascunsă. În mod normal, nu 
avea cum să mă intereseze prea mult această remarcă, 
deoarece nimeni nu poate vorbi cu toți useliștii și, 
apoi, nu înțeleg de ce aș fi interesant pentru toți, de 
ce să mă bage în seamă. Recent, un amic din Vrancea 
m-a invitat la o școală de vară a tineretului pesedist 
și am constatat că nici eu nu-i cunoșteam pe cei din 
sală, dar nici majoritatea dintre ei nu știau cu ce mă 
ocup și ce am fost eu pe la partid. Era deja o altă 
generaţie de tineret, cu alte modele, cu alte teme și 
alte așteptări. 


M-am gândit apoi că poate remarca prietenului 
meu i-a folosit lui, voia să găsească pe altcineva 
care este ultimul în pluton, marele neiubit, voia ca 
altul să fie, în locul lui, fraierul campingului. Și dacă 
asta îi folosește, atunci sunt fericit să-i pot servi de 


reper, de limită unde se termină iubirea partidului 
pentru colegi. E o formă de camaraderie să poţi să te 
transformi în ceea ce are nevoie prietenul tău la un 
moment dat, când este doborât. 

Nefăcând politică activă, am ieșit, cu siguranţă, 
din atenţia foștilor colegi, nu am cerut vreodată 
ceva partidului, vreun consiliu de administraţie, 
vreo sinecură sau vreo funcție, și le-am refuzat 
pe toate care mi-au fost propuse după ce am ieșit 
practic din circuitul politic. E adevărat că zilele 
trecute am răspuns la un interviu în care, din aceeași 
camaraderie, spuneam un adevăr micuţ, edulcorat 
chiar, o remarcă menită să clarifice gestul lui loan 
Rus, preluat de multe medii de informare, fiecare 
după interese. Cei de la Adevărul titraseră ceva de 
genul „Dâncu reaprinde torța disidenţei”, dar era 
o găselniță jurnalistică, eu doar am explicat niște 
lucruri pe care le vedeau și orbii. În țara asta, toată 
lumea aprinde torţe la televizor, în prime time, dar 
nimeni nu crede cu adevărat în semnificația din 
spatele gestului. A întreține focul unei credinţe în 
țara noastră este un efort prea mare sau chiar inutil, 
deoarece o minune durează doar trei zile. Nu mi-am 
propus niciun fel de revenire politică, iar dacă mi-aș 
propune așa ceva, nu aș face-o de partea adversarilor 
partidului din care încă mai fac parte. 


Dar evenimentul acesta mi-a adus aminte de 
un moment în care Adrian Năstase mi-a spus cu 
prietenie și înțelegere: Dragă Vasile, tu ești un 
om foarte inteligent, dar trebuie să-ţi spun că nu 
te pricepi la politică. O să înveţi și asta, dar atunci 
noi vom fı deja în opoziţie. Era prin 2003 și niciunul 
dintre noi nu credea că voi ajunge atât de repede 


în situația de a fi expert în politică. Îmi pare rău să 
recunosc azi, când nici mie și nici Domniei sale nu 
ne mai folosește la nimic, că fostul șef al PSD a avut 
dreptate. Adrian Năstase este acum în pușcărie, iar 
eu sunt membru al societăţii civile care, de câţiva ani, 
nu înțelege traiectoriile pe care o ia partidul, sunt un 
fel de ronin care încă visează la un deceniu de social- 
democraţie care să schimbe traseul întortocheat al 
României. Nu-mi doresc nimic, îmi doresc să-i sprijin 
pe prietenii mei cu studiile sociologice pe care 
le fac, să ajut statul cu studii prospective și să văd 
niște rezultate sociale ale politicii, dincolo de mita 
electorală și de asfaltările de campanie care dispar 
după prima ploaie. 

Dar trebuie să recunosc că mulţi ani am stat cu 
frica în sân că ceea ce a spus Adrian Năstase va 
fi aflat de toţi, adică adevărul că nu mă pricep la 
politică. Cum adică, marele ideolog, propagandistul 
feroce, manipulatorul ăsta de Goebbels habar n-are 
cum merg lucrurile și ce trebuie să facă pentru a 
rămâne nomenclaturist, să-și planifice o carieră 
politică ascendentă, deși o fac foști șoferi, sculeri- 
matrițeri care acum ocupă poziţii puternice în statul 
nostru aflat în continuă transformare? 


Da, dacă oamenii s-ar fı prins, ar fi avut dreptate, 
în afara camaraderiei și sensibilităţii mele pentru 
oameni (cărţile citite nu contează), nu am avut un 
proiect personal serios pentru politica asta în care, 
acum, îmi spune un prieten că sunt un fel de oaie 
neagră a unei turme imaculate. Acest mare secret al 
meu, azi, m-am hotărât să-l fac public, poate scap de 
el ca de un mare handicap. 


Evident, m-am gândit să-mi explic rațional cum 


funcționează relația mea cu partidul, pentru că zilnic 
primesc zeci de e-mailuri sau telefoane de la foștii 
colegi de guvern, de la pesediștii importanţi și de 
la mulți oameni care sunt simpatizanți sau membri, 
pe unii nu i-am văzut niciodată, dar care îmi spun 
că se simt apropiați de mine și de ideile mele. Zilnic 
primesc încurajări sau reproșuri, zilnic adversarii 
PSD mă înjură sau caută să mă stimuleze, să mă 
împingă să vorbesc despre viața politică. 

Recitesc ce am scris până acum și observ că în 
paragrafele cu care am început acest text am folosit 
de foarte multe ori cuvântul camaraderie. Nu m-am 
gândit când am început să scriu aceste rânduri, 
dar cred că în aceasta stă esenţa legăturii mele cu 
politica. Am căutat de mai multe ori motivaţia pentru 
care particip la bătălii politice și nu am găsit o altă 
constantă decât relațiile de camaraderie cu cei din 
echipa mea. Poate unii vor spune că este o tâmpenie 
și ar putea avea dreptate, dar, greșit sau nu, așa 
am funcţionat eu în politică. Combustia prieteniei 
și camaraderiei a fost pentru mine lucrul cel mai 
important. 


Probabil că lucrul acesta se datorează faptului că 
nu am simţit niciodată adrenalina puterii. Am simțit 
asta ca un adevărat handicap pentru cineva care a 
ajuns acolo sus, în vârful politicii. Mi-a fost mereu 
jenă să particip la băi de mulţime, întotdeauna 
când vedeam mulțimi aclamatoare mă gândeam 
la sistemul de aducere a oamenilor acolo. Mă 
uitam mereu dincolo de primul rând, peste capul 
militanţilor și al familiilor lor, și vedeam mâinile 
deformate de muncă ale femeilor și bărbaţilor și mi 
se făcea rușine să stau acolo sus, deasupra lor. Îmi 


aduceam aminte de mâinile mamei mele, care mereu 
îmi cerea să-i aduc de la oraș o cremă cu glicerină. 
Avea mâinile atât de bătătorite de muncă și mereu 
crăpate, încât mi-a spus odată că îi era rușine să ne 
mângâie cu asemenea palme care zgârie. Mereu mi 
s-a părut că politica noastră face prea puţin pentru 
acei oameni și mă simţeam ca un impostor la marile 
manifestații politice, mai ales că veneam dintre ei, 
eram ca și copilul lor, nu crescusem în Cartierul 
Primăverii, unde crescuseră cei mai mulți dintre 
colegii mei de pe scenele politice pe care urcam. 


Ca vicepreședinte al partidului, am făcut tot 
ce am putut pentru a-i ajuta pe cei năpăstuiți sau 
pe cei care eu consideram că merită, am fost un 
propovăduitor al descentralizării fără să-mi dau 
seama că vom eterniza la putere niște găști care, mai 
apoi, au pus mâna pe conducerea partidului. Am spus 
că trebuie să terminăm cu cei 25 de vicepreședinți cu 
domiciliul în București (și doar unul din ţară) pentru 
a aduce oameni din teritoriu la conducere. Acest 
lucru s-a întâmplat și primul lucru pe care l-au făcut 
cei veniţi din provincie a fost să propună eliminarea 
mea din echipă. Nu am simțit niciun regret, am făcut 
ceea ce am gândit și nu m-am oprit cu militantismul 
atunci când m-am văzut deja șef. Cred și acum 
că descentralizarea politică reală, alături de cea 
administrativă, va fi soluţia de revigorare a României, 
în viitoarea epocă post-baroniană. Am plecat apoi, 
cu inima împăcată, din funcţiile de la partid și ziua 
demisiei a fost cea mai fericită zi din viața mea. 
Dintr-un sentiment de camaraderie, am rămas 
membru de partid, pentru că un tânăr președinte 
m-a rugat să nu defectez începutul său de mandat. 


Dar mi-am spus că niciodată și pentru nimic în lume 
nu voi accepta să fiu judecat, votat sau nevotat de 
oameni pe care îi consider nedemni de a reprezenta 
stânga românească. 


O dovadă a nepriceperii mele la politică este 
faptul că nu am intrat în politică pentru a împlini un 
vis personal, nici pentru că eram ideologizat până la 
măduvă și aș fi crezut că trebuie să triumfe o lume nouă 
(nouă, nu vouă, cum zice, glumeţ, un bun prieten), ci 
din sentimentul prieteniei față de loan Rus. Simțeam 
că împreună cu el și cu profesorul meu Vasile Puşcaş 
am putea face ceva pentru integrarea României în 
NATO și UE. Am cunoscut apoi mulți oameni pe 
care azi îi respect, din toate generaţiile partidului, de 
la Doru loan Tărăcilă la tinerii de azi care așteaptă 
cuminţi pe banca de rezerve. Chiar Adrian Năstase 
ne spusese, la acea vreme, că nu se poate baza pe 
oamenii pe care-i are la partid și că este nevoie de 
un efort comun pentru a urni țara din ceața politică 
în care vor s-o ţină politicienii primului deceniu 
de democraţie. Cei mai mulți nu vor integrarea 
europeană, le este mai simplu să pescuiască în 
mlaștina asta, dacă nu veniţi voi, intelectualii care 
vă credeți așa deștepţi, ne-a mai spus atunci Adrian 
Năstase, în stadiul actual al politicii, ne vom integra 
statornic în Est, și chiar asta vor cei mai mulți dintre 
cei vechi. Acum îmi dau seama câtă dreptate a avut 
atunci Adrian Năstase și, dincolo de termopane sau 
mătuși Tamara, îmi confirmă ipoteza că el a fost un 
politician inteligent încă dinainte de a ști noi cu ce 
se mănâncă asta. Acum, când România derapează, 
înțeleg mult mai bine sperietoarea de atunci pe care 
ne-a fluturat-o fostul președinte al PSD. Am rămas 


patru ani la Palatul Victoria chiar dacă unii dintre 
tovarășii mei dezertaseră sau fuseseră împinși spre 
alte zone. Niciodată nu o să regret cei patru ani în 
care nu am scris nicio carte, dar am lucrat mult și am 
învăţat foarte multe despre viața socială și politică. 
Mai multe decât aș fi putut învăța din tratate sau 
dintr-un compendiu de sociologie politică sau 
politologie. 

În afară de a urmări lucrurile în care cred, nu mi- 
am făcut niciun plan de carieră politică, nu am știut 
ce ar trebui să-mi doresc ca să-mi urmăresc un scop 
pragmatic. M-am lăsat condus de sentimentul plăcut 
al camaraderiei, uneori de prietenie, sentiment 
amplificat de faptul că majoritatea celor care m-au 
cunoscut în politică și cărora le-am fost coleg mi-au 
rămas prieteni. Unii m-au numit ideologul partidului, 
un lucru cum nu se poate mai onorant, dar eu eram 
sigur că nu ideologia este hiba noastră, ci lipsa de 
sensibilitate, electoralismul, folosirea politicii ca 
mod de producţie, ca substitut de economie, pentru 
absolut toate partidele din România. Ştiam că 
ideologia este importantă pentru că ea cuprinde un 
sistem de valori, iar politica fără valori este moartă, 
dar vedeam pe zi ce trecea că politica folosește tot 
mai rar referirea la ideologie când este vorba de a 
stabili repere și tot mai des când are de justificat 
ceva post-factum. Îmi convingeam tot mai greu 
camarazii că nu poți să te bazezi în politică doar pe 
ura cultivată zilnic față de adversarul politic și nici 
pe cultivarea frustrării că, din cauza adversarilor, noi 
suntem departe de resursele statului. 


Din prietenie și camaraderie am renunţat să 
finalizez și să public o broșură care să însoțească 


plecarea mea din politică și care trebuia să se 
numească „Scrisoare pentru un tânăr de stânga”. 
Trebuia să vorbesc despre viitor și trecut și atunci 
prietenii mei de la PSD s-ar fi supărat, argumentele 
mele ar fi putut fi folosite împotriva lor în campaniile 
tot mai dese din România și am renunţat, manuscrisul 
neterminat încă mă așteaptă între copertele negre 
ale unor caiete, doar puţine fragmente am publicat 
prin reviste sau pe blogul meu. 

În timpul guvernării 2001-2004, colegii de partid 
m-au rugat să scriu un comunicat în care PSD îl critica 
pe Voiculescu, prieten intermitent cu conducerea 
PSD, eu l-am scris și se împlinesc acum zece ani de 
când Antenele mă înjură constant, cu fiecare ocazie. 
A doua zi, camarazii mei de atunci nu și l-au mai 
asumat, deja negociaseră probabil, bătuseră palma 
cu Felix, iar eu rămăsesem de fraier. 


Nu am avut un proiect politic personal (agendă 
personală, cum îi zicea Adrian Năstase) nici atunci 
când am participat la schimbarea lui Iliescu cu Mircea 
Geoană. Zeci de oameni ne rugaseră să facem ceva, 
șefii de organizaţii veneau la loan Rus spunând că nu 
mai pot suporta umilința întoarcerii tătucului roșu, 
că este nevoie de un nou program, unul de reformă, 
că vechile figuri sunt o frână etc. Nu mă așteptam ca 
atâta lume să adere la ideile mele și am făcut asta cu 
bucurie. Apoi am văzut cum tovarășii mei de drum 
pactizează cu vechii adversari, îi aduc înapoi pe cei 
vechi, fac sluj și își cer scuze, dar am continuat să 
sper că într-o zi se vor găsi bărbaţi care să facă o 
altă politică. Am rămas singur pe baricade când era 
atacat Mircea Geoană și nici măcar el singur nu avea 
curajul să se apere în fața vechii găști iliesciene. Am 


sărit prietenește să sprijin un prieten din organizaţia 
noastră atunci când era atacat de Vanghelie și de 
noua politică ce se năștea la umbra democraţiei 
interne de partid, iar peste vreo 2 ani l-am întâlnit pe 
Vanghelie în biroul bunului meu prieten. 


Am sperat că partidul meu va înţelege, până la 
urmă, că are nevoie de voci lucide, pentru că lingăi 
sunt destui la orice partid. La dat limbi, competiţia 
este acerbă, dar la a spune adevărul, este loc cât 
cuprinde, nimeni nu se înghesuie, toţi spun adevărul 
doar pe șoptite. Îmi părea și atunci, cum îmi pare și 
azi, de necrezut cum stânga este incapabilă să adune 
intelectuali în jurul proiectului ei, cu atât mai mult 
cu cât suntem o țară cu foarte multe probleme și cu 
atâtea nedreptăţi, iar intelectualii nu pot să nu simtă 
misiunea de a schimba lucrurile. Am stat de multe ori 
acolo, la marginea stângii, scriind pe blog sau vorbind 
la televizor, cu speranța că pot arăta că nu suntem 
doar un partid de baroni locali și căpușe bugetare. 


Nu m-am bucurat niciodată de notorietatea pe 
care mi-o oferea postura critică, pentru că știam 
că laudele adversarului politic nu sunt sincere. 
Eram fericit însă chiar și atunci când militanţi sau 
oameni simpli îmi făceau semne de încurajare, chiar 
dacă erau trimise pe furiș. Camaraderia acestora 
mi-a hrănit speranţa firavă că o nouă generaţie de 
politicieni (cea a lui Ponta, gândeam eu atunci) va 
schimba faţa politicii românești, nu doar a stângii de 
pe Dâmboviţa. 

Din camaraderie am sărit în apărarea lui Ponta 
atunci când era atacat, mai mult sau mai discret, 
din interiorul scenei, o bună vreme fiind singurul 
care scria sau vorbea la televizor, ceilalți așteptând 


probabil semnele lui de recompensă. Chiar dacă el 
îmi spunea mereu, mai în glumă, mai în serios, că de- 
abia ține partidul să nu mă sfâșie, eu nu am renunțat 
nicio clipă să cred că el trebuie sprijinit, măcar pentru 
faptul că este primul Președinte al stângii care nu a 
fost membru PCR. Știam că asta nu este o calitate, 
dar credeam că se poate construi normalitatea cu 
oameni din generaţia lui dacă renunțăm la războiul 
absurd pentru putere. Chiar dacă mulţi dintre 
prietenii mei de pe Facebook s-au supărat pe mine, 
am crezut și cred că nu putem lăsa un om să fie linșat 
public chiar dacă a greșit, trebuie să-i dăm mereu 
măcar încă o șansă. 


Camaraderia m-a făcut de multe ori să tac pentru 
a nu prejudicia șansele partidului meu în competiția 
politică. Am tăcut, mi-am mușcat limba, mi-am 
închis telefonul, convins fiind că poate adevărul meu 
nu este destul de important sau poate să-i rănească 
pe colegii mei. Uneori am plecat capul rușinat de 
faptul că nu am dosare penale ca și marii luptători ai 
partidului care spuneau că acestea sunt „cicatrici pe 
bătrânul trup de militant”. Da, poate că nu luptasem 
cu armele cu care luptaseră colegii mei, dar acest 
minus la cazier eram convins că nu înseamnă lipsă 
de implicare și de credinţă. Sunt convins și azi că 
pretenţia dreptei cum că ar fi mai bună nu este decât 
o iluzie, dar nu cred că trebuie să ne comportăm ca 
și dreapta în punctele în care ea greșește. Un singur 
lucru nu am putut accepta în toată această perioadă: 
să devin prost, să-mi pun ochelari de cal sau să mă 
transform într-un mancurt. 


Au trecut 5 ani de când m-am opus în interior, 
apoi public, unui proiect falimentar al partidului, 


un proiect care l-a revigorat pe Traian Băsescu și a 
adus PSD la (deocamdată) 8 ani de opoziţie, după 
ce mereu a fost primul partid la alegeri. De-atunci, 
de mai multe ori am avut dreptate, dar asta nu mă 
încălzește cu nimic, aș fi mai fericit să recunosc 
public că am greșit pentru că politica noastră este 
mereu surprinzătoare. 


Bun, îmi transmite prietenul meu că mă urăsc niște 
useliști, dar este prețul pentru că, timp de câteva luni, 
am încercat să-i scap pe prietenii și camarazii mei de 
o psihoviroză care inexplicabil a lovit o mare parte din 
clasa politică: obsesia de a scăpă prin orice mijloace 
de Traian Băsescu, fără a respecta proceduri, instituţii. 
Le-am spus că nu va fi prezenţă destulă, deci cvorum, 
căci migraţia a împrăștiat vreo 2 milioane de români 
prin lume, fără să-și schimbe domiciliul. Le-am spus și 
că Europa nu va accepta raționamentele noastre, dar 
nu i-a oprit nici constatarea de la suspendarea trecută, 
când procedura a durat 65 de zile, nu s-au schimbat 
legi și nimeni din Europa nu a protestat în apărarea 
Președintelui României. Ca și în 2007, singurul 
răspuns a fost acela că am simpatii băsiste. Acum mă 
uit la dezastrul rezultat și mă aștept să vină delegaţii 
ONU cu misiuni de pace, pentru a opri jihadul nostru 
național, și nici nu mai știu ce să spun, ce să scriu. 
Am senzaţia că nimic nu mai urmează și acum câteva 
săptămâni am scris ceva ce susțin și astăzi. Bătălia 
este una între oameni și mizele nu sunt instituţionale. 
Este o bătălie umană, orgolioasă, pe viață și pe 
moarte. Este o încăierare politică, nicidecum. vreo 
mare bătălie strategică pentru România. Va trece 
ziua, combatanții se vor spăla de sânge și de fecalele 
primite în față, se vor îmbăta în crâșme separate, iar 


luni o vor lua de la capăt. Luni dimineaţa, oamenii vor 
înjura și vor uita, vor spera degeaba sau se vor uita 
nelămuriţi în zare. Da, privitul în zare este singura 
noastră operațiune prospectivă. 


Recunosc că m-am declarat învins când am 
constatat că visele camarazilor mei semănau cu un 
drum cu sens unic: spre putere, acum și aici. Nicio 
intersecție, nicio pauză, nicio haltă, imediat la putere. 
Disperarea era cu atât mai mare, cu cât aveam 
sentimentul că astfel se zădărnicește un proiect 
de care România cred că are nevoie, un deceniu de 
conducere de stânga, care era la doar câteva luni 
distanţă, cu ocazia alegerilor din toamnă. 


Am fost solidar cu tovarășii mei chiar și atunci 
când observam că sunt morţi de teamă, că se opreau 
la mijlocul drumului, că se întorceau din drum sau 
regretau mai apoi gesturile de luciditate sau curaj. 
Mi-am dat seama că societatea i-a fabricat așa și 
poate nici nu este nevoie să semănăm cu toții, unii 
poate nu își pot închipui viaţa de dincolo de politică 
și trebuie să le înțelegem micile trădări sau cedări. 


Am mai crezut în tot acest timp că stânga trebuie 
să însemne solidaritate cu cei mulți și camaraderie 
în interiorul proiectului. Poate mai mult decât 
dreapta, care construiește solidarități mai abstracte, 
stânga are drept principal capital visul de a schimba, 
de a construi speranța că umanitatea și solidaritatea 
pot triumfa dacă ne unim împotriva cinismului 
unui capitalism ce poate deveni sălbatic din cauza 
nepăsării noastre sau eșuării statului. 


Am învăţat, între timp, că Che Guevara nu este 
model decât până la un loc și că, odată ajunși la 


putere, liderii par să-l prefere pe Fidel Castro, cel care, 
împovărat de legenda prietenului său, l-a trimis pe 
acesta să moară departe, în pădurile Boliviei. Dar asta 
nu mă face să nu cred în prietenie și în toate celelalte 
idei, chiar dacă camaraderia nu a dat întotdeauna 
rezultatele pe care le aşteptam eu de la ea. Am văzut, 
uneori, cum camarazii au trădat cauza. Am cunoscut 
și am înțeles frica prietenilor mei de a merge mai 
departe. Am văzut cum liderii partidului săreau 
peste cuvintele adevărate, cuvintele pline de viață 
sau emoție și pasiune din sutele de discursuri scrise 
de mine, preferând pleava cuvintelor birocratice. M-a 
întristat să văd cum camarazii mei se grăbesc spre 
putere și sunt în stare să fraternizeze cu oricine le 
poate fi tovarăș de drum pentru o perioadă scurtă, 
până la cea mai apropiată stație de poștă. Am văzut 
prieteni care se lăsau uciși de călăi, dar își cereau 
scuze că nu au gâtul destul de lung pentru ca tăietura 
să fie perfectă și că s-ar putea să nu se poată controla 
în momentul fatal și s-ar putea să curgă ceva sânge. 
Toate acestea le-am trăit, le-am înţeles, m-au revoltat, 
m-au făcut să protestez sau să fiu compasional. 


Am mulţi prieteni din partid care îmi dau zilnic 
semne că sunt alături de mine. Din toată ţara, nu doar 
din Transilvania, așa cum s-ar putea crede. Mulţi 
dintre ei mă împing să revin la politică, să refacem 
echipele, să spargem zidurile acestei lumi. Mi-e 
rușine de ei și de speranţa lor și nu pot să le spun 
tranșant că nu voi mai reveni, deși asta simt, asta îmi 
doresc și așa va fi. Ştiu de la Heraclit că nimeni nu se 
poate scălda de două ori în același râu și că istoria 
nu face pași înapoi. Un sentiment de camaraderie 
curată mă blochează și nu pot să le spun că partidul 


nu are nevoie de mine, astăzi se caută alte tipuri de 
politicieni. Mă ascund după cuvinte, de multe ori, și 
trag de timp, dar nici nu pot să-i mint la infinit. Poate 
din această cauză m-am apucat să scriu și textul 
acesta prea lung și poate fără de sens pentru unii. 


Toate aceste treceri ale mele prin politică mi-au 
oferit ceva inestimabil, pe care camarazii și prietenii 
mei nu l-au putut lua cu ei plecând, căzând sau 
trădând. Este vorba de sentimentul că doar proiectele 
colective pot reuși, iar eșecurile sunt doar faze ale 
unei călătorii spre căutarea locului în care politica 
își ține sufletul ascuns. În toți acești ani de speranţe, 
dezamăgiri, iluzii, utopii, am trăit, am fost viu și 
am rezistat tentaţiei firești de a participa la sportul 
național al ascunderii cu capul în nisip. Fără speranțe 
mari, dar cu dezamăgiri care te fac mai realist, cred 
că politica de camaraderie, bazată pe solidarități 
morale, ar putea schimba într-o zi România. Chiar 
dacă va fi o schimbare în bine la care nu voi participa, 
visul meu e că ea se va întâmpla. Da, prieteni, chiar eu 
am scris acum vreo câteva săptămâni că în România, 
lupta pentru putere este dominanta vieţii publice. 
Ea nu se termină niciodată și nici nu se oprește nici 
măcar pentru ca să se adune morţii sau răniții de 
pe câmpul de bătălie. Ea consumă toate resursele 
noastre și în mare măsură România bate pasul pe loc 
sau se învârte în cerc pentru că toți gândesc doar în 
termenii bătăliei imediate pentru putere. Dar chiar 
dacă momentan nu văd ieșirea, sunt sigur că ea 
există și câțiva bărbaţi care să pornească lupta se mai 
găsesc în această țară. 


Personal, dacă într-o zi voi vedea că nu mai am 
niciun camarad care să accepte felul meu de a face 


politică, atunci voi face ceea ce fac băieţii fără un 
frate mai mic sau mai mare - își construiesc un 
camarad imaginar. Alături de el voi putea merge mai 
departe, indiferent de ceea ce se întâmplă în politica 
noastră, tot mai balcanică, tot mai integrată în 
Orient, tot mai tristă și mai ucigătoare de speranţă. 
La un capăt al zilei mă așteaptă copiii mei, la celălalt 
sunt tinerii mei studenţi pentru care merită să faci 
călătoria asta și să nu accepţi să pierzi, chiar dacă, 
de multe ori, ai senzaţia că ești învins. Asta îmi spun 
în fiecare dimineaţă: trebuie să facem un mic pact 
între învinși, cum i-ar zice marele Ernesto Sâbato, să 
ieșim din tăcere, să refuzăm a mai fi parte a nepăsării 
generale. Iubiți sau neiubiți de militanţii de stânga, 
huliți sau detestaţi de cei de dreapta, mânaţi de 
proiecte îndrăzneţe sau nepricepuţi la politică, avem 
nevoie de sentimentul că împreună putem construi 
o politică mai umană, bazată doar pe valori și 
sentimentul cald al camaraderiei. 


2012, 14 august 


oameru care construiesc viitorul 
prin pasiuni 
A 
E timp ce stăm cantonați în trecut și exersăm cu 

încăpățânare doar pasiunile vechi, sunt oameni 
care visează la viitor, la ceea ce va fi. De fapt ei sunt 


cei care depășesc cadrul actual al existenţei, ei sunt 
inginerii viitorului. Nu sunt mulţi, pentru că a face 


ceva ce nu este acreditat, ce nu este la modă și nu 
are prea mulţi fani nu pare tentant pentru nimeni. 
Lumea se bate pe succesul obţinut în sporturile cele 
mai populare, acolo unde sunt bani și audienţă. Dar 
cei care sunt orientaţi spre viitor experimentează, 
sunt iconoclaștii, spărgătorii de reguli. Cei mai 
mulți sunt tineri, caută noi căi de exprimare, caută o 
nouă identitate. Și asemenea oameni mi-s tare dragi 
pentru că se opun stagnării și inerției, morţii psihice 
prin stereotipizare, se opun încremenirii în proiect. 

Când tânărul meu prieten Dragoş Pop m-a invitat 
cu emoție la o demonstraţie de fotbal american de 
la Cluj, nu credeam că voi avea o asemenea bucurie 
de cunoaștere a unor oameni care trec dincolo de 
ecranul prezentului, spre ziua de mâine. Clujenii de 
la Crusaders au învins fără drept de apel o echipă 
selecționată din alte două de la care provin cei mai 
mulți jucători la echipa naţională de fotbal american, 
Warriors București și Shark Constanţa. A fost un 
meci foarte frumos, pe o ploaie mocănească ce nu 
te îmbia să ieși din casă. Când am pășit în parcul 
„Babeș”, am avut senzaţia că sunt în altă lume. 
Meciul tocmai începea și peisajul era splendid. Parcă 
eram într-un film american cu adolescenţi care se 
pregătesc la colegiu pentru absolvire. Fete frumoase, 
prietenele fotbaliștilor, strigau cuvinte de încurajare, 
prietenii sau familiile făceau glume. 


Tinerii noștri „americani” nu au contracte de mii 
de euro pe lună. Cred că se sponsorizează singuri, și- 
au cumpărat echipament, fac antrenamente undeva la 
marginea orașului pe o pajiște care nu prea seamănă a 
gazon. La meciurile lor nu vin zeci de mii de spectatori, 
nu apar toată ziua la televizor, nu sunt ridicați pe 


braţe de suporteri fanatici. Aleargă de rup pământul, 
suportă lovituri care i-ar face pe fotbaliştii de tip 
calcio să zbiere ca din gură de șarpe sau să devină 
indisponibili pentru luni de zile. Ei își ajută adversarii 
să se ridice și se îmbrățișează la final. Adversarii lor 
nu sunt urâţi de fani, ei își respectă competitorii, dar 
nu se prefac în teren. Fotbalul american este un sport 
greu, necesită mult efort și voinţă. Este un sport foarte 
dur, unde contactul fizic este determinant, dar băieţii 
noștri se proptesc sănătos cu crampoanele în gazon 
sau se aruncă să placheze adversarii cu un sacrificiu 
pe care nu l-am văzut niciodată pe terenurile de fotbal 
autohton. Joacă doar din pasiune și pentru că au un 
proiect de viitor. 

Vă daţi seama că ei știu că nu vor ajunge să fie 
vreodată cunoscuţi ca Hagi sau ca Mutu. Chiar dacă 
fotbalul american va câștiga adepţi și va umple 
tribune peste vreo 20 de ani, de acești eroi de acum 
puţini își vor aduce aminte. Dar băieții noștri nu se 
gândesc la asta, ei se bucură să fie viitorii anonimi 
care au pus bazele unui sport nou în România. Nu e 
minunat? Când mercenarii din Africa sau America 
de Sud luptă să apere onoarea comunităţilor noastre 
pentru sume fabuloase, băieţii noștri de la Crusaders, 
ori cei de la București sau Constanţa, prietenii lor, 
își pun pasiunea și viaţa, efortul anonim, pentru 
creșterea unui proiect al viitorului. 


Mă plec în faţa efortului lor, deocamdată singurii 
arhitecți ai lumii de mâine. Mult succes, Dragoș, sunt 
alături de voi, tinerii mei prieteni! 


2012, 27 mai 


politică pe pâine 


Oamenii 
aşteaptă - şi dinspre 
stânga, dar şi dinspre dreapta - o 
schimbare, așteaptă oameni care să se 
gândească la un proiect colectiv. (.) Acum, 
în furtună, nu mai este timp pentru adap- 
tare. Am avut douăzeci de ani, dar am tras 
de timp conteplându-ne liderii narcisiști și, 
sperând la victorii facile sau la alternanța 
automată la putere, partidele au calărit 
bugetele comunităţilor locale şi 
bugetul statului aşa cum. 
au vrut. 


propaganda a murit 
televizorul doar minte 


Po a revenit destul de des în declarațiile 
politicienilor din ultima vreme. Recent, Victor 
Ponta le-a spus miniștrilor într-o ședință, la debut, 
când știa sigur că se înregistrează: „Vă rog pe toți 
să demontaţi propaganda fascistă a PDL, că numai 
fasciștii și comuniştii rescriau istoria.” 


De partea cealaltă, Tismăneanu l-a etichetat pe 
Ponta ca „neghiob” pentru că acesta a spus despre 
Cărtărescu și Mihăieș că sunt propagandiști naziști. 
Ponta a răspuns: „(...) eu doar am redat limbajul tipic 
propagandeinaziste folositde doi așa-ziși intelectuali, 
nimic altceva. Sigur că domnul Tismăneanu, plătit și 
pregătit să-i apere, a omis, în postarea sa, această 
realitate evidentă, atacându-mă tot pe mine cu 
aceleași expresii și același dispreț fată de adevăr 
pe care, repet, îl puteţi găsi fe la propaganda lui 
Goebbels, fe la tovarășii cu care Domnia Sa a mers 
la școală și la chefuri de nomenclaturişti!” 


Evenimentul Zilei anunță că: „Ponta acoperă 
găurile de la TVR prin suplimentarea fondurilor 
direct de la bugetul de stat. Astfel, liniștea la 
televiziunea publică este asigurată înaintea alegerilor 
parlamentare. În timp ce la TVR și radioul public 
s-au dat 26 de milioane de euro în plus, la Institutul 
Cultural Român s-au tăiat 4 milioane de euro” 


Exemple de genul acesta pot curge la infinit, căci 
cuvântul a redevenit la modă mai ales după scandalul 
plagiatului și suspendarea lui Traian Băsescu. Nu 


continuăm, pentru că ar fi inutil, oamenii folosesc 
cuvântul propagandă fără să-l înțeleagă, doar din 
rațiuni de rezonanță negativă. E adevărat, când 
spui propagandă, oamenii înțeleg că este vorba de 
manipulare sau de minciună. Dar nu este așa, de fapt, 
în România propaganda a pierit odată cu dispariția 
oricărui proiect serios de societate, sau poate odată 
cu volatilizarea a două modele politice polare de 
viziune asupra societăţii. 

Momentul în care propaganda a murit în 
România nu poate fi localizat exact, dar poate 
fi plasat undeva după ce CDR a preluat puterea 
în anul 1996. Guvernarea speranţelor dreptei a 
aneantizat repede tensiunea dintre foștii comuniști 
și cei care doreau o altă ordine socială. Ineficiența 
acelui guvern a condus la o societate amestecată, a 
combinat taberele prin migraţie politică și diverse 
experimente și a decredibilizat discursurile politice 
bazate pe ideologia de stânga sau de dreapta. 


De atunci, poate doar cu excepția perioadei dintre 
2001 şi 2002, când PSD a căutat să se fundamenteze 
ideologic ca partid social democrat modern, pentru 
a se uita de originile comuniste, propaganda a 
dispărut. Nu am mai avut o dreaptă care să vină cu 
programe ideologice coerente, programe care să 
se opună propagandei de stânga, și astfel și stânga 
și-a dizolvat viziunea într-un program asistenţial cu 
accente populiste, orchestrat nu de comunicatori sau 
de propagandiști, ci de baroni locali sau militanți cu 
valențe de organizare, nu de inspiratori ai maselor. 
Trecerea uneia dintre ramurile fostului FSN - 
Partidul Democrat - la dreapta și mișcarea liberalilor 
spre stânga, în USL, au reprezentat ultima lovitură 


dată condiţiilor de renaștere sau supraviețuire a unei 
propagande politice la noi. 

Propaganda nu este orice tip de comunicare, ea 
nu se confundă nici cu minciuna, nici cu bombar- 
damentul informaţional și nici cu manipularea 
sau persuasiunea. Propaganda este un mediu de 
propagare, o putem defini mai bine prin noțiunea 
de câmp din fizică. Ea nu este responsabilă doar cu 
invitarea, împingerea unor oameni să voteze idioţi 
sau dictatori, ci mai ales răspândește o viziune, 
o reprezentare asupra lumii. Altfel spus, caută să 
transmită un tablou concret și coerent asupra lumii, 
împănat cu valori, naraţiuni specifice sau ideologii. 
Este ceea ce Pierre Bourdieu numea violență 
simbolică, adică propagarea unui model de societate 
printr-o ideologie (dominantă, spune el) care este 
reiterată în toate manifestările media și subordonată 
intereselor unor elite economice și politice. 


Propaganda se fundează pe o doctrină și are 
rețete și tehnici cunoscute încă din Antichitate 
(repetiţia, diabolizarea adversarului, mecanismul 
ţapului ispăşitor, simplificarea, orchestrarea și multe 
altele). Nimeni nu recunoaște că face propagandă; 
de două mii de ani, orice competitor acuză dușmanul 
de propagandă, despre el însuși spune că doar 
informează sau face PR sau diplomaţie publică. 


Dar astăzi, propaganda a devenit o mașină de 
influență mediatică, s-a transformat într-o mașină 
care răspunde intereselor unor grupuri răspândite 
prin partide și ale unor reţele de militanţi politici care 
ocupă statul din patru în patru ani. Propaganda și-a 
pierdut și coerenţa din vremile trecute, fundamentul 
de valori și ideologiile care aduceau o viziune, cât ar 


fi ea de parţială, asupra lumii. 


Propaganda a murit în România și din alte cauze, 
nu doar pentru că dinamica politică de la noi a mers 
spre degradarea discursului politic și spre creșterea 
rolului pungilor cu produse în campania electorală. 
Unul dintre mecanismele propagandei, adică 
minciuna (chiar dacă nu este definitoriu pentru 
propagandă), nu este foarte ușor de folosit azi. Astăzi 
nu mai este atât de ușor de falsificat realitatea, chiar 
Goebbels le recomanda colegilor săi să mintă în 
propagandă doar atunci când este absolut necesar, 
deoarece capacitatea de informare a fiecărui individ 
și accesul la surse fac ca propaganda să uzeze mai 
puţin de mecanisme de disimulare, de falsificare, și 
mai mult de simulare sau stimulare a unor reacţii 
afective, emoţionale. 


O altă cauză este degradarea corpusului politie 
și a selecţiei. Ca să folosim termenii lui Bourdieu, 
putem vorbi de o elită politică? Vorbim foarte des 
de clasă politică, poate din cauza faptului că, în 
acest moment, politicienii români sunt de cea mai 
scăzută calitate intelectuală din istoria noastră. 
Aleși pe criteriul loialității față de șef, nu pe cel al 
competenţei, politicienii de azi nu se pot folosi de 
mijloacele fine ale propagandei, înțeleasă în mod 
clasic. Propaganda uzează de îndoctrinare, uneori 
afectivă, a cetăţenilor, este un proces mai subtil, 
care înseamnă conformism, acceptarea unor modele, 
interiorizarea unor atitudini. Ea nu violentează, ci 
creează o ambianţă pentru a convinge și direcționa 
discret opinia publică. Ea este și acțiune deliberată 
asupra spiritelor, prin persuasiune și campanii 
dirijate înspre a obține consensul sau pentru a fabrica 


anumite opinii, girate de specialiști sau de instituţii 
prin managementul percepţiilor, storytelling sau alte 
metode. Cine să folosească aceste metode? Nivelul 
politicienilor care cheltuie milioane pe consultanţi 
străini care implementează doar programe de PR 
politic și marketing electoral este prea jos pentru a 
avea răbdare, continuitate și proiect de a construi 
tradiţii politice. La noi, totul e electoralism, grabă de 
a lua puterea și a exploata rapid toate resursele ei, 
nimeni nu acceptă să cultive electoratul, intelectualii 
sunt folosiţi doar în campanie, apoi aruncaţi la gunoi. 
Este imposibilă reflecția critică - și reflecția politică, 
în general - în interiorul partidelor politice. 

Propaganda este într-o relație ciudată cu nivelul 
de ignoranță socială - contează cât este de mare 
nivelul ignoranței la un moment dat. La un nivel de 
ignoranță mare, cultivat și stimulat de două decenii, 
este greu să mai poți spera că vei putea veni cu 
programe de cultură politică și civică, kilogramul de 
zahăr sau de ulei fiind un argument mai bun decât 
ideologiile structurate ale propagandei. 


Dar, odată cu moartea propagandei politice, 
a murit și o formă care este importantă pentru 
orice stat: propaganda statului sau a națiunii. 
Propaganda pe care o orchestrează statul în 
interior este realizată prin mijloacele instituționale 
și are ca scop întărirea identităţii, consolidarea 
coeziunii sociale, creșterea încrederii sociale sau 
modernizarea mentalităților prin inculcarea unor 
valori ca toleranța, responsabilitatea civică, echitatea 
și multe altele. Propaganda statală poate fi asimilată 
educaţiei naționale; statele puternice au programe 
serioase în acest sens. România este un stat aproape 


eșuat din acest punct de vedere. Suntem într-o criză 
a valorilor și într-o criză de identitate; românii ajunși 
minoritari în Occident se adună greu în asociaţii 
și, de regulă, se topesc în masa populaţiei, a doua 
generație de abia dacă mai înțelege limba română. 
Suntem obsedaţi de programe cu brandul de ţară, 
dar am uitat să încercăm să-i convingem pe cetăţenii 
români asupra nevoii de solidaritate și de coeziune 
socială, asupra respectării unui trecut așa cum a fost 
el, și asupra respectului valorilor, alături de nevoia 
de modernizare și de efort comunitar. Uităm să ne 
promovăm valorile, iar statul este ocupat din patru 
în patru ani de alt partid, care se rezumă la a face 
selecţii după criterii partizane. Politrucii deveniți 
responsabili ai statului contestă valorile culturale sau 
creatorii veritabili, judecându-i după sensibilităţile 
lor politice sau forțând macularea unora, prin legarea 
lor la căruța partidelor. Oamenii nu se nasc cetăţeni, 
ei trebuie formaţi printr-un sistem de propagandă 
asimilabil educaţiei, iar a răspunde propagandei 
naționaliste exagerate din perioada ceaușistă cu 
lipsa oricărei preocupări serioase pentru construcția 
unei identități colective este o eroare cu consecințe 
grave pe termen lung. 


În România, politicianismul primitiv și grega- 
rismul partinic au pârjolit totul, chiar și condiţiile 
pentru propagandă politică sau națională. Imaginea 
unor posturi de televiziune agresive în transmiterea 
unui flux de mesaje politizate ne poate înșela, ele 
nu fac propagandă, ele doar mint cu nerușinare și 
dezinformează. 


2012, 9 octombrie 


congresele partidelor 


nu sunt evenimente importante 


O grilă subiectivă de observaţie și interpretare 
pentru tinerii analiști 


C ongresele nu au nicio consistență doctrinară 
sau politică şi nici nu au vreo influență direct 
asupra realității sociale. Ele sunt ritualuri simbolice, 
de perpetuare a puterii și de relegitimare. Doar naivii 
îşi bat capul și le bagă în seamă, doar cei care cad în 
capcana politicii le consideră evenimente importante 
pentru reînnoirea sau primenirea clasei politice. 


Congresele partidelor politice sunt evenimentele 
cele mai mediatizate din România politică. Se 
vorbeşte despre acestea cu luni de zile înainte ca 
ele să aibă loc, se fac pronosticuri și se scriu hectare 
de analize. Mă rog, un fel de a spune analize, pentru 
că sunt mai mult niște însăilări pline de stupidități, 
sau opinii de bun simţ, dar desprinse de realitatea 
politică. De ce se întâmplă asta, este destul de simplu 
de explicat. Congresele sunt niște meta-evenimente, 
organizate ca ritualuri politice, făcute să aibă alte 


funcţii decât cele pe care le declară în mod direct. 


Congresele partidelor aflate la putere nu sunt 
nici măcar momente demagogice sau populiste, 
chiar dacă uneori sunt considerate astfel. Ele sunt 
momente elitiste pure, contrapopulare, se referă doar 
la partid, nomenclatură sau militanţi. România sau 
restul populaţiei sunt doar referințe secundare, de 
fundal. Orice congres se referă doar la posibilitatea 
de a câștiga din nou, la metode de a păstra puterea şi 
la oamenii care pot face asta. Nu sunt un moment de 
bilanţ, de analiză sau de autocritică și nici un prilej 
pentru proiectarea unui viitor mai fericit. 


Deci, să nu cerem congreselor politice ceea ce 
nu pot da, să le privim în lumina funcționalităţii lor 
reale pentru dinamica puterii. Facem aici diferența 
cuvenită față de congresele partidelor aflate în 
opoziție, mai ales cele ce urmează pierderii puterii, 
căci acelea se deosebesc semnificativ de cele ale 
partidelor care se află la putere. Semnificativ, aș 
spune, însă nu radical diferite. Dar scopul analizei 
noastre este să aducem în atenţie câteva elemente 
de simbolică politică și mitocritică în analiza unui 
congres de partid aflat la putere, în cazul nostru, cel 
al PDL. 


Congresele partidelor nu vor schimba 
ordinea politică din partidul respectiv 
decât dacă partidul se află în opoziție. 


Congresul de opoziţie este o vânătoare de 
vrăjitoare şi are ca scop principal să-i pedepsească 
pe cei care au pierdut puterea și au luat funcţiile din 
administrație de la gura activiștilor și familiilor lor. 
Congresele nu propun noi ordini de valori, ele pot 


doar să pedepsească și să impună un individ care să 
le taie capul vinovaţilor. Asta este singura schimbare 
reală pe care o face un congres de opoziţie. Nici 
măcar nu poate să gândească ceva pentru viitor. Nu, 
congresul din opoziţie dă senzaţia că a votat pentru 
schimbare, dar, de fapt, dă securea în mâna unui nou 
călău, învestit. 


Congresele partidelor aflate la putere nu 
pot trece peste deținerea puterii și nici nu au 
capacitatea să mute decisiv pentru schimbare 
pentru că s-ar produce o fractură în ceea ce privește 
distribuţia autorității din administraţie, de care 
este legată ierarhia internă de partid. Este greu de 
închipuit un asemenea proiect de tranziție pașnică a 
puterii în familie, între grupuri. Transmiterea puterii 
este acceptată doar în cazul pierderii unei bătălii 
electorale. 


Un ritual al autorității 


Orice congres - sau convenție - este un ritual 
politic menit să reafirme structurile de putere 
existente şi, eventual, să-i readucă la ascultare pe cei 
care au luat-o razna pe calea ideii de reformă ori a 
celei de schimbare de generaţii. Nu se organizează 
congrese pentru a divide sau ceda puterea, ci pentru 
unicul scop de a se întări puterea sau autoritatea. 
Uneori, acest ritual este realizat și pentru societate, 
pentru a se arăta ceva, pentru a se confirma unitatea 
unui partid şi pentru a se păstra o speranță pentru 
militanţii din nucleul dur al partidului. Ca ritual 
politic, congresul nu este un ritual de iniţiere, ci unul 
de reînvestire, căci afirmă continuarea focarelor de 
autoritate, împotriva unor clevetitori, a atacurilor 


presei şi chiar a opiniei publice care arată, prin 
sondaje, că nu mai iubeşte formațiunea politică 
respectivă. 


Ritualurile politice sunt standardizări, forme 
fixe de expresie, dramatizări 


La congrese putem descoperi numeroase fetişuri 
sau tabuuri. Menţionez unul singur, pentru început: 
mistica luptătorului neînfrânt, tema centrală a lui 
Emil Boc, care a spus de mai multe ori că a câștigat 
toate bătăliile la care a participat. Cei din sală au uitat 
realitatea statistică, adică faptul că în 2004 şi 2008 
partidul condus de Emil Boc a pierdut alegerile, dar a 
fost menţinut la putere prin contribuţia sau victoriile 
Preşedintelui Traian Băsescu. 


În cadrul congresului unui partid aflat la putere, 
opozantul principal al liderului se autoselecțio- 
nează şi este încurajat din afara partidului de către 
media, analiști, opoziţie sau chiar oameni de afaceri. 
Opozantul se defineşte singur ca un Iuda, ca fiind 
un principiu negativ care sparge unitatea şi armonia 
internă. Lui i se dă iluzia că ar putea să câştige și asta 
îl pune în fața posibilităţii de a face greșeli, mai ales 
pe aceea de a critica partidul. De regulă, el nu-l va 
critica niciodată direct şi nominal pe șeful cel mare, 
dar va face aluzii care vor fi interpretate ca atare. 


Congresul ca ritual politic este destinat 
în primul rând producerii de emoție 


Este cea mai bună fabrică de emoții și acest lucru 
se vede mai ales în momentul de vârf: discursul 
Marelui Șef. În timpul discursului șefului suprem, 
emoția este la paroxism, nu se aude în sală decât 


bliţul aparatelor de fotografiat. Oamenii se ridică şi 
aplaudă frenetic, de regulă, peste 30 de secunde. Un 
șef cu mare sensibilitate poate recepta direct această 
emoție, poate chiar să lăcrimeze sincer partajând cu 
sala un fluid de emoție real. Traian Băsescu a jucat 
perfect acest rol, a reuşit cu grijă să programeze o 
ordine neculminativă, pentru a evita derapajele 
posibile, a construit o emoție puternică inițială de 
la care să decurgă restul lucrurilor. Prin tradiţie, în 
congresele de la noi, se preferă un crescendo, unde 
şeful vine în momentul culminant, dar Președintele 
României știa ce poate și a preferat să taie orice 
rezistență de la început. După plecarea șefului și 
ieșirea din sală, toți dau buluc să iasă să fumeze, să 
scape de atmosfera încărcată, de aceea, în cele mai 
multe situaţii, se dă o pauză, pe motivul că trebuie 
condus șeful. Cei aflați în echipa de conducere nu 
ies, ei trebuie să stea acolo ca o continuitate, dar și 
pentru că nu s-ar potrivi cu starea celor aflați pe hol, 
ar putea deveni paratrăsnete de descărcare a emoţiei 
colective. 


Discursul Marelui Şef este momentul cel mai 
încărcat de emoție, iar un șef cu inteligenţă socială 
nu va scăpa niciodată acest moment, pentru că 
este prilejul care face să își piardă din credibilitate 
discursurile alternative sau contradictorii. Traian 
Băsescu a realizat, prin momentul înlăcrimat al 
povestirii privind întoarcerea spatelui de către Petre 
Roman, un moment esenţial pentru supunerea 
ritualică a tuturor față de conducător. În caz contrar, 
le-a transmis Președintele, priviţi la destinul celui 
care nu-l recunoaşte pe șef: se pierde în jungla 
politică. Un Congres fără un asemenea moment se 


poate transforma într-o rebeliune cu justificarea că 
este nevoie de ordine și autoritate. 


Frica de izolare, de a rămâne singur în fața 
unei posibile schimbări a puterii, a judecății sau 
a DNA, este cel mai tare sentiment de emoție 
negativă care domină sala unui congres. Şeful cel 
mare știe acest lucru, a dat dovezi că nimeni nu este 
protejat dacă face paşi greşiţi, chiar dacă se află încă 
la putere. 

Discursul şefului declanşează starea de 
idolatrie, necesară în cadrul unui asemenea ritual. 
De aceea, șeful nu va rămâne printre oamenii din 
partid după discurs, nu ar fi indicat să se retragă 
înapoi la locul lui. Este indicat ca după discurs 
să plece, pentru a nu se risipi emoția, să plece aşa 
cum a venit, pe neaşteptate. Șeful nu trebuie să 
dea niciodată certitudinea că va veni la Congres, 
obținând astfel culpabilitatea și nesiguranța celor 
din sală, pentru ca atunci când intră, efectul să fie 
maxim. 


Iluziile opozantului și utopiile lui sunt singurul 
element de noutate şi speranță adus de un congres. 
I se creează iluzia că este susținut de peste tot, că 
societatea îl așteaptă ca pe un mare reformator, că 
i se vor uita toate păcatele vechi sau noi. Norocul 
opozantului este că nu are șanse să câștige, pentru că 
ar fi văzut că simpatia asta spontană ar fi durat mai 
puţin de 24 de ore, după victorie ar fi devenit la fel de 
indezirabil ca și orice lider al partidului său. 


Congresul PDL, ca orice congres al unui partid 
aflat la putere, a fost un congres de afirmare şi 
re-generare a forței. Scopul principal a fost cel de 


perpetuare a puterii, de aceea sloganul principal 
al membrilor cei mai războinici a fost următorul: 
vom ieși întăriți din această bătălie. Un asemenea 
eveniment ritualic are și rolul de a ține conflictul din 
interior (de regulă, conflict pentru resurse de putere) 
la un nivel tolerabil şi controlabil. 


Drama challengerului: el nu are cum să câștige, 
pentru că nu are un steag. Emil Boc a venit cu steagul 
partidului, lui Blaga nu i-a mai rămas nimic altceva 
decât să meargă împotriva steagului partidului. Nu 
avea cum să câștige, era din start doar un sparring 
partner, chiar dacă era unul tare. A vorbit bine la 
Congres, dar discursul său a venit după ce Traian 
Băsescu a creat o atmosferă de emoție solidară 
şi de frică de a te opune unei asemenea emoții 
integratoare. 


Congresele politice sunt atent regizate după 
scenarii şi tehnologii complexe. Analiştii naivi 
se plâng că au văzut elemente de regie sau detalii 
nespontane. Păi tocmai asta este esența unui 
Congres, nimic nu trebuie lăsat la voia întâmplării. 
În PSD, pierderea lui Ion Iliescu a fost multă vreme 
pusă de el şi echipa sa pe seama faptul că marele 
regizor, Octav Cozmâncă, a fost scos de la masa de 
regie de dispariţia tragică a soției, cu o zi înainte, 
iar înlocuitorul lui nu avea chiar atâta experiență 
în impunerea de proceduri. Procedurile tehnice 
sunt importante şi deloc neglijabile în configuraţia 
votului şi a rezultatelor. 


Lumina şi sunetul. Dacă sunt de partea șefului de 
partid, atunci discursurile se vor auzi inegal. Partea 
de sală unde vor fi grupaţi simpatizanţii opozantului 
va fi privată de sunet puternic şi de lumină, discursul 


opozantului va fi lucrat tehnic încât să poată părea 
anemic şi neconvingător, ezitant. Din contră, 
conducătorul partidului va beneficia de muzică 
victorioasă, înainte şi după, de întreruperi cu aplauze 
și ridicarea sunetului la maximum. Ritmul îi poate fi 
dat de pauze și de ridicări de sunet pentru cuvintele 
puternice care devin semnale de ridicare a publicului 
în picioare. 

În regia congreselor mari este încurajat să 
intre al treilea candidat, clovnul, nebunul regelui. 
El este foarte important în detensionarea sălii sau 
chiar pentru a spune lucruri grave, dar care să nu 
conteze în lupta dintre cei doi candidaţi principali. 
Clovnul, dacă este inteligent şi bine ales, va primi 
aplauze ca şi Marele Şef, urmând ca lupta dintre cei 
doi candidaţi să nu mai fie un război de aplauze, ci 
unul al ordinii existente în partid. 


Clovnul este şi un bun teritoriu unde se pot refugia 
cei mai mari oportunişti, ca nu cumva să se adune la 
Opozant, pentru o masă critică semnificativă care să 
rupă balanţa. El este un fel de supapă de siguranță 
necesară şi este folosit strategic şi tactic pentru 
diferite modalități de redistribuție, mai ales când 
există posibilitatea unui tur doi, dar şi pentru a nu 
exista un al doilea tur de scrutin. Insula Clovnului 
este una de pe care se poate apoi sări cel mai ușor 
în barca celui care a învins fără mustrări evidente de 
conştiinţă şi fără ca saltul să fie prea lung. 

Clovnul va fi răsplătit, nu doar de șefi, dar şi de 
mulțime. Domnul Paleologu va fi ales vicepreședinte 
fără probleme, a avut o funcţie socială şi politică 
importantă. 


Orice congres este un eveniment al negocierilor 
între tabere. Se distribuie liste în sală, se controlează 
votul prin cele mai subtile metode, se vând și se 
cumpără diferite funcţii, la nivelurilor intermediare 
se fac transferuri de membri între echipe. 

La congrese, bărbaţii se îmbrățișează și ritualul 
pupăturilor pe obraz este un rit de neagresiune. 
O formă de salut care arată că încă este pace. O 
formă de liniştire care îl asigură pe individ că mai 
există punți, iar cel care inițiază sărutul (trădător, de 
multe ori) este cel care arată supunere sau cel puţin 
neutralitate. 


Mistica este la ea acasă în timpul congreselor 
şi fantasmele colective reînvie. Am râs copios la 
ultimele alegeri, alături de o lume întreagă, de flacăra 
violetă şi de obscurantismul asociat cu ea. Aţi văzut 
cravatele violete ale lui Emil Boc și Vasile Blaga, 
oamenii care urmau prin competiţie să producă un 
lider providenţial pentru viitorul României? 


Nu trebuie să aşteptăm prea multe de la un 
congres politic. Este important doar pentru cei care 
sunt membrii sau simpatizanţii partidului care-l 
organizează. Dacă am fi mai deștepți, nu am mai 
face atâta caz de congresele politice. Ele nu sunt 
evenimente importante! 


2011, 15 mai 


ultima bătălie a stângii: 
dărâmarea 1dohlor 


u știu dacă trebuie să-i fiu recunoscător sau nu 

lui Mircea Geoană pentru că m-a ajutat să mă 
las de politică sau, mai exact, să trec de la acţiune la 
analiză. Un rol mult mai comod și, poate, chiar mai 
potrivit pentru subsemnatul. Încerc acum să fiu ușor 
mai pragmatic în raționamentele pe care le fac, caut 
să schimb mai multe turnuri de observaţie, să înțeleg 
mai bine înainte de a judeca. Este un lucru pe care 
nu poţi să-l faci atunci când ești în teren, când ești 
înfierbântat de competiţie. 


La începutul conflictului dintre Mircea Geoană 
și Victor Ponta, am privit totul ca pe o fatalitate 
politică românească. Partidele sunt animale politice 
care își antrenează mereu instinctul de a sfâșia în 
interior atunci când nu au războaie externe. Am 
revăzut filmul în care Iliescu și Năstase îl împing pe 
lider la o decizie riscantă, apoi se retrag strategic și 
organizează judecata lui pentru pierderile suferite. 
Și eu am gândit la început în termenii clasici ai 
solidarităţii interne: un lider cu potenţial trebuie 
ţinut aproape de partid, el aduce voturi, coagulează 
simpatii. Modul în care se desfășoară bătălia mă 
convinge însă că nu este o tradițională execuţie, ci 
ultima bătălie a stângii pentru a scăpa de umbrele 
trecutului. 


Ion Iliescu reloaded 


În aceste ultime săptămâni, Iliescu l-a atacat 
pe Ponta constant, retractând de fiecare dată și 
promovându-l pe Adrian Năstase ca stadiul cel mai 
înalt al pesedismului. Chiar dacă acest lucru poate fi 
valabil pentru fostul Premier, este un calificativ doar 
pentru trecut și în niciun caz pentru viitor. 


Formatînaniicincizeci,anii deauraibolșevismului 
târziu din România, Iliescu l-a exterminat pe 
Ceaușescu și apoi a avut trei mandate de Președinte, 
timp în care singura lui preocupare a fost exercitarea 
puterii și a dominaţiei. A căutat să simuleze tot ceea 
ce se putea simula, inclusiv toleranța, acceptarea 
împăcării cu Regele, a vorbit cu misticism despre 
dialog, iar atunci când nu a fost convingător, a 
adus hoarde de mineri care au delegitimat puternic 
partidul, în timp ce el și-a întărit astfel puterea și 
dominaţia. PSD a fost timp de 20 de ani un partid al 
unui lider cu legitimitate trucată. O supunere oarbă 
față de mitul lui Ion Iliescu, un amestec de spaimă 
și umilință: ce facem dacă pleacă Domnul Iliescu? 
El pleca și se întorcea mereu de la ușă. Din păcate, 
noi, în România, confundăm acest comportament cu 
forța unei personalități politice. Se prea poate să fie 
un simbol al forței, însă doar dacă vorbim despre o 
personalitate politică a Evului Mediu. 


Legitimitatea lui Iliescu s-a bazat pe focurile 
de armă pe care le-a comandat la Revoluţie pentru 
că sângele vărsat oferă cea mai sigură sursă de 
autoritate. A creat dușmanii democraţiei încă 
înainte ca ea, sărăcuţa, să vină pe lume. Regele și 
partidele istorice, străinii, intelectualii sau studenţii 


au devenit primele ţinte ale echipei lui Ion Iliescu. 
A avut popularitate și putere legală, dar mereu i-a 
lipsit ceva: legitimitatea democratică, legitimitatea 
tehnocratică (vă amintiţi vreo mare decizie?) și chiar 
ideologică, în măsura în care nu a adus nicio viziune 
privind ordinea viitorului și nu a propus niciun 
proiect de societate. A domnit, dar nu a luptat pentru 
nimic. Asemeni unui demiurg de birou a pronunțat 
emfatic cuvinte, așteptând ca realitatea să-i urmeze 
vorbele, iar vorbele să se întrupeze. A vorbit despre 
corupție doar cât să-l înfunde pe Năstase, despre 
cauza românilor din teritoriile pierdute - doar la 
evenimente oficiale, a vorbit despre muncitori, dar 
nu a căutat să facă niciun program de reconversie 
a industriei sau a agriculturii la noua realitate 
economică și politică. În schimb, a fost atent ca fiecare 
lider care putea să apară să rămână sub autoritatea 
lui. L-a trădat pe Năstase atunci când era în vârf și a 
reușit, cu răbdare, să-l scoată din circuit și, culmea, 
să-l păstreze nerevoltat în aria lui de prozeliți, într-o 
perfectă simbioză victimă-agresor. 


Adrian Năstase devenise foarte periculos, reușise 
o guvernare de succes și deci trebuia anihilat. Când 
l-a grațiat pe Miron Cosma și i-a distrus coaliția 
politică ce era câștigătoarea alegerilor, Adrian 
Năstase era deja scos de pe șină. 


Un Iliescu puternic pentru un PSD slab 


De fapt, când am ajuns în PSD, mi-am dat seama 
că nu Iliescu este puternic, ci că partidul era foarte 
slab. Era slab pentru că avea oameni cuminţi, 
disciplinaţi, care se închinau camarilei lui Iliescu. 
Mulţi erau speriați de lustraţie și de alte lucruri, 


alții erau nostalgici, dar cei mai mulți erau oameni 
cuminţi, unii specialiști buni din fostul regim, alții 
funcționari între două vârste care aveau o veritabilă 
sensibilitate de stânga. I-am văzut cum se bucurau 
când Iliescu a pierdut puterea și pleca agale de la 
Sala Palatului: nu le venea să creadă, se uitau la cer, 
se uitau în stânga și în dreapta să vadă dacă nu sunt 
pe aproape supraveghetorii lui Nea Nelu. 


Iliescu s-a pus de-a curmezișul tuturor deciziilor 
pe care partidul le lua, doar pentru a-și arăta puterea 
și a știrbi autoritatea celor care le propuneau, dar 
folosind mereu o tehnică perversă: îi lăsa pe ei să 
anunțe public decizia lor, le susținea propunerile 
chiar prin vot, în schimb, a doua zi era împotrivă și, 
de multe ori, lașitatea celor din jurul lui îi făcea jocul. 
Partidul a pierdut multe trenuri pe baza mofturilor 
lui Ion Iliescu. A reușit să păstreze partidul slab, 
pentru ca el să rămână puternic. 


Partidul este de șapte ani în opoziţie, dar Ion 
Iliescu nu are de ce să fie trist: niciun lider care i-a 
urmat nu a mai fost capabil să câștige funcţia cea mai 
înaltă în stat și El a rămas unic, singurul învingător, 
restul pot să vină să-i pupe papucul. 


Managementul prin frică: 
vigilența față de trădători 
și deviaționiști 


Iliescu a condus mereu înfricoșând partidul cu 
pericole imaginare și folosind tehnica bolșevică 
a vigilenţei față de trădare: cine spune adevărul 
este trădător, dacă vrea alegeri libere în partid este 
CDR-ist, dacă vrea ca vicepreședinții să fie aleși, nu 
numiți, sigur este infiltrat de dușmanii politici. O 


altă metodă de control a fost acuza de deviaționism, 
etichetă care mi-a făcut onoarea să mi-o atribuie. 


Partidul era mereu timorat, chiar și atunci 
când era puternic din punct de vedere electoral. 
Era mereu dependent de lumina care venea de la 
Tătucu. Guerrila lui Traian Băsescu a putut avea 
succes numai datorită faptului că PSD se mișca greu, 
oamenii nu puteau acționa independent. 


Marea problemă a PSD a fost faptul că era mereu 
captiv al unui lider care a delegitimat orice formă 
de autoritate, rupând prin aceasta constant coloana 
vertebrală a unui partid de stânga care, altfel, ar fi 
putut face istorie mai mult decât a făcut. Doar trei 
ani, în perioada 2001-2003, partidul a fost liber de 
influenţa lui Iliescu (intrând sub autoritatea unui 
Adrian Năstase cuprins de entuziasmul schimbării), 
iar rezultatele pentru țară s-au văzut. 


Mircea Geoană — primul care s-a speriat 
de libertatea de a decide 


Mircea Geoană a fost primul care a acceptat să 
conducă un proiect de revoltă și, după ce a câștigat, 
nu a avut curajul să preia puterea cu autoritate ţinând 
cont că legitimitate avea. S-a speriat, a făcut un târg 
cu baronii locali, iar aceștia i l-au adus pe Iliescu din 
nou la conducere. În momentul în care el a crezut că 
Ion Iliescu l-ar putea ierta pentru că a adus un dram 
de democraţie în partid și, mai ales, pentru că i-a 
contestat autoritatea, Mircea Geoană a pierdut totul, 
restul era doar o problemă de timp. Și-a trădat apoi 
prietenii, dar și pe cei care l-au transformat în lider. 


A avut noroc să piardă în fața unui lider tânăr și 
nu să fie înjunghiat pe la spate de vreo manevră a 


vechii nomenclaturi, ținută de Iliescu în viață. În mod 
normal, după pierderea alegerilor, Mircea Geoană ar 
fi trebuit, oricum, să renunţe la președinția partidului 
și la orice altă funcţie. 


Victor Ponta — ultimul dintr-o serie veche 
sau primul dintr-o serie nouă? 


Sunt solidar cu Victor Ponta nu pentru că, în 
toată această bătălie, și-a ales rolul de luptător și nu 
de negociator, ci pentru că am încredere în visul lui 
de schimbare. Uneori, poate l-am pritocit împreună, 
dar asta nu are mare importanţă, el este prea mândru 
ca să ceară ajutorul. Nu a fost întotdeauna erou în 
lupta pe care a dus-o alături de noi, cu nomenclatura 
iliesciană, dar are timp să se achite de datoriile față 
de prieteni. 

După ce l-a învins pe Geoană într-o luptă inegală, 
Ponta avea mare parte din gașca baronilor locali 
împotrivă, a ezitat și i-a făcut unele concesii lui 
Iliescu, dar câteva și lui Năstase, iar cei doi ajung să 
transmită că tânărul lider este imatur și că, de fapt, 
ei sunt cei care conduc partidul. Strategia le-a reușit 
într-o anumită măsură, cu toate că Ponta nu este 
naiv. Chiar dacă mă uimește cu cunoștințele sale 
despre istorie, o pasiune despre care spune că-l ajută 
și în politică, Victor nu a preluat însă tot limbajul și 
nici practicile decizionale ale celor mai vechi. Nu a 
scăpat nici el de ideologia victimizatoare conform 
căreia orice pesedist care nu îl înjură pe Băsescu de 
mamă, cu voce tare, este trădător pedelist, dar cred 
că el are timp să înţeleagă că cei care strigă cel mai 
tare s-ar putea să o facă pentru că este cea mai bună 
acoperire. 


Însă cel mai important lucru este că noul 
Președinte PSD nu a uitat nimic din ce a promis la 
Congresul în care a fost ales, ba mai mult, din când 
în când își verifică lista de promisiuni, iar eu pot 
depune mărturie sub jurământ că așa este. A bifat 
deja câteva promisiuni importante aflate pe lista 
sa, fără mare scandal, dar cu încăpățânare, și are 
determinarea de a nu renunţa la niciuna. Partidul nu 
poate decât să aibă încredere în el, căci Victor Ponta 
este captiv, datorită vârstei. La vârsta lui nu are unde 
să se retragă, nu poate ieși la pensie, mai are vreo 30 
de ani buni de politică. Cât privește retragerea, poate 
da chiar un exemplu bun, pe care partidul nu l-a avut 
din partea lui Ion Iliescu, adică se poate retrage la 
timp pentru a deschide calea tineretului și reformei 
necesare la acel moment când se va produce. 


Organizarea capcanei pentru Ponta 


În ultimele, zile nucleul celulei vechi de partid 
a întrevăzut o ocazie să-i dea lovitura de graţie lui 
Victor Ponta. Au simţit că ordinea impusă în ultimii 
7 ani de către Băsescu se delegitimează rapid, sub 
presiunea unor scandaluri de corupție. Imediat au 
întrevăzut posibilitatea revenirii la putere. O iluzorie 
ocazie pentru a reveni „minunata lume veche”. Cea 
mai simplă luptă, fără adversari, doar cu niște mici 
capcane pentru necopții și imaturii de la conducerea 
PSD. 


La început, toți am crezut că este vorba doar de 
insubordonarea lui Geoană, competiţia cu Ponta 
și o luptă de rutină în care Vodă va tăia capul unui 
boier infidel. Am gândit pragmatic și aritmetic și 
am crezut că ar trebui să terminăm cu excluderile 


și luptele interne. Dar am înţeles repede că miza nu 
este aici, iar Geoană este doar un pretext sau poate 
deveni o pierdere colaterală dintr-un război mult mai 
mare. Bătălia este pentru ca autoritatea lui Ponta 
să primească o ultimă lovitură, iar lumea veche să 
pozeze în loc de lume nouă. 


Ultima bătălie a stângii, 
așa cum o știm acum 


Poate fi ultima șansă pentru PSD de a se redresa 
și de a reîncepe drumul reformei și modernizării. 
Este o ultimă șansă pentru un partid ca să-și apere 
liderul împotriva unui reflex cultural de a-l trăda 
mereu pe cel care este în fruntea partidului pentru 
unul care promite privilegii mai mari și parte mai 
mare din pradă. 

Alegând lupta directă, fără compromisuri, sper 
că și Victor Ponta înţelege că este șansa lui de a 
rupe tradiția nefericită a alegerii compromisurilor și 
umilinţei, în locul luptei. O șansă pe care, în 2005, a 
avut-o Adrian Năstase, dar i-a dat cu piciorul. În acel 
moment, când forța motrice a schimbării l-a dorit pe 
Năstase drept contracandidat la Iliescu, iar Năstase 
a refuzat, acesta din urmă a pierdut cel mai bun prilej 
de a deveni liderul providenţial, iar partidul a pierdut 
o șansă importantă. 

Capcana pentru Ponta ar fi să se bucure cu o 
victorie facilă împotriva lui Mircea Geoană. Asta se 
va obține ușor, dar nu asta este miza. Marea capcană 
ar fi să se facă frate de cruce cu umbrele trecutului 
și cu cei care dezonorează partidul sau să amâne 
bătălia cu cei care au încercat acum să-l arate ca lider 
imatur, slab, șovăielnic, numai bun de trădat. 


Bătălia pentru a da jos tablourile de pe pereți 


Este o mare bătălie pentru Ponta, dar nu este 
doar războiul lui. Sigur, în bătălia internă îl pot ajuta 
doar cei care sunt în funcții de conducere la PSD, dar 
războiul are o altă miză. Este războiul pesediștilor 
care au sperat mereu că va ieși ceva măreț din marile 
decizii ale unui sistem politic rămas în picioare de 
două decenii. 


Nu știu dacă războiul lui Ponta este lupta pentru 
modernizarea instituţiilor, cum a scris cineva, dar este 
o luptă în care pesediștii își pot recâștiga demnitatea. 
Pot da dovadă că s-au eliberat de frică și pot duce 
viitoarele lupte politice cu capul sus. Ar putea chiar 
reveni într-un spaţiu politic de unde au fost excluși 
din cauza greșelilor majore ale liderilor, a lipsei de 
gândire strategică sau pe fondul orgoliilor unei 
oligarhii care a început schimbarea prin împușcarea 
lui Ceaușescu în ziua de Crăciun. Şi Năstase, dar și 
Geoană au câștigat bătălii, dar nu au avut curajul să 
dea jos tabloul de pe perete. Această luptă a fost mai 
grea decât luptele cu Băsescu sau cu Alianţa „DA”. 


Nu știu ce poate face Ponta după ce va câștiga 
acest război, ar putea avea și el o Pasada a lui, dar cred 
că acum merită să fie sprijinit de către cei care nu 
vor mai suporta umilința de a vedea aceleași tablouri 
ale trecutului pe pereţi. Pesediștii pragmatici trebuie 
să facă un pic de istorie recentă și să înțeleagă că 
alternanța automată la putere nu mai este regula; 
a fost până în 2005. De acolo-încolo, ceva s-a rupt 
și nu doar Traian Băsescu e cel care a blocat PSD. 
Traian Băsescu s-a bazat, chiar și atunci când a călcat 
peste reguli și cutume, pe o anumită ilegitimitate a 


PSD care nu se putea desprinde de trecut, care purta 
un balast istoric, o vină pe care deja majoritatea 
pesediștilor nu au de ce s-o împărtășească cu Iliescu 
& co. Erau prea tineri, erau în altă parte sau nu au 
decis ei când s-a tras la Revoluţie, când a fost călcată 
în picioare Piaţa Universităţii, când au venit minerii 
„să planteze trandafiri”. 


Aceasta nu este o capcană pentru Ponta, 
el are două căi de ieșire din această luptă 


Cei care spun că Ponta este învins, în ideea în 
care nu are altă șansă decât să își dea demisia pentru 
că pierde parlamentari și este belit apoi de sfinţii 
partidului, nu au dreptate. Dacă Ponta este destul de 
hotărât să meargă până la capăt, el are două variante 
câștigătoare. Aș putea spune chiar că are un win-win 
perfect. Îl elimină pe Geoană, apoi merge mai departe 
cu schimbarea conducerii și reformează partidul. Dacă 
pierde în luptă, dar le lasă corabia coșcovită vechilor 
figuri, aceasta se va scufunda în șase luni. Pe noua 
lui corabie se vor duce toţi care visează la un partid 
modern al stângii, fără toate tarele celor douăzeci de 
ani de democraţie împleticită. Iliescu sau Năstase au 
tot ameninţat cu plecarea, și-au făcut chiar bagajele 
de câteva ori, dar Ponta este obligat să lupte până la 
capăt și asta înseamnă chiar această variantă extremă. 
Varianta win-win se realizează cu o singură condiţie: 
să uite tot ce a învăţat în acești 10 ani de pesedism, să 
fie egal cu sine și să meargă înainte. 


Semnele timpului. O lume care se prăbușește 
și dărâmarea idolilor 


Pe Victor Ponta îl ajută conjunctura politică 
generală, semnele timpului care ne spun că sistemul 


politic românesc se prăbușește. În aceste zile, o lume 
se dărâmă, un sistem de autoritate se face țăndări și 
România are șanse să iasă din acest model al politicii 
oligarhice, al partidelor-stat care s-au succedat 
la putere. Cei care vor rămâne agățaţi de corabia 
partidelor se vor scufunda odată cu lumea veche. Din 
această bulversare totală se poate naște o nouă clasă 
politică pe scheletul celor care astăzi vor avea curaj 
și nu se vor mai lega cu lanţuri de scaune. Oamenii 
așteaptă - și dinspre stânga, dar și dinspre dreapta - o 
schimbare, așteaptă oameni care să se gândească la un 
proiect colectiv. Ura lui Năstase față de Băsescu, a lui 
Iliescu față de Geoană, a lui Băsescu față de Tăriceanu 
ș.a.m.d. nu mai pot reprezenta combustibilul necesar 
pentru ca motorul politic al României să poată duce 
țara înainte. Trebuie un proiect de societate, o nouă 
atitudine, un alttip de dedicare pentru interesul public. 
Nici premierul, nici miniștrii, nici primarii nu vor mai 
fi proprietarii bugetelor pe care le administrează, 
iar busola interesului colectiv va trebui să ghideze 
acțiunea politică. Acum, în furtună, nu mai este timp 
pentru adaptare. Am avut douăzeci de ani, dar am 
tras de timp contemplându-ne liderii narcisiști și, 
sperând la victorii facile sau la alternanța automată 
la putere, partidele au călărit bugetele comunităților 
și bugetul statului așa cum au vrut. Cred că în mare 
măsură aceste lucruri nu vor mai fi posibile. 


Pentru a păși învingători în noua lume, pesediștii 
ar trebui să treacă la dărâmarea idolilor. Dacă Ponta 
nu va fi sprijinit de o majoritate consistentă, el 
poate oricum duce lupta mai departe. Dacă va fi o 
majoritate conservatoare, ea va pierde oricum, va fi 
îngropată sub dărâmături. 


Victor Ponta trebuie așadar să nu rateze ocazia de 
a fi primul dintr-o nouă serie, nu ultimul dintr-o serie 
veche. El știe că în Marșul cel Lung au pornit 90.000, 
au ajuns 7.000, dar au învins. 

Psalmul 135: 15-18: „Idolii neamurilor sunt din 
argint şi aur, sunt lucrarea mâinilor omeneşti. Au 
gură, dar nu pot grăi, au ochi, dar nu pot vedea, au 
urechi, dar nu aud, au nas, dar nu au suflare în nările 
lor. Asemenea lor sunt şi cei care i-au întocmit, toți cei 
ce se încred în ei.” 

deranj în Olimp? 


Un răspuns glumet din tribună 


m scris un comentariu pe blog despre o situaţie 

din PSD fără să am bănuiala că va produce așa 
un deranj în Olimpul nostru de stânga. Deși mi-a 
venit ideea, nu i-am mai răspuns nici lui Adrian 
Năstase, pentru că nu am chef de nicio polemică. 


În plus, când văd apetența pentru a alimenta 
această discuţie a celor care sunt simpatizanții 
puterii sunt sigur că politicienilor de la guvernare 
le convine de minune să acopere scandalurile de 
corupție recente cu scandalurile inutile din PSD. Nu 
polemizez cu Domnul Ion Iliescu pentru că este prea 
mare distanța de la simplu membru la Președinte 


Executiv de Onoare, însă nu pot să nu mă întreb și 
să nu mă mir. 

Chiar nu înțeleg de ce niște oameni cu experiența 
domnilor Iliescu și Năstase comentează ceea ce 
spune un biet „spectator din tribună”, unul care nu 
e legitim să vorbească, unul care nu se pricepe. În 
tribună există un spaţiu al libertăţii pe care oamenii 
îl folosesc așa cum doresc și, de regulă, arbitrii te 
sancţionează dacă, în calitate de jucător, intri în 
dialog cu tribuna. 


Eu nu am spus că trebuie dați afară din partid 
nici bătrânii, nici Iliescu sau Năstase, nici măcar 
Geoană. Lui Ion Iliescu îi sunt dator pentru ca s-a 
opus să fiu eu dat afară de partid de vreo două ori, 
în urma unor chimburi de replici cu Domnia Sa, iar 
unii pupincuriști au sărit repede să mă sancţioneze, 
deci cum era să propun a fi dat afară? Eu am analizat 
o situaţie și am sugerat ca echipa de la conducere 
să-și facă programul fără a se lăsa condusă din spate. 
Este asta rău, nu este normal ca Președintele ales să 
conducă și apoi să răspundă pentru rezultate? 


Mă rog, nu am spus niciodată că un partid serios 
este unul de 15%, nici alte lucruri care mi se pun în 
cârcă, dar ar fi culmea să cer dovezi! Nu i s-au dat nici 
coanei Leana dovezi, la Târgoviște, de Crăciun, când 
le-a cerut, sunt sigur că Domnul Iliescu nu o să-mi 
dea mie, un deviaţionist veninos. 


Nu înțeleg nici măcar cum se face că, dacă tot 
mi se citează un text, comentatorii nu se referă 
decât la o presupusă intenție a mea, nu îmi sunt 
criticate argumentele. Nu cred că dețin adevărul 
absolut, pot greşi ca orice om, dar chestiunea 


fundamentală a textului meu era următoarea: De ce 
câştigăm alegerile și rămânem totuși în opoziţie, 
iar managementul partidului, cu toate generaţiile 
la cârmă, cu unitatea monolitică în jurul părinţilor 
fondatori, nu reușește decât să se tot pregătească 
de momentul în care îl vom da jos pe Băsescu? Ca 
Borcea, pentru Liga Campionilor. De ce este mereu 
subminată autoritatea liderului și a echipei de 
conducere de către Președintele de Onoare care 
duce o luptă de gherilă împotriva Președintelui 
în exercițiu (Năstase, „arogant” și „capitalist de 
cumetrie”, Geoană, „prostănac”, Ponta, „cârlan” și 
„imatur”)? Asta este oare traducerea îndemnului din 
textul Domnului Iliescu: „Forța unui partid constă 
tocmai în unitatea militanţilor săi, în capacitatea de 
a îmbina experienţa şi pregătirea celor cu vechime în 
partid cu elanul şi dorința de afirmare a celor tineri”? 


Dar am promis că nu mă ţin de polemici, deci 
renunţ să mă întreb. 


De un singur lucru mă mai mir: de ce Domnul 
Președinte Ion Iliescu îmi dedică, pentru prima dată 
în viața mea politică, un text. Olimpian, Domnia Sa 
se rezuma înainte să mă expedieze cu două-trei fraze 
în care se întreba în numele cui vorbesc. Acum însă, 
Președintele de Onoare îmi răspunde și nu cred că 
asta s-a întâmplat pentru ca am devenit Cineva. Un 
motiv este poate faptul că am vorbit despre relația 
Domniei sale cu Istoria, dar aici mai bine nu încerca 
să se justifice. Istoria nu o voi scrie nici eu, dar nici 
Domnia sa. 


Să fie deranjul acesta în Olimp doar pentru pricini 
ideologice sau poate chiar și Preşedintelui de Onoare 
a început să-i fie frică de faptul că Domnul procuror 


Victor Ponta ar fi în stare să facă nemerniciile 
propuse de Dâncu? Nici vorbă! ar spune unii. 


Dar dacă totuși sunt semne că vine vremea 
Republicii Procurorilor: unii taie acum capete prin 
primării PDL, iar Procurorul de la vârful PSD ar 
putea să nu mai fie la fel de respectuos cu istoria 
partidului și o să-și aducă aminte că a luat bătaie în 
Piaţa Universităţii? 

Cred că sunt insinuări veninoase, dar parcă poți 
să știi? 

Mă gândesc totuși să nu lungim polemica, pentru 
că Procurorul ar putea să se prevaleze de situaţia de 
conflict și să ne dea roșu la amândoi beligeranții, 
adică și mie, şi Dumneavoastră, Domnule Președinte 
de Onoare, ca să păstrez metafora fotbalistică cu care 
m-a gratulat Domnul Adrian Năstase. 


XX 


În fine, în semn de detensionare să vă povestesc, 
Domnule Președinte Ion Iliescu, o întâmplare văzută 
de mine în calitate de „spectator din tribună”, a cărei 
morală, nu sunt sigur, ar putea fi următoarea: nu luaţi 
de bun tot ce spun spectatorii, o să creadă lumea 
că sunteţi nesigur, că vă este frică, de istorie sau de 
Comandantul suprem. Întâmplarea este autentică, ba 
chiar și reală și se petrece este la Cluj, pe vechiul „Ion 
Moina”. 

La un meci al „Universităţii” Cluj, dinainte de 
1989, un spectator din tribună, aflat aproape de 
banca de rezerve, striga disperat: „Bagă-l, mă, pe 
Boeru! Bagă-, mă, pe Boeru!” În repriza a doua, 


rezultatul find prost, spectatorul continua să strige 
din nou, la fiecare fază, cât îl ţineau bojocii: „bagă-l, 
mă, pe Boeru!” Spre final, lucrul acesta se întâmplă, 
Boeru intră și la prima fază face un luft groaznic. Se 
aude vocea cunoscută din tribună: „De ce l-ai băgat 
pe Boeru, mă, imbecilule?” 


2011, 20 noiembrie 


omul căruia 1 se cuvine totul 


U. au început să-i spună acestui lucru „mi-se- 
cuvinism”, dar parcă ușoara ironie șterge ceva 
din esența fenomenului. În plus, omul căruia i se 
cuvine totul nu vrea să fie introdus în nicio formulă, 
el ar avea nevoie de un cuvânt unic, strălucitor, 
poate aurit. Unul care, cu siguranță, i se cuvine. 
Omul despre care încerc să scriu acum câteva 
rânduri reprezintă o tipologie socială destul de rară, 
deoarece majoritatea oamenilor au instincte sociale, 
iar unul dintre acestea este instinctul reciprocității. 
Dacă viața socială este o înlănţuire de activităţi în 
care avem nevoie unii de alții, atunci este firesc să 
căutăm a echilibra contribuţia cu ceea ce primim, 
chiar dacă nu facem contabilitate exactă. Poate doar 
iubirea este o relație în care, cum spune Romain 
Gary, trebuie să dai fără a cere nimic în schimb, dar 
și aici există forme de răspuns. 


Omul căruia i se cuvine totul nu are aceste 
instincte, pentru el venirea lui pe lume a fost probabil 
o ocazie cosmică pentru ca lucrurile să primească 


sens. De aceea, vom localiza această specie în 
politică, acolo se poate desăvârși, ca aspirație și lipsă 
de scrupule. Omul acela, dacă ajunge într-o funcţie 
publică, devine un colecţionar de orice, un mare 
depozit, adună în colecţiile sale toate jucăriile pe care 
nu le-a avut când era mic: mașini, tablouri, ceasuri, 
bijuterii sau orice lucru care poate avea valoare. În 
același timp însă adună în jur și un lucru fără valoare 
în ochii lui, dar necesar: oamenii. 


Omul „mi-se-cuvinist” este un mare colecționar 
de oameni. Îi colecționează așa cum ar colecționa 
tablouri, adică are nevoie de ei pentru panoplie. 
Oamenii aceia sunt jucăriile lui, trebuie să lupte cu 
toții pentru slava lui, să-i fe servitori, adulatori, să-i 
cânte ode, ori să fie gladiatorii lui în spaţiu. Oamenii 
din colecţia lui trebuie să nu fie excepționali, dar mai 
ales să nu strălucească în vecinătatea lui, să nu aibă 
pretenţia de a li se respecta individualitatea sau chiar 
umanitatea. Pentru cel căruia i se cuvine totul, oamenii 
sunt doar niște uriașe păpuși pe care le poţi muta cu 
telecomanda oriunde dorești. Și nu este doar atât! 
Oamenii cu care se înconjoară Omul (evident, cu O 
mare) trebuie să fie niște oglinzi în care el se privește și 
se vede frumos. Când marele Om se duce la televizor, 
ei sunt cei care se înghesuie să sune pentru a spune ce 
fenomenal a fost Şeful, ce bine le-ai zis-o, șefu', geniale 
fraze, extraordinară glumă, fantastică audiența etc. În 
general, el este providenţial și cere zilnic solidaritate 
cu el, fraternitate care să-l cuprindă din toate părțile, 
sacrificiul tuturor pionilor pentru supraviețuirea lui. 


De regulă, Omul căruia i se cuvine totul are și o 
soție căreia, aţi ghicit, i se cuvine cel puţin la fel de 
mult, dar poate și mai mult, căci este Doamna sau 


Dânsa, femeia de fier din spatele bărbatului puternic. 
Ea dispune de fapt de tot și pentru ea toți oamenii 
subordonați soţului sunt o liotă de servitori, niște 
dobitoace care nu sunt destul de recunoscătoare. Ea 
se uită la soțiile celor din gașca soțului și le tratează 
ca pe niște găini. Le va accepta doar pe cele care sunt 
obediente și care țin ochii în podea sau pe cele care 
se îmbracă modest în preajma Marii Doamne. Uneori, 
seara, Doamna se uită la televiziuni și, nemulțumită 
de filmele triste, sună la TVR să schimbe programul 
cretin care demoralizează masele. 


Când intră singur, din lăcomie sau lipsă de 
caracter, în bucluc, Omul căruia i se cuvine totul este 
atât de nefericit, încât crede că pentru cauza lui ar 
trebui să se dărâme lumea. Toţi ar trebui să se arunce 
în fața tăvălugului Justiţiei, ar trebui să se oprească 
trenurile și o grevă generală să paralizeze întreaga 
țară. El este sigur în mijlocul unui complot, pentru 
că el știe că nu greșește niciodată. Mereu dușmanii 
îl urmăresc sau adversarii politici îl hărțuiesc pe 
nedrept ca să nu ajungă să conducă spre paradis țara 
asta care, fie vorba-ntre noi, nici măcar nu-l merită. 
Cei care nu deschid războaie în numele lui sunt 
nişte trădători și niște nemernici. Cei care i-au fost 
soldaţi, dar s-au lăsat la vatră, au greșit, ar f trebuit 
să-i rămână grăjdari până la sfârșitul vieţii lor. 

Dar nimic nu egalează în fast aniversările 
Omului căruia i se cuvine totul. Durează de regulă 
mai multe zile, iar șirurile lungi de oameni se pot 
vedea de departe cărând flori și cadouri. Judeţele 
trimit dubiţe, concurenţii celor din funcţii gonesc 
pe drumuri lăturalnice cu peșcheșuri și plocoane 
mult mai mari pentru a fi numiţi de marele Guru în 


locul dregătorilor. Unii vor reuși să aducă daruri și 
promisiuni spectaculoase și atunci o să vedeţi cum, 
dintr-odată, omul nostru devine mare reformator. 
Schimbă dregători, taie capetele unora deja prea 
vechi în jilțuri. Observaţi cu atenţie, daţi istoria 
înapoi, cele mai mari acte de bravură făcute de 
Marele Om se întâmplă după fastuoasele sărbători 
ale aniversării sale. 


Omul căruia i se cuvine totul nu poate da nicio 
luptă, pentru că nici nu-și poate închipui un adversar 
real. Chiar și această idee îl sperie, niciun adversar 
nu este demn să-i devină challenger. De aceea, el este 
fricos și laș. Transpiră mult în zilele confruntărilor 
mari sau mici. Confruntările lui sunt doar mici, căci 
refuză orice luptă. Când vine vreo slugă să-i spună că 
îl atacă cineva, primul lucru pe care el îl spune este: 
hai să ne predăm. Când își pune armura de carton 
pentru emisiunile de televiziune, omul nostru are 
chilotul umed, chiar dacă știe că este vorba doar de 
o simulare pentru acei gură-cască ce vor să înțeleagă 
politica de la televizor. Deși nu a dat niciodată vreo 
bătălie decât prin intermediul altora, Omul „mi-se- 
cuvinist” se consideră un mare învingător. 

Te uiţi la el și ți se face milă, nici măcar nu ai 
ce să-i spui. Îl vezi cum se târăște prin noroiul 
fiecărei zile și nu te mai înduri nici măcar să-l calci 
peste mâinile grăsuțe cu care te pălmuia odată. 
Căci Omul căruia i se cuvine totul trebuie să se 
mulțumească doar cu un singur lucru adevărat, 
nefalsificat, venind din viața cea adevărată și care 
i se cuvine cu adevărat: disprețul. Atât, dar și asta 
este prea mult. 


2011, 22 noiembrie 


ce cred românii 
despre anul politic 2012 


Prognozele experților 
sau predicțiile opiniei publice? 


E ca a devenit una dintre cele mai noi 
religii. În toate domeniile, experţii fac analize, 
predicții și dau sfaturi. De la modă la cosmetică, de 
la viața economică la viaţa de cuplu. Marile agenții 
de rating economic sau politic și laureaţii premiului 
Nobel nu au prevăzut criza mondială, dar pentru asta 
nu au renunțat să apară peste tot și să dea sfaturi. 


Fondul Monetar Internaţional a explicat printr- 
un raport de evaluare extern că economiștii săi nu 
și-au dat seama de riscurile care au condus la criza 
financiară globală din cauza admiraţiei naive pentru 
reglementarea limitată a pieţelor financiare din SUA 
și Marea Britanie și din cauza mentalităţii de turmă. 


După ce, undeva la sfârșitul anului 2008, FMI 
declara că „SUA a evitat aterizarea dură” și că „veștile 
proaste au trecut”, iar peste doar un an ne-a explicat 
în mod penibil că, din păcate, FMI a pus accent, în 
mod eronat, pe urgenţa rezolvării dezechilibrelor 
de cont curent la nivel mondial, dar nu a investigat 
modul în care aceste dezechilibre erau legate de 
riscurile sistematice din cadrul sistemelor financiare. 
Cu toate acestea, nu și-a pierdut deloc rolul de mare 
planificator și strateg mondial împotriva unei crize 
pe care nu a prevăzut-o și probabil nici nu o înţelege. 


În urma unor prognoze optimiste ale agenţiilor de 
rating sau chiarale Consiliului Europei din primăvara 
lui 2008, tot mai mulţi specialiști au început să 
conteste capacitatea economiei ca știință, dar mai 
ales a economiştilor ca experți în previziunea crizelor 
și chiar a managementului economic eficient. 


În general, majoritatea celor care fac predicții în 
spațiul public, experţi sau simpli comentatori, nu se 
bazează pe vreo formă de validare a cunoștințelor 
lor sau pe vreo metodă de cercetare sau observaţie 
sistematică. Cu expertiza din politică este și mai 
complicat. Aici, de regulă, foarte rar sunt întrebaţi 
experți din exterior, iar cel mai adesea prognozele 
le fac actorii politici. Ei spun ce se va întâmpla cu 
dorința ca acest lucru să se întâmple ca și profeție 
care se autorealizează. Ideea că un sondaj de opinie 
sau o proiecție poate produce efectul respectiv pentru 
că oamenii caută să se alinieze tendinței dominante 
este mistic acceptată, dar asta nu se produce decât 
într-o mică măsură, nesemnificativă am putea spune. 


Dacă cineva produce o proiecţie defavorabilă 
pentru un candidat sau partid, atunci propagandiștii 
și liderii acelei grupări se mobilizează imediat și 
caută să deschidă o polemică ce va desființa și 
decredibiliza respectivul studiu, dar fără să se bazeze 
pe argumentele de cercetare. 


Comentatorii politici sunt, în multe situații, 
afectați de diferite forme de partizanate politice. 
De aceea, cercetătorii sau cadrele didactice de la 
facultăţile de sociologie sau politologie sunt arareori 
prezenţi acolo unde se comentează politica. lar 
atunci când sunt invitaţi, sunt prea conceptuali, nu 
se adaptează stilului de televiziune sau nu acceptă 


să comenteze chestiuni de o factualitate revoltătoare. 


Dar „expertiza” omului de pe stradă are vreo 
valoare? Una dintre condiţiile ideale de funcționare 
pentru democraţie ar fi să existe un nivel mediu de 
informare și cunoaștere, iar potenţialii electori să fie 
un public informat şi atent. Dar cum acest lucru este 
tot mai greu de susținut, chiar și ca utopie, putem 
constata că procesul electoral nu este viciat total 
de către cei care nu sunt chiar experţi, ba chiar din 
contră. Sociologii observă că suma deciziilor de 
vot exprimate poate reprezenta, pentru ansamblul 
procesului electoral, un rezultat mai stabil şi aparent 
mai „rațional” decât deciziile de vot individuale 
luate separat, atât timp cât se presupune că erorile 
conţinute de acestea sunt aleatorii. Dacă în teorie 
este adevărat, apar însă erori majore dacă judecăţile 
oamenilor sunt afectate de un nivel mare de ignoranță, 
dacă media se poziţionează propagandistic pe 
anumite teme și dacă apare un mare dezechilibru în 
sprijinirea candidaţilor sau partidelor. 


Așa-numitele euristici sunt tipare de gândire și 
decizie pe care indivizii le folosesc pentru a simplifica 
realitatea, sunt scheme și mecanisme cognitive 
activate aproape în mod automat, fără intenții 
conştiente şi se aplică atât proceselor de evaluare a 
informaţiilor analizate, cât şi celor de decizie. 


Opinia publică nu este un expert, dar am 
observat că agregarea unor opinii individuale poate 
să producă un efect de prospectivă mai consistent 
decât opiniile unor experţi, chiar dacă nu putem face 
nici din asta o regulă. 


2012, 4 ianuarie 


despre bogaţi şi săraci 
în Săptămâna Mare 


ând cercetăm sociologic atitudinea față de 

bogăţie şi sărăcie, nu putem uita că suntem o 
cultură creştină, unde vorbele lui Iisus sunt amintite 
în fiecare duminică în biserici: mai ușor este a trece 
cămila prin urechile acului decât a intra bogatul în 
Împărăția Cerului. Acest comandament biblic pare 
astăzi poate cel mai respectat, altfel nu ne puteam 
explica atitudinea față de antreprenori şi oamenii cu 
bani, rămasă la fel cu cea pe care o măsuram şi acum 
vreo 15 ani, când făceam primele sondaje cu întrebări 
pe această temă. Majoritatea covârşitoare a românilor 
era atunci de părere că aceia care fac avere reuşesc 
prin corupție, relaţii, noroc, nicidecum prin talent, 
muncă şi efort personal. Probabil că, plecaţi dintr-o 
poziţie de relativă egalitate, oamenii nu puteau să- 
şi explice altfel acumularea rapidă de capital, decât 
prin faptul că majoritatea celor care s-au îmbogăţit 
au „furat” startul. Poate că din această cauză am 
fost descurajaţi să repetăm mai des aceste întrebări, 
considerând noi atunci că este o problemă de termen 
lung, de consolidare a unei societăți a competiţiei şi 
de înţelegere a meritocraţiei şi a interesului personal. 


Astăzi, când repetăm aceste întrebări, ne mirăm 
totuşi că societatea noastră nu a evoluat prea mult, 
ba poate că şi-a consolidat unele imagini care, la 
începutul noii etape sociale, păreau doar semnele 
unui sindrom de adaptare la economia de piaţă şi la 
capitalism. 


E adevărat că Biblia poate fi considerată o sursă 
de învățătură şi un stereotip negativ față de bogăţie 
și de iubirea de lucruri materiale, dar nu este un 
factor decisiv, în opinia noastră. Iacov, într-un pasaj 
celebru, se adresează cu aceste cuvinte bogatului 
nemilostiv: Ascultaţi acum voi, bogaţilor! Plângeți şi 
tânguiţi-vă, din pricina nenorocirilor care au să vină 
peste voi. Bogăţiile voastre au putrezit, şi hainele 
voastre sunt roase de molii. Aurul şi argintul vostru au 
ruginit; şi rugina lor va fi o dovadă împotriva voastră: 
ca focul are să vă mănânce carnea! V-aţi strâns 
comori în zilele din urmă! Iată că plata lucrătorilor 
care v-au secerat câmpiile, şi pe care le-aţi oprit-o 
prin înşelăciune, strigă! Şi strigătele secerătorilor 
au ajuns la urechile Domnului oştirilor. Aţi trăit pe 
pământ în plăceri şi în desfătări. V-aţi săturat inimile 
chiar într-o zi de măcel. Aţi osândit, ați omorât pe cel 
neprihănit care nu vi se împotrivea! (Iacov 5:1-6) 

Adresarea față de săraci nu este, simetric, 
apologetică, totuşi este destul de evident că săracii 
sunt obiectul unei simpatii nedisimulate, ei fiind 
sfătuiți să aștepte cu răbdare şi speranţă viitorul unei 
veşnicii care le va fi favorabilă: Fiţi, dar, îndelung 
răbdători, fraţilor, până la venirea Domnului. lată că 
plugarul aşteaptă roada scumpă al pământului, şi îl 
aşteaptă cu răbdare, până primeşte ploaie timpurie 
şi târzie. Fiţi şi voi îndelung răbdători, întăriţi-vă 
inimile, căci venirea Domnului este aproape. (Iacov 
5:7-8) Dincolo de posibile rădăcini în învățătura 
creştină, studiile sociologice arată că percepția 
negativă este legată de autopercepţia unui statut 
social inferior, chiar dacă fiecare individ caută să 
se includă pe sine într-o categorie de mijloc, dar 


percepând pentru majoritatea celorlalți o situație 
de maximă deprivare, absolută sau relativă. Românii 
percept societatea noastră ca profund inegalitară, iar 
pe cea mai mare parte a cetățenilor, ca fiind foarte 
săraci. Explicaţiile oamenilor pentru această stare de 
lucruri pun accentul pe destin, corupția generalizată, 
mai puţin pe motivele imputabile personal. 

Percepţii și atitudini ale populației privind 
sărăcia și excluderea socială. În studiul IRES, 27% 
dintre persoanele care au fost incluse în eșantion 
declară că sunt mulțumite sau foarte mulțumite de 
felul în care trăiesc, în timp ce 71% sunt mai degrabă 
nemulțumite de acest aspect. 27% este și proporţia 
acelor indivizi care se așteaptă ca peste un an să 
trăiască mult mai bine sau ceva mai bine, în timp ce 
34% dintre ei se așteaptă să trăiască la fel, iar 32%, să 
trăiască ceva mai prost sau mult mai prost. Cei mai 
mulți români tind să se considere săraci, întrucât 
atunci când sunt rugaţi să se poziționeze pe o scală 
de la 1 la 10, unde 1 înseamnă „sărac”, iar 10 înseamnă 
„bogat”, media obţinută este 473. Mai mult, o 
proporție covârșitoare a respondenților declară că 
sunt de părere că, în România, cei mai mulți oameni 
sunt săraci - 90%; 5% dintre persoanele intervievate 
sunt de părere că majoritatea românilor sunt bogaţi, 
iar 3%, că nu sunt nici bogaţi, nici săraci, deci au un 
statut intermediar. 


Cota unică. Trei sferturi dintre persoanele incluse 
în eșantion consideră că, în România, impozitul unic 
pe venit nu este corect, în timp ce 15% consideră că 
este corect, iar 10% nu ştiu ce să creadă. Respondenţii 
din Transilvania și Banat sunt cei care consideră 
în cea mai mare măsură cum că impozitul unic pe 


venit este corect - 17,7%, în timp ce respondenţii 
din Moldova sunt cei care dau acest răspuns în 
cea mai scăzută proporție - 11,2%. Cu toate că o 
proporţie semnificativă a intervievaţilor consideră 
că impozitul pe venit de 16% este prea mare (66%), 
există și cei care consideră că este potrivit (27%) sau 
chiar prea mic (4%). Întrebaţi dacă o persoană care 
deține o mașină și o locuinţă în proprietate poate fi 
considerată bogată sau săracă, cei mai mulţi dintre 
respondenţi declară că aceasta nu ar fi nici bogată, 
nici săracă, anume 55%, în timp ce 26% dintre ei 
consideră că ar fi săracă, iar 15%, că ar fi bogată. 


61% dintre români au o părere proastă despre 
cei bogați. Cum să îi taxăm pe cei bogaţi? 84% 
dintre persoanele care au participat la acest sondaj 
de opinie consideră că persoanele bogate ar trebui 
să contribuie suplimentar la bugetul țării, în vederea 
ieșirii mai rapide din criză, în timp ce 15% consideră 
că acest lucru nu ar trebui să se întâmple. Întrebaţi 
care este părerea lor despre cei mai mulți dintre 
bogaţii României, 33% dintre respondenţi au o părere 
mai degrabă bună, 3% nici bună, nici proastă, în timp 
ce 61% spun că au o părere mai degrabă proastă. 
Respondenţii din Sud, București și Dobrogea sunt 
cei care au o părere mai degrabă bună despre cei mai 
mulți dintre bogaţii României, în timp ce moldovenii 
tind să aibă o părere bună despre aceștia în cea mai 
scăzută proporție. 

Când vine vorba de experiența personală, lucrurile 
se schimbă destul de mult: 4 din 10 români declară că 
au o cunoștință pe care să o considere foarte bogată, 
în timp ce restul răspund negativ la această întrebare. 
53% dintre persoanele care cunosc un om pe care îl 


consideră foarte bogat declară că au o părere bună 
sau foarte bună despre acesta, în timp ce 42% dintre 
ei au o părere mai degrabă proastă. Întrebaţi care 
este omul bogat din țară despre care au cea mai bună 
părere, cele mai multe nominalizări sunt întrunite de 
Ion Ţiriac (21%) şi George Becali (20%). 

România inegalităților. Cât de iubiți sunt cei 
bogaţi? Mai mult de trei sferturi dintre intervievaţi 
văd inegalitatea dintre oameni, în România, drept 
mare sau foarte mare. Proporţii similare din rândul 
respondenţilor (46,8%, respectiv 46,7%) sunt de 
părere că majoritatea românilor îi urăsc pe cei bogaţi, 
respectiv că aceștia le sunt indiferenți. O proporţie 
redusă a intervievaţilor, 1,3%, consideră că românii 
îi iubesc pe cei bogaţi. Femeile tind să considere 
în măsură semnificativ mai ridicată că majorității 
românilor le sunt indiferenți cei bogaţi (49,4% vs. 
43,7%). De asemenea, cu cât sunt mai în vârstă, 
precum și mai slab educați, cu atât respondenții 
consideră în măsură mai redusă cum că celor mai 
mulți români le sunt indiferenți cei bogaţi, în timp ce 
aceia sub 35 de ani apreciază în măsură semnificativ 
mai redusă cum că românii îi urăsc pe cei mai mulți 
dintre bogați. 

Cei mai mulţi dintre participanţii la studiu, 59%, 
consideră că odată cu bogăţia vine și obligaţia de 
a face opere de caritate, în timp ce 66% consideră 
că aceasta se asociază și cu obligaţia de a-i ajuta 
pe săraci. O proporţie semnificativ mai ridicată 
a acestora, 73%, consideră că odată cu bogăţia 
vine obligația de a plăti impozite mai mari. Cu cât 
sunt mai tineri, cu atât respondenţii consideră în 
proporție mai redusă cum că oamenii bogaţi au 


obligaţia de a face opere de caritate (36% în cazul 
celor între 18 și 35 de ani, ajungând la 80% în cazul 
celor trecuţi de 65 de ani). Același lucru este valabil 
și în cazul asocierii bogăției cu necesitatea de a plăti 
impozite mai mari (de la 52% la 94%) sau cu aceea de 
a-i ajuta pe cei săraci (de la 49% la 87%). Persoanele 
cu studii superioare sunt cele care consideră în cea 
mai redusă proporție cum că persoanele bogate ar 
trebui să plătească impozite mai mari (64%), în timp 
ce acelea cu studii medii și elementare dau același 
răspuns în proporţie de 75%. 

Cum se autoapreciază românii: o dureroasă 
iluzie, 73% cred că fac parte din clasa de mijloc. 
Majoritatea românilor trăieşte iluzia că se află în 
clasa de mijloc şi dacă asta ar fi adevărat, am avea 
o societate cu adevărat echilibrată şi armonioasă. 
Comparativ cu anul 2007, datele obținute în luna 
martie a anului 2012 relevă faptul că scade proporţia 
respondenţilor care se autopoziţionează în clasa de 
jos (de la 30% la 24%), crescând proporţia celor care 
se văd ca făcând parte din clasa de mijloc (de la 64% 
la 73%). Cu cât sunt mai în vârstă, cu atât respondenții 
tind să se plaseze în proporţie mai ridicată în clasa 
de jos - 33% în cazul persoanelor trecute de 65 de ani 
vs. 13% în cazul celor sub 35 de ani. Intervievaţii cu 
studii superioare sunt cei care declară în cele mai 
scăzute proporţii că fac parte din clasele de jos sau 
de sus, în timp ce respondenții cu studii elementare 
declară în cele mai ridicate proporții acest lucru. 
Atunci când se poziţionează în una dintre cele trei 
clase, respondenții țin cont de următoarele criterii: 
venitul lunar al familiei - 50% (creștere cu 11% față 
de 2007), bunurile materiale deținute în gospodărie 


- 18% (scădere de 5% față de 2007), averea de care 
dispun - 8% (scădere de 8% comparativ cu 2007), 
ocupaţia pe care o au - 7%, școala pe care au făcut-o 
- 8%, funcţia pe care o au - 3%, relaţiile pe care le au - 
3%, alte criterii - 3%. 

Cu cât se poziţionează mai sus pe această scală, 
cu atât respondenţii declară că sunt mai mulțumiți 
de modul în care trăiesc; așadar, de la 24% dintre 
cei care se poziţionează la 5, care sunt mai degrabă 
mulțumiți, se ajunge la 100% care sunt mulțumiți 
dintre cei care se poziţionează la 10. Femeile sunt mai 
puţin drastice atunci când se poziţionează pe această 
scală, tinzând să se plaseze mai sus decât bărbaţii. 
De asemenea, respondenţii din mediul urban tind 
să se autopoziţioneze la un nivel superior în măsură 
mai mare decât cei din mediul rural. Respondenții 
din Transilvania și Banat sunt cei care se consideră 
cei mai săraci dintre români, în timp ce intervievaţi 
din Moldova sunt cei care se văd drept mai bogaţi. 
Analizând distribuirea rezultatelor în funcție de 
vârstă, reiese că aceia care se autopoziționează 
cel mai favorabil pe această scală sunt tinerii cu 
vârsta cuprinsă între 18 și 35 de ani, în timp ce 
persoanele trecute de această vârstă tind să se 
poziționeze semnificativ mai jos. Studiile sunt un 
alt factor care determină o distribuire diferențiată a 
autopoziţionării pe această scală, în sensul în care, cu 
cât respondenții sunt mai educați, cu atât se plasează 
mai sus pe aceasta. 

Cum au reuşit cei bogaţi şi cauzele sărăciei. 
Gândindu-se la cum au reușit unii oameni să 
facă averi în România, cei mai mulți intervievaţi 
consideră că prin încălcarea legii (62%), în timp 


ce 15% consideră că au realizat acest lucru având 
relații, 8% datorită norocului, iar doar 10% dintre 
aceștia sunt de părere că averile au fost dobândite 
prin muncă și merit personal. Principalele cauze ale 
sărăciei din România sunt considerate a fi existența 
nedreptăţii în această societate (41%), lenea sau lipsa 
de voință (32%), precum și faptul că este o parte 
inevitabilă a progresului modern (10%). Rugaţi să își 
exprime acordul privind unele măsuri ipotetice de 
protecţie socială, respondenții declară următoarele: 
„Statul ar trebui să dea mai mulţi bani pentru 
ajutarea săracilor” suscită acordul total sau parțial a 
66% dintre respondenţi și dezacordul a 31%, în timp 
ce cu „Statul ar trebui să limiteze veniturile celor 
bogaţi” sunt de acord 71% dintre cei intervievaţi și în 
dezacord 26%. 


În cadrul sondajului de opinie, respondenții au 
fost rugaţi să evalueze importanța unor aspecte a 
căror rezolvare este urmărită prin Obiectivele de 
Dezvoltare ale Mileniului. Cele mai importante 
aspecte, în viziunea respondenţilor, cumulând 
datele pentru cele două menţiuni, sunt: sărăcia 
(61%), lipsa de educaţie școlară (48%), poluarea 
mediului (36%), discriminarea împotriva fetelor și a 
femeilor (28%), precum și mizeria și bolile infecțioase 
(24%). Gândindu-se la importanţa acestor aspecte 
în România, ierarhia lor este aceeași, cu toate că 
proporţiile în care sunt menţionate diferă ușor. 


Soluţii şi propuneri. O nişă pentru UNPR. 
Întrebaţi dacă sunt de părere că bogaţii ar trebui 
taxați suplimentar sau după același sistem ca alți 
cetățeni, 66% dintre respondenţi consideră că ar 
trebui taxați suplimentar, în timp ce 31% sunt de 


părere că ar trebui să fie taxaţi la fel. 75% dintre 
persoanele intervievate declară că au auzit de 
proiectul de lege al UNPR privind taxarea temporară 
a averilor de peste 500.000 EUR cu un impozit de 1% 
în 2011.77% dintre români au o părere bună sau foarte 
bună despre acest proiect, în timp ce 15% au o părere 
mai degrabă proastă, iar 7%, nici bună, nici proastă. 
85% din totalul persoanelor incluse în eșantion sunt 
de părere că proiectul UNPR privind impozitarea 
averilor mai mari de 500.000 EUR ar trebui aprobat. 
Partidul condus de Gabriel Oprea și Cristian 
Diaconescu are în perspectiva anului electoral o nişă 
importantă care încă nu este valorificată eficient, o 
parte foarte importantă a electoratului care este de 
acord cu această propunere încă nu identifică corect 
partidul care a propus-o. 


Percepția actorilor politici. Atunci când sunt 
rugaţi să nominalizeze partidul din România care 
reprezintă cel mai bine interesele celor săraci sau 
foarte săraci, cele mai multe menţiuni sunt întrunite 
de PSD - 18%, urmat de PP-DD - 9%, UNPR - 7%, USL 
-7%, PNL - 6% și PRM - 4%, PDL - 3%. Traian Băsescu 
este, în viziunea a 26% dintre respondenţi, cea mai 
importantă personalitate politică ce îi apără pe cei 
bogaţi; alte personalități menţionate au fost Dinu 
Patriciu (2%), George Becali (2%), în timp ce 55% 
dintre persoanele intervievate declară că nu știu ce 
personalitate politică să nominalizeze. Personalitatea 
politică ce îi apără pe cei săraci, în viziunea celor mai 
mulți dintre respondenţi, este Victor Ponta (11%); 
acesta este urmat de Dan Diaconescu (9%), George 
Becali (8%), Gabriel Oprea (5%), Crin Antonescu (4%), 
Traian Băsescu (4%), Corneliu Vadim Tudor (4%). 


XXX 


Volumul eșantionului: 1.073 de indivizi, de 18 

an Diaconescu şi lumea lui 


DÈ Diaconescu a fost privit la început ca și 
un șmecheraș de Caracal. Un băiat evadat 
din imperiul lui Voiculescu care face bani cu o 
televiziune de garsonieră. Inventase un fel de 
Hyde Park dâmboviţean unde veneau tot felul de 
personaje ciudate care vorbeau toată noaptea în fața 
unui prezentator care le lăsa discursul lor natural, cu 
micile sau marile lor drame sau forme lor de protest. 
A intuit că oamenii simpli se pot identifica mai 
greu cu personajele din telenovelele sud-americane, 
acolo era un univers cu mii de bariere vizibile care 
despărțea cele două lumi. Și-a dat seama că, pentru 
unii, chiar și creaţiile gen „La bloc” reprezintă o lume 
artificială pentru săracii cartierelor. A descoperit 
personaje care nu se deosebesc cu nimic de lumea 
săracă a mahalalelor: Magda și Tolea Ciumac, 
Nichita, Ogică și alţii. l-a pus să-și joace propriile 


roluri, să se încaiere, să se bată, să se certe sau să-și 
spună poveștile. Din acest joc a câștigat o grămadă 
de bani, ca orice oltean isteţ care vede o adunătură de 
fraieri. A creat un personaj semi-imaginar (care apare 
în poveste doar după ce a dispărut), un fel de Godot 
de Dâmboviţa, mai cunoscut acum decât personajele 
literare sau chiar decât 90% dintre politicienii noștri: 
Elodia. A acceptat politicieni și refuzaţi din politică, 
și pe cei care se luptau cu sistemul, iar televiziunea 
i-a fost închisă de Adrian Năstase. Apoi l-a avut și 
pe Președintele Băsescu în studiourile lui, atunci 
când acesta părea înconjurat și izolat de televiziunile 
centrale în campania din 2009. Este în pericol să-l 
închidă CNA și în regimul Băsescu, cu motivația 
justificată că nu respectă regulile. Face spectacol 
ieftin și vulgar pentru cei care nu au educație să 
meargă la operă sau la bibliotecă și nici bani destui 
ca să meargă la restaurantele de pe bulevard. 


Legitimaţie de politician primită cadou 


Încolţit de justiţie, s-a gândit că poate folosi 
apărarea imunităţii politice și, la prima arestare, 
procurorii i-au emis legitimaţia de politician. Dacă 
până atunci ataca haotic, pe toată lumea, în momentul 
arestării a devenit la fel de credibil ca și telenovelele 
lui cu personaje adevărate. 


A reușit să arate oamenilor că sistemul ciocoiese 
există, este violent și acționează. Le-a spus oamenilor 
ce voiau să audă: că ar putea trăi fericiți dacă nu ar 
fura politicienii. Este primul care le-a spus asta? Nu, 
se spune în fiecare campanie, nimeni nu-i îndeamnă 
pe oameni să se educe, să muncească mai mult, 
să facă economii când se poate. Toţi politicienii 


promit că ei vor aduce paradisul pentru că toate 
nenorocirile se trag de la nemernicii care fură la 
guvernare. Și-a legalizat, cu multe piedici, partidul, 
apoi s-a pus pe vorbit la televizor și pe turnee prin 
țară. Sigur, discursul lui Dan Diaconescu este 
o culme a demagogiei, dar multe discursuri ale 
politicienilor noștri consacraţi, europeni și spălaţi 
sunt pline de o demagogie la fel de mare. Vorbește 
despre poporul care va deveni stăpân, proprietar 
din nou și despre faptul că ziua judecății se apropie. 
În numele poporului vorbesc deja toți politicienii 
români, poporul este cel mai frecvent cuvânt în orice 
campanie electorală. 


A promis douăzeci de mii de euro și alte bazaconii, 
dar parcă asta au făcut-o și politicieni cu carieră 
strălucită la Washington. 


Lumea lui Dan Diaconescu 


„Există - scrie Andrei Pleșu, referindu-se la 
România lui Dan Diaconescu -, în fiecare din noi o 
zonă inavuabilă de cruzime, curiozitate vicioasă, 
perversiune morală. A valorifica însă tocmai această 
zonă, a întărâta ce e mai rău în om, a face spectacol 
din mizerie, a convoca «publicul larg» la o extatică 
bălăcire în lături e cinic, e iresponsabil, e ucigător”. 
Este adevărat, televiziunile lui Dan Diaconescu sunt 
vulgare, poluează bunul gust și stimulează poate 
„prost-gust, trivialitate, sub-nutriţie intelectuală, 
hârjoană calomnioasă, jegul”, cum spune intelectua- 
lul Pleșu, dar lumea lui Dan Diaconescu există, se 
manifestă. 


Lumea lui Dan Diaconescu nu este doar o lume 
virtuală pe care o naștem prin stimularea unor 


instincte ignobile. Lumea lui Dan Diaconescu este 
dureros de reală și nu avem dreptul s-o ignorăm, să 
ne ferim de ea, mai ales dacă suntem politicieni sau 
intelectuali. 


Este lumea pe care comunismul a lăsat-o 
moștenire unei perioade de capitalism sălbatic care 
s-a preocupat doar de reciclarea moștenirii materiale 
a comunismului. Cartierele sărace, mahalalele și 
comunele uitate de Dumnezeu și de Guvern există 
și fără Dan Diaconescu și televiziunea lui. Datorită 
lui Dan Diaconescu vedem mai bine această lume, 
ce invadează lumea noastră, ne-o poluează. Când 
Dan Diaconescu a spus odată profetic, ca un fel de 
ameninţare pentru esteţi, „voi oteviza toată țara”, a 
făcut un gest comparabil cu al unor copii de romi pe 
care i-am văzut prin cafenelele londoneze. Scuipau 
pe prăjiturile unor localnici, pe care aceștia le 
abandonau, apoi ei se așezau liniștiți și le mâncau, 
era saliva lor și de ea nu le era greață. 

Dan Diaconescu nu trebuia să otevizeze țara, ea 
a fost otevizată de politicienii celor două decenii 
de democraţie haotică și cleptocraţie. Dacă vrem să 
scăpăm de lumea lui Dan Diaconescu, otevizată sau 
nu, ar trebui să schimbăm România și să arătăm o 
altă politică și o altă formă de responsabilitate față de 
societate și față de ţară. Lumea lui Dan Diaconescu 
nu ne deranja prea tare cât timp era încolonată și 
dusă la vot din patru în patru ani, pe zahăr, bere sau 
ulei, și pusă să voteze politicienii cu ștaif. Marile 
partide ale celor două decenii se băteau pentru 
această lume în demagogie și retorică joasă. Acum 
însă ne deranjează că lumea lui Dan Diaconescu 
începe să aibă reprezentare politică. 


Cât de periculos este votul 
pentru oamenii lui Dan Diaconescu? 


Cele aproape zece procente obţinute de PP-DD la 
aceste alegeri nu ar trebui să reprezinte o surpriză 
pentru nimeni. În timpul crizei politice din ianuarie, 
anul acesta, Dan Diaconescu și partidul său se 
apropiau de o încredere și intenţie de vot de aproape 
20%. Am putea spune, pentru cei care se tem de Dan 
Diaconescu, că am scăpat destul de ușor, cel puţin 
deocamdată. Dacă nu existau niște supape de refulare 
pentru populaţie după revoltele din ianuarie, cum a 
fost demisia lui Boc, căderea Guvernului Ungureanu 
și învestirea lui Victor Ponta, evenimente care au 
redus tensiunea politică, astăzi cele 20 de procente 
obținute la Turda (judeţul Cluj) de PP-DD nu ar fi 
fost un caz izolat, ci o medie națională. Această criză 
a adus în Europa procentul de vot extremist la valori 
de peste treizeci la sută, partide extremiste au ajuns 
chiar la putere. La noi nu s-a întâmplat nimic din 
toate acestea, partidul lui Corneliu Vadim Tudor 
este ca și dispărut, locuiește doar între paginile 
ziarului Tricolorul, partidul lui George Becali nu dă 
semne de revigorare. S-a plimbat în campanie prin 
Transilvania un iredentist ungur să facă scandal și 
nimeni nu l-a băgat în seamă, politicienii nu s-au 
inflamat, partidele nu au sărit la gâtul vecinilor 
unguri. Nici măcar ungurii nu l-au băgat în seamă 
prea tare. Partidul lui Dan Diaconescu este un partid 
populist, dar nu extremist. Merită să ne îngrijorăm 
pentru că are consilieri locali, judeţeni și câțiva 
primari? Eu cred că nu este cazul, pentru o serie de 
argumente care ţin de funcţionalitate politică, dar și 
de pragmatism. 


Dincolo de indicatorii 
de calitate a electoratului 


Cei care au ajuns în administraţie nu sunt chiar 
nebuni, extremiști sau interlopi. Au fost pe listele 
lui Dan Diaconescu profesori, medici, avocaţi. 
Am căutat mai multe CV-uri în campanie și în 
majoritatea lor candidaţii erau cu studii superioare. 
E adevărat că electoratul lor nu este cel mai educat, 
dar este un electorat care are dreptul la reprezentare 
democratică. Dacă nu ne place, haideţi să suspendăm 
democraţia! Ca partid deja important, PP-DD se 
va integra în sistem, este singura lui soluție. Nu 
sunt mari revoltați, majoritatea dintre ei nu au fost 
votaţi pentru mari discursuri anarhiste, ci pentru 
că îl reprezentau pe „domnul Dan”. În Transilvania 
vor participa la crearea unor majorități românești, 
acolo unde, altădată, UDMR era de neînlocuit. Este 
adevărat, înlocuirea UDMR ca și partid-balama nu 
poate fi un scop politic, dar poate că e bine și pentru 
UDMR să aibă competiţie, poate devine mai maleabil, 
poate își amintește că ar trebui să reprezinte și 
populația românească din unele teritorii, nu doar 
pe maghiari. Ar putea, în unele locuri, să facă parte 
din blocul opoziţiei, să-i întărească rândurile și așa 
șubrezite de căderea politică a PDL. 


Să-i acceptăm sau să-i respingem din start? 


De ce să nu le dăm dreptul la evoluţie acestor 
oameni? Încă nici nu-i cunoaștem pe majoritatea 
dintre ei. Poate că unii s-au folosit de această 
oportunitate, de un val care venea, doar pentru a 
ajunge în administraţie și atunci nu se deosebesc 
cu nimic de majoritatea politicienilor. Sunt acești 


oameni orbiţi sau infectați de o ideologie? Să fim 
serioşi! Nici vorbă! Poate sunt doar creduli sau 
șmecheri, dar acestea nu sunt lucruri noi în politica 
românească. Sunt printre acești noi politicieni și 
mulți naivi care poate că nu au aflat că România nu 
poate fi schimbată doar așa, pentru că vrei și ai o 
dragoste nețărmurită pentru țară și popor. Ar trebui 
să așteptăm să-i cunoaștem pe acești noi intrați în 
sistemul politic. Să nu-i judecăm prea aspru înainte 
și nici să-i respingem. Poate că ei nu vor aduce o 
contribuție decisivă la strategia de dezvoltare a 
României. Poate că nu se pricep la finețurile micii 
reforme din justiţie, dar ei aduc un semnal. Mai mult, 
cred, ei sunt un fel de semnal de alarmă, iar prezența 
lor acolo ar trebui privită ca un memento pentru 
politicienii marilor forțe democratice. De câte ori o 
să-i vedem, de câte ori o să se ridice și o să critice sau 
o să huiduie, să ne amintim că cei douăzeci de ani 
de democraţie au adus doar subdezvoltare, sărăcie 
și suferință. Că oamenii au pierdut continuu și s-au 
îndepărtat de lumea care mergea înainte, au pierdut 
toate trenurile. Sunt disperaţi și s-au însingurat, își 
vând votul pe nimic și nu mai cred în nimeni. Nu știu 
dacă are dreptate scriitorul Cristian Tudor Popescu 
când vorbește despre votanţii Partidului Poporului 
ca și despre niște alienaţi mintal. Ar putea fi așa, 
dar alienarea mintală este atunci doar o consecință 
a unei alienări mai tragice, alienarea socială. Acești 
oameni s-au înstrăinat de lume și de ei înșiși și vina 
nu este în totalitate a lor. Deocamdată putem răsufla 
ușurați că lumea lui Dan Diaconescu încă nu are 
reprezentare. Nu cred că Dan Diaconescu înțelege 
foarte bine ce este cu această lume. O simte, dar încă 


este și el doar un bun comerciant de media. Nici 
Dan Diaconescu încă nu știe că stă pe un butoi care 
poate exploda oricând. Deocamdată am scăpat cu 
acest procent minor la alegerile locale. Dar dacă vom 
sta pasivi, dacă nu ne va interesa viața a milioane 
de oameni care trăiesc sub nivelul de trai decent, 
într-o zi, lumea lui Dan Diaconescu va veni să-și 
ceară drepturile. Și această lume, care este tot mai 
disperată, tot mai flămândă, alienată și fără viitor, 
nu se va mai mulțumi cu discursurile de la televizor 
despre ciocoii vechi și noi. Va ieși în stradă, îl va 
lăsa pe Dan Diaconescu la discursurile lui oteviste, 
va trece peste el ca o turmă de tauri înfometați și va 
vota nebuni adevărați, cinici sau criminali. 


2012, 14 iunie 


consultanţi politici pot fi învinși 


A 
mi spun prietenii de prin București că acest război 


politic românesc a adus din nou consultanţi cu 
duiumul în jurul lui Ponta, Antonescu sau Băsescu. 
Nu știu ce i-au învățat pe Ponta și pe Crin, dar efectele 
comunicării se văd cu ochiul liber, fără analize foarte 
serioase. Am făcut, în ultimii ani, cercetare pentru 
mulți consultanţi străini, i-am văzut mișunând pe 
la partide, trecând de la un partid sau candidat la 
altul, în funcţie de poziţia în piramida puterii. Pentru 
politicienii noștri, consultanţii au un fel de știință 
secretă pe care nu o pot numi exact, dar care sigur 


are ceva de genul flăcării violete lansate de Viorel 
Hrebenciuc la noi. Ceva magic, un fel de știință a 
paranormalului care te face un superlider, dacă ai 
destui bani. Am avut ocazia să-i cunosc pe doi mari 
consultanţi americani, cu adevărat profesioniști, 
Dick Morris și Dick Dresner. Știau multe lucruri de 
spre politică, dar mai ales erau buni profesioniști 
și conducători de echipe. Cea mai mare virtute a 
lor era însă interpretarea datelor de cercetare, dar 
mai ales proiectarea cercetării sociologice. Acolo 
aveau imaginație și nu mergeau pe drumuri bătute, 
erau creativi și cunoșteau ascunzișurile minții 
alegătorilor. Cu toate acestea, știau puţine despre 
România, iar după ce am proiectat împreună niște 
cercetări sociologice și au văzut rezultatele, le-au 
spus celor care i-au invitat să-i consilieze că nu pot 
să-i ajute. Dar puţini fac așa, cei mai mulţi sunt artiști 
în a ascunde realitatea, a ascunde clientului sondaje și 
date defavorabile. Mulţi politicieni români au pierdut 
alegeri la mustață din cauza strategiilor sau tacticilor 
falimentare, după ce au plătit milioane de dolari 
consultanţilor străini și după ce porneau în campanii 
electorale cu avantaj foarte mare. În anii trecuţi, erau 
puţine studii de impact și consultanții nu puteau f 
controlaţi, verificaţi sau întrebaţi despre eficiența 
sfaturilor lor. Însă acum lucrurile s-au schimbat destul 
de mult. Un cenzor necruţător este adversarul politic 
care întotdeauna are un departament de „cercetare a 
opoziţiei” unde analizează comunicarea, strategiile, 
tacticile și face propuneri imediate de contracarare. 
Echipele de reacţie rapidă ale oponentului se ocupă 
de cercetare de impact și de studii calitative pentru 
neutralizarea mesajelor. 


Dar nu acesta este cel mai tare cenzor al 
consultanţilor politici, ci publicul. În urmă cu câțiva 
ani, publicul nu avea posibilitatea unui feed-back 
eficient, dar acum internetul și rețelele de socializare 
fac cel mai necruțătorbrainstorming pentru a specula, 
deturna sau distruge mesajele persuasive. Tineri 
creativi sau rețele de prieteni preiau comunicarea 
politică și o supun celei mai necruțătoare analize sau 
reacții. Recent, o situaţie de comunicare din campania 
de referendum a Președintelui Traian Băsescu 
putem crede că ilustrează cel mai bine înfrângerea 
unui consultant politic care lucrează cu stereotipuri 
și improvizații. Fără a avea dovezi, putem presupune 
că niște consultanţi politici au dus copilul pe care 
Președintele l-a luat în braţe la prima sa conferință 
de presă. Nu era obligatoriu ca Președintele să știe 
de acest aranjament, consultanțţii străini spun mereu 
că actorul politic trebuie pus în fața unei situaţii 
neașteptate pentru a fi spontan, firesc și credibil. 
Forța emoţională a unei imagini cu copii, mai ales 
într-o bătălie necruțătoare cum este suspendarea, a 
fost îndelung testată în publicitate, existând chiar 
legislații unde folosirea copiilor în reclame pentru 
anumite produse este interzisă. Dar cei care au 
gândit respectiva situație de comunicare nu au ținut 
cont poate de experiența din 2009, cu scandalul prin 
care Traian Băsescu a fost acuzat că a lovit un copil. 
Dacă au știut, atunci au încercat, amatoricește, să 
neutralizeze acea situaţie, dar în cazul acesta, nu au 
făcut decât să reamintească un episod nefericit din 
campaniile Președintelui României, deci să obțină 
un efect de bumerang. Folosirea destul de străvezie a 
unui mecanism de manipulare a fost taxată de staff- 


urile partidelor prin declaraţii directe care îl acuzau 
pe Președinte de manipulare și mai ales printr-un 
colaj în care Traian Băsescu apărea cu copilul în brațe 
alături de Stalin sau Ceaușescu în ipostaze similare. 


Dar atunci când consultanţii se bat între ei, se 
pot anihila reciproc, dar nu pot emoţiona prea tare 
mulțimile deja obosite și având destule mecanisme 
de apărare. 


Publicul și freelancerii sunt mai tari, ei au o 
creativitate și o prospeţime pe care nu le au cei 
care lucrează în serie sau după reţete. Imaginea de 
răspuns a blogosferei la procedeul de comunicare 
persuasivă este excepțional. Ca la aikido, afișul 
duce mai departe mesajul și dă cu el de pământ 
într-o construcţie năucitoare. Folosind agresivitatea 
persuasivă a imaginii cu copil, se folosește energia 
emitentului pentru a face o deconstrucţie a intenţiei 
de manipulare prin sugerarea consecinţelor și 
absurdităţii violenţei ce produce violenţă. 


Priviţi-l pur şi simplu, fără teorie, fără hermeneutici 
savante și veţi înțelege de ce internetul este un 
mediu care are forța de a se opune manipulatorilor, 
spin doctorilor sau specialiștilor în management 
of perceptions. Vom mai putea înțelege că ACTA a 
fost numai prima încercare de a bloca inteligența 
colectivă și că vor veni și alte încercări. Următoarele 
tentative s-ar putea să reușească. 


2012, 13 iulie 


dincolo de 29 


nu este ce pare, ci un semn grafic în care 
29. cifră a întors spatele celeilalte, un fel de 
metaforă a lipsei de comunicare. Ar fi trebuit să 
fie scris 29 iulie 2012. Eventual adăugată și locaţia: 
România. Dar nu are rost să o mai lungim cu atâtea 
detalii, ajunge și o amărâtă de cifră, pentru că ziua de 
29 iulie nu înseamnă nimic. Dar absolut nimic. Va fi o 
duminică tristă, poate caniculară, sigur anostă, ca și 
alte milioane de duminici ale unei Românii căzute în 
balcanism și derivă istorică permanentă. 


Nu vreau să cădem în capcana afirmațiilor unor 
demagogi de ocazie după care duminica ce vine 
este un reper sau o bornă a istoriei. Am văzut un 
politician toxic al acestor două decenii de politică 
explicându-ne, cu emoție simulată în glas, că 29 este 
o zi comparabilă cu ziua eliberării de comunism, 
atunci când sute de tineri au murit sub gloanţe 
mânați de inconștienţa și atracţia unei libertăţi pe 
care nu o cunoșteau, că peste ani unii vor putea 
spune „și eu am fost acolo”. Firma lui tocmai primise 
vreo câteva zeci de milioane de euro de la puterea 
cea rea condusă de Băsescu, iar el propovăduia 
sfârșitul acestei ere triste cu o ipocrizie care te face 
să încremenești. 


I-am văzut și pe cei din tabăra adversă vorbind 
despre ziua de 29 ca și o încercare decisivă pentru 
democraţie, stat de drept, civilizaţie, traseul nostru 
european etc. Profesori de democraţie până ieri, 
azi propovăduiau blocarea singurului instrument 
al democraţiei, adică votul. Mă înfioară deja ce 
se întâmplă și îmi aduce aminte de o expresie pe 
care i-am spus-o de la tribuna Senatului unui Prim- 
Ministru: patrie de unică folosinţă. 


Fără prea multe argumente, dragi prieteni, 29 nu 
înseamnă nimic, nu este o zi epocală, nu este o bornă 
istorică. Este doar un semn abstract al neputinței 
noastre de a face ceva pentru România. Încă o bornă 
istorică de carton, așa cum avem miliardari de carton, 
revoluționari falși, generali inventaţi peste noapte, 
diplome false, simulanţi de toate felurile, securiști 
transformați în luptători pentru dreptate, bolșevici 
cu față de burghezi sau aristocrați. 


Unii se vor duce la vot pentru că așa este normal, 
să-și exercite un drept sau pentru a-l pedepsi pe 
Traian Băsescu. Alţii nu o să meargă pentru că e 
concediu sau pentru că nu vor să fie suspendat 
Președintele României. Dincolo de modul în care își 
vor consuma libertatea, nici unii și nici alții nu vor 
putea spune că au câștigat, deoarece situația este 
una de tip lose-lose. Oamenii sunt din nou împărțiți 
în două Românii, se certă prietenii între ei, în birouri 
femeile se uită chiorâș unele la altele. Cu toţii se lasă 
pe mâna politicienilor și nu întreabă nimic, au fost 
minţiţi de mai multe ori, dar fiecare, pentru motive 
diferite, crede că după 29 iulie va f mai bine. Un 
singur lucru nu știu, faptul că politicienii nu știu ce 
va fi după data asta, că fiecare crede doar că plecarea 


celuilalt va aduce fericirea peste țară. 


De aceea, spun că trebuie să vorbim despre 29 
simplu, fără alte determinări (ca și cum vorbim, vulgar, 
despre 69), pentru că acea duminică nu va aduce 
nimic nou. Şi știți de ce? Simplu, pentru că nimeni 
nu știe ce va fi după ziua de 29 iulie. Președintele 
suspendat nu știe, Președintele interimar știe doar că 
trebuie să plece dacă se întoarce Băsescu (dar dacă 
pierde, va găsi o scuză, cu siguranţă), iar Premierul 
nu are de unde să știe ce va fi după, știe doar că va 
fi atacat tot timpul pentru plagiat. El și Președintele 
Băsescu știu doar un singur lucru: nu pot comunica, 
colabora, coabita, și fiecare a spus-o cu oarecare 
băţoșenie, ca un semn de forţă și bărbăţie. 

Bătălia este una între oameni și mizele nu sunt 
instituționale. Este o luptă umană, orgolioasă, pe viață 
și pe moarte. Este o încăierare politică, nicidecum 
vreun mare război strategic pentru România. Va trece 
ziua, combatanții se vor spăla de sânge și de fecalele 
primite în față, se vor îmbăta în crâșme separate, iar 
luni o vor lua de la capăt. Luni dimineaţa, oamenii vor 
înjura și vor uita, vor spera degeaba sau se vor uita 
nelămuriţi în zare. Da, privitul în zare este singura 
noastră operațiune prospectivă. Practic, în ultimele 
zile, câteva zeci de oameni m-au întrebat ce va fi după 
29 iulie, dar nici eu nu știu ce să le spun, chiar dacă 
ar trebui să putem face măcar niște scenarii. Ar fi 
trebuit ca acțiunile actorilor politici să fie precedate 
de niște strategii clare pentru evoluţia României. Ar 
trebui să ne gândim și la viitor, nu numai la emoțiile 
și umorile prezentului. 

Însă mai sunt doar trei zile și nimeni nu știe ce se 
va întâmpla după votul de duminică. Nimeni nu-și 


poate face un plan, pentru că totul arată doar voințe 
de putere care se opun, nici măcar un semn al unor 
voințe care caută consensul. România și oamenii ei 
nu se află deloc în această ecuaţie. Indiferent cine 
pleacă luni, nicio posibilitate nu se deschide pentru 
că, dacă ar exista vreun viitor, ar trebui măcar să ni-l 
putem închipui. România este marea absență din 
viața noastră politică. 


Aseară, când ieșeam de la o televiziune, am primit 
un mesaj trist de la un fost politician (fost, ca și mine) 
din tabăra adversarilor, un intelectual pe care mereu 
l-am simţit diferit decât ceilalți. „Domnule Profesor, 
sunteţi unii (suntem unii) care, nu numai că am citit 
ceva cărţi, dar am fost și în politică. Dacă nu ne 
implicăm să determinăm un nou pact cu națiunea, 
adică o nouă Constituţie, vom scrie cărți, vom vorbi 
frumos la televizor, iar copiii noștri vor fi nevoiţi să o 
ia din nou de la capăt.” 


Împovărat de tristețea din vorbele prietenului 
meu, am ajuns acasă, iar în biroul meu am dat peste 
o agendă care era deschisă la ziua de 29 iulie 2012. 
Pagina era goală, intenţionam să fac o programare 
pentru comentariile mele la televiziunile de la 
București. Am lăsat-o așa, goală ca o imagine a 
deșertului, ca un semn al vidului absolut, al tăcerii 
asurzitoare. Sper să rezist și invitaţiilor de a apărea 
prea des la televiziuni duminică pentru a comenta 
un non-eveniment. Un non-eveniment cu toate 
că unii oameni îl consideră poate un eveniment 
istoric. Îi scriu prietenului meu de departe un sms 
cu speranța mea, încă vie, ca într-o zi să obținem cea 
mai importantă victorie față de noi înșine: puterea 
de a fi, în sfârșit, vrednici să construim pacea. 


Deocamdată, pentru duminică am o speranță 
mică, sper măcar că, în acea zi, românii își vor urma 
singuri emoțiile sau instinctele, că vor face exact 
ceea ce le trece prin cap. Adică nu vor fi opriţi de 
la vot ca vitele la adăpătoare și nici mânaţi spre vot 
ca oile în strungă. Măcar această minimă senzaţie 
de libertate să o poată deconta la judecata propriei 
lor conștiințe. Pentru că dincolo de 29 nu putem 
întrevedea deocamdată decât o repetabilă tristețe. 


2012, 26 iulie 


moartea votului politic 


C ea mai simplificată concluzie după aceste 
alegeri a fost un rezultat comentat ca la fotbal: 
1-1. Adică egal sau fifty-fifty, sau rezultat nedecis, 
cum se mai spune în alte sporturi. Dincolo de faptul 
că acest scor de maximă sinteză nu ne spune nimic, 
acest rezultat îi face pe combatanți să comenteze 
mai mult pe lângă subiect. 


Menţionez că nu sunt chiar atât de naiv, încât 
să cred că ceea ce se spune este și analiza celor doi 
combatanți, fiecare spune ceea ce crede că trebuie să 
audă presa și militanţii lor, dar tot experiența mea 
de politician mă face să cred că o mare parte dintre 
reacţii sunt veritabile, sincere, reprezentând nivelul 
de analiză din staff-urile celor două forţe ale politicii 
românești. 


Cât de reprezentativ a fost acest test? 


Toată lumea s-a raportat la aceste alegeri parţiale 
ca şi la un moment crucial care va da semnalul sau 
va decide trendul. Greșit! Cele două colegii nu sunt 
reprezentative pentru România, sunt mai degrabă 
două studii de caz care nici măcar nu au o mare 
legătură între ele. În primul rând, pentru că niciunul 
dintre colegiile PSD (partea principală a USL) nu a 
fost prea bine reprezentat. Lupta a fost mai mult o 
chestiune de bătălie dintre PDL și PNL, un război 
între cele două forțe la care s-a adăugat și PSD. 
Mai mult, Baia Mare a devenit o zonă tipică pentru 
migrație politică, modelul turistic al primarului 
fiind o parte a modelului băimărean de politică, loc 
unde liberalii s-au strecurat printre PSD și PDL și 
conduc de multă vreme, cel puţin prin zona urbană a 
capitalei de judeţ. Pe de altă parte, Neamţul a devenit 
prin migraţia lui Pinalti și a altor lideri o zonă mai 
puţin ciudată, iar colegiul în care au avut loc alegerile 
nu a fost zona PSD în ultimii ani chiar dacă Victor 
Surdu a câștigat aici la ultimele alegeri. Zonele în 
care baronii locali și-au schimbat partidele sunt 
zone fluide, nisipuri mișcătoare unde mercantilismul 
electoral se poate manifesta perfect. Aici tranzacţia 
cu voturi este la ea acasă. 


Chiar dacă partidele au dat o importanţă foarte 
mare comunicării virtualului rezultat, chiar dacă 
unul dintre ele ar fi câștigat cu 2-0, victoria nu 
ar fi avut cine știe ce ecou, decât poate pentru 
televiziunile prietene ale fiecăruia, oamenii în 
schimb rămân destul de reticenţi. În plus, aceste 
alegeri nu au schimbat nimic, decât poate ceva în 
psihismul militanţilor, dar acela este oricum mai ales 


locul emoţiilor, și nu al raţiunii. Militanţii trebuie să 
știe că vor mai avea șocuri de toate felurile până la 
alegerile adevărate. Vor mai fi scandaluri, trădări, 
regrupări care vor pune la încercare inimile sincere 
- sau nu - ale bieţilor militanţi useliști și pedeliști. Și 
mai este un motiv pentru care nu sunt reprezentative 
aceste alegeri pentru ceea ce va fi: PDL nu va avea, 
în fiecare colegiu, atât de multe resurse pentru a le 
mobiliza, evident că nici PSD nu va putea să-i ducă 
pe Iliescu și Năstase în toate colegiile din ţară pe 
parcursul campaniei. 


Rezultatele au arătat ceva nou? 


Nu au arătat nimic din ceea ce nu știam și nici 
nu cred că vor declanșa ample mișcări de susținere 
pentru useliști sau vreo resurecție a dreptei care să 
scoată din biblioteci și birouri mase mari de oameni 
pentru a-i susține masiv pe Boc&co. Totul va rămâne 
așa cum a fost, probabil, chiar și în sondajele de 
opinie făcute pe eșantioane naţionale sau județene. 
Am văzut la Neamţ cum Pinalti a ajutat, dar fără 
să iasă din casă, greul organizării căzând pe alți 
simpatizanți. Am văzut că un candidat care intră 
de pe primul loc în sondaje poate pierde cu brio 
chiar dacă în colegiul respectiv USL avea din start 
peste 50%. Culmea este că, pe parcursul zilei de vot, 
în timp ce PDL anunţa că va îngheţa salariile și 
pensiile, candidatul lui, secretarul de stat Rădulescu, 
refăcea handicapul, chiar dacă partidul susținător își 
deteriora scorul. Dar nu este ceva nou, știam că omul 
este mai important decât partidul și mai știam că 
organizarea este cel mai tare atu: degeaba ai voturi 
agăţate ca fructele prin pomii democraţiei, cineva 


trebuie să meargă să le și culeagă. Harbuz a pornit 
cu un net avantaj, dar nu a avut puterea financiară, 
administrativă și organizatorică să reziste asaltului 
final. Despre discursul și proiectul lui nu prea știu 
mare lucru, dar, după cum îl cunosc, este un candidat 
bun, tânăr, inteligent, ani de zile producător și 
realizator de emisiuni la radio și televiziune, deci nu 
cred că aici a fost defectul. 


Mai știam că bătălia se mută în ultima vreme în 
afara retoricii politice, a discursivităţii sau a valorilor, 
spre o tehnologie a adunării de voturi în adevărate 
campanii de recoltare, unde se dau cadouri, oamenii 
sunt aduși la vot cu autocarul sau primesc cadouri 
și ajutoare trimestriale de la primării pentru a se 
întreţine simpatia politică. Puterea, oricare ar fi ea, are 
aici mereu punctul ei forte. La Baia Mare a intervenit 
Guvernul, nu la Neamţ, iar unde a intervenit 
Guvernul cu oameni reprezentativi și promisiuni, 
acolo PDL a pierdut. La Neamţ, Guvernul și PDL s-au 
camuflat, și-au schimbat culoarea, iar discursul lui 
Rădulescu cu siguranță nu a sunat a discurs politic, 
ci mai mult a discurs de șef de CUASC (Consiliul 
Unic Agroindustrial de Stat și Cooperatist - n.a.), 
fiind un agricultor haios care uneori spune lucruri 
chiar trăsnite pe la televizoare. 


Nu îmi pare nouă nici informaţia că electoratul 
nostru (mai ales cel din Moldova sau zonele sărace) 
este ușor de cumpărat cu sticle de zahăr, ulei și cizme 
de gumă. Vorba unui alegător din Maramureș: Da, 
mi-au dat o pereche, dar noi suntem trei în familie. Nu 
este plăcut să constatăm că avem un popor care își 
vinde libertatea de a alege pe o bere sau un kilogram 
de zahăr, dar nu putem să fim nici prea exigenți 


pentru că, în cele din urmă, tranzacţionalismul este 
un motor al dezvoltării politicului și la alte niveluri. 
Din moment ce oamenii nu percep că votul lor le-ar 
putea face viața mai bună, de vreme ce nu identifică 
un politician care să le câștige încrederea, este 
normal să aplice teoria intereselor, fiind o alegere, 
în fond, rațională. Nu sunt de vină alegătorii pentru 
lipsa de cultură politică sau pentru lipsa de încredere 
la care au ajuns toate instituţiile politice și actorii 
care le populează. 


Unde au greșit politicienii și partidele? 


Am văzut articole despre greșelile lui Ponta sau 
ale lui Antonescu, cum au greșit ei prin infatuare 
sau aroganță. Nu cred că sunt vinovaţi de ceva 
fundamental, poate doar de faptul sunt în opoziţie și 
nu la putere. Nici pentru alegerea candidaţilor, căci 
au câștigat cu cel mai slab și au pierdut cu cel mai 
tare. Au făcut ce puteau face ei, au fost pe teren, l-au 
adus chiar și pe Ion Iliescu, salvatore della patria 
în viziunea unora. Vina lor este că au în sondaje un 
procent de peste cincizeci la sută, iar acesta este 
un bagaj destul de greu de dus când alegerile sunt 
atât de departe. A fost principala mea rațiune când 
am spus că este foarte devreme crearea USL, că 
va fi o povară și o posibilitate de a induce blocaje 
în activitatea militantă. În logica acţiunii colective, 
când apare imaginea câștigului, se fragilizează 
participarea colectivă, foarte mulți gândindu-se că 
rezultatele câștigului se repercutează oricum asupra 
tuturor, deci lasă costurile directe pe seama altora. 
PDL a câștigat unde a avut șiretenia să nu facă nimic 
politic, ascunzându-se după un independent, și a 
pierdut acolo unde s-a implicat mai tare. 


Să nu ne închipuim cumva că victoria PDL are vreo 
mare legătură cu politica înțeleaptă a Guvernului 
Boc sau că este vreo iluminare a poporului care a 
înțeles marele curaj al micului Boc de a tăia salarii, 
pensii, indemnizaţii și alte lucruri. Nici pe departe. 
Dacă nu mă credeţi pe mine, vă recomand să vorbiţi 
cu militanţii care au umblat pe teren și care s-au uitat 
cu atenţie dimineaţa în oglindă ca nu cumva să le 
scape ceva portocaliu, pentru că mulți ar fi dezlegat 
câinii la ei. 

Moartea votului politic 

și nașterea politicii de tip cameleon 


Ceva putem învăţa totuși din aceste alegeri? Noi, 
comentatorii, analiștii, nu prea acceptăm că am avea 
ce să învăţăm, deoarece viața politică în sine nu 
aduce nimic nou, aceleași metode, personaje similare, 
singura schimbare pare degradarea continuă. Ar 
trebui să fim însă mai atenţi, deoarece văd semnele 
unei schimbări majore. Schimbare pe care nu știu 
dacă au observat-o nici chiar cei care sunt beneficiari 
principali și chiar autori prezumtivi. 

În primul rând, că votul politic începe să-și dea 
duhul. PDL a redus la minim amprenta politică în 
mesajul și desfășurarea campaniei. O siglă mică, 
aproape ilizibilă, la Maramureș, verde în loc de 
portocaliu, și absenţa liderilor de la Centru la Neamţ. 
Începe o nouă eră - cea a politicii cameleon, partidele 
își vor schimba culorile, siglele. 


Reușita PDL are legătură și cu cadourile electorale, 
dar nu trebuie redusă la atât, dacă vrem să înțelegem 
vremurile care vor veni. Nu știu dacă partidele 
înțeleg asta, nu se vede din comentariile liderilor. 


Când Sever Voinescu spune că Moldova s-a eliberat 
de socialismul sărăciei, dovedește că el, purtătorul 
de cuvânt, nu s-a eliberat de politicianism sau că nici 
PDL nu a înțeles bine mecanismul propriei victorii. 
Ca să folosesc termenii politici din analiza lui Sever 
Voinescu, întreb: a trecut cumva Moldova la creștin- 
democraţia sărăciei? Și PSD l-a plimbat pe Iliescu 
la peste 80 de ani prin cele două judeţe și a mizat 
din nou pe votul politic. Cred că și colegii mei s-au 
înșelat. Votul politic devine un indicator slab pentru 
predicția de vot. Nici nu ar avea cum să conteze 
prea mult dacă ne uităm la încrederea oamenilor în 
politică, partide, instituții. 

Dacă ideologiile nu au produs încă un model de 
societate care să aducă speranţă, să emoționeze, să 
adune oameni în jur, atunci oamenii acceptă trocuri 
minore, lideri gestionari. Mitul Marelui conducător 
nu mai rezistă, poate va trebui să ne mulțumim cu 
mituri decăzute de politicieni sau baronași locali 
care nu promit fericirea și nici dreptate socială sau 
bunăstare, ci își creează reţele de susținători pe 
bază de stat de plată sau sponsorizare. Încrederea 
în politicieni se duce pe râpă în fiecare zi, așa că va 
trebui ca partidele să improvizeze transformându-și 
politicienii care mai pot face asta în tehnocraţi sau 
în circari. 


Politica de tip cameleon va pulveriza culorile, 
teoriile, siglele sau moștenirile politice. Caruselul 
a început să se rotească și, dacă simţiţi o ușoară 
amețeală, nu vă speriați. 

Bine aţi venit în lumea lui Dan Diaconescu! 
Deschideţi ochii, nici nu știți ce pierdeţi! 


2012, 3 august 


cel 7 4 milioane 


Splendoarea și mizeria condiţiei de alegător 


u s-a scris destul despre splendoarea și 

mizeria condiției de alegător. Când vin 
perioade electorale, cetățeanul este rege, cel puţin 
pentru această perioadă. I se dedică ode și devine 
fluviu pentru băile de mulțime în care se purifică 
politicienii, un fel de Iordan care se revarsă din patru 
în patru ani pe câmpiile arse ale politichiei. I se 
dedică discursuri pasionale, se plânge de dragul lui 
și se depun jurăminte de credinţă. Chiar și cei mai 
cinici candidaţi uită că la o bere le spun electorilor 
„bizoni care înghit orice” și își aduc aminte brusc 
că „electoratul nu este un prost, el este mama ta 
și soția”. Cetăţenii se transformă dintr-odată în 
altceva, devin un fel de sfinţi, răbdători și atenți 
la splendorile ascunse ale sufletului de politician 
mioritic. Verticalitatea și bunătatea electoratului sau 
înțelepciunea lui devin marile atuuri ale unei întregi 
națiuni căreia i se spune, ca la ultimul referendum: 
„Votaţi fără ură, România vrea dragoste, bunătate, 
omenie. Votaţi cu sufletul deschis, votaţi de mână 
cu Dumnezeu şi cu soarta acestei țări. Nu am nicio 
îndoială, duminică veți vedea toţi chipul luminat al 
României. Aşa să ne ajute Dumnezeu, români!” Nu 


era vorba de alegerea mitropolitului la această votare, 
ci despre mazilirea Președintelui României. Uneori, 
alegătorilor li se promit multe, dar cu precădere în 
ultimii ani, electoratul primește direct bani și bunuri 
pentru votul pe care, uneori, îl scoate la un fel de 
licitaţie restrânsă. 

Parcă și el, electorul, se schimbă la alegeri. Are 
mai multă încredere în viață și speră. La ce, nici el nu 
prea ştie. Dar vede că i se asfaltează strada cu material 
slab, de parcare, primarul îi trimite scrisori de ziua 
lui, aude lucruri pe care aștepta de mult să le audă, 
și atunci nu rezistă, devine optimist de conjunctură. 
Şi, în fond, de ce să nu creadă, cândva lumea asta a 
noastră trebuie să se schimbe, să semene cu lumea 
civilizată. Candidaţii îi spun că toate lucrurile vor 
merge mai bine, că fericirea generală se află atât de 
aproape, la distanță de o ștampilă. S-a obișnuit cu 
faptul că după alegeri nu prea se întâmplă mare lucru, 
dar el, amărâtul de elector, nu poate să nu spere, totul 
vine reflex, ca o aripă care ţi-a crescut peste noapte, 
dar cum cu o singură aripă nu se poate zbura, el este 
obligat să aștepte, în fiecare noapte, să-i crească și 
cealaltă aripă. Pe cea crescută nu o poţi folosi, dar 
nici nu poţi s-o tai, dacă într-o noapte crește cealaltă... 


După alegeri, câștigătorul le mulțumește scurt și 
auster, trebuie trecut imediat la treabă, nu-i așa, iar 
învinsul îi înjură în gând și se plânge, de regulă, că a 
fost furat. 

Odată cu referendumurile care trebuie validate 
prin cvorum, a apărut o problemă nouă. Nu votul 
în sine, ci prezenţa lui, cu orice preț, sau lipsa lui de 
la vot ca și atitudine zisă civică, de refuz suveran, 
de detașare olimpiană de o altă atitudine cretină și 


antidemocratică a adversarilor, contează mai mult. 
Unii vin să-i spună cât de eliberator este dacă nu 
votează, ceilalți, ce mare erou este dacă se duce la 
vot. Majoritatea electorilor nu prea înțeleg ce este 
cu asta: cum dracu! se face că aceiași oameni ieri îi 
chemau la vot și azi le spun că este mai bine să stea 
acasă, în numele acelorași idealuri? 


La ultimul referendum au fost 74 milioane de 
alegători care au votat suspendarea Președintelui 
Băsescu, din cei aproape opt milioane și jumătate 
care s-au prezentat la vot. Ce 7,4 milioane au fost sub 
cvorumul de 50% plus 1 pentru ca referendumul să 
poată fi validat, dar asta nu i-a transformat în învinși. 
De fapt, au fost un fel de „reușiţi fără loc”, cum erau 
mulți absolvenţi de liceu care dădeau la facultate pe 
vremea împușcatului, care picau cu note de peste 
cinci. Dar, fiind totuși atât de mulţi, au devenit cel 
mai important subiect colectiv din istoria recentă 
a României. Pentru USL, cei 74 sunt un potențial 
fantastic pentru toamna electorală și au devenit o 
ţintă perfectă de comunicare. Despre ei toată lumea 
vorbeşte în fiecare minut la radio și TV, cum au fost 
învinși ei de către invadatorii europeni și de slugile 
lui Băsescu de la CCR. Au venit politicienii să le 
ceară să se revolte în masă, alții, să îi fugărească pe 
procurorii care au invadat satele ca lăcustele, unii 
le explică zilnic cât de frustraţi trebuie să fie pentru 
această falsificare a democraţiei. Jurnaliștii îi sperie 
că vor fi călcați de DNA, mai rămâne să vină cineva 
cu sloganul vechi al lui Traian Băsescu, de pe vremea 
când și Domnia Sa invoca Poporul la greu: Nu pot 
ei ancheta cât putem noi vota! În spatele meu sunt 
7,4 milioane, spune un politician scoțând pieptul, iar 


un altul, din tabăra cealaltă, îmi scrie pe e-mail că, 
în viziunea sa, au votat doar tembelii, hoţii și fraierii 
pentru a da jos un președinte (neprihănit, se gândea 
poate omul). 


Pentru jurnaliștii lui Felix și pentru cei mai 
apropiaţi guvernului actual, cei 7,4 milioane sunt, 
cum recunoștea Badea, un potenţial de audienţă care 
aduc venituri și salariu. Clar că trebuie cocoloșiți în 
fiecare seară și ţinuţi la cald până la alegerile care 
sunt aproape. 


Evident că pentru tabăra lui Traian Băsescu 
acești iluminaţi nu sunt nici pe departe niște eroi 
sau niște revoluționari. Poate niște needucaţi, cum a 
spus cineva, niște victime, au fost duși ca vitele, am 
auzit de la alţii, ba chiar se caută dovezi pentru a se 
concluziona că mulţi nici nu au existat, fiind de fapt 
rezultatul unei fraude masive. S-ar putea să fie mai 
multe sau mai puţine fraude, însă voinţa electoratului 
a fost destul de clară la acest referendum. Lor, 
celor 7,4 milioane, un propagandist de dreapta le 
contrapune o forță și mai mare: Mulţi politicieni, 
ziariști şi analişti politici îi căinează și îi plâng pe 
cei 7,4 milioane care au votat împotriva lui Băsescu. 
Dar noi, cei 11 milioane, pe noi de ce nu ne băgați 
în seamă? După acest mare deștept contemporan, 
absența devine o virtute mai mare decât prezenţa și 
exprimarea votului. 

Indirect, cei 74 milioane de magnifici sunt luaţi 
în șuturi și de mulți jurnaliști care îi acuză că nu ies 
în stradă să dea jos, să se revolte, să-și mai exprime 
voinţa încă o dată în Piaţa Universităţii... 


Va mai dura ceva timp până ce vor fi lăsaţi în 


pace cei 7,4 milioane de votanţi cu DA, dar și cei 
aproximativ 900.000 care au mers să-l susțină pe 
Băsescu. La alegerile din toamnă, cei 7,4 milioane de 
români vor fi subiect principal și țintă de comunicare 
privilegiată și, dacă mâine vom întreba dacă au votat 
DA, într-un sondaj cu întrebări retrospective, nu ar 
trebui să ne mire dacă acești 7,4 milioane vor deveni 
10 milioane, pe principiul vechi, ilegalist: puțini am 
fost, mulți am rămas. 

Ceea ce descriam până aici este, până la urmă, 
normal să se întâmple în democraţii, originale sau 
nu, cu exagerări sau fără, polemica este preferabilă 
bâtei miliției și libertatea de a înjura pe oricine la 
televizor este totuși mai bună decât cele două ore 
de televiziune cenzurată pe zi. Nu este normal însă 
faptul că nimeni nu a încercat măcar să se întrebe 
cine sunt cei 74 milioane de români înainte de a-i 
lua în braţe sau de a-i înjura ca inculți manipulați. 
Deși s-au făcut sondaje continuu, niciun sociolog nu 
a fost întrebat cine sunt aceștia și ce fac ei, parcă pe 
nimeni nu a interesat altceva decât votul și faptul că 
s-au dus la vot. 


Conștient că este important să răspunzi mai ales 
la întrebări pe care nu ţi le pune nimeni, cu riscul de 
a mă înjura cei care voiau să nu știm nimic despre ei, 
încerc să schițez câteva linii, pe baza unor cercetări 
făcute în această perioadă și mai ales pe baza unui 
studiu realizat în ziua votului pe un eșantion de peste 
6000 de subiecţi reprezentativ la nivel național. 


Ne vom întreba dacă acest electorat, unul obișnuit 
sau unul special, a apărut peste noapte sau el a mai 
existat în spaţiul public, dar nu a fost băgat în seamă. 


Prima surpriză: cei 7,4 milioane 
sunt alegătorii cei mai conștiincioși 

La o întrebare legată de participarea la celelalte 
referendumuri și alegeri din ultimii 5 ani, peste 
65% dintre ce 7,4 milioane declară că au fost la vot 
la celelalte alegeri, deci sunt oameni care votează 
frecvent. Dacă nu ar fi fost boicotul PDL, acest 
procent era mai mare, cu siguranță. 


Dacă majoritatea celor 7,4 milioane este nucleul 
de votanți frecvenți, deci disciplinaţi, atunci haideţi 
să vedem ce s-a întâmplat la celelalte referendumuri 
din ultimii cinci ani, majoritatea politicienilor fiind 
interesați mai mult să uite de aceste două evenimente 
electorale, decât să ne uităm la evenimente similare 
din trecut. 


În 2007 am avut un referendum cu acelaşi subiect, 
demiterea lui Traian Băsescu. Au fost pe liste 
18.301.309 de români și s-au prezentat la vot 8.135.272 
de alegători (44,45%), aproape ca și acum. Atunci, 
6.059.315 au votat NU (74,48%), deci l-au reîncărcat cu 
energie politică pe Traian Băsescu. E drept, și Traian 
Băsescu a încercat atunci să-i facă pe parlamentari 
să-și dea demisia pentru că au avut peste 6 milioane 
de voturi împotriva propunerii, dar nimeni nu 
a reacționat, nimeni nu a schițat vreun gest de 
asumare a responsabilității. Nici Traian Băsescu nu 
își va da demisia, probabil, deși adversarii lui invocă 
argumentul voturilor împotrivă. Atunci, Parlamentu 
a adunat 2.013.099 de voturi pentru DA (24,75%), voturi 
pe care le-ar fi obținut și Traian Băsescu dacă nu ar fi 
boicotat prezenţa. În 2007, sondajele de opinie arătau 
sprijin de peste 70% pentru Președintele României, 


și echipa lui nu era interesată să boicoteze, mobiliza 
lumea la vot pentru a spune NU. Lumea s-a dus la vot 
și l-a apărat pe Traian Băsescu. Să nu-mi spuneţi că 
era alt popor, cei mai mulți dintre cei care azi sunt 
eroii demiterii simbolice, nevalidate, a Președintelui 
sunt cei care atunci au ascultat chemarea revoltatului 
împotriva sistemului ticăloșit. 


În 2007 a mai fost un referendum pentru sistemul 
electoral uninominal în două tururi, dar a fost 
invalidat, fiindcă s-au prezentat doar 4.851.470 de 
români cu drept de vot, adică 26,51%. Cei 7,4 milioane 
au lipsit în majoritatea lor, deși referendumul era 
făcut concomitent cu alegerile europene și Traian 
Băsescu chema la vot spunând chiar că, dacă eșuează 
acest referendum, va mai încerca încă o dată. Ce nu 
ne mai aducem aminte este faptul că, la referendumul 
convocat de Președinte pentru introducerea 
scrutinului majoritar uninominal cu două tururi, 
Călin Popescu Tăriceanu, Premier și lider al Partidului 
Naţional Liberal, a boicotat referendumul. A declarat 
boicot atunci și Președintele de Onoare al Partidului 
Social Democrat (PSD), Ion Iliescu, cu motivaţia 
că Traian Băsescu ar fi „uzurpat” prerogativele 
Parlamentului prin convocarea unui referendum 
care modifică sistemul electoral. Poporul nu l-a mai 
ascultat pe Traian Băsescu și a funcţionat boicotul 
viitorilor aliați din USL. 


Ultimul referendum a fost declanșat tot de Traian 
Băsescu, în cadrul războiului de o sută de ani cu 
Parlamentul, fiind pus în același timp cu alegerile 
generale, pentru a se atinge cvorumul. Pe liste au 
fost înscriși 18.293.277 de români, dar nimeni nu a 
comentat și nici nu s-a grăbit cineva să actualizeze 


listele permanente. Atunci au votat DA, pentru 
reducerea numărului de parlamentari la 300, un 
număr de 7.765.573 (88,84%), iar vreo 900 000 de 
români au spus NU. O situaţie asemănătoare cu cea 
de azi. Deși au fost 7,7 milioane care au votat pentru 
reducerea numărului de parlamentari, nimeni nu a 
mai vorbit de ei după acest eveniment. Evident, nici 
pedeliștii nu aveau niciun interes pentru votul celor 
7,7 milioane de români. Deși era cel mai mare număr 
de voturi pentru o idee politică, votul românilor a 
fost batjocorit, dar nimeni nu mai vorbește despre 
asta, deși nu au trecut decât doi ani și ceva. Cred că 
vă daţi seama că grosul celor care au votat atunci 
pentru parlamentari mai puţini a fost majoritar 
format din cohorta de votanţi tradiționali, adică a 
celor 7,4 milioane de români de azi. 


Rezultatele de la referendumul de acum o lună 
sunt prea cunoscute ca să le mai aducem aminte, 
dar ceea ce rămâne după analiza a cinci ani de 
referendumuri, constanta pe care o putem pune în 
lumină, sunt cinismul politicienilor și demagogia. 
Observăm doar nesocotirea voinței oamenilor și 
folosirea voinţei lor, testată inițial prin sondaje, în 
scopul unor proiecte politice care nu au prea mare 
atingere cu interesul colectiv. 


Este clar că în ultimii 10 ani un corpus compus 
din 8-10 milioane de alegători se duce conștiincios 
la fiecare dintre alegeri și votează ceea ce le cer 
politicienii momentului. Nu avem două sau trei 
Românii care se duc la vot în anumite momente, ci 
un nucleu de votanţi care merg la vot chiar și când 
li se cere să nu meargă și votează așa cum li se pare 
mai corect în acel moment. 


Fotografie de grup a celor 7,4 milioane 


Mai precis, cine sunt cei 7,4 milioane de alegători 
care au votat pentru demiterea lui Traian Băsescu, ce 
alte comportamente politice au, ce declară ei despre 
sine în ziua în care s-au dus la vot. 

Ipoteza mea inițială, că votanţii sunt un grup 
electoral activ politic, se susține deoarece 89,2% 
dintre cei care au votat DA, adică 6.600.908 alegători, 
declară că au votat și la alegerile locale din iunie 
2012. E adevărat că 787.908 cetățeni (10,6% din cei cu 
DA) nu au fost la locale, dar au mers acum să voteze 
pentru demitere, mulţi dintre ei fiind români enervaţi 
de boicotul echipei lui Traian Băsescu. Dintre cei care 
au spus NU, adică 827.486 de electori, 87,7% au fost să 
voteze la locale și 115.889 (12,3% dintre apărătorii lui 
Traian Băsescu) au venit la vot deși nu votaseră în 
iunie anul acesta. 


Care sunt tipurile de localități, după apartenența primarilor, 


care i-au dat pe cei 7,4 milioane? 


PDL 14,8% 1.098.069 
USL 39,4 2.581.337 
PSD 18,8 1.388.219 
PNL 12,7 940.487 
UDMR 1,4 102.553 
UNPR 11 80.041 
Independent 2,1 155.080 
Alt partid 2,6 195.101 
Nu ştiu 10,1 750.389 
Nu răspund 1,5 112.558 


Sursa: IRES 


Aproape 5 milioane de votanți DA au fost 
furnizaţi de localităţi cu primar USL, PNL sau PSD, 
dar peste 1 milion vin din localităţi în care primarul e 
PDL. Primarii PDL au „furnizat” și un număr 325.302 
de alegători (34,5% dintre cei care au spus NU la 
referendum). 


Dacă vorbim despre cei care au votat cu DA 
și au votat și la alegerile locale, vom observa că 
majoritatea adversarilor lui Traian Băsescu au votat 
la locale USL sau partidele componente. 


Cum aţi votat la referendum * 
Cu ce partid ați votat pentru Consiliul Local la alegerile locale? 


Procente calculate pentru cei care declară că au votat pentru demiterea lui Traian Băsescu 

Aşa cum se vede din graficul nostru, cei care au 
venit să spună DA nu provin doar dintre simpatizanţii 
partidelor politice importante, ci și din cetățeni cu 
diverse alte comportamente electorale, iar un număr 
important dintre cei prezenţi nu doresc să spună cu 
cine au votat. 


Cu cine ar vota 
cei care au spus DA la referendum? 


Când scriu acest text, parlamentarii USL ies din 
sală în timp ce un judecător de la CCR citește decizia 
de invalidare a referendumului, cu explicaţia că a fost 
nesocotită opțiunea electorală a celor 7,4 milioane. 
Este un război politic ce va continua, fiecare parte 
va căuta să extragă cât se poate extrage din votul 
celor prezenţi la urne care au spus DA suspendării 
lui Traian Băsescu. Nimic nou sub soare, competiția 
politică este normală, chiar și atunci când trece peste 
reguli și proceduri. 

Dar, dincolo de modul în care se vorbește în 
numele celor 74 milioane, dincolo de purtătorii de 
cuvânt, iată ce declară ei duminică, 29 iulie, după ce 
și-au exprimat votul. 


Cum ați votat / Dacă duminica viitoare ar avea loc alegeri parlamentare, 
dumneavoastră cu ce partid ați vota? 


Procente calculate pentru cei care declară că au votat pentru demiterea lui Traian Băsescu 


80,0% 


70,0% 67,6% Număr de votanți 
PDL 140.073 
USL 5.005.093 
UDMR 85.044 
PRM 82.543 
PNG 20.010 
UNPR 7.504 
PP-DD 260.135 
Alt partid 92.548 
Nu votez 142.574 
Indecis 1.188.116 
Nu răspund  |380.197 


Sursa: IRES 


După cum se vede ușor, opțiunea pentru USL 
este covârșitoare, dintre cei 7,4 milioane, peste 5 
milioane vor să voteze USL la toamnă, în condiţiile 


în care nimic nu se schimbă fundamental. Nu știu 
în ce măsură criza care a urmat votului din 29 iulie 
a influenţat intenţiile de vot, este posibil să se fi 
întâmplat și asta, dar duminică, 29 iulie, USL avea 
cel mai mare scor pe care l-a avut vreodată, pe vreun 
segment electoral. Sigur, procentul era determinat și 
de boicotul PDL, al UDMR și de pasivitatea neutrală 
arătată de Dan Diaconescu. 


Dacă analizăm voturile virtuale pentru un om pe 
care-l consideră potrivit pentru funcţia cea mai înaltă 
în statul român, atunci vedem o situaţie oarecum 
neașteptată, dar previzibilă pentru sociologi. 


Cum aţi votat la referendum / Care este omul politic pe care îl consideraţi 
cel mai potrivit pentru funcția de Președinte al României? 


Procente calculate pentru cei care declară că au votat pentru demiterea lui Traian Băsescu 

Este adevărat, peste 40% dintre cei care au votat 
împotriva lui Traian Băsescu l-ar vota pe Crin 
Antonescu, politicianul PNL fiind în acest moment 
candidatul oficial al USL. La acest nivel, Victor Ponta 
mai adaugă vreo 300 de mii de voturi useliste pe care 


nu le poate culege Antonescu, Ponta fiind creditat 
pentru postul de premier. Dar se vede că mai mult 
de jumătate dintre acești oameni nu sunt votanţi de 
partid. Peste un milion și jumătate dintre electori nu 
știu un om potrivit, peste 700.000 spun că nimeni 
nu îndeplinește această condiţie, nu răspund peste 
o jumătate de milion de români, iar șefii de partide 
obțin foarte puţine voturi în cazul unei întrebări 
deschise. Este clar că nu le-am cerut votanţilor să 
ne spună o alegere de genul „răul cel mai mic”, ci, 
din contră, să spună un om potrivit pentru această 
funcție. 


Dar să nu se bucure prematur cealaltă parte a 
politicii, să nu credeţi că aceia care au votat NU sunt 
mai fericiți. Credeţi cumva că sunt iluminaţi, că au 
soluție? Nu este cazul. Priviţi tabelul de mai jos și o 
să observați că lipsește și aici soluţia, omul. 


Crin Antonescu 4,3% 40.663 
Traian Băsescu 31,0% 292.772 
Victor Ponta „4% 4.066 
Vadim Tudor 2,6% 24.398 
Dan Diaconescu 5,6% 52.862 
Mihai Răzvan Ungureanu 6,0% 56.928 
Sorin Oprescu „4% 4.066 
Nimeni 13,1% 124.021 
Altcineva 4,5% 42.696 
Indecis o 
Nu știu 23,3% 219.579 
Nu răspund 8,6% 81.325 
Sursa: IRES 


Cei care au mers la vot și au spus NU nu pot fi 
trecuţi în categoria „băsiști incurabili”, cum o fac 
jurnaliștii adesea. Vreo 40.000 ar vota Antonescu, 
vreo 50.000, Diaconescu, 42.000 au diferiți candidaţi 
minori și doar 31% (aproape 300.000) sunt fani ai 
Președintelui suspendat. Ciudat este că doar 6% 
dintre ei îl consideră Președinte ideal pe Mihai 
Răzvan Ungureanu, speranţa dreptei civice. În mod 
evident, eșantionul celor care spun NU a fost viciat 
de boicot, el nu este reprezentativ pentru votanţii de 
dreapta, dar chiar și acest eșantion autoselecţionat 
arată lipsa de soluţii a electoratului din România 
când este vorba să caute politicieni. 


Aceste sumare analize bazate pe o cercetare 
realizată în ziua referendumului ne arată cât de 
schematice sunt analizele asupra electoratului și cât 
de puţine lucruri știm despre așteptările, speranţele 
sau poziționările lui. 

În general, vorbim schematic și maniheist despre 
electorat, fără măcar să avem curiozitatea de a 
afla ce gândesc oamenii aceștia, înainte sau după 
vot. Spunem că 7,4 milioane este cea mai solidă 
majoritate din 1990 până acum, dar nici măcar nu 
ne mai aducem aminte de cei 7,7 milioane de români 
care au vrut să se reducă numărul de parlamentari 
acum mai puţin de trei ani. Ne folosim de electorat 
ca și cum ar fi un popor de păpuși de cârpă care se 
lasă mutat de colo până colo și nu vrem să investim 
nimic în educarea lui. Îl mințim la alegeri, vom 
spune apoi că am avut intenţii bune și nu am știut 
ce vom găsi, dar măcar să nu-i falsificăm imaginea, 
să nu-l amăgim, amăgindu-ne pe noi înșine. Încă 
electoratul nostru nu a obosit, merge atunci când îl 


chemăm la vot, nu mai are încredere în politicieni, 
dar și-a păstrat speranța magică în faptul că se va 
întâmpla o minune și totul se va rezolva. Chiar dacă 
nu o spune, în această ecuaţie magică, politicienii și 
intelectualii sunt acolo, elita României este subiect 
inclus. Credem că îl păcălim ușor, dar nu este chiar 
așa. Singur, fără a avea o mare elită civică, electoratul 
nostru activ, un corp de vreo 10 milioane de români, 
merge la vot și schimbă macazul când nimeni nu se 
așteaptă, produce schimbări care-i surprind pe falșii 
sau adevărații profeți, pe strategii onești sau pe cei 
care doar simulează competența. Deocamdată nu a 
rămas captiv în niciun țarc descris de politicienii de 
diferite culori, este încă viu și mai poate oferi suport 
unei schimbări în bine a României. Avem o singură 
problemă, cineva trebuie să vină cu acest proiect și 
oamenii să simtă că este un om veritabil, că are o 
echipă cinstită și o intenţie onestă. Nu a fost cazul 
până acum și nu electoratul este vinovat. 


2012, 27 august 


după heferendum. 


Efectele crizei politice asupra încrederii 
în instituţii, profesii și partenerii României 


-au întrebat mulți oameni în ultimele două luni 

despre efectele bătăliei politice şi mediatice de 
la referendum asupra opiniei publice. Putem spune 
ceva deocamdată doar despre efectele pe termen 
scurt, ușor de observat prin interogarea opiniei 
publice. Din nefericire, polarizarea emoțională 
extremă, tehnicile de persuasiune și presiune 
publice folosite, dezbaterea politică dură și tensiunea 
politică generată de soluția de tipul „Totul sau 
nimic”, bâlbâielile și ezitările instituționale ar putea 
avea efecte pe termen mediu şi lung pe care poate 
că încă nu le putem intui sau măsura. Un efect l-am 
arătat în cercetările anterioare: polarizarea politică și 
recoagularea unui pol de dreapta, în jurul lui Traian 
Băsescu, alături de rezistența unui curent de opinie 
puternic în jurul USL, curent care a antrenat şi 
prezența foarte bună la referendum. 


Împreună cu echipa Institutului pentru Evaluare 
și Strategie - IRES, am testat încrederea în anumite 
profesii care au fost antrenate într-un fel sau 
altul în polemica de campanie sau în dezbaterea 
postreferendum, bănuind că profesii cum sunt cea de 
politician, judecător, procuror sau altele vor avea de 


suferit în ceea ce privește încrederea publică, lucru 
care s-a dovedit a se verifica în urma cercetărilor de 
opinie. Profesii care pierduseră în ultimii ani, ca, de 
exemplu, cea de jurnalist, au realizat un salt în ceea 
ce privește încrederea publică în această perioadă de 
criză. 

Încrederea în ocupații și profesii, 

instituții și autorități publice 


Jurnaliștii câştigă din criză. Întrebaţi dacă tind 
să aibă sau nu încredere în presa scrisă, 51% dintre 
respondenţi dau un răspuns pozitiv; bărbaţii declară 
în proporție mai ridicată că tind să aibă încredere în 
presă decât femeile, în timp ce proporţia celor care 
dau un răspuns pozitiv este cu atât mai ridicată, cu 
cât respondenţii sunt mai în vârstă (de la 34% în 
cazul categoriei 18-35 de ani la 62% în cazul celei 
peste 65 de ani). Persoanele cu studii superioare tind 
să aibă încredere în presă în proporție mai redusă 
decât cele cu un nivel de educație mai scăzut, iar 
persoanele din Sudul țării sunt cele care au încredere 
în presă în cea mai ridicată proporţie (55%), în timp 
ce rezidenții regiunii geografice Moldova sunt cei 
care au încredere în cea mai redusă proporţie (42%). 


În radio spun că au încredere 66% dintre cei 
intervievaţi. Persoanele trecute de vârsta de 50 de ani 
declară în proporţii mai ridicate cum că tind să aibă 
încredere în acest mijloc de comunicare în masă, în 
timp ce proporția celor care dau un răspuns pozitiv 
crește odată cu scăderea nivelului de educaţie. 


În televiziune tind să aibă încredere mai puţini 
respondenţi decât au în radio: 61%. Cu cât aceștia 
sunt mai în vârstă, cu atât declară în proporție mai 


ridicată cum că au încredere în televiziune; același 
lucru se întâmplă cu cât sunt mai puţin educați. 
Mediul de rezidență este un alt factor relevant din 
acest punct de vedere: în timp ce dintre respondenții 
din mediul urban au încredere în televiziune 56%, 
în mediul rural, proporția acestora este cu 10% mai 
ridicată. Încrederea în internet este prezentă în 
rândul a 58% dintre participanţii la acest studiu; se 
remarcă în măsură mai ridicată în rândul bărbaţilor 
și a persoanelor sub 50 de ani, precum și în rândul 
locuitorilor din Sudul țării, comparativ cu cei din 
celelalte regiuni istorice. 


Justiția pierde. O proporţie mai redusă dintre 
respondenţi răspunde afirmativ atunci când 
întrebarea este „Tindeţi să aveți încredere sau nu în 
justiție/ sistemul juridic românesc?”, anume 30%. 
Cu cât sunt mai educați, cu atât respondenţii declară 
în proporţie mai redusă cum că ar avea încredere 
în justiția din România; de asemenea, locuitorii din 
Sud sunt cei care au încredere în această instituţie în 
proporție semnificativ mai ridicată decât locuitorii 
din alte zone ale țării. 


O proporţie redusă a persoanelor intervievate 
declară că tind să aibă încredere în partidele politice 
- 12%. Această proporție este mai ridicată în rândul 
persoanelor trecute de 65 de ani și al celor fără studii 
sau cu studii elementare și mai redusă în rândul 
celor sub 50 de ani și al celor cu studii superioare. 

Aproape jumătate dintre cei intervievaţi - 48% 
- declară că au încredere în autoritățile publice 
regionale sau locale. Încrederea în aceste instituţii 
este mai răspândită în rândul persoanelor peste 50 
de ani, precum și în rândul celor fără studii sau cu 


studii elementare, al persoanelor din mediul rural și 
al celor care locuiesc în Moldova. 


În Parlament au multă sau foarte multă încredere 
40% dintre cei chestionaţi; persoanele trecute de 50 
de ani tind să aibă încredere în Parlament în măsură 
mai mare decât cele mai tinere. 


În Curtea Constituțională a României spun 
că au multă sau foarte multă încredere 41% dintre 
persoanele chestionate, proporția acestora fiind 
ușor mai ridicată în rândul femeilor, al persoanelor 
sub 50 de ani, al persoanelor cu studii superioare, al 
rezidenţilor din mediul urban și al celor din Moldova. 


5 din 10 respondenţi spun că au multă sau foarte 
multă încredere în Poliţia Română. Bărbaţii declară 
acest lucru în proporție mai ridicată decât femeile. 


În DNA au încredere multă sau foarte multă, 
cumulat, 40% dintre persoanele  intervievate. 
Persoanele sub 35 de ani tind să aibă mai multă 
încredere în această instituţie, la fel persoanele din 
mediul rural. 


În Parchetul General au multă sau foarte multă 
încredere 45% dintre persoanele  intervievate; 
încrederea este mai răspândită în rândul persoanele 
de gen masculin, al persoanelor sub 50 de ani, 
precum și în rândul persoanelor fără studii sau cu 
studii elementare, al celor din mediul rural și al 
rezidenţilor din Moldova. 


Profesia de politician - pe ultimul loc al 
încrederii publice. 16% dintre intervievaţi spun că 
au încredere multă sau foarte multă în profesia de 
politician; persoanele trecute de vârsta de 65 de ani 
declară că au multă încredere în această profesie în 


proporție semnificativ mai ridicată decât cele mai 
tinere, la fel cele cu studii elementare sau fără studii 
și cele care locuiesc în mediul rural. 


În profesia de polițist declară că au încredere 41% 
dintre respondenţi. Încrederea în această profesie 
crește odată cu nivelul de educaţie al persoanelor 
intervievate. În profesia de procuror spun că 
au multă sau foarte multă încredere 39% dintre 
respondenţi; cu cât sunt mai tineri și mai educați, cu 
atât intervievaţii dau acest răspuns în proporție mai 
ridicată. Persoanele din mediul rural, de asemenea, 
declară că au multă sau foarte multă încredere în 
această profesie în proporţie mai ridicată decât cele 
din mediul urban. 


În profesia de funcționar public spun că au 
încredere multă sau foarte multă 37% dintre cei 
intervievaţi; cu cât sunt mai în vârstă, cu atât 
respondenţii dau acest răspuns în proporție mai 
redusă. Respondenţii din mediul rural tind să aibă 
mai multă încredere în această profesie. 


În profesia de ziarist au încredere multă sau foarte 
multă 53% dintre respondenţi, bărbaţii în proporţie 
ușor mai ridicată decât femeile, la fel persoanele 
trecute de 35 de ani comparativ cu cele mai tinere. 
Nivelul de educaţie este un alt factor relevant în acest 
sens, odată cu creșterea acestuia crescând și nivelul 
de încredere de care se bucură profesia de ziarist în 
rândul respondenţilor. Persoanele din Transilvania 
și Banat tind să aibă ușor mai puţină încredere în 
această profesie decât cele din restul regiunilor țării. 


Profesorii se bucură de un nivel ridicat de 
încredere în rândul populaţiei: 69% declară că au 


multă sau foarte multă încredere în această profesie. 
Respondenţii cu studii superioare dau aceste 
răspunsuri în proporție ușor mai ridicată decât cei 
cu studii elementare sau medii, la fel și moldovenii 
comparativ cu locuitorii din celelalte regiuni ale țării. 


Profesia de medic se bucură de un nivel similar 
de încredere: 69%. Persoanele fără studii sau cu 
studii elementare tind să declare că au multă sau 
foarte multă încredere în această profesie într-o 
proporție ușor mai redusă decât cele care au un nivel 
mai ridicat de educaţie. 


Majoritatea românilor au încredere atât în profesia 
de muncitor (80%), cât și în cea de agricultor (82%). 
Cea mai multă încredere (86,7%) o au persoanele 
cu vârste între 51 și 65 de ani. În ceea ce privește 
profesia de judecător sau avocat, se remarcă un 
nivel de încredere mai scăzut. Astfel, în profesia de 
judecător, 39% din participanţii la sondaj afirmă că 
au foarte multă (12%) sau multă (27%) încredere, iar 
în ceea ce privește profesia de avocat, 41% declară 
că au încredere. Atât pentru profesia de judecător, 
cât și pentru cea de avocat, cel mai scăzut nivel de 
încredere îl au respondențţii cu vârsta de peste 65 de 
ani. În profesia de judecător, 22,3% dintre persoanele 
cu vârsta peste 65 de ani declară că au foarte multă 
sau multă încredere, iar în cazul profesiei de avocat, 
22,8% dintre respondențţii de peste 65 de ani afirmă 
că au încredere. De asemenea, raportat la nivelul de 
școlaritate al intervievaţilor, persoanele cu studii 
superioare au cea mai puțină încredere în judecători, 
33% declarând că au foarte multă sau multă încrede 
în profesia de judecător. În ceea ce privește mediul 
de rezidenţă, nu apar diferențe semnificative legate 


de încrederea în profesie, dar persoanele din mediul 
rural tind să aibă mai multă încredere atât în 
judecători (42,6%), cât și în avocaţi (49,6%). 


Majoritatea persoanelor intervievate afirmă că 
au încredere în profesia de militar (81%). Persoanele 
de sex masculin tind în mai mare măsură (85,9%), 
decât persoanele de sex feminin (77,9%), să susțină 
acest fapt. Se poate observa o diferenţă a nivelului de 
încredere și în funcţie de mediul de rezidenţă. Astfel, 
persoanele din mediul rural tind să aibă mai multă 
încredere în militari (85,1%) decât cele din mediul 
urban (78,9%). 


Noi și ceilalți, străini și vecini. 
Amorsarea unei atitudini antioccidentale 


În timpul acestei crize au apărut pentru prima 
dată în ultimii ani elemente ale unui discurs autarhic, 
de neamestec al Europei sau SUA în treburile interne 
ale României. Acest discurs era performat în trecut, în 
general, de partide mici, marginale, cu puţine şanse 
de prozelitism. Pentru prima dată însă, discursul 
unor lideri importanţi români, din cadrul unei 
polemici cu țări occidentale şi responsabili europeni, 
a fost performat în spaţiul public. Mai mulţi analiști 
au avertizat că există pericolul naşterii unor tendinţe 
antioccidentale și a unor atitudini extremiste sau 
naționaliste, mai ales că este vorba despre accente 
autarhice ale discursurilor unor lideri politici cu 
popularitate mare, reprezentanţi pentru partidele 
care astăzi se află pe primele locuri în sondaje. 


De aceea am căutat să măsurăm efectele acestor 


dezbateri asupra opiniei publice, pentru a descoperi 
eventuale efecte negative privind percepția UE, 


NATO sau a unor țări vecine, ţări care au apărut în 
aceste dezbateri ca fiind actori mai mult sau mai 
puţin importanţi: Ungaria și Rusia. 

Nu putem spune că polemica politică, de multe 
ori extrem de pasională, nu a avut efect asupra 
opiniei publice. Există un efect, dar nu unul major. 
Avem mai degrabă doar amorsarea unei atitudini 
antioccidentale, deocamdată slabă, dar măsurabilă. 
Nu este exclus ca viitoarea campanie electorală să 
devină o cutie de rezonanță mai importantă pentru 
discursuri naţionaliste, soluţie facilă din punct de 
vedere politic, şi atunci tendințele acestea se pot 
accentua. Deocamdată, la nivelul de generalitate 
la care s-a desfășurat cercetarea noastră, nu se văd 
schimbări prea mari de tendinţă, chiar dacă o serie 
de cifre pot avea semnificația unui semnal de alarmă. 


Presiunile occidentale 


Respondenţii consideră mai degrabă rău faptul că 
statele occidentale fac presiuni asupra Guvernului 
României pentru respectarea procedurilor demo- 
cratice. 46% dintre respondenţi consideră benefice 
presiunile țărilor occidentale, 50% consideră aceste 
acțiuni negative, iar 52% dintre intervievaţi consideră 
că România nu ar trebui să accepte aceste presiuni. 
În ceea ce privește percepția relației dintre Ungaria 
și România, părerile sunt împărțite, 43% dintre 
intervievaţi considerând Ungaria mai degrabă o 
prietenă României, iar 38%, mai degrabă o ţară 
dușmană. Tinerii (18-35 de ani) tind mai degrabă 
să considere Ungaria o ţară prietenă (51,2%), iar 
persoanele în vârstă (peste 65 de ani) consideră 
Ungaria mai degrabă un dușman (52,2%). Se observă 


deci scăderea încrederii în țara vecină odată cu 
înaintarea în vârstă a respondențţilor. Diferențe de 
percepție a Ungariei apar și în funcţie de regiunea 
geografică a  respondenților. Intervievaţii din 
regiunea Transilvania + Banat consideră în cea mai 
mare măsură Ungaria o țară prietenă (47,6%). La 
pol opus se află regiunea Moldova unde, în cea mai 
mare măsură (45,0%), Ungaria este considerată mai 
degrabă o țară dușmană României. 

Se remarcă diferenţe de percepție a Ungariei și în 
funcţie de partidul preferat al respondentului pentru 
alegerile parlamentare. Persoanele care ar vota cu 
PDL (59%), UDMR (84,9%) şi PNG (40%) consideră 
în cea mai mare măsură că Ungaria este mai degrabă 
prietenă României. Întrebaţi cum consideră că este 
Rusia pentru România, 39% dintre respondenţi 
consideră că această țară este prietenă României, 
iar 27% consideră că este un dușman, în timp ce 17% 
consideră că nu este nici prieten, nici dușman, iar 13% 
nu știu ce să creadă. Bărbaţii consideră că Rusia este 
o ţară prietenă României în proporție mai ridicată 
decât femeile, în timp ce acestea declară în proporţie 
foarte ridicată că nu știu cum sunt relaţiile dintre cele 
două țări (19% vs. 6%). Persoanele din mediul rural 
tind să vadă Rusia drept o țară prietenă în proporție 
mai ridicată decât cele din mediul urban, la fel cele 
din Transilvania, Banat și Sudul ţării comparativ cu 
cele din Moldova. 


Legat de politica externă a României, majoritatea 
respondențţilor au o părere proastă sau foarte proastă 
(55%). Persoanele de sex masculin tind în mai mare 
măsură (44,6%) să consideră politica externă pozitivă 
decât persoanele de sex feminin (37,9%). Se remarcă 


o diferență de percepţie și în funcție de gradul de 
școlaritate. Astfel, persoanele cu studii superioare 
consideră în mai mare măsură (49,8%) politica 
externă a României bună decât persoanele fără sau 
cu un nivel scăzut de educaţie (32,5%). 


În general, românii (51%) se declară nemulțumiți 
de politica externă a ţării, cele mai nemulțumite fiind 
persoanele din mediul urban (64,5%) și susținătorii 
partidului UNPR, care se declară în proporţie de 80% 
destul sau foarte nemulțumiți de politica externă. 


Pericolul extern 


62% dintre români consideră că în prezent 
România nu se află în pericol de a pierde teritorii. 
Persoanele cu studii superioare susțin în cea mai 
mare măsură (76,0%) că România nu se află într-un 
astfel de pericol. Femeile tind în mai mare măsură 
să considere că țara ar putea pierde teritorii (37,6%) 
decât bărbaţii (31,9%). De asemenea, se poate observa 
că persoanele tinere (18-35%) consideră în mai mare 
măsură (44,6%) decât vârstnicii (38,7%) că ar putea fi 
pierdute teritorii. 

Majoritatea persoanelor intervievate (59%) afirmă 
că nu au auzit declaraţia lui Crin Antonescu cu 
privire la rolul României și poziția acesteia în cadrul 
Uniunii Europene. Dintre cei care cunosc declaraţia, 
60% declară că sunt de acord cu spusele lui Crin 
Antonescu și aproape în totalitate votanţii USL. 


Relaţiile cu minoritățile etnice 


În general, românii consideră relaţiile cu alte 
etnii de pe teritoriul țării ca fiind bune (66%). 
Persoanele cu studii superioare susțin în cea mai 


mare măsură (68,2%) acest fapt. În ceea ce privește 
relaţiile dintre români și maghiari, situația este 
similară. 65% dintre intervievaţi consideră relațiile 
dintre români și maghiari bune, iar persoanele cu 
studii superioare tind în mai mare măsură să susțină 
acest fapt (71,8%). În ceea ce privește regiunile, 
majoritatea persoanelor mulțumite de relaţia dintre 
români și maghiari (72,1%) provin din regiunea 
Transilvania + Banat. În cazul relaţiei dintre români 
și romi, se observă o ușoară diferență față de cea 
cu maghiarii. 49% consideră relaţiile dintre romi și 
români bune. Persoanele vârstnice (peste 65%) sunt 
cele mai mulțumite (58,2%) de aceste relaţii. Românii 
consideră, în general (82%), relaţiile dintre români și 
germani bune sau foarte bune. Persoanele cu studii 
superioare susțin în cea mai mare măsură (96,1%) 
acest fapt. 


Diaspora și votul 


Majoritatea intervievaților (67%) consideră că 
românii plecaţi în străinătate nu ar trebui scoși de 
pe listele electorale permanente. Majoritatea celor 
care susțin scoaterea de pe liste a românilor plecaţi 
sunt respondenţii cu vârsta de peste 65 de ani 
(50%) și persoanele cu studii superioare (41,1%). De 
asemenea, susținătorii USL (46,3%) consideră în cea 
mai mare măsură că românii plecaţi în străinătate ar 
trebui scoși de pe listele electorale permanente. La 
polul opus se află susținătorii PDL, care consideră în 
proporţie de 10.7% acest fapt. 


Deocamdată, doar un semnal de alarmă. 


2012, 5 septembrie 


an Diaconescu, 


un Păcală în satul cu miniștri 


Îi dedic acest text lui Octăvel cel blond pentru a-l 
citi când va fi mare și se va întreba ce s-a întâmplat 
cu tara și unde sunt bărbaţii din satul cu miniștri. 


| urmăresc de vreo 6 sau 7 ani pe Dan Diaconescu, 

cu o curiozitate bolnavă. Nopțile când scriu și 
citesc, iar Adrian Sebastian butonează la Playstation 
sau la laptopul lui de jocuri lângă mine, dăm drumul, 
de comun acord, la Dan Diaconescu „ca să ne râdem”, 
în timp ce se ocupă fiecare cu treaba lui. E convenţia 
noastră de câțiva ani și e bucuria mea secretă că 
fiul meu, deși are doar 11 ani, înțelege că realitatea 
care curge la OTV este un fenomen al absurdităţii 
existenței din lumea celor mari. De fapt, las adesea 
să curgă ore întregi lumea lui Dan Diaconescu cu 
televizorul dat pe mute, ca un memento că viața poate 
fi și altfel și această parte din penumbra societăţii 
își cere drepturile când votează sau când consumă, 
chiar dacă nouă ne place să credem că am scăpat de 
vulgaritate, sărăcie spirituală și prostie. Paradigma 
discursivă a ciocoilor și șmecheriile retorice ale 
caracaleanului mă fac să fiu un telespectator care, 
din când în când, notează unele lucruri într-un caiet 
pe care scrie deja „Domnw Dan și partidul lui”. În 
ultimul timp, Domnul Dan s-a întrecut pe sine, poate 
din momentul în care a simţit răcoarea cătușelor pe 
la încheieturi. A transformat niște acuzaţii de șantaj 
în motiv de revoltă, a transmis asta poporului și, 


în consecinţă, și-a făcut partid. Și nu orice partid, 
ci un partid bine orientat, care va deveni partid 
parlamentar aproape sigur în această toamnă. 


Referendumul de suspendare a Președintelui i-a 
dat măsura importanţei sale, el, care se proclamă în 
fiecare seară Președinte de operetă, a avut ocazia să 
fie curtat de Președintele suspendat și de Președintele 
interimar, care i-au fost oaspeţi în studioul lui cel 
nou, unde cu vicleșuguri și șmecherie oltenească i-a 
ciufulit, a mai șters cu ei pe jos, i-a pus în situaţia de 
a accepta (în glumă, dar nu cred că telespectatorii 
lui Diaconescu au înțeles asta) să-l proclame viitor 
Președinte al României. Le-a promis că nu o să-i 
aresteze cum a făcut unul dintre ei și și-a suflat nasul 
discret pe costumele lor prezidenţiale. Cred că atunci 
și-a dat seama că nu mai este un tip de liga a doua și 
că poate să joace în piese mai serioase și să se urce 
pe marea scenă a festivalului naţional „Prostirea 
României”, acolo unde evoluează doar adevărații 
rechini. A devenit astfel marele salvator al Oltchim, 
poate și al TAROM sau CFR, într-o comedie care 
mi-a adus aminte că dadaismul, cu teatrul lui absurd, 
își are rădăcinile puternice în România. Numai la noi 
absurdul și iraționalul se pot împleti atât de bine cu 
existența. 


Domnul Dan a devenit marele investitor strategic 
și m-a lovit o undă de perplexitate. Dacă nu erau 
câțiva jurnaliști și comentatori (Cătălin Tolontan 
exprimând cel mai sugestiv deruta raţiunii în fața 
absurdului) care să exprime și ei șocul la anunțul 
de pe toate ecranele - „Dan Diaconescu câștigă 
Oltchim!” -, aș fi crezut că eu am luat-o razna și 
că nu mai înțeleg nimic, atât de firesc percepeau 


autorităţile această formă a libertăţii investiționale și 
a marilor strategii (girate de maestrul FMI) pentru 
transformarea proprietăţii colective supraviețuitoare 
în praf și pulbere. 


Am scris câteva lucruri fără sens în caietul meu 
dedicat lui D.D., mai mult cuvinte, expresii ale mirării. 
Aș fi scris ceva pe blog, dar îmi părea că este inutil 
să exprim evidențe pe care cei care păstoresc statul 
și bugetul este imposibil să nu le vadă, indiferent 
cât de proști i-am crede. Salvarea mi-a venit de la un 
prieten care, într-o duminică, a citit pentru puștiul 
meu o poveste pe care, noi ceilalți, am uitat-o deja. 
Mi-a sugerat să văd similitudinile dintre poveste și 
privatizarea Oltchim, el fiind un om care se pricepe 
bine la economie. Această istorioară explică cel mai 
bine, face mai transparent procesul, dar și anticipează 
într-o anumită măsură ceea ce se va întâmpla în 
viitor, îmi spune prietenul meu. Povestea este un 
fel de final al seriilor cu Păcală și este scrisă de loan 
Slavici, Păcală în satul lui. 


E adevărat, poveștile au fost repuse în ultimii ani 
în drepturile lor. Ele nu sunt inutile narațiuni pentru 
copii, nu sunt înșiruiri năroade pentru infantilii de 
7 ani, ci sunt adevărate depozite sapiențiale. Spun 
foarte multe lucruri despre vremea în care s-au creat, 
despre oameni, năravuri sau morala lor. Au devenit 
discipline jurnalistice sau domenii de comunicare 
(storytelling este deja un domeniu și o disciplină 
care se învață la multe facultăți). Dar pentru că 
Dvs., cititorii mei, sunteți oameni mari și poate aţi 
uitat povestea (o găsiți pe YouTube), haideţi să luăm 
principalele momente ale poveștii lui Slavici și să 
vedem dacă se poate citi realitatea după acest tipar! 


Scena I 


Păcală se întoarce după ce mult timp a umblat 
vagabond din sat în sat. Vine acasă și îşi cumpără o 
vițică, pe care o hrănește din ce au mai bun holdele 
și pășunile celorlalți şi o face cea mai frumoasă și 
cea mai grasă vacă din sat. Sătenii se prind cu greu, 
dar când se prind de hoţia lui, nu îl pedepsesc pentru 
fapta în sine, ci îi taie vaca, lăsându-i doar pielea, pe 
care i-o aruncă peste gard. 

Domnul Dan își face o televiziune de garsonieră 
cu care, prin toate mijloacele, reușește să-și tragă o 
avere de multe milioane de euro. Statul (nu satul) 
nu vede impozite din partea lui, deși ceilalți cetățeni 
sunt spoliați lunar. Adrian Năstase face o încercare 
să-i taie vaca lui Diaconescu, dar nu pentru asta, ci 
pentru atacurile lui Vadim de la OTV în momentul 
în care nu-și primea tainul. Diaconescu își revine, 
începe să vândă pielea rămasă. Face din ea un studio 
nou și mare, devine arbitru al luptei politice în 
momente importante. 


Scena a Il-a 


În poveste, Păcală pleacă cu pielea la târg, dar se 
oprește la o casă unde reușește să vândă pielea pe 
multe pungi de galbeni. El exploatează ticăloşia unei 
femei care își înșela bărbatul cu judele și prostia sau 
ticăloşia soțului, care crede că pielea este un prooroc 
care te ajută să câştigi tot felul de avantaje, inclusiv 
să îți monitorizezi familia. Păcală se întoarce cu o 
grămadă de bani escrocaţi de la cei înstăriți, un fel de 
ciocoi (cum i-ar numi azi Domnu' Dan), își cumpără 
cirezi de vite, își face o casă mare, spre ciuda sătenilor, 
cărora le vinde explicaţia: a vândut pielea de vacă 


pentru că era de prăsilă și putea face cohorte multe 
de vaci care se vor înmulţi la nesfârșit. În prostia lor, 
oamenii își taie vitele toate, se duc la târg, dar nu-și 
explică ce s-a întâmplat. Se tem doar de influenta 
lui nefastă, nu de prostia lor. Aici este un fragment 
genial, în care sătenii cei proști fac analiza influenţei 
nefericite a lui Păcală asupra lor: „O să-și deie foc 
la casă, ca să ne dăm și noi la ale noastre, grăi unul 
dintre cei mai prevăzători. O să-și frângă vreun picior, 
ca să ne frângem și noi pe ale noastre, grăi altul. O să 
sară în fântână, ca să sărim cu toţii după el! strigară 
cu toții.” 

Acest fragment îmi aduce aminte de statul care 
se teme de propria lui prostie și acceptă să pună 
manageri privaţi care să privatizeze, la alți privaţi, 
economia, ca și cum el nu este în stare să organizeze 
singur competiţia și să caute să obțină cât mai mulți 
bani pentru interesul colectiv. În fine povestea spune 
că îl leagă să-l înece, caută prăjina și locul, dar Păcală 
îl găsește pe un paznic de cireadă de vite care să intre 
în locul lui, pentru că sătenii vor să-l facă vornic, dar 
el nu vrea. În timp ce sătenii îl bagă la fund pe cel 
fraierit, Păcală se întoarce acasă, iar sătenii îl găsesc 
cu o cireadă mare de vite. Le explică din nou că a 
găsit cireada pe fundul Dunării, iar toți bărbaţii din 
sat, împinși de lăcomie, merg și se îneacă. 

Acum să vedem ce se întâmplă cu personajul 
nostru cu adevărat, cu fascinantul, senzaționalul 
Dan Diaconescu! După ce vede că se întoarce cu 
succes electoral de la locale și după luna de pușcărie, 
își schimbă cravatele și costumul și se gândește să 
devină investitor. Într-un fel de haiducie modernă, le 


spune tuturor că vine din partea poporului și că asta 
e cheia de boltă. Toţi politicienii iau o demagogică 
și instinctuală poziție de drepți când aud cuvântul 
magic: popor. De pe urma lui, toți au băut apă și chiar 
șampanie. A văzut că mai marii țării au câștigat atunci 
când au făcut apel la popor și s-a gândit că, dacă se 
înfrățește cu poporul, este mai greu de arestat. Cum 
să-l arestăm pe Președintele Poporului? În satul cu 
miniștri, Dan Diaconescu are deja experiență solidă, 
a făcute multe târguri cu politicienii, simte că băieţii 
vor să facă ceva șmecherie și atunci se bagă și el 
în vorbă, pentru că e convins că cineva urmează să 
ia Oltchimul, tot pe nimic, așa că ar putea câștiga 
și el ceva din asta. Măcar ceva capital electoral, 
dacă nu ceva bani. Poate că nici nu se gândește să 
ajungă prea departe, deci întârzie la licitaţie zece 
minute ca să fie descalificat și să poată să se vaite 
toată campania electorală că ciocoii nu l-au lăsat să 
facă un bine poporului. Face spectacol, dar satul cu 
miniștri are mulți oameni proști; îi acceptă circul 
și nu-l descalifică. Cum spectacolul este naţional, 
proștii intră în spectacolul lui pentru că important 
este să te vezi la televizor; mâine poţi face poate o 
mare carieră politică, precum Teo, Socaciu sau chiar 
Firea. Exponenţii acestui stat, care pare prostul 
perfect, sunt doi băieţi care vor mai apărea pe la 
finalul poveștii: Chiţoiu și Vulpescu. Cea spusă de 
mine sau una pe care o s-o auzim mai târziu, spusă 
de alţii, despre niște șmecheri care au azi niște cătușe 
XXL pe la încheieturi. 


Probabil că și cei din satul cu miniștri se gândesc 
la o șmecherie, văzându-l pe Dan Diaconescu că își 
bagă nasul în ciorba lor. Nu este ușor de subtilizat 


Oltehimul, fiind vorba de mii de locuri de muncă, ce 
înseamnă voturi multe și dominaţia într-o întreagă 
regiune. Trebuie găsit unul care să fie vinovat pentru 
asta, care să poată plăti electoral. Așa că le convine 
Dan Diaconescu, care va câștiga ceva la alegeri, puţin, 
speră ei, dar după aia, mamutul poate fi lichidat, iar 
prada, împărţită între grupurile de interese. 


Astfel că nimeni nu verifică bonitatea lui Dan 
Diaconescu, ajunge o scrisoare de confort, care nu 
garantează nimic. Se trece cu vederea că Diaconescu 
are firma principală în insolvenţă, datorii la stat de 2,3 
milioane de euro, zice ziarul Gândul, și este urmărit 
penal; Vernescu repetă aberaţia lui Diaconescu și 
îl încurajează: banii care vor veni de pe acţiuni vor 
ajunge iar la Oltchim. Este clar că ar fi un ajutor de 
stat nepermis de UE și anormal chiar și pentru noi, 
dar totul rămâne așa. Statul nu se interesează despre 
modul în care s-a ajuns în scurt timp la datorii de o 
jumătate de miliard de lei. 


Explicaţia lui Dan Diaconescu, cu banii pe care ba 
îi are, ba nu-i are, ba o să-i adune de la oamenii care 
se uită la OTV, este similară celei spuse sătenilor, cu 
pielea de vacă de prăsilă care va produce în viitor 
cirezi nesfârșite. Cum să convingi o administraţie 
cu asemenea prostii, administraţie care este, zice ea, 
foarte îngrijorată de soarta oamenilor, dacă nu are 
ea un interes să facă pe imbecila? Dan Diaconescu a 
licitat o sumă care nu are legătură cu vreo evaluare 
a acțiunilor, mult mai mare decât ceilalți, pentru că 
oricum știe că nu are de unde s-o dea și contează 
efectul de scenă. Și, ca orice cacealmist, dacă tot nu 
are cele 46 de milioane de euro, vorbește despre 2 


miliarde pe care o să-i aducă, va lua TAROM, CFR 
și orice altceva, bani mulți pentru a ajunge pentru 
imaginația tuturor fraierilor. 


Contractul nu cred că se va semna vreodată, Dan 
Diaconescu va demonstra că i s-au pus bețe în roate 
și va face un scandal lung cât campania electorală de 
toamnă. Va pune condiţii la contract, va ţipa ca din 
gură de șarpe că investitorii români sunt umiliți și 
respinși (cel puţin aici ar avea dreptate). Carnavalul va 
continua, iar statul a scăpat de FMI pentru moment, 
inventând un câștigător, deși putea să prelungească 
procedura dacă nu îi convenea oferta. Dacă șeful 
privatizării din România este de meserie lichidator, 
liberalii care l-au pus acolo vor continua privatizarea 
prin metoda la care este specialist Vulpescu, adică 
lichidarea. 


Probabil statul, dacă nu este chiar prost, a mizat 
pe acoperirea mediatică cu sute de analiști care vor 
vorbi la televizor fără să caute a înțelege și fără ca 
măcar să fi citit legea 137, cea care stipulează condiţiile 
de privatizare și, în acest cor al televiziunilor, nu se 
va vedea escrocheria. Nimic din toate astea nu ar fi 
fost posibile fără imensa prostie generală din satul 
cu miniștri, fără mass-media care și-au pierdut orice 
facultate critică și fără căutarea unei audienţe cu 
orice preţ - comparabile cu o sinucidere colectivă 
din satul lui Păcală. 


Șmecherii de la stat au încercat, poate, să facă 
o perdea de fum, folosindu-se de Dan Diaconescu 
pentru a distrage atenţia de la adevăratul mecanism 
de lichidare al Oltchim. Dar îmi pare tot mai mult că 
ar putea cădea în propria capcană. 


Dacă lui Diaconescu îi reușește foarte bine 
scandalul, pe fondul dezamăgirii față de privatizările 
falimentare din ultimii 20 de ani, iar oamenii chiar 
încep să creadă că el ar fi fost o soluție? Dacă 
procentul lui de la alegerile din toamnă trece de 20 
la sută? S-a întâmplat cu PRM în 2000 și nu a fost 
un asemenea carnaval. Voturile acestea ar putea 
să lipsească tocmai celor care au acceptat această 
cacealma și ar putea chiar pierde puterea sau, în cel 
mai bun caz, ar putea să devină dependenți de un 
tip imprevizibil, care va avea pachetul de control în 
mandatele parlamentare. 


Nu-i așa că pare că în satul cu miniștri sunt o 
grămadă care au pornit deja spre Dunăre și s-ar 
putea să nu se mai întoarcă? Sigur, deocamdată este 
doar faptul că sunt cele mai multe șanse ca oamenii 
aceia din Vâlcea să își piardă locurile de muncă și să 
trebuiască să-și reorganizeze vieţile, indiferent ce le 
spun politicienii. Celelalte consecinţe s-ar putea să le 
vedem în scurtă vreme. 


Epilog 


În povestea originală, Slavici nici nu a mai știut ce 
să facă cu finalul. Cred că s-a speriat și el de prostia 
propriului popor, așa că ne spune că minciuna 
învinge într-un happy-end tipic românesc (nu era 
inventat happy-end-ul american). Finalul nu are nici 
pildă și nici un sfârșit cert. „Așa a rămas Păcală 
cel mai harnic, cel mai de treabă, cel mai vrednic 
om în satul lui, fiindcă, de!, era numai el singur cu 
nevestele. Cine o știe mai departe, mai departe are 
s-o spună.” Ironia amară a lui Slavici nu salvează 
nimic, era cel mai vrednic pentru că era singur. 


Autorul lasă finalul și morala în grija cuiva 
imprecis care poate o să vină, dar nu e sigur, și nici 
speranțe de îndreptare a lucrurilor nu sunt, dacă 
autorul se ferește măcar să le sugereze. Nu știu care 
este morala acestei povești din programa școlară. Va 
trebui să întreb un educator sau vreo învățătoare. 
Poate că Păcală este considerat simpatic pentru că 
taxează prostia extremă. Nu doar prostia omenească, 
la fel ca în alte povești, ci prostia colectivă. Nu ar fi 
exclus ca morala să vrea să ne spună că există escroci 
și mincinoși peste tot și asta dăunează grav societății. 

Dar cum vor înțelege copiii morala dacă Păcală 
totuși nu este pedepsit în niciun fel pentru minciunile, 
manipulările și hoţiile lui? Povestea are un happy-end 
pentru eroul principal, dar este o tragedie colectivă. 
Cred că suntem în prezența unei dileme morale în 
cazul acestui final, pe care sensibilitatea extremă a 
lui Slavici îl lasă deschis; autorul nu se încarcă cu 
misiunea de a crea speranțe false. 


Rămâne să ne întrebăm și noi despre finalul 
carnavalesc al privatizării Oltchim. Încă nu-l știm, 
dar parcă aș fi de acord cu Slavici și cu Mircea 
Badea: Păcală și Domnu Dan nu sunt vinovați și, 
în consecinţă, nu vor plăti. Nici povestea lui Slavici, 
nici acest remake cu Dan Diaconescu nu sunt chiar 
povești pentru copii, sunt povești pentru oameni 
mari, care parcă nu mai înțeleg nimic în România 
noastră. Imbecilizarea colectivă și amestecul ei cu 
șmecheria, hoția și manipularea dau fiecărei situaţii 
un final deschis. În satul cu miniștri, cei mulţi pierd 
tot timpul, dar de fiecare dată pe mâna lor. 


2012, 24 septembrie 


campania electorală - 
aşteptări, îngrIjorări, speranţe 


Coo electorală ar trebui să fie, în zonele de 
normalitate democratică ale lumii, un moment 
de vârf al comunicării și mobilizării politice. La noi, 
din nefericire, nu ne putem aștepta la acest lucru, din 
mai multe motive. În primul rând, politica la noi este 
electoralistă pe tot parcursul unui mandat. 


Puterea și opoziția se preocupă mai mult de 
imagine și de comunicare decât de administraţie și 
proiectare de politici publice sau de implementarea 
lor. Când ajung în campanie, nu mai rămâne nimic 
de spus, cu atâtea televiziuni de știri, și puterea, dar 
și opoziţia apar în formaţie completă la posturile de 
televiziune, mult prea numeroase. 

Sigur, anul electoral este bogat în forme de 
redistribuire aberante de bani publici (cazurile 
Tăriceanu sau chiar MRU, în scurta perioada de 
premier, sunt relevante). În al doilea rând, politica 
noastră nu face din campanie un ritual al democraţiei, 
fiind mai mult un iceberg cu partea cea mai mare 
ascunsă sub ape. Aici, în subteranele politicii, în 
campanie se cumpără alimente și se distribuie tigăi 
sau cizme de cauciuc. Bisericile și preoții participă 
la o campanie de influenţă și condiționare a votului 
pentru mare parte din populaţia săracă. Primarii și alți 


șefi din administraţie se aruncă asupra adversarilor 
sau neutrilor cu toată forța legii și conving pe 
toată lumea să voteze. Din această perspectivă, nu 
va fi un festival al comunicării și dezbaterilor de 
proiecte publice, ci mai mult o perioadă de gherilă și 
înfruntare în termeni de putere și dominare. 

Din experienţa altor campanii și încercând să 
anticipăm pe baza datelor pe care le avem deja, 
putem desprinde câteva tendințe pe care le vom 
putea descoperi în viitoarea campanie. 


Din punctul de vedere altensiunii electorale, vom 
avea o campanie cum n-a mai fost. Ne aflăm la un 
nivel de tensiune și emoție politică pe care nu l-am 
simţit din 1990 până acum. Anul 2000 a fost unul 
mult mai liniștit decât a fost acest an. De la revoltele 
din decembrie, trecând prin schimbarea lui Emil Boc 
și prin moţiunea de cenzură care l-a adus pe Ponta la 
putere și terminând cu uriașul scandal (internaţional) 
al suspendării, anul 2012 nu se poate termina decât 
tot cu scandal. Electoratul a fost împărţit în două 
grupuri antagonice, dar după scandalul privatizării 
Oltchim, a mai apărut o fracțiune importantă, un 
electorat antisistem energizat de Dan Diaconescu. 


Tensiunea va fi crescută de Dan Diaconescu, dar și 
de noii corifei, mai tineri, ai dreptei. Infuzia teologică 
din dreapta va multiplica partea de ritual exorcizant 
(usturoiul lui Neamţu va face, poate, minuni), dar 
va și îmbogăţi tematica cu accente apocaliptice sau 
naționaliste, cu ușor parfum legionar. 

Criza politică majoră din acest an și alegerile 
din primăvară au arătat că electoratul a început să 
nu mai fie sensibil la sloganurile legate de corupţie, 
legătura directă sau imaginară cu un politician fiind 


mai puternică decât scandalurile lui cu privire la 
corupție. Electoratul procedează simplu, folosindu- 
se de o scurtătură logică: dacă toţi sunt corupți, eu 
îi prefer pe corupții care sunt apropiaţi de lumea 
mea, pe cei care ar putea să-mi aducă ceva, mie sau 
colectivității mele. Nici partidele nu vor mai face 
prea mari selecţii după acest criteriu, deoarece acest 
sistem de vot uninominal îi privilegiază pe cei care 
aduc resurse pentru campanie sau pentru șefii din 
conducerea partidului respectiv. Poate că useliștii 
vor fı deranjaţi puţin de interimarul de la Parchetul 
General, dar nici acest lucru nu cred că va fi pregnant. 


O caracteristică importantă care va reveni ca în 
anii '90 va fi parașutarea politicienilor de la centru 
spre teritoriu. Vor fi două direcţii contrare spre care 
vor migra cocorii politici, în căutare de bălți bogate 
în pește. ARD va fugi de capitală și de orașele mari, 
urmând să se înghesuie în puţinele zone cu mulţi 
primari PDL: Arad, Alba, Cluj, Brașov sau chiar unele 
zone din Moldova, în colegii preponderent rurale. Din 
nefericire, politica se va centraliza din nou excesiv, 
politicienii din București consolidându-și dominaţia 
asupra celor din provincie. Electoratul USL va fi mai 
puţin afectat de parașutarea bucureştenilor, deoarece 
majoritatea celor care migraseră în legislaturile 
trecute acum se pot reîntoarce acasă, Bucureștiul 
fiind acum zona de dominație opresco-uselistă. 


Teme și povești. Este pentru prima dată când 
electoratul constată masiv că politicianul din 
colegiul lui nu și-a ținut promisiunile, dar electoratul 
este captiv, din păcate, partidelor, nu are ce face, nu 
poate vota independenți. Va accepta ceea ce îi bagă 
partidul simpatizat pe gât. În sondaje, primele patru 


teme ale îngrijorării publice nu s-au schimbat foarte 
mult în octombrie față de aceeași lună a anului trecut, 
dar există totuși o deosebire. Anul trecut, ierarhia 
era: lipsa locurilor de muncă, starea deficitară a 
economiei, conducerea defectuoasă și corupţia. 
Acum, primele trei au rămas neschimbate, dar pe locul 
patru apare instabilitatea politică, corupţia coborând 
pe locul cinci. Frica de instabilitate politică va putea 
probabil să potențeze mai mult votul util și mai puțin 
experimentele. S-ar putea ca Dan Diaconescu să nu 
fie foarte avantajat de această tendinţă. 


Care este cea mai importantă problemă a dumneavoastră în 
momentul de față? 
Întrebare deschisă 

Dacă privim comparativ situaţia din toamna 
lui 2011 și cea din toamna lui 2012, vom vedea că 
starea națiunii de anul acesta (2012) este mult 
mai structurată și mai bogată tematic. Se adaugă 


îngrijorări legate de viitor, învățământ, justiţie 
socială. Se vede că anul acesta a fost mult mai bogat 
în controverse politice. 


În plus, situația economică este considerată mai 
proastă, cu o medie de cinci procente, iar 44% dintre 
români cred că situația economică a țării este mult 
mai proastă decât cea de dinainte de 1989, în creștere 
cu 5% față de 2011. Tot cu 5% este mai mare procentul 
celor care în 2011 credeau că situația economică se 
va agrava în următorii cinci ani. 


Există și o tendinţă pozitivă, scade cu 5% procentul 
celor care cred că România nu mai are nicio șansă și 
lucrurile vor merge din rău în mai rău. Este o tendință 
normală, în campanie și mai ales după alegeri, crește 
optimismul social. 


Diversitatea temelor posibile și tensiunea 
amorsată anul acesta vor face să nu avem o 
campanie — noncombat. Asta nu va aduce în mod 
automat o campanie dialogică, nu ar fi exclus să nu 
existe niciun dialog politic. Am mai avut situaţii 
trecute când fiecare partid s-a mulțumit să-și 
exprime propriile teme; puțină polemică politică a 
fost generată doar de situaţii de agendă politică cu 
caracter cotidian. 


Partidele vor fi obligate la activism, chiar dacă 
în ultima vreme doar USL, încurajată de sondaje, 
a ieșit în sfera publică pentru a comunica. Dar 
miniștrii lui Ponta au susținut doar teme executive, 
prin faptul că doar foarte rar au apărut la dezbatere 
„greii” PDL, nu am avut un dialog politic, ci mai 
degrabă monoloage. Enclavizarea televizuală a făcut 
ca dreapta să comunice doar la B1TV, iar USL, în 


special la Antena 3. Presupunem că această tendință 
va continua, decisive fiind Realitatea TV și România 
TV, posturi care au un comportament politic atipic, 
dar din motive diferite, deocamdată. 


ARD trebuie să-și alinieze trupele cu generalii 
în faţa, nu în spatele frontului, pentru că în acest 
moment este o armată structurată greșit. Pe lângă 
alianţa cu niște forțe minuscule, lucru care va fi mai 
degrabă un handicap electoral, acest partid a pierdut 
și ocazia să se implice în bătălia politică generată 
de afacerea privatizării Oltchim. A pierdut câteva 
procente, comparabile cu cele pierdute de USL. În 
plus, ARD are nevoie de mesaj structurat, de program, 
pentru a nu rămâne drept singur mesaj declaraţiile 
lui MRU, Neamţu sau Papahagi, declaraţii care 
vor motiva destul de greu electoratul PDL. Tabăra 
dreptei politice trebuie să furnizeze explicaţii la 
un decont pentru 4 ani de guvernare, este premisa 
pentru a putea spune că sunt consecvenţi sau că s-au 
schimbat sau, pur și simplu, pentru a crea o cale de 
iertare pentru electoratul de dreapta sau pentru cei 
nehotărâți. Acum, de peste un an, practică o tehnică 
a camuflării sau a tăcerii vinovate, iar plata electorală 
va fi mult mai mare. 


În politică, penitenţa se face comunicând, nu prin 
ascundere în culise sau prin schimbarea numelor și 
culorilor. Cred că USL va începe să-și comunice mai 
bine programul și îi va acorda un spațiu mai mic lui 
Traian Băsescu. Sigur, campania se va desfășura pe 
fundalul ideii că Băsescu și-a pierdut legitimitatea 
cu 7,4 milioane de români împotrivă, dar este nevoie 
de mai mult, adică de a comunica simplu programul 
pe care Ponta l-a anunțat acum câteva luni. Va fi mai 


greu să se poziționeze puternic pe stânga, datorită 
componentei liberale, dar oricum liberalii sunt mai 
puţin activi. Această disjuncţie care se va întâmpla 
între un mesaj de stânga și un mesaj liberal, poate 
ostentativ de dreapta, nu cred că va afecta prea mult 
performanţa electorală. Din păcate pentru USL, care 
putea să aibă o toamnă mai liniștită dacă gestiona 
mai bine suspendarea lui Băsescu și privatizarea 
Oltchim, va trebui să răspundă pentru cum a 
guvernat în ultimele șase luni. Dan Diaconescu va 
încolți continuu USL cu această temă și, probabil, 
și ARD va prinde curaj să se asocieze atacului. Este 
pentru prima dată într-o campanie când și USL, și 
ARD vor avea de răspuns cu un bilanţ de guvernare, 
„imaculat” rămânând doar Dan Diaconescu cu 
poveștile lui cu șapte saci de galbeni și redarea 
fabricilor poporului. 


Factorul DD. Este factorul disturbator, cel 
care poate influența decisiv rezultatul final, chiar 
dacă Diaconescu și partidul lui nu vor reuși o 
performanță grozavă. Există posibilitatea ca Dan 
Diaconescu să nu reușească să mai obțină atenția 
televiziunilor și să nu ajungă spre 20%, pentru că 
televiziunile de știri care l-au folosit pentru rating 
vor fi ocupate cu cele două blocuri electorale, USL și 
ARD, deja plătitoare pentru spațiu publicitar. Dacă 
Diaconescu va reuși să lanseze evenimente politice 
majore, a se citi scandaluri, atunci ar avea și șansa 
de a conserva un anumit trend ascendent. Contează 
însă foarte mult acțiunea celorlalți actori politici. 
Dacă vor face o campanie letargică, fragmentată, 
fără un mesaj puternic transmis de la centru, fără 
simboluri unificatoare, lăsându-se totul pe seama 


competiţiilor locale, atunci scena va rămâne pentru 
Dan Diaconescu, care va evolua cu graţie. Probabil 
că el va fi sabotat în ceea ce privește mediatizarea 
de către partidele importante și atunci îi va fi redusă 
influența. O idee proastă ar fi să-l promoveze ceilalți 
în speranța unei viitoare alianțe, atunci ne putem 
trezi cu un PP-DD de peste 20%, cu toate problemele 
ce derivă din asta, mai ales pentru USL. 


Credeţi că Dan Diaconescu este un investitor serios sau vrea 
doar să câștige voturi? 

Dacă ne uitam în graficul de mai sus, realizat 
în urma a trei sondaje IRES, între 27 septembrie și 
3 octombrie 2012, vom observa că, pe parcursul 
scandalului, Dan Diaconescu a câștigat câte ceva, 
consolidându-și poziția de investitor în percepţia 
publică. Chiar dacă la finalul și eșecul constatat 
al privatizării 60% dintre români credeau că Dan 
Diaconescu nu avea suma de bani avansată, totuși 


52% credeau că ar fi bine ca Diaconescu să fi primit 
combinatul Oltchim. Ne putem explica această 
opţiune nefondată doar pe seama greșelilor de 
comunicare ale actorilor guvernamentali, care au 
fost consideraţi nesinceri și ineficienţi, ba chiar 
iresponsabili. Chiar și fără bani, Dan Diaconescu 
este convingător, fapt generat și de slaba cultură 
politică de care dă dovadă publicul românesc. 


Credeţi că era bine ca Dan Diaconescu să fi preluat Oltchim? 

În același context, 55% dintre români au exprimat 
o părere proastă și foarte proastă față de modul în 
care Ministerul Economiei a gestionat privatizarea 
Oltchim, dar nu se refereau la eliminarea lui Dan 
Diaconescu, aproape 70% spunând că nu era bine 
ca Diaconescu să fie împiedicat să participe. Cu 
siguranţă, emoția publică se va risipi odată cu 


dezlănţuirea altor pasiuni politice, dar ceva din asta 
tot va rămâne. 


Factorul DD, cum l-am numit simplificând, poate 
fi un catalizator pentru mișcări politice neașteptate. 
Una dintre ele poate fi plafonarea creșterii lui Mihai 
Răzvan Ungureanu spre postura de prezidenţiabil, iar 
o alta ar putea fi afectarea dură a poziţiei de candidat 
la prezidenţiale a lui Crin Antonescu. Un alt efect 
poate fi potenţarea gustului public pentru candidaţi 
cu mesaj popular (chiar populist), unde am putea să 
ne trezim, după alegeri, cu o competiţie directă între 
Sorin Oprescu și Dan Diaconescu. Un alt efect poate 
fi trimiterea la morga istoriei a PRM, dar și a altor 
partide care nu se aliniază celor două blocuri politice. 
Cred că acesta spaimă de DD explică și mișcările lui 
Gigi Becali spre PNL sau ale ecologiștilor spre USL. 


Cred că se va miza pe lideri, nu pe mesaj. De la 
alcătuirea listelor și continuând cu programarea la 
dezbateri de televiziune, se va încerca o personalizare 
excesivă a campaniei, deși lungile liste de partid 
contrazic această tactică și arată necesitatea de a 
asocia oamenii cu mesaje. Monopolizarea atenţiei de 
către liderii centrali este un impediment în receptarea 
mesajelor, dar acest defect nu a fost corectat până 
acum din cauza lipsei democraţiei interne din 
partide. În plus, orgoliul liderilor și o nefericită teorie 
a locomotivelor electorale dau campaniilor noastre 
o nefirească respectare a ierarhiei în schemele de 
programare a apariţiilor publice. 


În fine, cred că organizarea campaniei va suferi 
unele modificări în zona Moldovei sau în Sud, dar 
nu numai. Anchetele procurorilor din vara asta, 
incriminate de USL, vor reduce rolul mobilizării 


forțate sau condiționate de bani sau bunuri. Primarii 
de la toate partidele, căci nu există diferențe mari de 
metodă, vor fi mai atenţi, pentru că și supravegherea 
va fi mai bună. Singurul câștig cert pentru democraţie 
pe care-l aștept de la această campanie electorală. 


2012, 8 octombrie 


spectacolele puterii 


E de 17 octombrie a fost una în care cele două 
tabere electorale și-au arătat mușchii și forța, 
înaintea începerii unei crunte bătălii pentru putere. 
A fost încă o etapă dintr-un război politic total ce 
se desfășoară în țara noastră de câțiva ani. A fost 
încă o dovadă că la toți politicienii români există un 
exhibiționism și o irepresibilă dorință de a se expune 
în media, o obsesie pentru imagine. Nu mesajul sau 
tonul sunt căutate în mod obsesiv, ci simpla expunere 
și atragerea atenţiei. Nu am putea spune că aceasta 
este ceva nou, peste tot în lume politica a trecut de 
mult dincolo de doctrine și ideologii, diluându-se 
destul de mult sub presiunile media, ale publicităţii 
și ale metodelor de marketing politic. Însă ceea ce 
îmi pare original sau poate mai specific pentru 
plaiurile noastre mioritice este căutarea cu orice 
preţ a exhibării unei forțe politice care are menirea 
de a-i strivi pe ceilalți, de a-l complexa pe adversar 
și de a-i șoca pe indecișii care vor vedea așa că nu 
există altă cale decât conformismul și supunerea. 


Ca la maneliști, valoarea individului se expune, se 
ritualizează, după principiul „să moară dușmanii”. 
Liderii noștri nu acceptă decât sondajele care îi 
arată în vârf, nu acceptă scăderile și caută mereu să 
prezinte sondaje mincinoase făcute de firmele lor. 
Deși suntem destul de orientali, nimeni nu-l acceptă 
pe bătrânul Sun Tzu, care spunea că, în război, trebuie 
să pari puternic când eşti slab şi să faci tot ce poţi ca 
să pari slab când eşti puternic, pentru că aceasta este 
o bună măsură de persuadare a adversarilor. 


Altfel, ziua despre care scriu ar fi arătat o Românie 
normală, cu un Congres European ca simbol al 
birocraţiei politice europene și un eveniment 
electoral de mobilizare de tip american, e adevărat, 
fără precedent în România. Ar fi putut fi o zi specială 
pentru majoritatea alegătorilor, fiecare având ocazia 
să fie mândru de politicienii lui și să-i critice scârbit 
sau ironic pe ceilalți. Cele două evenimente au arătat 
bine, modern, spectaculos. Ar fi arătat și mai bine 
dacă nu aveau o nefericită poziţionare exact în data 
în care era Ziua Internaţională a Luptei împotriva 
Sărăciei, iar România se află pe primul loc în Europa 
în ceea ce priveşte incidența acestui fenomen. La 
aceste mari manifestări politice, săracii Europei și ai 
țării au fost absenţi până și din discursuri. Nu putea 
distruge săracul, cu problemele lui, solemnitatea 
momentelor, nici ștaiful european de la PDL și nici 
empatia efectelor de mulțime a USL. 


Eu cred că toate partidele din România greşesc 
încercând să arate o forță mai mare, aducându- 
şi prietenii din străinătate sau arătându-şi forța 
militanţilor pe care poți să-i aduci la un spectacol. 


Cred că eşti puternic, de fapt, atunci când reuşeşti 


să mobilizezi oamenii pentru a schimba viața lor 
în bine. Forța politică este cea care construiește un 
viitor de multe ori greu de întrevăzut de către marea 
masă. 


Eşti puternic atunci când ai o viziune care-i ajută 
pe oameni să-și depășească propria condiţie și să 
spere, să facă eforturi, să muncească mai mult, să 
riște pentru a câștiga un viitor mai bun pentru ei și 
copiii lor; a-i ajuta pe oameni să înțeleagă și să pună 
umărul la construcția socială este o altă manifestare 
concretă a forței politice; când reușești să creezi 
condiţii pentru ca oamenii să se organizeze singuri 
ca să-şi facă o viață mai bună, nu atunci când îi faci să 
aştepte cu mâna întinsă la stat, ca pe nişte cerşetori, 
chiar dacă numim asta protecţie socială, atunci doar 
demonstrezi că ești un lider sau un partid puternic. 

Eşti puternic atunci când reuşeşti să învingi 
instinctele rapace ale partidului tău, ale propriilor 
militanţi, ale celor care sunt în familia politică din 
care faci parte, ca să reduci corupția, pentru a elimina 
scurgerile din bugetul statului. Când reușești să te 
opui hoardelor flămânde care au câștigat alegerile 
și girezi o guvernare corectă, abia atunci reușești să 
demonstrezi că ești un lider de forță. 


Nu există o mai tare manifestare a forței 
politice decât să reușești să educi oamenii, nu să te 
foloseşti de defectele lor pentru a fi ales sau reales. 
Convingerea că o populaţie care nu este inspirată 
de o elită este manipulabilă și nu va sprijini deloc la 
modernizare este o formă de luciditate pe care poţi 
s-o accepţi doar dacă ești un actor politic puternic. 


De asemenea, cred că eşti foarte puternic când 


reuşeşti să aduci alături de tine ceea ce are mai 
bun o societate, intelectualitatea, oamenii creativi, 
pentru că pornești să faci un proiect de dezvoltare 
a societăţii respective şi să-l conduci ca lumea, nu 
atunci când eşti doar politruc, şi rămâi în familia ta 
politică, şi ceri mereu toată puterea, și nu faci nimic 
altceva decât să-i stigmatizezi pe adversarii politici. 


Prin aceste mega-evenimente, cred că cele două 
blocuri electorale nu au dat dovadă de o veritabilă 
forță politică, a fost doar încă un episod dintr-o 
bătălie de imagine. O bătălie decentă, spectaculoasă, 
dar nimic mai mult. Am sperat ca, în fiecare din cele 
două locuri unde s-a făcut azi politică spectaculară 
- într-o parte, de stânga, în cealaltă, de dreapta - să 
se ţină un moment de reculegere şi un moment de 
comemorare a celor care mor din cauza sărăciei, a 
celor care mor săraci şi bolnavi. Politicienii ar putea 
să țină un moment de reculegere în care să-şi ceară 
scuze pentru că n-au reuşit să creeze o societate mai 
bună pentru toți membrii săi, pentru condiția umană. 
Nu s-a întâmplat asta nici în saloanele elegante ale 
Casei Poporului și nici sub reflectoarele Arenei 
Naţionale. 


Am văzut încă o dată că politicienii români sunt 
obsedaţi să arate o forță pe care putem înțelege că 
nu o au. Le e frică unora de alţii, le e frică de trădări 
interne, de lipsa de solidaritate și mai ales de faptul 
că ar putea să piardă alegerile și, odată cu asta, marile 
privilegii. Le e frică de faptul că într-o zi oamenii se 
pot trezi din narcoza spectacolului și să-i întrebe ce 
au făcut în două decenii pentru România. 


Politicienii încă nu au înțeles că puterea adevărată 
și forța politică nu s-au arătat niciodată sub cupolele 


circului. Forța politicii trebuie căutată nu în talentele 
de oratorie sau în abilitățile coregrafice, ci în 
caracterele puternice ale unor lideri pe care românii 
au obosit și (poate) chiar au uitat să-i mai aștepte, 
să-i caute, să-i încurajeze. Spectacolele politice din 
palate sau din aer liber sunt bune pentru a celebra 
victoria, dar despre ce victorie vorbim aici? Dacă 
azi am fi învins sărăcia din România, nu ar fi fost 
nevoie de mari spectacole, oamenii i-ar fi privit pe 
politicienii de azi ca pe niște învingători. Spectacolul 
puterii îi schimbă poate pe spectatori pentru câteva 
ore, câteva zile. Puterea adevărată mișcă lumea și 
face istorie. 


2012, 18 octombrie 


partea lor de adevăr 


Un studiu de caz cu Gigi Becali, 
Dan Diaconescu și Corneliu Vadim Tudor 


p noastră se află într-o cursă de câștigare 
a audienței și vânează oameni-rating. Bătălia 
pentru rating în timpul unei crize economice care 
a omorât publicitatea este totală. Un personaj care 
s-a certat ca la ușa cortului cu o zi înainte și a făcut 
rating a doua zi este invitat la concurenţă și pus să 
repete sau să continue. Dacă nu vrea, atunci este 
plătit. De concurenţă sau de cei care l-au dus acolo. 
Sunt personaje care stau și o săptămână întreagă în 
prime time, cu același subiect minor pentru noi, dar 


destul cât să păstreze un anumit rating. Oamenii- 
rating sunt cei care se ceartă sau care coboară mult 
nivelul discursului, al limbajului sau al atitudinii 
generale. 


Vadim Tudora fost creat de politicieni, nude presă. 
Petre Roman i-a oferit România Mare, un cotidian cu 
care să poată să se lupte cu partidele istorice. Pentru 
ca brandul lui Iliescu să rămână curat, Vadim făcea 
partea murdară. Mulţi îl considerau încă de atunci 
un rău necesar, un fel de nebun al regelui, și era 
deja exersat cu munca de la revista Săptămâna. L-au 
scăpat de sub control, a ajuns să-și bălăcărească și 
stăpânii, dar i-a prins frica și a primit drept de ședere 
în cetatea politicii. A ajuns chiar la performanţa de a 
ajunge într-o finală de prezidenţiale și acesta nu este 
puţin lucru. „Eu am un dublu comportament, sunt 
din Rahova” spunea Vadim chiar în această seară. 
Își permite orice și a fost obișnuit să nu aibă nicio 
limită. Spune despre el însuși că este Mister Rating 
și că jurnaliștii își iau salariile de pe urma lui. 

Gigi Becali a fost creat de presă, de televiziunile 
lui Adrian Sârbu, un fel de partener și contrapondere 
pentru Mitică de la Ligă. Adrian Sârbu are simțul 
spectacolului și înțelege cel mai bine gusturile 
Balcanilor, a exersat cu Becali și apoi a trecut direct 
la ficțiune: telenovele sau filme cu ţigani. Becali pare 
autentic și frust, dar este destul de șmecher, simte 
unde e folositor și face spectacolul care se așteaptă 
de la el. A cumpărat Steaua, apoi a cumpărat și un 
partid de la Viorel Lis. Multă lume a uitat asta. După 
ce i s-au pus cătușele, s-a gândit totuși că imunitatea 
parlamentară este bună și, sfătuit de Vadim, care avea 
nevoie să-l mai tracteze cineva, a ajuns parlamentar 


european. Acum este o adevărată emblemă pentru 
omul-rating, unde ajunge el, se întâmplă ceva și iese 
audiență. Acum este proprietarul echipei Steaua 
București, un adevărat mit pentru români, și nimeni 
nu-l mai ignoră, chiar „domnii liberali” s-au grăbit 
să-l achiziționeze și să-i dea derogare de la pedigree- 


ul liberal. 


Dan Diaconescu s-a creat singur în timpul 
procesului de otevizare a ţării. Inteligent și abil, a 
creat reality-show pe gustul cel mai de jos, știind 
că pe acolo, prin mahalale, trec și politicienii, și 
bogătanii, și hoţii, și vardiștii. A fost arestat și și-a 
descoperit potenţialul politic cu ajutorul colegilor de 
la televiziunile de știri care l-au transformat în erou, 
deoarece ratingul lui era de noapte, nu concurau cu 
el în prime time. Toţi conducătorii de mari partide 
au încercat să-l folosească atunci când competiția 
era dură, dar s-a folosit el de ei și acum are și el 
legitimaţie de politician de Liga I. 

Vadim era deja expirat când a început să urce 
steaua lui Gigi, dar a reușit să se asocieze cu acesta 
și să meargă în Parlamentul European, prinzând 
ultimul tren. 

Privindu-i pe cei trei, mulți analiști și o parte din 
opinia publică se simt oripilați, strâmbă din nas, 
ridică mâinile spre cer cu deznădejde. Sunt politicieni 
naționaliști pe faţă, extremiști prin unele propuneri 
și mai ales slobozi la gură. Știu că limbajul colorat și 
scandalul îi țin în viață. Dacă nu apar cu un scandal 
într-o săptămână, pierd foarte multă audienţă și 
intenţie de vot. Dar au fost creaţi de mediul politic 
și social românesc și au deja audienţă publică. Toţi 
trei sunt politicieni antisistem și se hrănesc din criza 


socială, politică și morală prin care trecem. Se mai 
hrănesc din nerealizările politicienilor din ultimii 20 
de ani, din eșecurile majore ale politicii, din defectele 
și bubele acestui sistem de la noi. Politicienii din 
marile partide ar trebui să știe că ei sunt părinții 
acestor personaje, unii le-au produs cu intenţie 
(oneroasă) - cazul Roman =, alţii, ca un rezultat. Nu 
este adevărat că oricum era un public pentru acești 
oameni și ei se inventau oricum. Nu, publicul acestor 
oameni nu este unul chiar așa de slab precum lasă 
politicienii să se înțeleagă, nici nu este un public 
special. E adevărat că acești trei politicieni antisistem 
îi fac pe ceilalți să piardă voturi și au un mesaj pentru 
români. Criticat de unii ca demagogic sau populist, 
naționalist sau plin de fantasmagorii, mesajul lor este 
mai rezonant decât multe dintre mesajele partidelor 
importante, partide eșuate ideologic, diluate în tot 
felul de combinaţii și colaborări electoraliste din 
ultimele bătălii pentru alegeri. 


Despre ei putem spune, ne place sau nu, dar 
au partea lor de adevăr, ca să folosesc o expresie 
consacrată de istoricul Lavinia Betea. Sunt parte 
a mesajului politic general, parte a sensibilităţii 
colective și a așteptărilor publicurilor. Ei nu spun 
lucruri care nu s-au mai spus, doar că ei le spun mai 
cu talent. Teoria „România a românilor” este crezută 
de majoritatea românilor, doar că Vadim a spus-o 
mai clar și mai răspicat, pentru că nu avea nevoie 
să joace rolul politicianului european și modern. 
Acum, a început să exagereze invers, cere anchetarea 
României și alte bazaconii, doar își ia banii de la foștii 
nemernici europeniști, azi apostolii progresului. Nici 
cei 20.000 de euro dați fiecărui alegător nu este ideea 


lui Dan Diaconescu, i-au pus-o în program consilierii 
lui Mircea Geoană. Nici statul condus de biserică nu 
este o idee nouă, introdusă de Becali. Cei trei sunt 
expresivi, fără inhibiţii și uneori disperaţi, așa că 
interpretează bine și consecvent aceste partituri. 

Partea lor din plăcinta de adevăr politic depășește 
acum 25%. Destul de mare această felie și ea poate 
crește pe măsură ce politica noastră nu reușește 
să corespundă așteptărilor. Putem să-i criticăm, să 
strâmbăm din nas, dar ei sunt politicieni importanți 
pentru România. Au public și drept de ședere în 
politică, fac parte din clasa politică. Între acești trei 
politicieni există competiţie și alianțe pe termen 
scurt, ei se înjură de multe ori pe la televiziuni, dar 
niciodată nu rup toate relațiile, pentru că știu că baza 
lor electorală are un ethos comun. Ei știu că sunt în 
competiţie, dar nu vor să accepte să se bată în mod 
deschis. 


La capitolul intenţii de vot pentru partidele lor, 
cei trei cumulează 21% din voturi (14% - PP-DD, 5% - 
PRM și 2% - PNG). Scorul PRM este mai mare decât 
în ultimele sondaje din cauză că întrebările multiple 
despre Vadim Tudor au amorsat pasiuni mai vechi, 
reamintindu-le oamenilor de acest partid; în mod 
normal, partidul gravita undeva în jur de 3%. 


La capitolul încredere, Gigi Becali este mai bun 
decât cei doi, care nu depășesc 15%. După afacerea 
Oltchim, când Dan Diaconescu înflăcăra imaginația 
audienței cum făcuse odată cu Elodia, a pierdut 
aproape tot ce câștigase în timpul crizei, întorcându- 
se la procentul partidului. După afacerea Oltchim, 
deocamdată, cel puţin, Diaconescu este pe minus, a 
avut costuri mai mari decât câștigurile. Dacă ar mai 


fi reușit să țină scandalul viu, ar fi păstrat o încredere 
între 25 și 30%, dar în situaţia în care nu a demonstrat 
că are bani, a pierdut. Efectul magiei sacilor cu 
euro a ținut doar câteva zile, iar el nu a mai găsit o 
continuare televizată. 


Ştirea că Becali a intrat în USL a câștigat în câteva 
zile o notorietate de peste 80%, în paralel chiar cu o 
oarecare simpatie, 45% declarând că au o părere bună 
sau foarte bună despre acest lucru. Printre cei care 
aprobă acest lucru sunt și mulți care invocă dreptul 
și libertatea fiecăruia de a se înscrie în ce partid 
dorește, dar este evident că știrea nu a produs chiar 
o furtună în rândul electoratului din România. 


Dar cum se împarte lumea lor? 


În studiul nostru am făcut un pseudo-experiment 
(experimentul în sociologie are o altă schemă logică 
și procedurală) în care am întrebat publicul într-o 
secțiune doar despre cei trei politicieni. Oamenii au 
fost puși să-i compare și să aleagă dintre ei trei. Ne- 
am așteptat că mulți nu vor răspunde, vor refuza să 
comenteze sau se vor folosi de variantele de refugiu 
pe care le ofeream: nu știu, nu răspund, nu aș vota 
pe niciunul dintre cei trei etc. Dar nu a fost așa; 
aproape două treimi, în funcţie și de întrebare, au 
participat la acest joc al evaluării. Interpretez asta 
ca fiind o dovadă că cei trei fac parte din peisajul 
politic, oamenii s-au obișnuit cu ei și nu îi consideră 
ciudăţenii, mutanţi sau altceva, ci personaje politice 
„acreditate”. 

La o evaluare generală a capacităţii politice pentru 


o funcţie neprecizată, popularitatea lui Gigi Becali 
are forță mai mare decât calitățile celorlalți. Vedem 


aici că aprecierea medie este undeva în jur de 25%, 
unde credem că se află potenţialul maxim al acestui 
tip de personaj sau discurs. Surprinzător este faptul 
că doar 20% dintre românii cu drept de vot îi resping, 
în bloc, pe cei trei. Dacă se merge spre o mai clară 
specificare a locului în viața politică, atunci vom avea 
diferențe mai mari în funcție de calităţile percepute. 
Aici este aproape singura tresărire a electoratului, 
aproape jumătate considerând că niciunul dintre ei 
nu se califică pentru o asemenea competiţie. Dintre 
cei 48% care acceptă ipoteza că sunt potriviți pentru 
candidatură, cei mai mulți merg pe mâna lui Vadim 
Tudor și Dan Diaconescu, unul fost finalist - deci 
validat în trecut -, celălalt aspirant, care se declară 
deja viitor Președinte. 


Din perspectiva candidaturii la un post de 
parlamentar, se vede că toți trei se află undeva în 
plaja de 20-30 de procente. Spre deosebire de alte 
întrebări, aici am întrebat electorii dacă l-ar vota în 
colegiul lor pe unul dintre aceștia. Practic, putem 
spune că dacă îi exceptăm pe 20% dintre români, 
care nu se pronunţă din diferite motive sau resping 
perspectiva aceasta, până la 30% dintre electorii unui 
colegiu ar accepta un asemenea tip de candidatură. 
Bineînţeles că acest tip de elector are și o opţiune 
mai volatilă decât media electoratului, este afectat 
mai mult de absenteism decât alte categorii, dar asta 
este o realitate. 


De altfel, electoratul lui Dan Diaconescu, cel 
pe care îl studiez de vreo doi ani mai atent, nu se 
deosebește decisiv de electoratul român în general. 
Am crezut că teoria lui despre ciocoi va face ca 
electoratul să respingă proprietatea privată, dar 


se află undeva la media românilor. Caracteristicile 
speciale asociate votului pentru Dan Diaconescu 
sunt un sentiment de nesiguranță mai accentuat, 
lipsa unei perspective asupra viitorului, o lipsă a 
unor bunuri de strictă necesitate mai accentuată, 
percepţia acută a unei lipse de civilizație în România, 
percepţia deprivării de drepturi cetățenești, percepţia 
că România nu mai are nicio șansă de redresare. 
Jumătate dintre votanții lui Dan Diaconescu sunt de 
acord cu afirmaţia „Nu mai am nicio speranţă pentru 
viitorul țării”, în comparaţie cu votanţii lui Crin 
Antonescu, dintre care 76% spun contrariul. 


Imaginea celor trei candidați 


Percepția publică are o oarecare diferenţiere în 
ceea ce îi privește pe cei trei. Gigi Becali câștigă locul 
I la simpatie, la apropiere față de cetăţeni, la percepţia 
de politician cinstit, la calitatea de lider deschis la 
dialog. Vadim Tudor este, dintre cei trei, cel mai 
potrivit pentru funcția de Președinte, cel mai serios 
și cel perceput ca fiind competent. Dan Diaconescu, 
după episodul Oltchim, se află pe prima poziţie doar 
la „mincinos”, dar se mai află pe poziţia a doua la 
eligibil pentru funcţia de Președinte al României, 
serios, apropiat de oameni, deschis și competent. 


Dar cum se raportează electoratul celorlalți la 
cei trei candidaţi ai penumbrei politice? 


Dacă partidele politice și-au diluat din ce în 
ce mai mult discursul, dezideologizându-l sau 
adăugându-i elemente de populism, se pare că nici 
electoratul nu mai respectă graniţele, valorile sau 
doctrinele. În schimb, electoratul pare disciplinat, 
filtrând atitudinea față de lideri prin imaginea 


publică transmisă de mass-media sau de purtătorii 
autorizaţi de cuvânt; chiar dacă Dan Diaconescu și 
Vadim Tudor atacă nediferențiat toată clasa politică, 
vom vedea că votanţii partidelor respectă oarecum 
linia partidelor pe care le aleg. 


Cei care votează Alianţa România Dreaptă (ARD) 
au o părere proastă și foarte proastă, pe când în 
cazul votanţilor USL, cei care au o părere proastă 
se află în minoritate (35%), de unde și concluzia că 
Crin Antonescu a luat o măsură cu care electoratul 
lui este de acord. O situaţie diferită aveam în cazul 
lui Dan Diaconescu, care este preferat într-o funcţie 
viitoare de pedeliști și de aliaţii lor din ARD, inclusiv 
de foștii parteneri, UDMR. Gigi Becali este preferat 
de votanţii USL, Vadim Tudor fiind a doua opțiune 
atât pentru ARD, cât și pentru USL. 


Epilog 


Cei trei politicieni contra-sistem sunt blamaţi 
sau ademeniţi de politicieni, dar, după cum vedem, 
ei reușesc să inspire sau să motiveze o parte din 
electoratul românesc. Focalizarea unor studii mai 
aprofundate pe imaginea lor și pe așteptările față 
de ei ne poate conduce la concluzia că ei fac parte 
dintr-o zonă a politicii asemănătoare, dar, priviți cu 
atenţie, ei corespund unor așteptări diferite, inclusiv 
din partea partenerilor politici de competiţie. Dincolo 
de efectele perverse pe care le aduc, ei aduc și două 
avantaje: fac presiune asupra mainstream-ului politie 
și îl obligă să se schimbe. Cum se schimbă acesta și 
cum răspunde, este deja o altă poveste. 


În fine, un câștig este că activează o parte din 
electorat care altfel nu s-ar duce la vot și nici nu ar 


participa la viața politică. Cinicii ar spune că este 
rău, dar optimiștii culturii democratice cred că 
participarea mare la vot aduce legitimitate, chiar 
dacă nu și calitatea opțiunii. Dezbaterea va merge 
mai departe și partea de adevăr a celor trei candidaţi 
va fi testată prin alegeri în 9 decembrie anul acesta. 


2012, 22 octombrie 


Parlamentul - 


o Românie în miniatură 


Cèi un jurnalist te întreabă, direct și simplu, 
cine este de vină pentru acest Parlament 
ciudat, ce poți să răspunzi? Mai adaugă jurnalistul: 
Dumneavoastră sunteți sociolog şi sigur aveți o 
explicaţie. Prima tentație este să spui că electoratul 
este vinovatul de serviciu. În fond, toată lumea 
știe că fiecare popor își are conducătorii pe care îi 
merită. La fel de rapid unii vor spune că sunt de vină 
responsabilii din politică, doar ei au pus oamenii pe 
listă și electoratul a lucrat cu materialul clientului. 
Am putea da vina și pe moștenirea comunistă, ea 
ne-a contorsionat vieţile, valorile și spiritul, dar nu 
cred că asta ar fi prea cinstit după peste două decenii 
de libertate și experiență pluralistă. Atunci cum să 
abordăm această chestiune, fără aceste explicaţii 
directe și facile? E bună întrebarea sau este greșit 
pusă? Întrebarea e bună, dar este prea complexă ca 
să poți găsi un răspuns simplu și un țap ispăşitor 


perfect. Sociologic vorbind, trebuie să deviem un pic 
discuţia într-o altă direcţie explicativă. Nu voi căuta 
un vinovat, ci vom căuta să explicăm cum s-a ajuns 
aici, să găsim alte fapte sociale care ar putea explica 
această realitate. 


lată câteva direcţii în care putem porni spre un 
răspuns. 


Niciodată nu a fost altfel! Nu vă enervaţi, dragi 
cititori, dar poveștile despre democraţia interbelică 
sunt absolut false, sunt mituri sinistre. Sper că 
minunaţii mei prieteni de la Antena 3, păzitori ai 
moralității absolute, nu vor sări pe mine cu bâtele, nu 
am spus că e bine așa, nici că trebuie să rămână așa. 
Pur și simplu, așa a fost dintotdeauna în România. 
După elaborarea Constituţiei din 1863, alegerile au 
fost tot timpul terenul unor nereguli strigătoare la 
cer. Încă de atunci, democraţia noastră era originală, 
regele numea un premier care organiza alegeri pe 
care le câștiga cu toate mijloacele pe care le avea la 
dispoziţie: bani, bătăi și altele. Linșajul de televiziune 
încă nu era, dar se foloseau metode la fel de eficiente. 

Nu avem o cultură a respectului regulilor sau a 
legalității. De un secol și jumătate aproape, alegerile 
sunt o luptă surdă între câteva găști politice care se 
organizează pentru a căpușa fondurile publice. Nu 
există nici acum vreo urmă de respect pentru libera 
opțiune sau pentru democraţie, infractorii anunţă la 
ieșirea din arestul poliţiei sau de la DNA că intră în 
politică și majoritatea chiar reușesc să-și cumpere 
diferite forme de imunitate. Ai senzația că românii 
nu înțeleg sensul expresiei interes colectiv. Alegerea 
răului cel mai mic sau votul negativ, de frondă, fără 
o reflecţie legată de alternative, este o metodă sigură 


de a alege prost. Cum poţi să-ţi explici faptul că peste 
jumătate dintr-o comunitate crede că un politician 
este corupt și o declară în sondaje de opinie, dar 
majoritatea acestor oameni îl aleg totuși pe acel 
candidat, pe principiul că alții nu se bagă, deci „pe 
ăștia îi avem, cu ăștia defilăm”? 

Cultura noastră civică este într-un stadiu 
premodern, tradițional, la nivel cultural suntem 
într-un stadiu de „rurbanitate”, concept prin 
care profesorul meu de sociologie, regretatul Ioan 
Aluaș, numea metisajul de țărani și orășeni care au 
invadat orașele prin urbanizare forțată. O societate 
premodernă nu înţelege rolul și făgăduinţele politicii, 
cum ar spune Hannah Arendt. Încă sunt peste 50% 
dintre români cred că un singur partid și un lider 
puternic ar face o politică mult mai eficientă pentru 
români. E adevărat că politica noastră a produs 
subdezvoltare timp de două decenii, dar dacă nu știm 
cu ce se ocupă politica și nu le cerem politicienilor 
mai mult, atunci ei vor scădea nivelul continuu. 


Politica este cel mai bun mod de producție în 
țara noastră. Politica este pentru activiștii ei un 
mod de a găsi o slujbă mai bună decât ar fi reușit pe 
criterii profesionale, dar și o modalitatea de a face 
economie. Peste 90% dintre politicieni devin oameni 
de afaceri sau își consolidează afacerile prin influență 
politică. Unii fac salturi uriașe, un fost ministru fără 
portofoliu și-a dublat averea în doar șase luni, deși 
avea și înainte o declaraţie de avere cu câteva zeci 
de milioane de euro. Nu avem instinctul interesului 
colectiv, suntem o populaţie de individualiști căreia 
comunismul i-a accentuat lipsa de respect pentru 
interesul colectiv și proprietatea comună. De aici 


lipsa conștiinței că trebuie să facem ceva împreună 
pentru bunăstarea colectivă, iar votul și alegerea 
demnitarilor este un gest de responsabilitate. 


Din această cauză, selecția pe care partidele 
o fac la intrarea indivizilor în politică este foarte 
dură. Nu se acceptă decât noii veniţi pe principiul 
loialității, nu celal competenţei. Trăim într-o societate 
în care dominaţia comunistă a fost înlocuită de o 
alta formă de dominație a unei elite moștenitoare: 
foști securiști, nomenclaturiști și noii baroni locali. 
Înlocuită, nu eliminată. Societatea noastră nu 
a trecut printr-un proces de diferențiere. Într-o 
societate nediferențiată, politica devine principalul 
instrument de competiţie. O societate a rudeniilor 
și a promovării membrilor clanurilor influențează 
și politica. În România încă nu s-a terminat lupta 
pentru împărţirea moștenirii comunismului. Da, 
mai este destul de furat, chiar din ceea ce a lăsat 
comunismul: întreprinderi, foste LAS-uri, resurse din 
domeniul public. Ultima tendință este relevantă și 
depășește nepotismul străvechi: politicienii își trimit 
copiii, nevestele și secretarele în Parlament. Să mai 
privim un aspect relevant: politicienii sunt într-o 
fază primitivă a acumulării de capital, adună case, 
imobile. 


Dacă vom căuta în CV-urile parlamentarilor sau 
miniștrilor, vom vedea că „politicianul patru case” 
este deja un ins slab, învins de istorie. leșiţi din 
blocurile comuniste, politicienii au rămas la nivelul 
de investiţie în case din lipsa unei culturi capitaliste 
veritabile, de tezaurizare a altui tip de capital. În 
bătălia pentru diferenţiere pe scara socială, casele 
sunt un capital vizibil, cuantificabil, un capital 


simbolic care face diferenţa față de amărăștenii care 
stau într-un apartament de bloc. 


Toate acestea creează ocultură și un mediu social și 
politic care conduc la acest rezultat, ceea ce sociologii 
numesc o cultură politică parohială. Gândirea 
parohială afectează orice formă de exprimare sau de 
construcţie instituțională. Aici relaţiile politice nu 
sunt instituționalizate, iar cetățenii sunt cetățeni doar 
cu numele. Ei nu pot influenţa deciziile și nici măcar 
nu știu că acest lucru este necesar și că este esenţial 
pentru democraţie. Oamenii simt o distanță mare 
față de putere și nu înţeleg politica. Românii suportă 
politica, o sabotează cum pot, se folosesc de ea, dar 
nu o înțeleg. Importanţa votului nu este percepută ca 
fundamentală pentru bunul mers al comunității sau 
societăţii. De aceea votul este vândut sau oamenii nu 
merg la vot. Acolo unde votul se vinde pe zahăr și 
ulei, bere sau cizme de cauciuc și tigăi, acolo avem 
încă societate tradițională, o societate care mimează 
modernitatea. La noi, relaţiile sociale încă sunt puţin 
instituționalizate, informalul domină totul. Recentul 
acord dintre Traian Băsescu și Victor Ponta arată 
că legile sau Constituţia nu au nicio valoare, dacă 
este nevoie de înţelegeri suplimentare pentru a se 
conviețui civilizat. 

Chiar dacă nu ne place, Parlamentul României 
este o Românie în miniatură. Arată „foarte bine” 
nivelul la care am ajuns ca și cultură și civilizație. Atâta 
putem în acest moment și trebuie să fim conștienți 
că este nevoie de un proiect de societate care să 
includă și strategii pentru dezvoltarea democraţiei și 
a culturii politice. Alegerile libere și votul dau doar 
aparența de democraţie dacă sunt suprapuse peste 


o cultură parohială, o modernitate neterminată și 
un stat slab, aproape eșuat. Dacă am accepta să ne 
uităm în oglindă mai des ca societate, am vedea că 
avem exact Parlamentul pe care-l merităm. 


2012, 25 decembrie 


era coraturilor ideologice 
o analiză a campaniei electorale 


Nu toate alegerile contează 


Co electorală din această toamnă ne-a 
arătat un lucru destul de clar, lucru care va f 
valabil de acum încolo pentru români, alegerile 
locale și cele prezidențiale sunt singurele care mai 
contează. Adică, mai simplu, oamenii sunt interesați 
de primarul lor și de Președinte, dar ceea ce există 
între acești doi poli ai existenței lor cetățenești 
devine irelevant. 


Alegerile pentru Parlamentul României şi 
cele pentru Parlamentul European nu mai sunt 
interesante, nu se investește mare lucru în ele (nici 
măcar mita electorală) și nici nu se face politică cu 
ocazia lor. Parlamentarii devin un fel de toleraţi ai 
sistemului politic, fără resurse și cu puţină influență. 
Rămân importanţi doar baronii locali (președinți de 
Consilii Judeţene sau primarii) și Președintele, plus 
cei care reușesc să ajungă în Guvernul României. 


Lipsit de încredere, dar și de eficienţă, Parla- 


mentul României a fost aproape ucis în ultimii ani 
și nici nu e greu de explicat de ce: este instituția 
definitorie pentru democraţie, dar despre ce fel de 
democraţie putem să mai vorbim într-o țară fost 
comunistă, unde toată lumea așteaptă un tătuc și 
unde regula majorităţii funcționează doar pentru 
a umili partenerul care a pierdut, iar politica este 
o activitate mai degrabă economică? Oamenii de 
afaceri investesc în politică așa cum se investește în 
altă parte în diferite sectoare de activitate cu viteză 
mare de rotaţie a banului, adică arme sau droguri. 


O politică depolitizată 


Paradoxul a fost legat de faptul că această 
campanie a arătat un alt trend îngrijorător: politica se 
depolitizează încet, dar în campanie se pulverizează. 
Cauzele sunt mai multe, dar este și o dovadă că la noi 
cea mai slabă cultură politică o au politicienii. Mi- 
ar plăcea să văd un concurs de genul tâmpeniilor de 
la Antena 1, „Te pui cu blondele”, în care politicienii 
să se dueleze pe probleme ideologice și de cultură 
politică cu publicul. Ar fi dezastru pentru politicienii 
de vârf, sunt absolut sigur că alegatorii cu un minim 
de cultură politică i-ar bate de le-ar sări fulgii. Din 
punct de vedere formal, această campanie a fost una 
normală, fără nerv, nespectaculoasă, dar dacă ne 
uităm cu atenţie, vedem că ea este mult diferită de 
tot ceea ce a fost până acum. 


Fără adversar, USL a defilat 


Pentru prima dată, a fost un singur actor politic 
pe scenă, iar fosta putere nu a avut nicio reacție. A 
fost șocant să vezi pe la televiziunile de știri doar 
reprezentanţii unui partid, nici nu știu cum s-a 


realizat echilibrul statistic cerut de CNA. Dar nu 
prezența ARD a fost problema, ci prezența politică 
sau ideologică. PDL a candidat la trei runde de 
alegeri cu trei nume diferite și sub trei culori diferite. 
O politică a camuflării, o ascundere cu vinovăţie 
sau mai degrabă o șmecherie nemaivăzută într-o 
campanie electorală. Toţi liderii ARD au fugit din 
București să candideze în colegii din ţară. A rămas 
în București doar Președintele Traian Băsescu, care 
a ieșit de câteva ori ca să facă imposibilul, adică să 
activeze electoratul de dreapta al ARD. Grea misiune, 
dar mai șocant este că a fost apoi considerat vinovat 
pentru eșecul de proporții de către unii dintre 
pedeliști. Dar niciunul dintre partide nu a ridicat 
vreo baricadă politică cu însemne clare. 


Nimeni nu a spus noi suntem de stânga sau noi 
suntem de dreapta. Niciun politician nu a ieșit serios 
să spună: noi apărăm următoarele principii, noi 
dorim ca pe viitor România s-o ia pe următorul drum. 
Evident, USL a făcut economie de efort, dar ARD nu 
avea nicio șansă să facă peste douăzeci la sută fără a 
comunica. 


Fuga actorilor politici de identitate. 
Epoca coreiturilor ideologice și a metisajelor 


Paradoxul este că s-a depolitizat cea mai 
politică dintre campaniile electorale. A fost o fugă 
generală de identitate din mai multe motive. PSD 
avea un program lansat încă din 2011 și relansat 
cu modernizări la 8 noiembrie 2012, destul de 
cuprinzător, cu diagnoză, soluții, riscuri, măsuri, 
variante de strategie, dar a rămas pe site. Era scris 
în numele USL, nu prea cred ca liberalii au participat 


prea tare la el, dar asta nici nu are importanţă dacă și 
l-au asumat formal, cel puţin. 


PSD nu putea comunica programul cu toată 
energia, acesta fiind în mod normal program de 
stânga, pentru că partenerii lor, liberalii, voiau să 
se poziționeze pe dreapta, sau să ocupe și dreapta. 
Chiar dacă acceptaseră o anulare a mesajului lor, 
când s-au unit cu stânga pesedistă, liberalii nu puteau 
comunica ideile lor pentru că ar fi jenat partenerul 
mai mare, elefantul de stânga pe spinarea căruia 
puteau lua mai multe voturi și poziţii în guvern. 
Deci, pentru ei, tăcerea era de aur. 


ARD a trecut prea rapid la o dreaptă declarată, 
de manual, și, pur și simplu, s-a speriat de reacţia 
oamenilor din 2012, începând de la manifestaţiile 
din ianuarie. Împinși de niște consultanţi străini 
care le-au împuiat capul liderilor PDL că dreapta 
are „favorabilitate” mare în România, pedeliștii au 
descoperit că oamenilor le pasă mai mult de traiul lor 
zilnic decât de stânga sau dreapta, așa că au încercat 
să se camufleze după inimi și inimioare. Adevărul 
este că lucrul care a enervat mai tare populaţia 
decât tăierile salariale sau alte forme de austeritate 
a fost credinţa fanatică a lui Boc și a colegilor săi că 
dreptatea este de partea lor dincolo de consecinţele 
asupra nivelului de trai și foarte repede se va vedea 
că România va scăpa de criză și că ei au avut dreptate. 
Ce nu a înţeles primarul Clujului este faptul că 
starea de criză va fi de acum încolo starea normală 
a descrierii economiilor, iar a ține sub tensiune țările 
lumii prin comunicarea de criză este un instrument 
de hegemonie a marilor puteri, dar și că România nu 
va mai ieși, în mod real, din criză mult timp de acum 


încolo, deoarece rămânem, an de an, fără resursele 
cele mai importante de dezvoltare. 


Asumarea fanatică a identității politice, chiar 
dacă pare că este o întreprindere cinstită, nu mai 
emoţionează pe nimeni. Azi sunt la modă corciturile, 
metisajele ideologice, politice sau de orice fel. Cine 
nu înțelege asta poate dispărea cum a dispărut 
PNŢCD şi cred că nici pedeliștii nu vor mai face 
această greșeală după ce vor debarca ardelenii de 
prin conducere. Unde mai punem la socoteală că, în 
afară de PNL, partid luat în gazdă de PSD, nu a mai 
rămas nimic pe scena politică dintre cele vechi, în 
afara celor din FSN-ul iliescian. Excepţie este Dan 
Diaconescu, dar el este ca și poporul de la Revoluţia 
din 1989, acceptat pentru că este figurantul în care 
se trage. 


O pseudo-temă: Ponta va fi sau nu Premier? 


Combinată cu tăcerea arediștilor, care voiau să ia 
culoarea mediului, să uite lumea de tăierea salariilor 
sau pensiilor, campania a devenit o vânare a lui 
Băsescu și o discuţie pe o temă falsă, dar care a prins 
perfect: o să-l numească Băsescu pe Ponta premier 
sau nu? S-a tocat ceas de ceas doar această temă de 
procedură și o eventuală suspendare a lui Traian 
Băsescu. Deși Ponta era de aproape o jumătate de 
an la guvernare, nu a fost nici măcar o campanie 
negativă față de pedeliștii corupți din fostul Guvern, 
care să arate ce și cât au furat oamenii lui Băsescu, 
campanie pe care publicul o aștepta. Mr. Unguent 
a fost calul de bătaie alături de Traian Băsescu și, 
din perspectivă comunicaţională, Mihai Răzvan 
Ungureanu venea din afara politicii și era o bună 


țintă pentru toți, inclusiv pentru pediștii cărora le 
luase prăjitura guvernării. 

USL a procedat pragmatic și eficient, a scăpat de 
promisiuni populiste, așa că își poate face proiectul 
de guvernare fără nicio dependență de campania 
electorală. Din perspectiva lipsei resurselor, cred că 
este o bună oportunitate pentru România. Politicienii 
de prim rang au stat doar la televizor și au dialogat 
cu un Traian Băsescu aflat în centrul sistemului 
politic, dar absent o bună parte din campanie, un 
Traian Băsescu care ieșea din când în când pentru a 
reporni corul celor care profețeau a treia suspendare 
și ultima. 

Dacă Ponta va fi sau nu premier nu era o temă 
validă de dezbatere publică din mai multe motive. În 
primul rând, deoarece era o prerogativă prezidenţială, 
dar mai ales pentru rațiuni de realism politic. Era 
clar pentru orice cititor de sondaje că USL va câștiga 
cu un scor undeva pe la 60%, iar Traian Băsescu nu 
va avea o prea mare marjă de manevră. De unde să 
importe Băsescu un premier care să facă o majoritate 
manufacturată, când unitatea de monolit în jurul 
câștigătorului nu poate fi clintită, căci nimeni nu 
riscă să piardă osul de ros, niciun politician nu dă 
vrabia din mână pentru cioara de pe gard? 


Sigur, Traian Băsescu declara din când în când că 
o să pună pe altcineva, dar era, probabil, doar pentru 
a mai da o speranţă electoratului de dreapta. Cred că 
Președintele deja știa că o să-l numească pe Ponta 
încă de la referendumul din vară, când era cât pe ce 
să-l dărâme valul de contestare ridicat în ianuarie 
2012 și care nu își epuizase toată energia la alegerile 
locale din iunie. 


O tensiune artificială 
care a mascat lipsa temelor de campanie 


Războiul pentru nominalizarea lui Ponta a 
primit aspectul ultimei bătălii dintr-o luptă decisivă 
pentru România. În iureșul luptei, lumea a uitat să-l 
întrebe chiar pe Ponta dacă își dorește chiar atât de 
mult, după ce a văzut în șase luni ce resurse sunt la 
dispoziţie și ce se va întâmpla în următorii doi ani. 
Psihoza colectivă provenea însă din faptul că oamenii 
asociau simplist victoria lui Ponta cu eliminarea lui 
Băsescu. Nimeni nu se gândea totuși că promovarea 
lui Ponta ca premier nu însemna în mod obligatoriu 
și eliminarea lui Traian Băsescu. Scandalul care va 
începe în scurt timp va fi tocmai descoperirea acestei 
realități: Ponta ca premier va fi obligat să coabiteze cu 
Băsescu, ceea ce va lua forma unei adevărate trădări 
și reacțiile vor fi ceva de genul vrem votul înapoi, noi 
nu am votat cu USL pentru ca Băsescu să rămână viu. 
Ce spune Mircea Badea în fiecare seară va fi sloganul 
viitor: vrem sânge, vrem victime, vrem să-i vedem pe 
vechii guvernanti suferind, noi urâm cu sinceritate! 


O problemă viitoare va fi tocmai această tensiune 
exagerată amorsată în campanie și care va face ca 
orice gest de conciliere și coabitare din partea lui 
Ponta și Antonescu să devină gest sinucigaș, fiind 
taxat de opinia publică ca și trădare. E adevărat, 
temele de conflict sunt perfecte pentru o bătălie 
electorală, dar miza trebuie împinsă cât se poate de 
mult spre valori și scopuri. Aici nu a existat o altă 
miză mai interesantă, iar cea a desemnării lui Ponta 
nu era una de program. Întâlnirea secretă dintre Crin 
Antonescu, Băsescu și Ponta, o întâlnire normală, de 
deblocare a crizei, a început deja să creeze un scandal 


care s-ar putea să facă o primă breșă în armonia care 
pare că s-a instalat peste tot locul politic. 


Tema haosului care va veni. 
Să fie o premoniţie, 
indiferent de circumstanțe? 


Tema haosului care va veni dacă nu va f numit 
Ponta premier a dominat comunicarea politică. 
Nimeni nu știa ce se va întâmpla cu adevărat, dar 
se putea presupune că va fi ceva rău. A fost bună 
această temă pentru mobilizare, dar ar putea să fie 
o altă temă cu mari efecte perverse (ca perversa de 
pe Târgu Ocna). Coabitarea pare foarte complicată 
după alegeri, chiar dacă Ponta și Antonescu și-ar 
dori-o. După ce Traian Băsescu o să cedeze și o să-l 
numească pe Ponta, responsabili pentru cedarea de 
a coabita sunt cei doi lideri USL (să mă scuze Daniel 
Constantin, dar el este doar paznicul intereselor lui 
Felix acolo), care spuneau că niciodată nu vor putea 
să stea la masă cu Băsescu.. 


Evident, Antonescu nu o să-și asume cu voioșie 
înțelegerea cu Băsescu și Ponta va rămâne drept 
țap ispăşitor, cel care trădează. De fapt, Ponta este 
condamnat să „trădeze” căci este cel care și-a asumat 
guvernarea și nu poate continua criza la nesfârșit, 
chiar dacă postura de luptător cu Traian Băsescu 
este cea mai avantajoasă postură politică în care a 
fost vreodată. Sigur că i-ar conveni s-o prelungească 
cât mai mult, dar nu are cum, trebuie să fie numit 
și să înceapă să exercite puterea. Războiul cu 
Traian Băsescu îl va duce mai departe, dar cu alte 
mijloace și nu cu tot poporul după el. Supralicitarea 
conflictului și a incompatibilităţii dintre Băsescu și 


USL a creat o mare dificultate pentru toți. Băsescu 
a făcut același lucru, dar el nu avea nevoie de voturi, 
este un actor politic aflat la sfârșit de traseu politic. 
Ar putea și el sfârși suspendat, dar cred că se va 
feri, aşa cum și USL va trebui să ocolească crizele 
cu atenţie, deoarece deja se află la guvernare și va 
începe să deconteze. Sper că USL va putea ieși din 
această capcană a conflictului circular, spre binele 
României, dar hărţuirea de la Antena 3 a început 
deja, locomotiva urii va fi greu de oprit. Conflictul va 
merge mai departe, nu știm dacă opinia publică va 
frâna așa de scurt. 

Ce nu au înțeles, dar sper să înţeleagă, liderii 
politicii din toate taberele este un adevăr pe care 
îl știe orice om cu experienţă: după ce s-au închis 
urnele, avem o altă realitate. Nu mai sunt dependenţi 
prea mult de trecut, contează mai puţin ce ai spus 
înainte, contează prezentul și mai ales viitorul. 


Trecerea de la logica de război la logica de 
construcție și de pace nu va fi ușoară. În spațiul 
politic au rămas mai mult războinicii, iar ei se 
adaptează mai greu la societatea civilă. 


Campanie fără target 


Campania nu a avut niciun target deoarece 
niciuna dintre tabere nu și-a pus în piață programul 
politic. Nu era nevoie pentru USL, dar mai este 
adevărat faptul cunoscut că politicienii români 
și strategii lor de partid cred că, dacă nu stabilești 
mesaje dedicate unor secțiuni de electorat, atunci 
comunici, de fapt, cu tot poporul și nu nedreptăţești 
pe nimeni. Este o iluzie, nu ai target, nu comunici cu 
nimeni! 


S-a mizat pe efectul de contaminare, USL 
încercând să valorifice frustrarea celor 7,4 milioane 
de votanți din vară. Era mai simplu de spus pentru 
candidaţii USL că „Suntem 74 milioane!” Publicitar, 
este o idee bună, dar poate ar fi fost mai interesant ca 
această comunitate să fi primit câteva elemente de 
definiție identitară, dincolo de cea pe care o dădea 
mobilizarea anti-Băsescu. Poate că ar fi mobilizat 
mult mai mulți dacă ar fi spus ceva despre valorile 
cu care se identifică, câteva elemente prin care cei 7,4 
milioane să se poată proiecta ca o elită care înțelege 
schimbarea, care luptă pentru niște idealuri, care 
vrea să elibereze România de ceva ș.a.m.d. 


ARD nici măcar nu a făcut vreo referire la selecția 
de public pe care o face. Nici măcar în programul 
lansat la 6 noiembrie, „Repornește România”, nu 
avem o definire clară a beneficiarilor, România fiind 
singurul subiect colectiv, expresiile căutând mai 
degrabă să ascundă, decât să transmită. Exemplul 
de exprimare a țintelor guvernării: „preponderența 
utilizării măsurilor cu impact neutral sau cvasi- 
neutral pe deficitul bugetar” este, cred, foarte sugestiv. 
Dan Diaconescu i-a invocat retoric pe toți românii 
„amărâţi”, dar asta nu este o targetare prea subtilă. 


Storytellingul electoral a fost o poveste roz 


Nimeni nu a dat oamenilor vreo veste proastă, 
nici vreun avertisment cu privire la ceea ce se va 
întâmpla în viitor, cu excepţia lui Traian Băsescu, 
care a căutat doar o tăietură geostrategică, greu 
de înghiţit de către electorat, dilema Est sau Vest. 
Ceilalţi au vorbit vag doar despre faptul că Băsescu 
trebuie să-l nominalizeze rapid pe Victor Ponta 


pentru că ne trebuie un Guvern foarte repede, pentru 
că ne așteaptă un an greu... Este adevărat, poate 
că este nevoie de o majoritate solidă pentru a face 
față crizei, dar storytellingul de campanie a ocolit 
tematica economică cu desăvârșire. De fapt, tăcerile 
au fost mai importante în această campanie decât 
discuția despre rezolvarea unor probleme economice 
și sociale. Electoratul era deja stresat, așa că nimeni 
nu i-a dat vești proaste, ca la noi, îl lăsăm să le 
descopere singur. 


Nici chiar anunţurile deblocării unor programe 
europene după audit nu au adus vreo emoție în plus. 


Impactul campaniei? Redus, o campanie slabă 


Campania a fost un fel de obligaţie legală bifată 
pentru partide, importantă doar pentru fiecare 
candidat în parte. Individualismul românesc, mai 
ales cel din politică, a acționat perfect, fiecare 
candidat a fost lăsat să se descurce sau să moară. Era 
deja problema lui după ce îl nominalizase partidul 
și îi asigurase, este adevărat, undeva la vreo 40% 
intenţie de vot din pornire. 


Interesula fost slab șiinformaţia aproapealipsit,pe 
parcursul acestei campanii electorale, chiar dacă 94% 
dintre respondenţi au văzut afișe electorale, 74% au 
primit pliante sau broșuri ale candidaţilor, 53% dintre 
români au urmărit sondaje de opinie făcute publice 
de către candidaţi sau de către partidele acestora; 
52% au vizionat clipuri electorale ale candidaţilor, 
iar 51% au vizionat dezbateri electorale. 16% dintre 
aceștia au participat la întâlniri cu candidaţii, iar câte 
13% au fost sunaţi de o persoană care le-a prezentat 
un candidat sau partidul acestuia, au participat la o 


întâlnire sau demonstraţie electorală, au participat la 
evenimente organizate de candidaţi sau au urmărit 
campania electorală pe internet. Când vine vorba 
însă de urmărirea campaniei electorale pe internet, 
nici măcar tinerii nu dau un răspuns afirmativ în 
proporție mai ridicată; la fel persoanele cu studii 
superioare, locuitorii din Transilvania, Banat și 
Moldova și bărbaţii. Impactul campaniei a rămas 
minor: întrebaţi dacă informaţiile pe care le-au aflat 
în campanie, de la televizor, radio, ziare, internet, 
afișe/panouri sau diferite persoane, le-au modificat 
intenția de a merge sau nu la vot, 59% spun că 
acestea nu le-au schimbat intenţia inițială, în timp 
ce 19% spun că acestea i-au determinat să meargă la 
vot, iar 9%, că nu au aflat nimic nou în campanie, 8% 
spun că nu au urmărit campania suficient pentru a 
fi influențați. Informaţiile aflate din mass-media sau 
afișajul electoral au schimbat intenţia de vot pentru 
deputat sau senator a doar 15% dintre respondenţi. 


Fără valori și fără discursuri mobilizatoare, această 
campanie a arătat din nou misoginismul electoral 
românesc. Cu toate că 90% dintre respondenţi 
consideră că o femeie este capabilă să îi reprezinte 
la fel de bine ca un bărbat în Parlament, 73% dintre 
români consideră că femeile ar trebui să aibă grijă de 
familie, în primul rând, iar mai apoi să se ocupe de 
carieră. Cu toate că, mai mult, 72% dintre persoanele 
intervievate sunt de acord cu afirmaţia „Femeile în 
funcții publice arfi mai receptive la nevoile cetățenilor 
decât bărbaţii”, întrebaţi cine ar fi mai potrivit pentru 
anumite funcţii din administraţia publică, un bărbat 
sau o femeie, respondențţii spun următoarele: pentru 
funcţia de deputat: 18% - o femeie, 25% - un bărbat, 


55% - nu contează genul; pentru funcţia de senator: 
17% - o femeie, 30% - un bărbat, 52% - nu contează 
genul; pentru funcția de Președinte al României: 9% - 
o femeie, 62% - un bărbat, iar 28% cred că nu contează 
genul; Premier: 12% - o femeie, 50% - un bărbat, 36% 
- nu contează genul; pentru funcţia de primar: 14% - 
o femeie, 46% - un bărbat, 39% - nu contează genul. 


Întrebaţi dacă ar vota o femeie pentru funcția 
de Președinte al României, 37% spun că sigur ar 
face acest lucru, 26% probabil ar face acest lucru, 9% 
probabil nu ar face acest lucru, iar 26% cu siguranță 
nu ar vota o femeie pentru această funcţie. În mod 
paradoxal, bărbaţii declară în proporţie mai ridicată 
că ar vota o femeie pentru funcția de Președinte 
al României, la fel tinerii, persoanele cu studii 
superioare și respondenţii din Moldova. 


Întrebaţi când s-au hotărât cu cine vor vota la 
alegerile parlamentare, 63% dintre respondenţi spun 
că știau acest lucru înainte să înceapă campania 
electorală, în timp ce 17% au luat această decizie pe 
parcursul campaniei, iar 7% decid cu două-trei zile 
înaintea votului, iar 10% plănuiesc să se decidă în 
ziua votului. Deși a avut un impact minor, această 
campanie ne-a ajutat să înțelegem că politica noastră 
s-a schimbat mult în ultimii ani. Anchetele realizate 
cu echipa IRES ne-au arătat că aproape jumătate 
dintre cetățenii dintr-un colegiu nu știu cum arată 
senatorul lor. Mai puţini sunt cei care își amintesc 
promisiunile senatorului decât ale deputatului, cu 
9% mai puţini (21%). Și am mai învăţat un lucru, 
electoratul deja s-a adaptat perfect la ipocrizia 
și minciuna politică de campanie. Electoratul ne 
răspunde ca la carte ce criterii minunate folosește 


pentru a alege candidatul, dar votează cu ochii 
închiși corupții, condamnaţii penal și pe oricine 
i se pune pe listă, fără prea mult discernământ. 
Alegătorii intervievaţi de noi consideră în 
următoarele proporții cum că persoana cu care vor 
vota la alegerile parlamentare din acest an trebuie 
să întrunească anumite caracteristici în mare sau 
foarte măsură: 96% - candidatul trebuie să fie sincer, 
comunicativ și serios; 95% - trebuie să fie un bun 
profesionist; 93% - să fie un bun gospodar; peste 85% 
- diplomat, cu experienţă, convingător sau popular. 
Principalele aspecte declarate de către alegători ca 
importante, de care ţin cont cel mai mult atunci când 
își formulează o decizie privind candidatul pe care îl 
vor vota pentru funcţia de deputat sau senator, sunt: 
corectitudinea/cinstea sa (19%), partidul din care 
acesta face parte (10%), activitatea anterioară (8%) și 
promisiunile pe care acesta le face (7%). 


O imagine idilică, numai bună pentru a încheia 
acest articol despre minunile care se pot întâmpla 
în cabinele de vot, într-o duminică de decembrie cu 
ninsori abundente. Campania electorală a fost doar 
o vânătoare de voturi după care va urma belirea 
vânatului și un chef pe cinste, iar pe urmă o mare 
mahmureală de patru ani. Campania electorală a 
fost o campanie cu efect minor, dar nu a fost inutilă, 
pentru că ne-a mai dat o ocazie să înţelegem ce se 
întâmplă cu România și cu noi. Dar de oglindă fugim 
destul de sănătos, iar despre România am uitat să ne 
mai îngrijorăm. Preferăm emigrația, tăcerea vinovată 
sau căutarea de ţapi ispășitori. 


2012, 16 decembrie 


imposibila întoarcere la ideologie 


G s-a ales de ideologiile politice, mai pot ele 
inspira guvernanțele de astăzi, în țara noastră? 
Este întrebarea pe care mi-o pune un prieten și 
așteaptă un răspuns sau o confirmare a unui răspuns 
pe care deja l-a găsit singur. La prima vedere, am 
senzaţia că se poate răspunde simplu, dar nu este 
chiar așa. Ideologiile par abandonate, aruncate la 
marele coș de gunoi al istoriei noastre, dar nu cred că 
ele ne abandonează pe noi așa de repede. Fac parte 
din cultura noastră și poate din identitatea noastră 
socială, mai mult sau mai puţin conturată. 


Politica fără ideologii este un mutant 


Ideologiile nu sunt inutile, sunt semnele de 
circulație ale politicului. Sunt etichete privind 
compoziția programelor sau proiectelor și ajută 
consumatorul de politică să înțeleagă ce trebuie să 
îngurgiteze. Dar nu numai atât. Ideologiile ajută 
un partid să nu se rătăcească de alegătorii săi, să 
respecte anumite angajamente pe care le face mai 
ales în campanie. Prin ideologii se constituie o 
tradiție de părinţi fondatori. Ideologiile sunt preluate 
de familiile alegătorilor care păstrează stânga sau 
dreapta din tată în fiu. Dincolo de asta, ideologiile 
dau politicii o anumită coerenţă și credibilitate, îi 


fac pe politicieni mai previzibili. Alegătorul va ști 
că, indiferent de om, un candidat de stânga nu poate 
să facă peste noapte un salt de 180 de grade pentru 
a se opri la o dreapta care nu are nicio legătură cu 
interesele lui, cu solidaritatea și echitatea socială. 


Este clar că și ideologiile avansează, se adaptează, 
se modifică sau se combină, dar există niște 
constante care fac o hartă a politicii să cuprindă 
anumite teritorii ideologice. Practic, guvernările 
caută echilibru, fac un mix între ideologia lor și 
adaptarea la situaţia din sistemul social. Tony Blair 
a fost atacat adeseori dinspre stânga laburistă că ar 
fi un demn urmaș al lui Margaret Thatcher. Calea a 
treia imaginată de el a încercat să facă o sinteză și să 
păstreze lucruri de eficiență socială aduse de dreapta 
înaintea sa. 


Este adevărat că unii semnalizează la stânga și o 
iau la dreapta sau invers. De multe ori, argumentul 
purității ideologice este folosit pentru a-i sancţiona 
în partid pe cei care nu se supun conducerii. 
Comunismul, de altfel, a născut și o definiţie 
glumeaţă a deviaţionistului. Deviaţionistul, spune 
un banc rusesc, este acela care merge tot înainte, în 
timp ce partidul o ia la dreapta sau la stânga. 


Tradiția noastră este mimetică 


Tradiţia noastră politică este slab ideologică 
și mimetică. Am mimat comunismul, socialismul, 
liberalismul, poporanismul sau chiar naționalismul. 
Știm să mimăm și ecologismul, feminismul, 
umanismul și orice apare la modă. Și ideologiile 
politice au intrat în categoria formelor fără fond, de 
multe ori. După Revoluţie, Iliescu a încercat să țină 


steagul sus pentru ideologia de stânga, chiar dacă 
înțelegea și stânga acestor vremi puțin diferit față 
de stânga timpului european. Distrugi industria 
și mai visezi apoi că ai proletariat care să vină la 
marșuri și vot, la 1 mai sau în ziua alegerilor. Evident, 
nemaiavând salopete albastre și fabrici sau uzine, 
vor veni la 1 mai cei aduși de Vanghelie pentru mici 
și bere. Opriţi grătarele, vorbește Domnul Președinte! 
este strigătul anti-ideologic al acestor vremi de 
restriște pentru ideologiile clasice. 


Contestarea ideologiilor 
și valorizarea migraţiei politice 


La noi, am ajuns acum la relativizarea stângii sau 
a dreptei, la eliminarea lor aproape în totalitate în 
ultimii ani. Pentru o guvernare care trebuie dată jos, 
se spunea că nu mai contează aceste fineţuri, trebuie 
o coaliție indiferent cine se aliază cu cine, trebuie să 
fie aduşi trădători, racolaţi, mercenari. Nici migraţia 
politică nu mai este imorală. Imperativul pragmatic 
al momentului conţinea o moralitate intrinsecă. 
Chiar dacă guvernul Boc devenise nepopular și 
neperformant, maniera de a respinge orice coerență 
ideologică a fost una brutală și periculoasă. Politica 
este lăsată fără repere şi fără urmă de valori sau 
moralitate când refuzi orice criterii și realismul 
pragmatic devine singurul criteriu. 


Chiar dacă s-a vorbit într-o manieră perfect 
ideologică despre sfârșitul ideologiilor, Paul Ricoeur 
are dreptate când demonstrează că ideologiile nu pot 
să dispară pentru că grupurile sociale au nevoie „de 
a-și da o imagine de sine, de a se reprezenta, în sensul 
teatral al cuvântului, de a juca și a se pune în scenă”, 


ele fiind variate forme ale motivaţiei sociale, ce fac 
posibile teorii și reprezentări globale ale istoriei şi 
integrarea unor grupuri în istoria totalizatoare. 


Într-o lume a crizelor și a schimbărilor rapide, 
într-o perioadă de bombardament informaţional, 
oamenii au nevoie de interpretări coerente şi mai 
ales de sisteme articulate de informaţii, valori, 
imagini. Ideologiile oferă repere simple, au făcut 
parte din educaţia de la nivelul şcolii şi familiei, 
le avem în subconștientul cultural identitar, chiar 
dacă nu ne dăm seama. Ideologiile concentrează un 
conținut mitologic, aspirații şi idealuri, bazate pe 
nevoi, oferă interpretări şi orientează spre anumite 
tipuri de acțiuni. 


Paradoxal, la noi chiar liderii 
pot fi dușmanii geloși ai ideologiilor 


Mulţi politicieni români cred că ei sunt cauza primă 
pentru care oamenii votează un partid, că nu contează 
nimic altceva. Evident, cei mai mulți se înşală. Ei sunt 
consideraţi de către oameni exponenţi-tipici pentru 
anumite valori, chiar dacă ei nici măcar nu s-au gândit 
la ele. Uneori, liderii resping ideologiile din gelozie, 
vor să fie doar ei cei iubiţi. Ideologiile sunt adevărate 
proiecte în sine, iar interesele liderilor se pot ciocni, 
câteodată, de interesele pe care le conțin acestea. 
Uciderea ideii de puritate ideologică sau a nevoii 
de proiect ideologic se poate face uneori exclusiv 
în beneficiul momentan al unor lideri politici. Unii 
ideri, conștienți că au o slabă legitimitate internă sau 
externă, încep să se auto-proclame singuri stăpânitori 
peste partide, dincolo de valori, considerându-se 
aspiratoare de voturi. 


Alianţele stânga-dreapta 
afectează acuratețea ideologică 


Pragmatismul politic al unor momente obligă 
stânga și dreapta la alianțe electorale. Bunăoară, 
Uniunea Social Liberală a reușit o performanță 
electorală fără precedent datorită renunţării la 
identități ideologice stricte și mai ales la o rivalitate 
care avea aproape două decenii între moștenitorii 
fostului partid comunist și dreapta liberală încropită 
după Revoluţie. În aceste condiţii, Ponta și Antonescu 
au hotărât să construiască un proiect de guvernare în 
care se feresc de definiţii ideologice clare, chiar dacă 
toată lumea etichetează, pe bună dreptate, programul 
lor de guvernare ca fiind de stânga. Nu aveau o altă 
soluție dacă voiau să câștige. Oricum era o perioadă 
de criză în care au avut loc o serie de constrângeri 
externe: Pactul de guvernare fiscală la care România 
a aderat fără să fie întrebat Parlamentul, acordurile 
cu FMI și datoriile externe. 


În locul ideologiilor, 
demagogia sau populismul 


În ultimele decenii de democraţie, România a 
experimentat toate formele de guvernare. Dar o 
constantă a fost populismul, indiferent de ideologia 
de la care se revendica partidul conducător. 
Cheltuirea bugetelor pe podețe sau drumuri 
electorale sau demagogia unor discursuri de flatare 
a maselor au fost constante ale vieții publice de la 
noi. Puţinii politicieni care au încercat să respecte o 
rețetă ideologică, de dreapta, de exemplu, au sfârșit 
aruncaţi foarte repede în praf de către electoratul 
obișnuit „să i se dea”. 


FMI, Banca Mondială sau Consiliul Europei — 
cianurile libertății ideologice 


Pentru o țară săracă, deja dezechilibrată economic, 
libertatea unei guvernanțe ideologic coerente 
cred că este un vis. Niciun guvern al României nu 
mai are șansa unei absolute libertăți ideologice, în 
actualele condiţii de neperformanță economică a 
României. Plătim salarii și pensii din împrumuturi, 
iar supraveghetorii de la FMI vin regulat și ne indică 
cea mai bună cale. Evident, calea cea mai bună este 
mereu privatizarea a tot ce a mai rămas și eliminarea 
pârghiilor pe care guvernul le-ar avea pentru a mai 
interveni pe ici, pe colo prin economie. În plus, 
privatizarea a fost o vorbă doar, pentru că s-au trecut 
obiective din proprietatea statului român la companii 
de stat proprietate a altor state. Deci vorbim despre 
transfer de proprietate de la statul român la alte state. 
Austeritatea este o altă constantă a guvernanţei de 
tip FMI, guvernul propune bugetul, dar FMI dispune. 
Nu știu dacă avem noi mari deștepți în construcții 
bugetare, dacă și pentru stânga, și pentru dreapta 
tot Gherghina este arhitectul șef al construcției 
bugetare, dar chiar dacă ar fi, nu prea cred că ar avea 
mare libertate de mișcare. 


Guvernare fără ideologie 
sau ideologie mascată? 


Da, se poate, în anumite momente politice, 
guvernarea nu mai justifică ideologic măsurile. 
Dacă luăm cazul Guvernului Ponta 2, nu avem 
discurs ideologic, dar pentru cunoscători, substanța 
discursului tânărului Prim-ministru este clar 
ideologică. Același lucru este valabil și pentru 


orientarea generală a guvernării. De altfel, adversarii 
de dreapta ai liberalilor caută să-i discrediteze pe 
aceștia spunând că s-au predat stângii, că are loc o 
disoluţie a lor în socialism. Evident, aceste lucruri 
sunt respinse puternic de Crin Antonescu și de 
ceilalți liberali, dar influența socialistă este foarte 
mare pe întreg parcursul planului de guvernare. 


Și totuși ... 


Ideologiile par moarte în România și pare 
imposibilă reîntoarcerea lor, chiar și în discursul 
public. Şi totuși, în politică, ideologiile niciodată 
nu mor de tot. Bântuie subteranele politicii ca niște 
stafii și uneori revin la suprafață. De exemplu, când 
se rupe o coaliţie aflată la putere (nu vreau să cobesc, 
vorbesc la modul abstract), atunci justificarea este 
întotdeauna una de factură ideologică. Oamenii 
politici nu vor spune că nu s-au înțeles pe funcţii 
sau că scandalul a început de la împărțirea prăzii, 
ci se va invoca, precum în cazul căsniciilor rupte, 
nepotrivirea de caracter ideologic. Atunci partidele 
revin la biserica ideologiei și la dogme, iar oamenii 
politici jură că nu se vor mai rătăci niciodată de la 
cărarea luminată de idee și nu vor mai uita de sfinţii 
fondatori. Sigur, este un jurământ care ar putea 
fi uitat repede, dacă se mai ivește vreo ocazie de a 
trăda ideologia pentru ciolan, dar ideologia rămâne 
o iubită din copilărie la care orice partid se întoarce 
din când în când. 


2013, 10 februarie 2013 


a înţelege sau a schimba 
România 


Toate 
acestea sunt doar 
trepte ale Golgotei, părea a-mi 
spune taximetrista; răul vine din 
faptul că nu se vede orizontul. Nici măcar 
o linie, o umbră. Doar ceaţă, o beznă, un sen- 
timent de gol. Strigi ca să cauţi un răspuns, dar 
nici rnăcar ecoul nu se mai întoarce. Acesta este 
un mod prin care poate muri ființa socială din 
noi, este, poate, începutul unei mari căderi, 
poate calea cea mai scurtă prin care un 
popor devine, încet, încet, o populație. 
Un mers prin pustiul fără 


orizont. 


un loc în mintea lumii 


po şi cea mai importantă condiție pentru 
construirea unui brand de țară este să găsești un 
loc gol în mintea lumii, un loc liber pe care poți să-l 
ocupi. Este ca un scaun gol, unde este aşteptat un 
invitat. Sau un loc unde să mai poți pune un scaun 
pliant pe care l-ai adus de acasă. Nu este simplu, 
pentru că alții s-au grăbit, au fost mai intuitivi, mai 
independenți, mai moderni sau mai catolici. Au 
beneficiat de mai mult noroc, de o poziție geografică 
mai bună sau de lipsa unui imperiu care să-i 
folosească sistematic pe post de sac de box. În fine, 
poate că unii au avut un vecin imperial pe care l-au 
folosit ca model sau ca exemplu de civilizație. 


Este mai greu să fii campion într-un domeniu, să 
faci ceva excepțional cu adevărat, să faci ceva unic, 
important și memorabil. 


Branduri de turism au multe țări, degeaba 
punem, cu mândrie, că suntem ca Elveţia, Elveţia 
eamănă totuși, cel mai bine, cu ea însăși, oamenii 
nu sunt interesaţi de câpii. Deci, avem o cale barată 
chiar dacă noi vrem să fim ca și ei. Informaticienii 
cei mai buni sunt alții, industriașii lumii sunt greu de 
c 


S 
S 


ajuns. Ţările marilor culturi sunt cele mari și vechi, 
u o istorie pe care noi nu o avem. Excepționalii 
sportului sau cei ai fenomenelor naturale unice sunt 


alții. Turismul pentru vestigiile istorice din Ierusalim, 
China, Grecia, Mexic, Thailanda sau India a intrat 
deja în mintea oamenilor grație locurilor exemplare. 
Sălbăticie naturală, mare și munți, vânătoare sau 
pescuit se găsesc în multe locuri, mai interesante 
poate decât cele din România. 


Dar în căutarea excepționalității nu este nevoie 
doar de insistența pe căi deja bătătorite. Nu suntem 
obligaţi să căutăm branduri ce atrag turiști care 
caută ciudăţenii sau vacanțe exotice. Nu avem 
infrastructură pregătită pentru turism de mare 
anvergură și nici alte condiţii. Suntem încă departe 
de a putea avea condiţii pentru un brand turistic, în 
afară poate de turismul geriatric, pe care l-am putea 
reface pornind de la staţiunile balneo sau de la ceea 
ce a mai rămas din brandul Gerovitalului nostru 
legendar. 


Mai există o cale pentru a câștiga un loc în mintea 
oamenilor: să fii prezent la momente importante, să 
participi intens la civilizaţia și istoria contemporană, 
cu toate frământările lor. Strategii spun că nu 
contează mărimea ţării, ci este important să fii acolo 
unde se iau deciziile la momentul respectiv și nu poţi 
fi acolo decât dacă ești alături de contemporani. 


Cu toate necazurile noastre interne și lipsurile unor 
generaţii politice nereușite, România este un actor al 
lumii contemporane. Apare pe harta evenimentelor 
și asta nu doar prin delincvenţii sau cerșetorii din 
parcările Europei. Din nefericire, prezența noastră 
este tragică prin tot mai desele anunţuri despre 
soldaţii care mor în Afganistan sau în alte teatre de 
operațiuni militare internaționale. Este regretabil, 
dar acești oameni se sacrifică în numele contribuţiei 


noastre la o structură internaţională de securitate. 
Nu sunt niște mercenari care nu ar trebui respectați 
și cinstiţi ca eroi, doar pentru că sunt profesioniști 
și știau ce-i așteaptă. Este nedrept să gândim așa. 
În al Doilea Război Mondial au murit o jumătate 
de milion de români și tot am fost puși să plătim 
despăgubiri de război din poziţia de învingători, iar 
apoi am fost cotropiţi de un sistem politic străin care 
ne-a mutilat țara și sufletele timp de peste 50 de ani. 
Soldaţii noștri din Afganistan mor la datorie, apără 
acolo securitatea României. 


Nici prezenţa noastră la masa europenilor, chiar 
dacă mai avem multe de făcut, nu este un lucru de 
neglijat. Suntem printre ultimii, dar suntem acolo, 
între cei care reprezintă lumea civilizată. Odată cu 
execuţia lui Osama Bin Laden, România a apărut din 
nou pe agenţiile de știri, într-un moment de maximă 
receptivitate publică. Postul de televiziune CBS a 
anunțat că informaţiile obținute cu ajutorul României 
au folosit decisiv la localizarea lui Bin Laden. Lumea 
a rezonat la această informaţie, dar noi ne-am făcut 
că plouă. Oficialii nu aveau, desigur, posibilitatea să 
se bată cu pumnii în piept, pentru că europenii ne tot 
hărțuiesc cu deținuții din timpul războiului din Golf 
care ar fi adăpostiţi în închisorile ilegale din România, 
dar noi, ceilalți, nu era cazul să ne culpabilizăm sau să 
ne ascundem. Interesele statelor nu sunt urmărite cu 
metodele cele mai creștinești. În momentul în care 
România a ales o metodă de a asigura securitatea 
cetățenilor, am înţeles că trebuie să mergem până la 
capăt, că nu mai putem întoarce armele așa cum am 
făcut-o de mai multe ori în istorie. Nu putem merge 
mereu cu jumătăți de măsură. Acum însă noi am 


tăcut chitic, timorați, la un moment în care despre 
România se vorbea pozitiv în lume. Un moment în 
care eram în centrul atenţiei, dar nu am avut curajul 
să valorificăm această oportunitate. 


Dincolo însă de tăcerile sau inabilitățile noastre 
de gestionare a unor situaţii de comunicare, un 
lucru rămâne: avem vocaţia de a rata momentele 
importante. Nu sunt un adept al realpolitik și nici 
al cinismului strategic, dar nu suport să văd că 
suntem inadecvaţi la situaţii și ocazii majore pentru 
România. Căutarea unui brand adevărat, nu doar un 
logo de pus pe pliantele turistice, trebuie făcută de 
politicieni inteligenţi, curajoși și ne-mioritici. Avem 
nevoie de universitari care se gândesc și la România, 
nu doar la publicaţiile ISI, de jurnaliști care au nas 
pentru a simți marile tendinţe, de cercetători care 
să vadă dincolo de fragmentar și de cotidian. Dacă 
nu ai un brand care să te ajute să aștepți liniștit 
turiștii plătitori în pensiunile tale, atunci trebuie să 
te mişti foarte repede pentru a nu lipsi de la marile 
evenimente ale lumii. 


Căutarea unui loc în mintea întortocheată 
și tot mai aglomerată a lumii se face cu mintea, 
nu cu inima. 


2011, 12 mai 


România între „a treia cale” 
şI mersul pe trel cărări 


m aşteptat câteva zile să aud ecourile la 

programul economic propus de Victor Ponta 
şi USL. Ştiam din experiența mea că România este 
un teritoriu perfect pentru a omori idei sau proiecte. 
Indiferent cât ar fi de spectaculoase, chiar dacă au 
bulversat în alte locuri societăţi întregi, la noi ideile 
sunt ucise instantaneu. Suntem un spațiu social 
fără rezonanţă, antifonat, unde orice discurs moare 
imediat. Pe-aici se aud doar ţipetele şi răcnetele, 
doar miştocăreala rezistă, iar clovneriile lui Vadim de 
două decenii sunt privite cu simpatie. În rest, ideile 
şi ideologiile sunt lovite în cap cu toporul într-o 
societate care se teme de posibilitatea de a fi gândită 
şi poate transformată după un plan, oricare ar fi el 
sau nebunul care visează la asta. 


Nu mă aşteptam ca ideologii dreptei să-l laude 
pe Ponta sau proiectul USL, dar credeam că această 
criză endemică în care ne aflăm va aduce măcar un 
pic de dezbatere critică privind România şi situaţia 
ei economică şi socială, pentru că Ponta nu a venit 
cu sloganuri, ci cu o analiză, iar propunerile sunt în 
spiritul unui curent deja clasic: a treia cale. Sigur, cel 
mai ușor este să spui că Tony Blair este istorie, iar 
„a treia cale” şi-a trăit deja deceniul de aur, iar acum 
este deja amintire. Nu sunt de acord cu asta, şi-a 
trăit perioada de glorie în Marea Britanie, Germania 
sau Spania, unde a împins aceste țări înainte. Noi 
încă suntem departe de aceste țări, la noi istoria ar 
putea face să vină o perioadă în care elemente ale 


proiectului Blair-Schroeder să fie foarte actuale, ba 
chiar revoluționare. 

Pentru sociologi şi experţii în politici publice, 
aşa-numita „cale a treia” este deja indubitabil 
o perioadă de maximă creativitate sub raportul 
acțiunii politice, al strategiilor şi proiectelor, poate 
mai puţin interesantă din perspectivă ideologică. 
Acest ultim aspect sunt de acord că poate fi respins 
cu diferite seturi de argumente, mai ales de către cei 
care caută purităţi de cristal ideologic. Și eu cred că a 
spune că este o altă cale, în afara dilemei capitalism- 
socialism, stânga-dreapta, nu este chiar mare 
invenţie doctrinară. Dar dacă studiem dinamica 
acțiunii politice şi rezultatele sociale, ne-ar putea 
părea interesantă această perspectivă şi poate chiar 
actuală pentru România noastră. 


Dacă tot nu suntem deloc emoţionaţi de dezbateri 
teoretice, ar trebui să analizăm, cred eu, măcar 
practici administrative de succes şi să vedem dacă 
nu ar merge şi la noi. Este adevărat, proiectul lui 
Tony Blair a evoluat mult chiar în cei zece ani, dar 
au rămas în societatea britanică reforme esenţiale 
pentru stat şi societate. Despre aceste schimbări 
societale și rezultate pragmatice aș vrea să fac câteva 
notații. Şi aş vrea să aduc un argument în plus pentru 
ideea că politicienii români ar trebui să se uite mai 
cu atenţie la perioada lui Blair. Măcar cei de stânga, 
dacă nu toți! 


Am studiat ani de zile reformele britanice din 
acea perioadă şi aș putea spune că sunt interesante şi 
originale pentru noi, unde Agenţia pentru Strategii 
Guvernamentale, făcută după acest model, a fost 
desființată pentru că avea birouri râvnite de alții în 


sediul Guvernului de la Palatul Victoria. Deceniul lui 
Blair a însemnat şi prelungirea, dar cu modificări şi 
modernizări, a reformei statului pe care conservatorii 
au făcut-o asupra administraţiei britanice aproape 
două decenii. În 18 ani de reforme conservatore, 
Marea Britanie a suferit transformări importante de 
adaptare a statului la piaţă, iar guvernarea laburistă 
de peste un deceniu a fost numită de unii chiar 
„schimbare prin continuitate”. Nu o întoarcere la 
filosofiile laburiste din anii '70 a fost principala ţintă 
a lui Blair, ci sprijinirea populaţiei pentru a se adapta 
la cele mai importante schimbări ale timpului: 
globalizarea, transformarea vieții personale şi 
emergenţa individualismului, dar şi nevoia unor 
raporturi schimbate cu serviciile oferite de stat. Chiar 
dacă a fost o guvernare de stânga, „a treia cale” nu a 
păstrat decât o singură cerință politică de stânga din 
campanie: salariul minim pe economie, dar şi acela 
nu era stabilit de sindicate sau prin negocieri cu 
sindicatele, ci mai degrabă de o comisie de experți 
cu foarte mulţi sociologi şi specialişti în economie, 
politici sociale sau asistență socială. 


Niciodată Blair sau Gordon Brown nuaunegattotal 
moştenirea conservatoare din reforme, dar au afirmat 
o solidă voință de transformare a societăţii britanice, 
un activism nemaiîntâlnit pentru structurile statului, 
stat care nu trebuie ucis, ci modernizat, mobilizat în 
sensul unei adevărate revoluţii birocratice raționale. 
„A treia cale” a introdus reforme justificate prin 
eficiență şi nu prin sloganul tradițional de la noi: 
nu sunt bani, deci trebuie să reformăm, să tăiem 
costurile. A realizat o stabilizare macroeconomică 
fără inflaţie şi cu un nivel de impozitare păstrat foarte 


jos, dar s-a reuşit asta prin politici microeconomice 
de tipul incitare-sancțiune. Au fost 10 ani de creştere 
economică neîntreruptă în Marea Britanie, cu unii 
dintre cei mai buni indicatori din UE, păstrând un 
cadru financiar stabil şi previzibil. Incitând mereu 
cetățenii să se organizeze şi să participe la acțiunea 
socială, echipa lui Tony Blair a reuşit să lanseze 
conceptul de guvernare activă, unde statul nu este 
doar furnizor, ci este un partener care monitorizează 
strict cum se cheltuiesc bani. 


A reformat gestiunea publică şi a impus regula 
de aur a gestiunii investiţiilor publice: nu facem 
împrumuturi pentru cheltuieli curente. A inițiat cel 
mai eficient sistem de parteneriat real dintre public 
şi privat, PFI (Private Finance Initiative), facilitând 
participarea privată la domeniile sănătății şi educaţiei, 
mutând astfel o parte din povara dezvoltării de pe 
bugetul public pe resursele private de dezvoltare. A 
folosit statul pentru a întări mecanismele de piață 
şi nu a cedat tendinței de a readuce sindicatele în 
zona deciziilor de management public, sindicatele 
fiind una dintre forțele cele mai conservatoare ale 
societăţii şi în viziunea lui Blair. 

Un lucru de care am avea nevoie şi noi astăzi este 
marea autonomie dată unităţii de bază a gestiunii 
publice (şcoala, spitalul etc.), dar nu ca un drept, 
ci condiționând totul de respectarea unor baterii 
de obiective, indicatori de performanţă şi criterii 
de eficiență. Modernizarea statului nu a făcut-o cu 
lozinci, ci printr-un sistem de reporting, adică de 
colectare a informaţiilor precise privind procedurile, 
rezultatele şi mijloacelor utilizate în sisteme de 
informare preformatate care permit un control foarte 


exact al proceselor sociale. A realizat un sistem de 
sute de obiective de performanţă şi mii de indicatori 
pentru toate ministerele şi agenţiile. 


„A treia cale” a introdus o cultură a auditului care 
a făcut ca întreaga societate să se schimbe, chiar 
şi biserica trecând la aceste proceduri de evaluare 
externă a eficienţei, chiar dacă era obişnuită înainte 
să dea seamă doar lui Dumnezeu. Blair s-a opus unor 
servicii publice universale şi gratuite, în schimbul 
unei combinaţii originale între autonomie şi control 
prin indicatori. 


A reformat şcoala şi spitalele cu ajutorul unor 
sisteme de participare public-privat care şi astăzi, 
în criză globală, reuşesc să fie eficiente. A stimulat 
autoorganizarea grupurilor şi autonomiile locale 
(chiar şi  devoluția scoțiană), punând mereu 
accent pe responsabilitatea individuală a celor din 
managementul public şi pe controlul strict prin 
indicatori şi obiective de performanţă. Poate că 
uneori „a treia cale” a exagerat în credinţa în mitul 
raționalizării vieţii sociale, dar a descentralizat lucid 
şi a acceptat doar autonomia celor responsabili din 
sistemul public, a celor care respectă regulile (earned 
autonomy). 


Programul lui Ponta şi intențiile lui pornesc de 
la această experiență valoroasă care ar merita măcar 
dialog şi abordare critică. Aşa cum Blair a valorificat 
ce era bun din moştenirea „Doamnei de Fier”, 
sunt sigur că nici programul USL nu va respinge 
elementele de reformă a statului sau de reformă a 
administraţiei care sunt valoroase şi s-au făcut de 
toate guvernele de după 2005, anul în care social- 
democraţia românească a ieşit de la putere. Și Tony 


Blair şi-a ostilizat partidul prin faptul că nu a acceptat 
să se întoarcă la practici de guvernare laburiste de 
redistribuire şi asistenţă socială pasivă. Ponta a avut 
un mare curaj când s-a asociat cu Crin Antonescu şi 
a acceptat hibridul de program politic social-liberal. 


Unii se încăpățânează să-l vadă pe Victor Ponta 
cu tricoul lui Che Guevara, dar asta era deja demult, 
când era şeful organizaţiei de tineret. Acum a crescut 
şi poate că ar fi interesant măcar să ne referim la ceea 
ce spune, chiar dacă nu suntem de acord cu unele 
lucruri. Sunt sigur că asta l-ar ajuta să-şi rafineze 
unele proiecte (şi Blair a „uitat” de unele propuneri 
electorale), dar ar stimula şi naşterea unei reflecții 
responsabile privind proiectele şi metodele de 
gestiune publică, pentru a nu justifica toate acțiunile 
doar prin faptul că nu avem bani sau că poporul nu 
produce destul. Acest tip de justificare românească 
a reformei îndepărtează oamenii de politică şi de 
instituţii şi astfel nicio reformă nu va reuşi consistent 
fără participarea cetăţenilor. Exemplul lui Blair de a 
forța participarea politică şi civică prin comunicare 
continuă, prin justificare publică, prin construcția de 
indicatori care arată schimbarea sau direcția de mers 
ar fi soluţii şi pentru noi. 


Dincolo de dreapta sau de stânga, stilul şi 
filosofia de acţiune ale exemplului laburist ar putea 
să dezmorțească o societate încremenită în război 
politic şi dialog demagogic sau populist. Curajul lui 
Ponta de a veni cu principiile de guvernare de tip 
progresist cred că ar trebui răsplătit măcar cu puțină 
atenţie din partea dreptei, dacă nu şi cu mai multă 
solidaritate din partea echipei lui de vicepreşedinţi 
sau ideologi cu funcţii la partid. 


Dincolo de ideologie, chiar girată de marele sociolog 
Anthony Giddens, fără prea mare valoare de inovare, 
practica socială şi guvernanța de tip „calea a treia” 
merită atenția noastră cel puţin pentru duritatea 
respingerii cheltuielilor nejustificate, ținerea inflaţiei 
sub control sau justificarea oportunității investițiilor 
publice. Dacă am vedea un dosar model privind 
justificarea unei investiţii publice din acea perioadă 
din Marea Britanie, ne-am da seama că noi viețuim 
poetic în spaţiul politic al administraţie publice, iar 
lumea merge invers, spre raționalizare maximă. 


Știu că sunt posibile şi alte modele, dar, 
deocamdată, planificarea socială şi politică la noi este 
primitivă. Construim zone verzi în mijlocul pădurii 
şi parcuri în sate unde peste 80% din gospodării 
deţin toaleta în fundul curții. Cu toate acestea, noi 
ne prefacem că nu ne interesează o „a treia cale”, 
în timp ce vedem bine cât este de costisitor să 
acceptăm ca România să meargă pe trei cărări, într- 
un traseu împleticit spre o ţintă care nu ne este chiar 
clară. În locul unei „Welcome to the target world!”, 
ne mulțumim cu „Las-o, bă, că merge aşa/ Ne-am 
obişnuit cu ea.” 


2011, 5 iunie 


puterea - figurile absenței 


C red că diferența între democrații și dictaturi, 
concepte definite de altfel destul de neglijent, 
este dată totuşi de locul unde se află puterea. În 
dictaturi, Puterea este scoasă în afara cercului, în 
democrație, Puterea este ca un ciolan fluturat pe 
deasupra capetelor. Destul de jos încât mulți să aibă 
speranța că îl pot atinge, dar nici chiar atât de jos încât 
să poată ajunge la el oricine, fără organizare sau scule 
suplimentare. De fapt, învălmășeala și înghesuiala 
fără reguli de a accede la ciolanul fluturat peste lume 
constituie competiţia electorală ridicată în slăvi de 
politologi sau de ideologii de ocazie. Doar că acest 
ritual al sfâșierii reciproce nu are nimic sublim și nici 
măcar spectaculos. Nu este de mirare că la competiţie 
nu participă decât rareori cei buni, nici nu trebuie să 
ne mirăm de ce în multe cazuri cei care câștigă sunt 
lichele, hoţi sau criminali. Este aproape firesc să se 
întâmple așa, pentru că este vorba de o selecție 
naturală într-o ambuscadă în care oamenii se calcă în 
picioare, se lovesc nemilos pe la spate sau se urcă pe 
cadavre pentru a ajunge cât mai sus. 


În România, lupta pentru putere este dominanta 
vieţii publice. Ea nu se termină niciodată și nici nu 
se oprește nici măcar pentru ca să se adune morţii 


sau răniții de pe câmpul de bătălie. Ea consumă 
toate resursele noastre și în mare măsură România 
bate pasul pe loc sau se învârte în cerc pentru că toţi 
gândesc doar în termenii bătăliei imediate pentru 
putere. Într-o țară în care centralismul și politizarea 
excesivă duc la controlul tuturor resurselor de către 
politicieni, bătălia politică este mult mai acerbă, vom 
constata așadar un adevărat omor pentru ciolan. 


Există multe strategii prin care oamenii se luptă 
pentru a ajunge la resursele de putere. 


Una dintre ele este asocierea în haită pentru a 
distruge concurența. Găștile politice sau nepolitice 
se creează în jurul unor resurse și a unor interese. 
Indivizii se leagă între ei prin tot felul de scheme 
de înrudire pentru a se păstra încrederea reciprocă 
și siguranța că niciunul nu trădează și respectă 
înțelegerile algoritmului de împărţire a prăzii. Dacă 
am inventaria finii și cumătrii din politică, am vedea 
cât de tare este această rețea de înrudire în scopul 
păstrării sau ajungerii la putere. 

Disimularea este o altă metodă eficientă. Cei mai 
mulți indivizi dintre cei porniţi spre cucerirea unui 
ciolan sau ciolănaș spun că nu sunt interesați de 
putere. Toată lupta și toată strădania lor este pentru 
ceilalți, eventual pentru cei mulți, o altă expresie la 
modă. Am cunoscut politicieni care interpretează 
atât de bine această partitură pentru că și ei au uitat 
că mint. Intră în transă, coboară ochii smeriţi sau 
ridică braţele spre cer invocând ajutorul ceresc cu 
expresivitate hollywoodiană. 


Unii folosesc mituirea, cumpără pe toată lumea 
și merg spre vârf din treaptă în treaptă, urcați pe 


portofel. După ce am organizat o revoltă politică 
ce reușise momentan - schimbarea lui Ion Iliescu 
-, câţiva şefi de organizaţii politice de provincie, 
cărora le-am spus că sunt liberi să-și facă propriile 
programe și echipe, m-au aplaudat furtunos, dar la 
ieșirea din sală, au venit să mă întrebe discret: Bine, 
suntem liberi, excelent, dar acum cui dăm banii? 
Peste câțiva ani, unul dintre ei, la un pahar de vin, 
mi-a explicat ce insecuritate grozavă a simţit atunci. 
În acel moment a presimţit că va pierde organizaţia, 
căci nu mai știa cui de la centru să dea banii ca să-l 
susțină. Presimţirea lui a fost corectă, a căzut între 
scaune, căci după 6 luni, viitorul șef, un prieten bun al 
lui, a dat bani unui lider nou de la București, adus de 
valul schimbării, iar cunoștința mea a fost schimbată 
democratic, prin votul majorităţii organizaţiei sale. 


Unii fac pactul cu Diavolul, devin din convingere, 
din spaimă sau din ticăloșie dependenţi de securitate, 
apoi de servicii secrete sau grupuri economice. 
Aceștia vor avea toată viața destin de cârtiţe și prețul 
plătit este că nu vor putea niciodată ieși la lumină. 
Nu-i va deranja foarte tare, vor uita repede cum arată 
lumea cea reală. 


În general, lupta pentru putere se dă pe echipe 
(partide, alianţe, coaliţii), dar cea mai tare bătălie 
pentru putere se dă în interiorul acestor echipe. 
Marea luptă este apropierea de scaun pentru a fi prin 
preajmă atunci când se va da lupta finală. Nu e mare 
diferență față de ceea ce se întâmpla în Imperiul 
Otoman. Fraţii celui care era ales sultan erau uciși, 
iar saloanele sultanului erau pline de oglinzi pentru 
a vedea tot timpul dacă nu apare cineva cu iataganul 
pe la spate. 


Semnalul pentru luptă se dă atunci când sondajele 
aduc miros de ciolan, iar combatanții încep o cursă 
fanatică pentru el. Când se dă semnalul luptei pentru 
putere, începe o cursă de tauri care calcă totul în 
picioare. Nu contează prieteniile și nici măcar relaţiile 
de rudenie. Dacă nu se pot rezolva posturi pentru mai 
mulți din familie, atunci tatăl caută să-l elimine pe 
fiu (Tu mai ai timp!) sau fiul complotează împotriva 
tatălui (Ţi-a ajuns, mai lasă și pe alții). Cuscrii sau 
cumetrii nu se mai cunosc, iar nașii și finii își dau la 
gioale. Prietenul cel mai bun se îndepărtează de tine, 
puterea fiind un drog mai puternic decât plăcerea de 
a împărtăși bucurii sau necazuri sau a partaja amintiri 
din armată. Puterea nu ţi-o face nimeni cadou, chiar 
tu ai spus-o, își amintește cinic amicul tău, în timp ce 
îi spune șefului de partid că ai câteva defecte pe care 
le-a observat doar acum. 


Pentru cei care încep drumul obsesiv spre putere, 
toţi cei din jur devin instrumente. Nişte instrumente 
care nu au voie să aibă pasiunile lor, emoţiile sau 
visele lor. Toţi cei din jur sunt buni doar pentru a servi 
marelui scop de accedere cât mai sus, de a acumula 
capital cât mai serios pentru faza finală, cea în care 
se împart funcţiile de la Guvern sau din teritoriu. 
Adicţia de putere îi face pe cei mai mulţi să nu mai 
asculte argumente, tot ce vine din partea celorlalți 
pare mic și ne-esenţial, nimic nu merită în afara 
scopului lor, scop pentru care ar trebui să conspire 
tot universul. Dacă ești un politician care ai făcut 
ceva pentru comunitatea ta, nu ai nicio șansă să devii 
erou decât atunci când ai murit și nu mai participi 
la împărțeală. Apariţia ciolanului redimensionează 
echipele politice, descoperă trădători și inventează 


parteneriate ciudate. Se naște un deșert unde se aud 
zgomote doar de la tocilăria în care se ascut cuţitele. 
Puterea este ca o ciumă, umple un gol interior, o 
lipsă de consistenţă a sinelui. Pentru cei mai mulți 
dintre cei care au deținut-o cel puţin o dată, care 
au gustat din cupa ei otrăvitoare, are semnificaţia 
unei imposibile întoarceri spre sine și rătăcirea 
continuă ca umplere a unui gol imens cu emoția 
dominării. Când Puterea pare că se îndepărtează un 
pic, călătorul înspre ea intră într-un sevraj mortal. 
Imposibil de recuperat, imposibil de întors din drum, 
greu de lecuit, bolnavul de putere nu se mai poate 
uita în oglinda sufletului său. 


Pentru noi, ceilalți, există o singură salvare: 
o formă a înțelepciunii mulțimilor despre care se 
spune că face ca oamenii să nu dea puterea celor 
care și-o doresc prea mult. Adică celor care nu ar 
ști să trăiască fără de ea. O firavă speranță însă, 
deoarece înțelepciunea mulțimilor funcționează 
statistic, prin legea numerelor mari, deci nu în 
fiecare caz în parte. Vin alegeri, pregătiți-vă 
pentru tristețea de a vota și pentru a popula astfel 
sanatoriul puterii! Cei mai mulți dintre învingători 
vor fi niște figuri ale absenței. Ne vor zâmbi 
electoral, dar ei sunt de mult plecaţi departe pentru 
a umple un gol imens, o prăpastie care s-a crăpat 
undeva înlăuntrul lor. Încet, pe nesimţite, așa cum 
deșertul înaintează fără a putea fi oprit. 


2011, 4 septembrie 


nu mal trageţi în dascăl, 
priviți familia prima datë! 


ntr-o hoinăreală pe YouTube, am întâlnit mai multe 

filmări care m-au scos de pe șine, cu precădere 
pentru că am încercat, în ultima vreme, să măsor 
impactul unor evenimente generate de politicile 
publice legate de școală și m-am gândit mult la 
modernizarea posibilă în domeniul educaţiei. Am 
publicat mai multe sondaje care evaluau percepţia 
despre școală și politicile educaţionale sau căutau să 
prospecteze orizontul de așteptare a societăţii față 
de politic, școală sau profesori. Am găsit un impuls 
aproape firesc de a se da vina spontan pe școală sau 
politicieni pentru insuccesele educaţionale, dar, din 
păcate, acest reproș este fondat doar în mică măsură 
pe o evaluare realistă a condiţiilor concrete în care 
se desfășoară actul de educare a tinerilor noștri. De 
regulă, ne ferim să dăm vina pe familie și pe părinții 
care sunt vinovaţi semnificativ nu doar pentru că 
lasă totul în grija școlii, dar mai ales pentru că mulți 
îi cresc pe copii în disprețul educaţiei sau civilizaţiei. 
Şi asta nu este totul, educaţia din multe familii este 
o educație vulgară, contracivilizată, poate chiar 
delicventă în multe dintre situaţii. Din păcate, 
filmuletele de pe internet cu copii care înjură, dirijați 
de părinţi, nu sunt cele ale unor părinți analfabeți, 
primitivi. Pentru a filma și a posta un filmuleţ de o 
asemenea natură, trebuie să fi trecut de un anumit 
nivel de școlaritate sau de venit. 


Filmuleţele pe care le-am văzut nu sunt făcute de 
niște oameni bolnavi psihic, chiar dacă protagoniștii 
adulți ar putea primi un sprijin din partea statului 
printr-o încarcerare sau internare, deoarece arată un 
lucru deosebit de grav: educaţia din familie pentru 
mulți dintre copiii noștri formează un background 
incompatibil cu civilizația. Poate unii dintre acești 
copii vor reuși să se salveze cumva, să descopere 
o altă lume și adevăratele valori, dar cei mai mulți 
nu cred că au vreo șansă. Nu cred că vor putea să 
înțeleagă mai apoi prea bine rigorile educaţiei și 
nici nevoia de respect pentru ceilalți. Acești copii 
imită în acest moment, nu sunt responsabili și nici 
vinovaţi cu nimic, dar părinţii lor ar trebui duși la 
reeducare. De altfel, mi-am amintit o mostră de 
vedetă care desăvârșește sau prefigurează într-un 
fel evoluţia viitoare a acestor copii. Oana Zăvoranu 
discută cu mama ei în fața unui public naţional care 
nu este puțin cantitativ și ne putem închipui destul 
de simplu că, probabil, mama își merită soarta, 
dincolo de absurditatea gestului unei fiice care s-a 
pierdut prin jungla căutării de rating TV. 


Tristeţea de a vedea cum sunt maltrataţi acești 
copii se transformă în revoltă și nu mă mai mir 
de rezultatele de la Bacalaureat. Prea simplificăm 
reprezentarea educaţiei, dragii mei prieteni! Când 
copilul scapă din mâinile profesoarei urâte de 
matematică sau chimie sau de la orele fraierului și 
candidului profesor de română sau filosofie, ajunge 
acasă unde este preluat de părinți inconștienți, 
uneori de brute imbecile sau oligofreni la care s-au 
maturizat doar organele de reproducere biologice. 
Organele de reproducere socială și culturală au 


rămas în ne-dezvoltare. Acești copii nu vor avea 
nicio șansă, ei nu au cum să se rupă de un mediu 
infect şi vulgar! 


La începuturile mele de dascăl, undeva în Valea 
Jiului, vedeam cum niște elevi nu se grăbeau să plece 
după ultima oră, în timp ce alții rupeau ușile când 
auzeau clopoţelul. Odată, am întrebat-o pe o fetiță, 
mai pe ocolite, despre această senzaţie a mea și dacă 
așteaptă pe cineva, vreun frate sau o soră, să iasă de 
la alte ore. S-a așezat înapoi în bancă și mi-a spus fără 
să roșească (cred că am roșit eu în schimb!) că tatăl 
lor vine beat acasă și își bate familia în fiecare seară. 
Mi-a mai spus că îi place mirosul de cretă din sala 
noastră de clasă pentru că aici e cald și nu o lovește 
nimeni. Fiindcă era clasa unde eram diriginte, l-am 
chemat pe părinte la școală și cu greu m-am putut 
stăpâni să nu-i trag niște pumni. Am făcut atunci un 
lucru total nepedagogic, pentru care probabil astăzi 
aș putea fi drastic sancționat: l-am oprit pe acel om 
în clasă la finalul ședinței și i-am spus că îl bat măr 
dacă își mai bate vreodată copiii. Nu cred că a folosit 
la ceva, dar m-am uitat la selipirea sălbatică din ochii 
lui preţ de câteva secunde, până a evaluat că eram 
mult mai înalt și mai puternic decât el. A lăsat capul 
în jos, dar mi-am dat seama că numai frica îl putea 
opri de la violenţă. Astăzi, probabil că fosta mea elevă 
este bătută de soț, iar copiii ei s-ar putea să caute, la 
fel, să amâne momentul în care sunt obligaţi să dea 
„bună ziua” monstrului care le este tată. 


Nu este plăcut peisajul pe care îl vedem, dar 
trebuie să ne uităm cu realism la noi înșine și la 
lumea noastră. Prea ne-am obișnuit să ne mințim și 
să găsim vinovaţi mereu în altă parte. Putem da vina 


pe bieţii profesori, putem să-i alungăm cu pietre pe 
miniștrii care se ocupă de educaţie, însă problema 
se află în mijlocul nostru. O abrutizare și o lipsă a 
controlului social ne împing spre gesturi care arată 
disoluția tuturor normelor. În aceste condiţii, actul 
de educaţie nu poate avea loc, devine o insulă ușor 
inundabilă de aluviunile sălbăticiei și barbariei 
vulgare. 


Să ne cutremurăm, cine știe, poate ne trezim! Și 
nu mai trageţi în dascăli, priviți mai întâi în familii! 


2011, 18 septembrie 


bye, bye, Nokia! 


O lecţie pentru România 


Ce se spune? Când a venit Nokia în România, 
politicienii locali, dar și cei centrali, cam toată 
lumea, de altfel, au scos pieptul înainte ca și cum am 
fi trecut la alt nivel în jocul cu progresul: nu e doar o 
investiție economică, e o chestiune de brand pentru 
noi, spuneau liderii locali ai puterii din acea vreme. 
Un politician local și-a făcut campanie cu bannere în 
care copia brandul Nokia pentru a aduce aminte că 
el este acela care a adus paradisul în România. 


După această plecare - bruscă, oarecum =, puterea, 
care știa de mult despre retragere, spune că este 
pregătită să aducă alte firme, că nicio altă companie 
nu mai pleacă. Nu cred că actuala administrație are 


vreo mare vină directă, chiar dacă este adevărat că nu 
are idei economice prea avansate, deși Președintele 
României a trimis vinovăția spre birocraţia și 
lipsa de curaj a Guvernului în promovarea unor 
măsuri. Administraţia județului a răspuns cu greu 
întrebărilor jurnaliștilor pe tema plecării Nokia. Cei 
de la AJOFM Cluj au spus că gestionarea a 2000 de 
șomeri este floare la ureche, ei ar putea face faţă și 
la 5000 de șomeri. Pentru Emil Boc este o problemă 
de imagine, dar Guvernul s-a mobilizat să transmită 
că nu e nicio problemă, vin alții care vor umple 
rapid halele respective. Opoziția liberală acuză 
administraţia pedelistă pentru plecarea investitorilor 
străini. Şefi de la Nokia promit că vor face plăţi pe 
termen mai lung și că au un plan de responsabilitate 
socială impecabil. Probabil că vor da ceva bani, apoi 
vor fugi ca niște lași, niciun plan de reconversie sau 
orice altceva nu se va face. Sigura speranţă ar fi ca 
aceia care s-au bătut în piept cu performanța aducerii 
concernului finlandez să fi făcut un contract solid în 
care să avem despăgubiri dacă pleacă mai repede, 
lucru de care sincer mă îndoiesc. Nemţii le-au luat 
celor de la Nokia peste 200 de milioane de euro drept 
despăgubiri, dar nu cred că noi am putea fi atât de 
inteligenți și de verticali. În fine, am recitit presa din 
2008 careridica niște osanale șefilor din administraţia 
de atunci de credeai că aceștia au inventat telefonul 
mobil. Acum, aceștia anunţă deja cu titluri mari că, 
în locul finlandezilor, vin cei de la IBM, Bosch sau 
alte fantome ale capitalismului pribeag. Chiar dacă 
dezbaterea legată de responsabilitatea autorităţilor 
pentru plecarea unor investitori are sens, ea se va 
face sigur în spaţiul public, eu voi aborda problema 
dintr-o altă perspectivă. 


Sunt sigur însă că nu vom învăţa nimic din asta, 
deoarece dezbaterea publică va f doar o hărmălaie 
fără de sens sau doar în scopul câștigării unei brume 
de capital politic de pe urma nefericirii a 2000 de 
familii ajunse în impas. Este adevărat că s-ar putea ca 
acest moment să oprească marșul triumfal al culorii 
portocalii la Cluj și că va fi o mică depresie politică, 
dar nu cred că actualul Guvern va învăţa ceva din 
acest eveniment. 


Lecţia: poate observăm că există investitorul 
român! Nu câştigăm mare lucru dacă facem 
demagogie politică sau polemici și nici dacă înjurăm 
patriotic capitalismul străin fără de inimă și scrupule. 
Altceva ar trebui să învăţăm de aici, dar sunt sceptic 
că vom putea face asta pentru că, până acum, nimeni 
nu a suflat o vorbă despre acest lucru. 


Ar trebui să înțelegem cât de important este 
investitorul român. Fie că este mic, mare sau mijlociu, 
investitorul român este o adevărată cenușăreasă. 
Este hulit de opinia publică: 90% dintr-un eșantion 
de români cred, în sondaje recente, că aceia care 
astăzi sunt patroni au avut succes doar prin noroc, 
hoţie sau corupție. Administraţia își bate joc de 
investitorul român, îl plimbă după hârtii inutile, îi 
cere șpăgi, îl pune să se înscrie în partidele aflate la 
putere. Nimeni nu-l ridică în slăvi, deși el este captiv 
în comunitatea respectivă. Investitorul român nu 
are unde să plece și nici nu are ambasadori care să 
facă lobby când se schimbă legislația peste noapte. 
Dacă face vreo greșeală politică, este ţinut în șah 
cu controale interminabile, iar dacă este unul mai 
proeminent, poate fi cărat în cătușe pe drumul de 
costișe ce duce la DNA. Evident, cu televiziuni de 


față, imagine numai bună pentru motivarea copiilor 
lui. Investitorul român nu are șansa de a ajunge la 
Premier sau la Președinte, nu primește medalii și 
așteaptă cuminte chiar dacă statul nu-i dă banii cu 
lunile sau cu anii. 


Experiența mea personală. Am avut eu însumi 
o experiență recentă cu politica de stimulare a 
investiţiilor despre care vorbește seara la televizor 
Doamna de Fier de la Palatul Victoria. Am angajat 
câţiva tineri ieșiți din facultate și am mizat pe 
sprijinul unei legi date de Guvernul Boc care 
promitea o sumă pentru salariile tinerilor absolvenţi 
cu condiţia să-i păstrezi o perioadă mai lungă de 
timp. Nu mă gândeam să câștig ceva din asta, dar 
aș fi vrut ca banii de la stat să-i adaug salariului pe 
care oricum li-l dădeam. Mi-am făcut dosare, cei de 
la resurse umane au pierdut zeci de zile umblând pe 
drumuri, am făcut contractele cu statul și, în totală 
legalitate, am așteptat ca, măcar după un an, statul 
să-și onoreze obligaţiile față de firma mea. Dar nici 
vorbă, în numele Guvernului, AJOFM Cluj mi-a 
comunicat că statul nu mai are bani să-și respecte 
propria lege, nu-mi poate deconta nimic, dar că am 
dreptul de a da statul în judecată. Mulţumesc! le-am 
spus și mi-am văzut de treabă, după ce le-am tras 
niște înjurături ca orice ardelean care s-a născut la 
țară. Nu aveam timp de pierdut prin tribunale pentru 
că trebuia să muncesc. În schimb, mi-am pierdut 
definitiv încrederea în stat, în legile propagandistice 
ale Guvernului și în cei care le promovează. Am mai 
angajat de atunci o grămadă de oameni, dar mă feresc 
să mai cred că merită să cauţi măcar vreo facilitate 
pentru investitorul român. Investitorul român este 


un paria pentru guvernele propriei țări. Guvernanțţii 
români visează doar la dolarii sau euroii străinilor, 
iar dintre afacerile autohtone, le pot accepta doar 
pe cele de partid. Restul afacerilor sunt privite ca 
adevărate agresiuni la adresa puterii politice, putere 
care are drept de viață și de moarte asupra a tot ceea 
ce mișcă sub soarele patriei. 


Să credem că iubim prea mult străinii, să fie o 
dovadă de xenofilie? Nici vorbă; îi primim cu pâine 
și sare, dar suntem foarte atenți la buzunarul lor. În 
timp ce investitorul român este captiv în defileul 
panterei, cum zice un prieten al meu, el nu are unde 
pleca, investitorul străin primește privilegii, scutiri 
de taxe locale, pentru el se fac investiţii publice. 
Dacă un consiliu judeţean ar cheltui câteva milioane 
de euro ca să viabilizeze o zonă pentru un investitor 
român, ar fi un caz grav de corupţie, dar dacă vine un 
străin, acest lucru se întâmplă firesc și nimeni nu se 
gândește la discriminare sau la faptul că străinii sunt 
avantajaţi, iar concurenţa cu noi, autohtonii, este una 
neloială. 


Să ne bazăm pe investitorul român! Nu cred că 
ajută la ceva să spun că ne merităm soarta, nu este 
corect să spunem asta, prea des o facem. Trebuie doar 
să facem o schimbare de atitudine: să ne bazăm pe 
investitorii români! Nu spun că trebuie să neglijăm 
investitorii străini, ei aduc de multe ori un potenţial 
investiţional pe care nu-l avem. Trebuie să-i tratăm 
corect, să nu-i blocăm cu anii pe la ministere în 
așteptarea unor șpăgi sau de frica dea nu fi incriminaţi 
pe urmă. Dar nu cred că ar trebui să-i defavorizăm pe 
cei autohtoni, deoarece ei sunt cei mai importanți 
și reprezintă cel mai sigur contributor la bugetul 


statului. Pentru investitorii străini am modificat 
tot felul de legi, Codul Muncii, de exemplu, am 
renunţat la ordonanța guvernului care obliga băncile 
(majoritatea străine) să returneze comisioanele 
ilegale luate clienţilor la presiunea Europei și a FMI. 
Dar cine face lobby pentru investitorul român în ţara 
lui? Deocamdată, nu face nimeni. Poate ne aducem 
aminte de el după ce se usucă lacrimile amare vărsate 
după plecarea finlandezilor de la Nokia și chiar dacă 
nu facem nimic special, măcar să recunoaștem că 
el este unul de-al nostru, vrea același lucru pentru 
țară, vrea să-și vadă copiii mari în țara noastră și este 
mereu în centrul curbelor de sacrificiu. În timp ce 
capitalismul nu are sentimente, el, bietul investitor 
autohton, este om. 


Reprezintă asta vreun avantaj? Nu cred! 


2011, 29 septembrie 


regele și golanii 


Do Regelui în Parlamentul României 
a fost încă o ocazie de a revedea o societate 
aflată într-o derivă grozavă. Am văzut o Românie a 
simulacrului și a ipocriziei maxime și un popor care 
nu a avut niciodată elită, dar a avut niște indivizi 
care de câteva secole se înghesuie să intre în 
fotografii de grup cu oameni excepționali pe care-i 
întâlnesc ocazional, inclusiv regi. Am constatat că 
una din vorbele Academicianului David Prodan, 


spusă înainte de a muri, este valabilă și azi: a trecut 
prea puţin timp, încă nu avem o naţiune, trebuie să 
avem grijă. Sărbătorirea Regelui a fost o ocazie să 
vedem că avem o republică fără spirit republican 
și o fostă monarhie unde aristocrația nu a reușit să 
construiască instituții mai tari decât timpul. 


Monarhiaaaduspentru România orază desperanță 
și un început de modernitate. În spiritul modestiei 
Regelui, aș putea spune că a adus normalitatea. 
Politicienii au încercat să facă totul praf, chiar în 
perioada interbelică, inclusiv prin modul cum s-au 
folosit de regalitate. Discursul Regelui în Parlament a 
fost un eveniment inventat de Traian Băsescu, care a 
verbalizat un lucru care a jignit regalitatea, și fiindcă 
opinia publică a fost de partea celui mai slab, adică 
de cea a Regelui, liberalii au căutat o breșă pentru 
un atac la Băsescu. Cei 90 de ani ai Regelui nu ar fi 
creat o mare emulație dacă Băsescu ar fi fost, cum 
era firesc, organizatorul ceremoniei. Dar dincolo de 
motivații, Regele merita un asemenea eveniment, 
cu toate comentariile și analizele istorice pe care le 
putem face. Merita o sărbătoare pentru că ne-a arătat 
o imagine pe care unele generaţii nu au văzut-o și 
nici nu o vor mai vedea vreodată. Imaginea unei lumi 
apuse unde valorile nu sunt cuvinte și unde oamenii 
sunt cu adevărat purtători ai unor valori. Ființa unui 
rege este eterică, ea nu se vede, se intuiește. Regele 
a trecut prin Parlament și foarte puţini l-au văzut 
cu adevărat. O țară ca România, deșteptată cu forța 
din sălbăticie în secolul al XIX-lea, nu a ajuns încă 
să priceapă că regalitatea este o ordine suprapusă 
celei constituționale, că regalitatea nu guvernează, 
ci reprezintă ceea ce nu se vede: statul, națiunea și 


cele mai importante valori. Acestea sunt păstrate 
în lumea aproape metafizică a aristocrației, iar regii 
sunt slujitorii acestor valori. 


O demonstraţie ne-a făcut Regele în ziua în care 
a împlinit 90 de ani. Nu a vrut să o facă, dar un 
Rege arată mereu nordul moralității uitate, nu știe 
altceva, aceasta este misiunea lui. Înainte de discurs, 
toți politrucii și analiștii s-au întrebat pe cine va 
distruge mesajul Regelui, pe cine va ataca? Unii își 
frecau mâinile gândindu-se la procentele pe care le 
vor pierde dușmanii lor politici. Dar ceea ce nu au 
înțeles ei este faptul că Regele nu este politician și 
nu va putea fi niciodată transformat în asta. Regele 
nu confundă statul cu partidul și nici chiar România 
cu regalitatea. El nu a vorbit despre instaurarea 
monarhiei și nici nu a revendicat ceva. El nu are 
aroganţa baronilor locali care se cred stăpâni peste 
oameni; Regele și monarhia servesc poporul român. 
A fost educat să fie întruparea unor valori și nu știe 
să fie altfel, chiar dacă noi vrem să-l târâm în mocirla 
istoriei noastre. Poate că nu a fost destul de abil să 
negocieze cu politicienii într-un moment în care ne 
trădase toată lumea, iar marile puteri ne făcuseră 
cadou Rusiei, dar este o mare nemernicie să-l facem 
pe Rege țap ispășitor. 

Discursul Regelui a fost un discurs normal pentru 
un rege. Un discurs care a spus ceea ce trebuia să 
spună. A transmis mesajul fără a mulțumi cuiva, 
fără a ataca pe nimeni. Ocupându-mă de discursuri, 
pot să mărturisesc că nu discursul a fost cel care 
m-a impresionat, ci Omul. A fost un discurs corect, 
rotund ca o perlă, dar nu strălucitor. A strălucit doar 
pentru că era ca un diamant aruncat în noroi, ca un 


diamant aruncat la porci, cum scrie în Biblie. A vorbit 
despre demnitate, despre morală, despre credinţă și 
despre suferință. De câte ori nu au mai auzit pereţii 
Parlamentului cuvintele astea meșteșugite, spuse 
chiar cu dicție mai bună, dar fără să se înrădăcineze 
în suflet și voință? De data asta, cel care le-a spus, 
într-o incantaţie parcă venită din alte timpuri, era cel 
care era avizat să le spună. De aceea, pe mine m-a 
impresionat Omul, nu discursul. L-am văzut pe Rege 
singur, aproape absent, înconjurat de baroni locali și 
ciocoi de rit nou care se înghesuiau să-și facă poze cu 
telefonul în preajma Regelui. Avea mâinile sale lungi 
căzute firesc ca două aripi ale unui pescăruș obosit 
de pribegii lungi. Se uita peste acea lume pestriță 
care-l înconjura și nu se amesteca cu ei. Ştia deja 
multe despre noi în cei 90 de ani de viață, poate mai 
multe decât noi înșine. Palmele sale mari erau parcă 
asemenea celor pe care le au țăranii români, chiar 
dacă Regele nu a lucrat niciodată pământul. Văzând 
naturalețea cu care acceptă această întoarcere 
acasă, mi-am adus aminte despre niște albume cu 
fotografii ale Regelui din tinerețea sa, în care apărea 
în salopetă și plin de uleiuri lucrând sub un Rolls- 
Royce moștenit de la bunicul lui. Nu a fost niciodată 
un rege războinic, a fost mai degrabă un rege inginer 
care, cred eu, a încercat să repare România, în timp ce 
unii furau pe partea cealaltă piese. 

După discursul Regelui, politicienii au ieșit să 
spună presei ce emoții au simțit și ce proști sunt 
adversarii lor politici. Cred că deja uitaseră discursul. 
Înconjurat de golani, Regele a părut mai strălucitor 
ca oricând. Politica noastră a încercat să-și pună 
la rever o bijuterie, însă nu i-a ieșit. În fotografia 


de grup, s-a văzut doar coroana, nimic din ceea ce 
era în jur. Văzându-l cum se îndepărtează, am avut 
sentimentul că regii au destinul popoarelor lor. În 
cazul Regelui Mihai cred că se prefigurează destinul 
nostru european. Regele Mihai a pribegit prin lume 
peste 6 decenii, poporul său și-a început de câţiva 
ani pribegia prin Europa și nu știm dacă va mai găsi 
cărarea întoarcerii acasă. 


2011, 6 octombrie 


motorul politic gripat al României 


y” dintre întrebările cele mai importante pe 
care analiștii și le pun în timpuri de criză este 
dacă criza economică facilitează reformele sau nu. 
Sunt multe studii care au analizat dinamica unor 
economii în ultimele decenii, dar cele mai multe 
dintre ele arată că nu există o legătură destul de 
solidă între reforme și crizele economice. Mai 
degrabă crizele politice sunt cele care modifică 
structural, prin decizii mai curajoase, anumite stări 
de lucruri. Dar crizele politice sunt cauzate de cele 
mai multe ori de dinamica sistemului politic și nu 
de evoluţii sociale sau economice la care politicienii 
nu găsesc răspunsuri sau au răspunsuri diferite. 
Sistemul politic românesc este de multă vreme 
blocat. Există un echilibru fragil în Parlament, 
menţinut de universalul UDMR, un echilibru care 
este mai degrabă un blocaj care trimite deciziile 


majore doar la asumări de răspundere și ordonanţe 
guvernamentale, adică la o gravă amputare a 
democraţiei. Un sistem politic blocat este unul care 
nu evoluează și care folosește toate resursele doar 
pentru propria funcţionare. Lipsa de evoluţie face 
imposibilă dezbaterea problemelor noi care apar, 
temele politicii devin mereu aceleași. Lupta politică 
este una de uzură și uneori competiţia internă din 
partide determină în mai mare măsura temele de 
dezbatere decât probleme de urgență socială sau 
agendă publică. 


Desensibilizarea la temele majore 
ale îngrijorării publice 


Un sistem blocat nu reușește să asigure o dinamică 
socială și nici imaginea evoluţiei sistemului de care 
se pot lega diferite speranţe ale populaţiei. Nu mai 
invoc aici încrederea în instituţii, ajunsă la niște 
cote incredibil de scăzute. Voi aborda un alt aspect: 
al neliniștilor sociale, la care politica noastră nici 
măcar nu se gândește să caute răspunsuri. 


Am realizat recent cu echipa IRES un studiu 
privind îngrijorările românilor, dar, deși presa a fost 
plină de dezbateri și analize, nici măcar o reacție 
politică nu am auzit și nici nu am observat măcar 
vreo remarcă de la cineva cu o funcţie publică. Nici 
măcar opoziția politică nu a căutat să valorifice, 
măcar în discurs propagandistic, acest lucru, 
semnul cel mai bun al unei desensibilizări totale la 
problemele opiniei publice. Printre cele mai mari 
îngrijorări ale românilor, în momentul de faţă, sunt 
nivelul corupției, salariile, sistemul de sănătate 
și prăpastia dintre oamenii bogaţi și cei săraci, în 


legătură cu care sunt îngrijoraţi peste 80% dintre 
respondenţi. Aceste îngrijorări sunt urmate de 
cele privind sistemul de pensii, șomajul, poluarea 
sau starea mediului înconjurător. Raportându-se la 
situaţia economică a țării de dinainte de 1989, 27% 
dintre respondenţi consideră că situaţia actuală este 
mai bună, 4% că aceasta este la fel, în timp ce 58% o 
văd pe cea prezentă drept ceva mai proastă sau mult 
mai proastă. Politica nu-i ajută deloc pe oameni, nici 
măcar să-și creeze mici rezerve de optimism. Puţine 
dintre aceste teme le găsim în zona discursurilor 
sau în cadrul iniţiativelor legislative. Deși 83% dintre 
români își exprimă acordul cu afirmaţia „Cea mai 
mare problemă a țării o constituie clasa politică”, 
la fel, 48% cu afirmaţia „Nu mai există nicio șansă 
pentru România, lucrurile vor merge din ce în ce mai 
rău”, optimismul este păstrat cu prețul evadării din 
realitate: 85% dintre românii care cred în Dumnezeu, 
adică peste 90%, se bazează în mare sau foarte mare 
măsură pe ajutorul divin atunci când au greutăţi, iar 
45% sunt de părere că lucrurile ar merge mai bine în 
România dacă liderii religioși s-ar implica în politică. 
Sigur, rolul valorilor creștine poate fi important, 
dar vedem o populaţie care este abandonată de un 
sistem politic blocat care parcă funcţionează într-o 
altă realitate. 


Recursul la imaginar 


Ce face atunci politica, ce sens dă luptei pentru 
putere și competiţiei? În primul rând, politica se 
justifică prin lupta pentru anihilarea adversarului. 
Venirea la putere a echipei noastre este chezășia 
viitorului, ca să folosim o expresie a trecutului nu 
prea îndepărtat, acesta este raționamentul esențial. 


Dar cel mai simplu este ca bătălia totală să se dea 
pe teritoriul simbolicului, al imaginarului. Un sistem 
politic blocat îi obligă pe cei din politică să caute 
mai degrabă să penetreze sistemul prin șmecherii, 
metafore mirobolante și retorică. O tentativă recentă 
de a depăși starea de lucruri și de a moderniza politica 
de dreapta ne dovedește acest lucru. Sebastian 
Lăzăroiu, sociolog cu experiență în cercetare 
empirică, nu în naratologie sau structuralism 
semiologic, a simţit că nu poate lansa o idee de 
schimbare decât prevestind, după tipul oracolului, 
ce o să se întâmple. A inventat-o pe Alba ca Zăpada 
ca metaforă, dar și ca pe una dintre modalităţile 
prin care PDL a căutat să ocupe cât mai multe spaţii 
politice, la început din teritoriul dreptei neoliberale 
care s-a unit cu stânga. Metafora a fost bine găsită, 
doar că este una feminină, iar românii nu se dau în 
vânt după femei conducători. Bineînţeles, nici cei 
care urmau să fie piticii (adică greii din PDL) nu au 
fost întrebaţi când li s-a distribuit acest rol, deci era 
normal să înceapă un conflict intern. Fiind un proiect 
al unor intelectuali, destul de utopiști, a început să 
intre în teritoriul politic al PDL și asta o să-i fie fatal 
proiectului. Chiar Boc a respins violent acest mod de 
a face politică pe spatele partidului condus de el. 


Era clar de la început: noua mișcare trebuia să 
prindă cheag pe teritoriul PDL și abia apoi să poată 
aduce oameni din afară. Proiectul, rebotezat Noua 
Republică, nu va ajunge, cred eu, la alegeri, din cauza 
bătăliei interne, dar și din cauza unor inconsecvenţe 
ideologice. Vor fi obligaţi să fie o falangă intelectuală 
a dreptei conservatoare și aici nu au șanse să 
motiveze, să aducă voturi, să aibă o mare influenţă. 


Mișcarea are oameni valoroși, dar niciunul dintre ei 
nu este hârșit prin politică. Nu se pricep la gherilă 
politică și nici nu au abilitatea de a face coaliţii. Sunt 
contestaţi de baronii PSD chiar și atunci când îl atacă 
pe Ponta și pe USL, acestea fiind subiecte mai simple 
de discurs, deci constituie un monopol al partidului. 


Ca om de stânga, cred că dreapta are nevoie 
de o revigorare pentru binele României și pentru 
sănătatea dialogului politic, dar nu prea văd cum se 
poate produce acest lucru, pentru că partidele aflate 
la guvernare nu se pot reforma. Dar diagnosticul este 
evident, niște intelectuali de dreapta au încercat să 
rezolve o problemă, dar le-a rămas doar teritoriul 
imaginarului ca disponibil. 


Ritual și liturghie politică 


Ritualul politic este foarte important ca spectacol 
al puterii. Inaugurările și tăierile de panglici sunt 
evenimente pozitive, singurele care nu conțin, decât 
implicit, rituri de confruntare. Orice proiect publice 
este inaugurat pe bucăţi, ca să poată conţine cât 
mai multe rituri subsecvente. Aeroportul din Cluj 
este inaugurat și reinaugurat în fiecare campanie, 
de câte ori se mai adaugă o parcare sau un 
depozit. Drumurile și centurile de ocolire sunt însă 
evenimentele preferate, aici teatralizarea politicii 
edificatoare este cel mai ușor de pus în scenă. Am 
asistat în zilele trecute la un eveniment epocal, 
reinaugurarea pentru a nu-știu-câta oară a centurii 
de ocolire a Clujului (inaugurată cu toate că ea se va 
termina, totuși, în 2012). Ea a mai fost inaugurată în 
4 decembrie 2009 (cu două zile înainte de alegerile 
prezidenţiale), pentru a fi închisă trei zile mai târziu, 


a doua zi după vot. După cum scriu jurnaliștii locali 
- de fapt, unul singur, majoritatea nu au curajul -, au 
urmat alte inaugurări în 2010 și în vara acestui an. 
La acest eveniment, am asistat la o liturghie politică, 
un mod în care ministrul transporturilor îi dă lui Boc, 
în premieră (ce tare breaking news), o veste bună 
(discuţie pe care o reproduc de pe site-ul Guvernului 
României). 

Atenţie, în transcrierea discuţiei apare și un 
reporter, un fel de participare a maselor la ritual: 
„Anca Boagiu: Şi aici vreau să vă dau şi o veste 
bună, pe care nu o ştie nici măcar domnul prim- 
ministru. Emil Boc: O aştept. Anca Boagiu: O veţi 
auzi în direct, domnule prim-ministru. Ca urmare 
a negocierilor pe care le-am purtat cu colegii din 
Comisia Europeană, pe rețeaua TNT, tronsoanele 
de pe autostrada Transilvania au fost acceptate 
spre a fi finanțate din fonduri europene. Reporter: 
Care tronson? Anca Boagiu: Toate. Tot ce înseamnă 
Transilvania a intrat atât pe /../, sunt două termene 
noi introduse de Comisie în negocierile cu noi. Deci 
astăzi putem discuta, ca membru cu drepturi depline 
în UE, cu fruntea sus, despre tronsoanele noastre 
de drumuri naţionale şi autostrăzi, fără a ni se mai 
spune «aveţi o autostradă cu care vă faceţi de râs». 
Sper că am reuşit să vă aduc şi o veste bună, adică 
cea mai bună pentru bugetul statului. Emil Boc: Cea 
mai bună veste pentru România şi pentru Ardeal” 


Criza şi sistemul politic blocat rafinează 
mijloacele de expresie ritualică, dar politica de 
mare subtilitate semiologică nu mai are puterea de 
a reveni la pragmatism. Politica temelor, nu politica 
proiectelor. Ornamentul politic al regalității. 


Politica noastră nu produce proiecte, ea caută 
doar teme de discuţie. Fiecare temă de discuţie 
creează o mică zonă de conflict unde se dau bătălii 
inutile de notorietate sau de câștigare de capital 
politic. Recent, mă întreba un jurnalist cu seriozitate 
despre apariția temei regalității, despre motivaţia 
revigorării ei și despre sondajele privind șansa 
de revenire. Tema a fost adusă în discuţie ca o 
modalitate de enervare a lui Traian Băsescu, despre 
care se vede de la distanţă că nu este monarhist. O 
remarcă negativă a Președintelui Băsescu la adresa 
regelui Mihai a devenit temă de dezbatere pentru 
vreo câteva luni. În mare măsură, opinia publică a 
fost de partea celui slab, adică a regelui Mihai, iar 
opoziţia a căutat să valorifice această temă de atac. 
Dar opțiunea pentru monarhie este slabă, undeva în 
jur de 12%, chiar dacă lumea respectă regalitatea, în 
tentativa de a recupera istoria și trecutul. Monarhia 
nu are niciun viitor politic, dar mai ales un ornament 
politic. Din păcate, românii nu își respectă prea mult 
această parte a istoriei. Regele și regalitatea sunt 
teme care au fost mereu folosite în discursul politic 
și în războiul orb de la noi. Sunt valoroase și acum 
doar pentru că aduc o temă de vulnerabilitate a 
puterii, care s-a aliniat în spatele Preşedintelui. Am 
realizat un sondaj şi am văzut cum, peste noapte, au 
apărut regaliști de conjunctură. Culmea, cei mai tari 
regaliști sunt acum pesediștii, liberalii și peremiștii! 
A doua zi după sărbătorirea din Parlament, toți vor 
uita de Majestatea Sa. Cât timp motorul politicii va fi 
blocat, România nu va putea merge înainte. 


2011, 24 octombrie 


un pustiu fără orizont 


Rânduri despre un sondaj 
și despre o șoferiţă de taxi 


În două decenii de lucru cu subiecții (vreau să 
spun cu oamenii, îmi cer scuze!), am auzit multe 
lucruri și am învăţat ceva esențial: oamenii nu 
pot fi transformați în cifre, oricât de tari am fi la 
statistică sau la metode cantitative. Deși facem zilnic 
asta, prelucrând opinii, păreri, viața este mult mai 
complicată decât schema de realitate pe care o putem 
pune la dispoziţia opiniei publice. Nu toate lucrurile 
umane se pot măsura, chiar dacă folosim cele mai 
sofisticate metode. Despre suferința incomensurabilă 
a vorbit marele Bourdieu, dar putem extinde analiza 
sa și la alte sentimente. La frică, la frica de viitor a 
oamenilor. 


Am sondat în ultimii ani, sistematic, câteva teme 
strategice pentru a înțelege societatea noastră și 
pentru a oferi unor manageri societali, destul de 
neinteresați, date de context, de atmosferă, evaluări 
ale oamenilor. Sistematic, am oferit date despre 
neliniștile oamenilor, despre speranţele lor, despre 
așteptările lor, așacumlepoţi surprinde în chestionare 
sau în ghiduri de interviu. Uneori standardizând, 


alteori inhibând subiectivitatea oamenilor, care 
poate ar fi dorit să ofteze sau să înjure în loc să dea 
o notă sau să se plaseze pe o scală. Noi, sociologii, 
avem mereu justificarea că trebuie să reducem la 
legea numerelor mari manifestările oamenilor, că 
trebuie să găsim lucrurile care ne apropie, mai mult 
decât cele care ne individualizează. Dacă scriitorii 
pot crea tipuri ideale, personaje simbol (mă rog, asta 
cu tipurile ideale a spus Max Weber că putem face și 
noi), sociologii trebuie să reducă gândul la probele 
pe care le putem constitui în realitate, iar pe aceste 
probe să le reducă la concept. Conceptele trebuie 
construite cu migală, din dimensiuni, caracteristici 
și indicatori... O bucătărie tehnică, ce nu are 
nicio relevanţă aici. Revenind la ceea ce voiam să 
povestesc: în seara asta reveneam de la o televiziune 
și mă gândeam să publicăm mâine ultimul episod 
dintr-o serie de sondaje despre bilanţul anului 2011 
și despre predicțiile pentru 2012. Un sondaj mai 
conceptual, despre percepţia riscurilor în România. 
Sună un pic pretenţios și nu-mi venea să mă apuc să 
scriu câteva rânduri, pentru că este o temă care nu 
se lasă ușor îmblânzită pentru un discurs jurnalistic. 
M-am uitat un pic peste grafice, dar automatismele 
de a căuta relaţii sociologice distrug repede gândul 
de a scrie ceva uman. Am văzut că se continuă 
ceea ce găseam și în ultimii doi ani, peste jumătate 
dintre români cred că totul va merge rău, că vor 
face economii și că nu vor merge în vacanțe. Niște 
lucruri care nu mai impresionează pe nimeni, nici 
presa nu le mai prea publică, deși acum vreo câțiva 
ani ar fi făcut prima pagină în câteva zile. Găsisem 
un lucru interesant, dar nici pe acesta nu-mi venea 


să-l comentez. Am întrebat oamenii ce ar face dacă 
ar putea lua viaţa de la început. Nu puneţi întrebări 
de anticipație, îmi aduc aminte că îmi spunea 
dragul meu profesor de MTCS, ele nu aduc nicio 
cunoaștere despre viața socială, dar răspunsurile mi- 
au părut interesante: 41% dintre români spuneau că 
ar schimba TOTUL, 23%, multe, deci un total de 64% 
de viteji care cred că dacă am avea o nouă șansă am 
schimba destinul. Dialogam în gând cu acei oameni 
în timp ce o pornisem spre casă. Ce să schimbaţi, 
fraților, nu vedeţi cât de fataliști suntem la toate 
lucrurile? Nu putem să ieșim în stradă să ne apărăm 
drepturile, așteptăm să lupte alții în locul nostru! 
Ce să mai spunem de determinările personale? Voi, 
prieteni, nu vedeți că mereu facem aceleași greșeli, la 
altă scară sau la altă vârstă? Nu vedeţi că mulţi dintre 
îmbogăţiţii noștri de după Revoluţie își iau amante 
mai tinere, dar care seamănă leit cu nevestele? 
Schimbarea este mai mult o grozăveală, noi, de fapt, 
tindem mai mult spre stabilitate, adică am vrea mereu 
schimbarea sau reforma, dar pe noi să nu ne atingă 
cu nimic. Adică noi să stăm în mijloc, ca un fel de 
buric al pământului, iar în jurul nostru schimbările 
să vină ca niște chelneri cu fripturi pe tavă, iar noi, 
belferii, să ne alegem acele schimbări care ne convin, 
mai prăjite, mai în sânge, poate... medii. 


În timp ce polemizam cu eșantionul meu de 
români, am ajuns în stația de taxi, unde am intrat în 
prima mașină - obicei de la Bruxelles, unde nu poţi 
lua decât acel taxi care este primul la coadă -, nu într- 
un Mercedes care se afla pe la mijloc. La volan era o 
femeie, care se ascundea sub o șapcă de adolescent, 
cred că era una din șepcile suporterilor „U” Cluj. A 


pornit băiețește și apoi a încercat să-mi arate că este 
bărbată și îi vine să se dea jos. Să-l ia pe un bou la 
palme. Nu aveam de mers mult, doar timp de vreo 
patru minute, dar mi-a povestit viața ei în acest 
interval și a tratat și o temă de sociologie morală. 
Mi-a spus că are doi copii, pe care îi crește singură, și 
nici măcar nu cere ceva statului. „Nu vreau alocaţie”, 
mi-a spus, „statul ăsta are destule pe cap și, mai 
grav, este și un stat hoț și corupt!” Am vorbit despre 
egoism și individualism și mi-a povestit tot felul de 
pățanii din viaţa și din traseele ei. La un moment dat 
s-a oprit, a frânat pur și simplu, a tras pe dreapta și 
mi-a spus, uitându-se la mine: „Domnule, acum să vă 
spun serios de unde vine tot răul asta, tot egoismul 
acesta care crește pentru că escaladează ca un război. 
Vă spun foarte serios, știu sigur, nu e niciun secret: 
este vorba de frica de viitor, de faptul că oamenii 
nu mai sunt siguri de nimic. Acţionează acum ca 
animalele, ca vitele bezmetice, nu sunt siguri că 
undeva în viitor poate să-i aștepte ceva bun” A pornit 
din nou și peste 30 de secunde eram în fața casei. 
I-am mulțumit pentru drum și am plecat direct în 
biblioteca mea, am deschis computerul și am văzut 
datele încă o dată. Mă gândisem să nu mai public 
acest ultim episod, nu mai interesează pe nimeni, 
credeam eu, până ce am cunoscut-o pe doamna cu 
voce tabagică din taxi. 


E adevărat, teama pentru viitorul copiilor avea cea 
mai mare valoare a emoției negative. Cum să trăieşti 
cu o asemenea imagine despre un viitor care vine ca 
un nor negru, ca un hău care te absoarbe? Da, dacă 
reducem oamenii la cifre, orice devine o judecată 
cantitativă. Câteva mii de morţi pe șosele, pentru că 


nu am fost în stare să facem niște autostrăzi care să 
ne protejeze, pot fi pierderi colaterale. Când vorbeşti 
de 40% dintre oameni care spun că sunt disperaţi, 
politicianul poate să înțeleagă că a realizat ceva 
măreț, deoarece sunt 60% care nu sunt disperaţi, deci 
am putea spune că sunt fericiţi și nici măcar să nu-i 
mai menționăm pe cei 40%, deoarece sunt minoritari. 
Dar întâlnirea cu drama oamenilor este o experiență 
mai tare decât absintul, nu se exprimă doar în cifre, 
ea poate fi trăită empatic. Descoperi oameni reali 
care pot fi introduși în statistici, cifre sau procente 
doar sărăcind viaţa, mutilând-o chiar. 


Taximetrista pirpirie care m-a dus acasă în această 
seară trăia fără să se plângă, își pierduse speranţa, 
dar, pentru că bărbatul ei o fi lăsat-o pentru una 
mai tânără, se camuflează în bărbat și se aruncă în 
infernul urban pentru a supraviețui. A învăţat unde 
să se uite, adică în viitor. Nu-i place ce vede, dar nu 
se lasă, își explică corect. Mi-a explicat și mie ceea ce 
este important în acel sondaj de care ea nu avea habar. 
Nu sărăcia, nu lipsa de venituri, nu marile economii 
pe care trebuie să le facă oamenii, nu acestea sunt 
marile drame. Toate acestea sunt doar trepte ale 
Golgotei, părea a-mi spune taximetrista; răul vine 
din faptul că nu se vede orizontul. Nici măcar o linie, 
o umbră. Doar ceaţă, o beznă, un sentiment de gol. 
Strigi ca să cauţi un răspuns, dar nici măcar ecoul nu 
se mai întoarce. Acesta este un mod prin care poate 
muri ființa socială din noi, este, poate, începutul unei 
mari căderi, poate calea cea mai scurtă prin care un 
popor devine, încet, încet, o populaţie. Un mers prin 
pustiul fără orizont. 


2012, 12 ianuarie 


revoluţia neterminată 


șI lecţia zilelor din urmă 


|) te uitai la televizor tot week-end-ul acesta, 
înțelegeai mai puţin ce se întâmplă, decât dacă 
ai fi încercat să analizezi situaţia fără să ai aceste 
elemente de desfășurare. Presa a interpretat fiecare 
cadru televizat sau declarație după tot felul de 
interese de sprijin politic, iar analiștii au căutat să 
vină cu explicaţii fantasmagorice: de vină a fost doar 
telefonul lui Băsescu de la Realitatea TV (ca și cum 
viața oamenilor curgea liniștită), ba că galeriile de la 
fotbal sunt de vină, ba că în stradă se află o gloată de 
lombrozieni care nu are revendicări sau limbaj, ba că 
sunt oameni dezinformaţi și manipulaţi care nu știau 
de ce se află acolo. Gogoriţa cu suporterii echipelor 
de fotbal a fost mai naivă decât cea cu golanii de la 
Piața Universităţii. Nici împărțirea manifestanţilor 
în buni și răi nu este decât o prostie generată de 
încercarea de a aduce explicaţii și vinovăţii false. 
În fine, încercarea de a arăta că serviciile secrete au 
instigat la violență pentru a murdări revoluția curată 
este la fel de tâmpită ca și celelalte. 


Politicienii nu și-au asumat în niciun fel ceea ce se 
întâmpla în stradă. Opoziția era presată de presă să 
nu se politizeze mișcarea, complexată de discursurile 
unor fideli ai puterii care o acuzau de asta încă înainte 


de a deschide gura. Dar ce politizare mai mare se 
poate închipui decât situaţia în sine, decât situația 
în care oamenii ies în stradă împotriva politicienilor. 
Ieşirea în stradă este politică, nu e romantism și nici 
flower-power, iar politicienii ar trebui să-și asume 
într-un fel canalizarea acestor atitudini spre dialog 
și negociere. 

Politicienii puterii s-au ascuns de mulțime, ba 
chiar am văzut că unii analişti căutau să dea vina 
exclusiv pe Traian Băsescu, să spună că nimeni nu 
amintește de PDL în lozinci, iar cei din opoziţie au 
fost destul de timoraţi și s-au limitat la o cerere de 
alegeri anticipate sau pact politic pentru sănătate. 


Cum a pornit. Delict de autoritate? 


Guvernul şi-a pierdut, ori poate nici măcar nu a 
avutvreodată, abilitatea de dialogsocial, de consultare 
sau de negociere. Două lucruri au dus la această 
pasivitate: activismul Președintelui generat probabil 
tot de lipsurile asumării reformei de către miniștri şi 
poate obișnuința cu asumările de răspundere care 
au pus Parlamentul în paranteză. Indiferent dacă 
este valabilă una, alta sau ambele cauzalități, astăzi 
guvernul sau miniștrii nu participă decât foarte rar la 
promovarea unei inițiative guvernamentale mai dure 
pentru populaţie, decât poate atunci când răspund 
câte unei moțiuni de cenzură. 


La prima vedere ar părea că este vorba despre un 
delict de autoritate din partea lui Traian Băsescu, 
dar nu cred că este doar asta, dacă vorbim de cauza 
protestelor. Traian Băsescu a fost acceptat în multe 
situaţii să se comporte ca un Premier. Premierul s-a 
estompat în timp, iar sintagma guvernarea Băsescu 


a câştigat destul de mult teren și consistență. Dar 
asta la nivelul presei şi cel al comentatorilor politici. 
Uneori confundăm asta cu opinia publică, dar greșim 
profund. Majoritatea tăcută, acea spirală a tăcerii, 
acumulează tensiune şi în anumite circumstanțe 
situaţia poate exploda. Tensiunea era destul de mare 
dacă ne uităm în sondaje, din păcate ne-am obișnuit 
cu catastrofa care reiese din acestea şi oamenii nu 
mai văd nimic deosebit în faptul că 75% din populaţie 
spune că nu are bani pentru un trai decent. Nu a 
contat, cred, niciuna din analizele situației dramatice, 
căci exista credința că orice ar face guvernul, nu se 
mai poate opune nimeni. Neputinţa sindicaliștilor 
de a da jos guvernul prin mitingurile de anul trecut 
și din 2010 a creat o senzaţie de omnipotenţă și 
aroganță. 


Scânteia: Arafat (după Tőkés) 


Băsescu a mai promovat destule proiecte 
atacându-i direct pe cei care se opuneau, dar acum 
totul era în alte condiții. Hotărârea prezidențială se 
lovea deun bolovan destul detare, o piatră de cremene 
care putea produce scânteia. Fără să-l măsurăm 
prea des în sondaje, Arafat era aproape un mit, cu 
o notorietate de aproape 90% și o încredere de 70%, 
mai mare decât a Patriarhului sau a guvernatorului 
Băncii Naționale. Smurdul, pompierii sau salvarea 
erau instituțiile cu cea mai mare încredere, cu zeci 
de procente peste armată sau chiar biserică. Aflate 
la hotarul dintre viață şi moarte, mereu arătate cum 
salvează vieți de către televiziunile care trăiesc de pe 
urma dramelor, accidentelor şi senzaționalului, aceste 
instituții aveau un statut privilegiat în imaginarul 


colectiv. Arafat este un combatant versat în lupta cu 
autoritățile, mai ales acum, după peste 4 ani în care 
s-a ocupat de la vârf de urgenţe, iar încercările unor 
analişti de a-l discredita - el comunicase preventiv 
asta - au pus doar paie pe foc, ca şi insistența lui 
Traian Băsescu pe această temă. 


Istoria se repetă: din nou un ne-român, etnic 
vorbind, scoate lumea în stradă. Dar cauza nu este 
Arafat, el este doar scânteia care a ieșit din ciocnirea 
politicii cu o realitate tragică, într-o atmosferă foarte 
încărcată. Din nefericire, guvernanţii, dar şi noi, 
ceilalți, am uitat că în multe țări au fost manifestații 
destul de violente legate de măsurile anticriză. La 
noi, Guvernul a mers mereu pe presupunerea că 
mămăliga nu explodează și, ideologic, a crezut chiar 
că ţara este de dreapta şi a înțeles politica justă a 
guvernului. În plus, știm marele păcat al tuturor 
guvernelor: confundă opiniile culese de la militanţi 
apropiaţi cu aprecierile întregii societăţi şi nu bagă 
în seamă semnalele negative. 


Într-un week-end întreg de manifestații, doar 
președintele României face ceea ce se mai putea 
face, adică a propus să se retragă proiectul de lege, 
guvernul doar a executat şi s-a ascuns. În loc să dea 
mesaje şi să nu lase o singură ţintă, să diversifice 
dezbaterea și să răspundă la întrebările oamenilor, 
guvernaţii au lăsat acțiunea de protest să escaladeze. 


O desensibilizare generală 
față de problemele oamenilor 


Obsesia pentru austeritate a creat o adevărată 
desensibilizare socială și nu doar guvernanţii, 
dar nici măcar presa ori societatea civilă nu mai 


reacționează la datele despre social: sărăcie, 
polarizare, neliniști. Statul social a fost luat la șuturi 
de toată lumea. A devenit un concept înjurat chiar 
și de șoferii guvernanţilor. Am publicat în ultimele 
două săptămâni vreo patru sondaje IRES cu date 
care, altădată, ar fi făcut să explodeze toată presa din 
România. Au fost publicate de puţine medii, selectiv, 
uneori trunchiat, dar nu au impresionat pe nimeni, 
ca și cum ar fi normal să vedem disperarea a 80% 
dintre români pentru că este criză. În plus, mulți au 
început să spună că este bine că nu trăim ca în Grecia 
sau alte țări europene aflate în criză, dar toți aceşti 
comentatori sau politicieni uitau că trăiam mai prost 
decât toate țările europene, suntem la coada Europei 
la toate criteriile de venituri, consum sau economie, 
cu toate măsurile de austeritate din aceste țări. 


Nici măcar politicienii din opoziţie nu mai 
citează aceste cifre pentru a legitima acțiunea lor. 
Poate sunt și ei descurajaţi, poate au obosit, poate nu 
mai credeau nici ei în posibilitatea de a se face ceva 
până la alegeri, de a mai mobiliza cu cifrele despre 
nefericirea celor mulți. Politicienii ar trebui să se 
uite mai des în sondaje și la alte pagini decât cele cu 
imaginea lor și intenţia de vot. 


Altă eroare: a nu asculta oamenii, 
a bagateliza situaţia în sine 


Înțelegem că orice partid sau guvern caută să 
delegitimeze asemenea mișcări de stradă, este o 
tactică, tehnic vorbind, de așteptat. Dar nu trebuie să 
confunzi explicaţia pentru alții cu explicația pentru 
tine. Chiar dacă au fost acolo și galerii de fotbal și 
oameni cu figuri mai lombroziene, după cum arătau 


unii jurnaliști ai puterii, nu putem reduce miile de 
pensionari sautinerii la niște bande fără minte, viermi 
sau nemernici, cum le spuneau unii manifestanţilor 
la televizor. E adevărat că nu aveau program clar, că 
nu vorbeau conceptual, că mai înjurau pe ici, pe colo, 
dar în esenţă vorbeau despre pensii, salarii, educaţia 
copiilor, viitor, boală, medicamente, tratamente 
medicale, corupție. 


Dacă Guvernul va continua să nege că oamenii 
au o rațiune de a ieşi în stradă și nu va încerca să 
răspundă la aceste cereri, atunci se poate ca aceste 
proteste să câştige o amploare pe care nici măcar nu 
o bănuim acum. 


Câștigul politic sau pierderile 


Sunt întrebat de jurnaliști dacă USL va câștiga 
procente și dacă cei de la guvernare vor pierde 
procente. Pot răspunde că ambele tendințe se vor 
manifesta în acest moment, dar nu știm cât vor dura 
aceste efecte, pentru că este vorba de emoţii colective 
și acestea se resorb după câteva săptămâni. Dincolo 
de aceste câștiguri sau pierderi momentane, puterea 
ar putea să tragă o spaimă care să o facă să revină 
la dimensiunea dialogică a politicii, să renunţe la 
autism. E prea mare tensiunea și, dacă nu se face 
ceva, nu vom putea struni oamenii în viitoarea 
campanie electorală chiar dacă este amânată până 
în toamnă. Iniţiativa lui Ponta pentru un pact social 
pentru sănătate era bună și era în avantajul puterii, 
care avea astfel posibilitatea să iasă din încercuire. 
Dacă nu se va lăsa, dacă nu va accepta că a pierdut 
teren, atunci va continua starea de tensiune și putem 
asista la generalizarea protestelor cu desfășurări 


imprevizibile. În locul lui Boc, sâmbătă dimineaţa i-aș 
fi invitat pe Ponta și Antonescu la o discuţie formală 
sau informală și aș fi dat un semn astfel că începe 
dialogul cu oamenii, chiar dacă nu politicienii erau 
cei care au adus oamenii în stradă. Ponta a întins o 
mână, a aruncat un colac de salvare, dar Guvernul 
nu s-a prins. Ar fi putut poate să limiteze protestele 
la problema sănătăţii. Aşa, din aroganță, le-au lăsat 
să se extindă la nivelul nemulțumirilor generale 
şi aici bătălia este pierdută şi nici nu se câştigă cu 
jandarmii. 

După recentele violenţe, probabil că mulţi dintre 
cei care sunt migratori prin politică vor schimba 
sensul migraţiei, vor începe să meargă spre cealaltă 
parte, adică spre opoziţie. Poate fi un câștig pentru 
Ponta și Antonescu, dar eu unul nu m-aș bucura 
pentru asta. 


Țară fără conducători, 
premisă pentru violență 


În trei zile de proteste cu violenţe, guvernul a fost 
ascuns, politicienii puterii au tăcut. Nici ministrul de 
interne, nici Premierul nu au transmis niciun mesaj 
ca răspuns la cererile manifestanților, chiar dacă erau 
difuz exprimate. Fiindcă nu au răspuns, s-a transmis 
un mesaj subliminal care a accentuat prezența în 
stradă şi protestele: acest regim se clatină, nu mai 
poate exercita puterea. Fără însemnele puterii și 
reprezentanții puterii pe canalele media, ca o sfidare 
la adresa celor care pot să rămână în stradă cât vor, 
protestele nu puteau decât să se accentueze. Într-o 
țară fără conducători, conform teoriei ferestrelor 
sparte din sociologie, toate formele de devianță se 


amplifică pentru că începe să domnească starea 
de anomie. Nu poţi lăsa jandarmii să fe singura 
instituție care iese în fața oamenilor, prezența lor 
este tot un semn că dezordinea este iminentă. 


O nouă revoluţie? 


M-au întrebat niște jurnalişti dacă este o nouă 
revoluţie, aşa cum mai zic unii oameni în stradă, dar 
nu pot să răspund decât negativ. Nici cea din 1989 
nu a depășit cu mult granițele definirii unei lovituri 
de stat asezonată cu popor împuşcat de dușmanii 
imaginari ai revoluţiei. Nu e o revoluţie pentru că 
revoluțiile se produc astăzi în dinamica socială de 
profunzime, pe tăcute, fără să ne dăm seama, iar 
manifestările lor politice sunt doar efecte secundare, 
controlate. În plus, trăim într-o eră a controlului 
social aproape absolut al populațiilor și grupurilor 
sociale. Societatea contemporană este o societate 
supravegheată şi controlată destul debine. Revoluţiile 
arabe nu au fost decât niște influenţe externe asupra 
unor societăți pline de tensiune care timp de decenii 
nu au fost lăsate să evolueze firesc spre transparență 
și democraţie. Mă uitam la manifestaţiile de la Cairo 
şi am văzut un fenomen ciudat: manifestanţii țineau 
pancartele scrise, majoritatea în limba engleză, spre 
cer, pentru a putea fi filmate din satelit, nu spre 
forțele de ordine sau spre cei care erau în faţă, în 
clădirea guvernului. Am înţeles că ei cereau ajutorul 
lumii noastre, într-o limbă pe care s-o înțelegem, iar 
ajutorul pentru revoluţia lor a fost primit. 


Cum să facem revoluţie în România când nici 


măcar nu avem un proiect de societate, darmite 
un proiect alternativ? În asemenea condiţii putem 


face doar diferite revolte. Sau ieșim în stradă să 
ne aducem aminte de o revoluţie neterminată, dar 
începută în 1989. 


Lecţia finală: al treilea element în politică 


De douăzeci de ani, lupta politică ce a coalizat 
emoţii, rațiuni sau sentimente a fost dată de 
bipolaritatea putere-opoziţie. Oamenii au făcut 
mereu naveta între acești doi poli. Unii veneau la 
putere, alții plecau, speranța renăştea, apoi totul se 
lua de la capăt. Partidele se mutau în toate coaliţiile 
posibile (asistate de un UDMR mereu la putere), 
politicianismul și demagogia au fost ipocrizii 
acceptate de toată lumea. 

Migraţia între partide a făcut ca intrările şi 
noutăţile să fie minime. Guvernarea devenea o afacere 
a unui grup destul de restrâns de oameni care erau 
siguri că după maximum patru ani revin din opoziţie. 
Traian Băsescu a reușit să-i scoată pe pesediști 
din acest ciclu al revenirii după patru ani, dar asta 
nu schimbă prea mult regulile acestei configurații. 
Încercările de a aduce așa-ziși tehnocraţi nu au avut 
parte nici de consistenţă, dar nici de voinţă serioasă. 
Nimeni nu credea în asta, decât poate unele mase 
naive de votanti. 


Acum însă revendicările au fost clare: nu mai 
vrem lupte între specialiști și politicieni în timp ce 
țara se duce de râpă. Vrem lupte între politicieni, iar 
specialiștii eventual să se dueleze cu alți specialişti, 
ei ar trebui să se ocupe de viața noastră, care este 
tot mai proastă din cauza politicienilor. Răzmerița 
declanşată de polemica Băsescu-Arafat este un 
indiciu perfect pentru cererea populaţiei de a schimba 


logica legitimării acţiunii politice. Nu politicienii 
deţin știința conducerii, este nevoie de specialiști. 
Specialistul a avut acum numele de Arafat, dar 
revendicarea oamenilor este mai serioasă și acest 
instinct i-a scos în stradă în apărare lui Arafat. 


Altreilea element, specialistul, devine o necesitate, 
devine chiar o salvare pentru sistemul politic, dacă 
sistemul va înțelege acest lucru. Dacă loialitatea 
va rămâne singurul criteriu de selecție a cadrelor, 
dacă familia și nepotismele vor rămâne arealele de 
selecție pentru revitalizarea clasei politice, atunci 
înseamnă că politicienii nu au înţeles nimic și aceste 
răbufniri ale maselor vor fi tot mai dese și tot mai 
organizate, iar oamenii vor promova doar politicieni 
extremiști, politicieni care vor duce România mai jos 
decât se află acum. 


2012, 15 ianuarie 


orice revoltă moare într-o zi 


Ce rămâne? 


imp de vreo două săptămâni, pieţele publice au 

fost cotropite de proteste. Sincere sau organizate, 
infiltrate sau nu, reprezentative statistic sau nu, 
cred că protestele din România se apropie de final. 
Cel puţin pentru această fază. Ce va fi mai încolo... 
vom vedea, dar, pentru moment, cred că merită să 
încercăm analiza a ceea ce rămâne după proteste. 


A fost o revoltă înfrântă? A obţinut demiterea unui 
ministru și renunțarea la alegerile comasate, precum 
și readucerea lui Arafat la Guvern. Unii ar spune că 
este prea puțin, opoziţia poate că nu este mulțumită, 
pentru că guvernul a fost aproape la fel de surd la 
cererea străzii cum a fost la cererile sale și a rămas în 
picioare. Unii au încercat să spună că este vorba doar 
de manipulări ale maselor, alţii, că lumea se schimbă 
și că aceasta este Revoluţia cea izbăvitoare. Nu a 
mai strigat nimeni „Vom muri și vom fi liberi!” ca în 
1989, dar nici „Vom munci și vom fi liberi!”, cum le-ar 
cere-o unii apologeţi ai dreptei de la noi. 

Personal, m-am convins că revoluțiile televizate 
în direct nu au cum să schimbe România și nici 
măcar cum să-și atingă scopurile, chiar și pe cele 
mai înguste. Televiziunile fac să prevaleze partea 
de spectacol și să conteze doar ce apare în cadru. A 
venit ninsoarea, iar televiziunile și-au mutat în altă 
parte atenţia, deci, adio, revoluţie! Unii vor spune că 
doar televiziunile sunt de vină, alții că televiziunile 
nu au fost destul de bărbate și s-au predat puterii (cu 
o excepție). E adevărat că trebuie să ne consolăm: nu 
există decât ceea ce apare la televizor, însă nici măcar 
televiziunea nu poate suplini pasivitatea generală 
sau frica ori lașitatea. Să nu cerem televiziunilor mai 
mult decât pot da! 


Ce rămâne, totuși, în urma unor proteste de stradă 
care au înfricoșat puterea și care au dat speranţe 
unei opoziții care aștepta deja cuminte să treacă 
timpul actualei puteri și să se înscăuneze elegant 
și democratic prin alegeri libere (evident, dacă 
puterea nu mai găsea ceva pentru a amâna, comasa, 
coresponda sau reglementa în materie electorală)? 


Chiar dacă orice revoltă este înfrântă, uneori chiar 
de către cei pe care îi aduce la putere, alteori de 
către cei cu care se luptă, în urma tuturor ridicărilor 
sociale a rămas ceva. Uneori se vede mai târziu 
efectul oricărei contestări, alteori îl putem descifra, 
cel puțin în parte, chiar atunci când mișcarea se află 
spre final. Dacă ar fi să sintetizez, aș putea spune că 
nicio revoltă socială, indiferent cum este etichetată, 
nu este fără de rost și fără de urmări. Mă gândesc că 
până și ceața ce rămâne în urmă, pe care, de regulă, 
puterea o răspândește, ne arată că mișcarea a fost 
aproape să atingă miezul puterii, altfel nu se cheltuia 
atâta energie. 


Când mă gândesc la ceaţă, îmi vine în minte 
faptul că nu o să aflăm niciodată cine a tras în noi 
în 1989, așa cum nu o să tranșăm nici la revoltele din 
ianuarie 2012 răspunsul la întrebarea: „De ce s-au 
revoltat oamenii?” De foame, de sărăcie, din spirit 
de revoltă; împotriva sistemului, contra unor oameni 
ai puterii, manipulați de opoziţie, manipulaţi de 
moguli; din imitație pentru alte mișcări, nu știu nici 
ei de ce, aiurea etc. Marele efort al puterii a fost mai 
puţin îndreptat înspre a asculta cererile oamenilor 
sau înspre a dialoga cu opoziţia, ci mai mult înspre 
a furniza explicaţii care respingeau o cauză socială 


justificată, legitimă. Deci, putem lăsa așa, să-i zicem 


„enigma din ianuarie 2012” și s-o trecem lângă 
„enigma teroriștilor din decembrie 1989”, care, 
a rândul ei, se află lângă alte enigme ale istoriei 
noastre pe care nu suntem vrednici să le dezlegăm, 
deși răspunsul îl știe toată lumea. 


Rămâne intactă concluzia că noi nu gândim 
viitorul decât formal, fără dedicație și raționalitate. 


Putem face cel mult „profeţii despre trecut”, cum 
ironic și obraznic ne spunea la ore de maximă 
audiență un mag roșu, torționar devenit apoi mare 
politolog, venerat de golanii, șmecherii și fraierii 
postrevoluţionari. Spun asta pentru că nimeni nu s-a 
gândit că va mai exploda mămăliga, deși erau semne 
cu duiumul. Sondajele arătau o stare tensionată fără 
precedent, o percepţie a corupţiei cum n-a mai fost 
înregistrată. În februarie 2011, toată presa noastră a 
preluat un articol din publicaţia Wall Street Journal, 
care a realizat un clasament privind probabilitatea 
declanşării unor revolte, fiind analizate 85 de state. 
Studiul acela analiza trei criterii: gradul de nedreptate 
socială, tendința populaţiei de a se revolta şi ponderea 
produselor alimentare din totalul cheltuielilor unei 
gospodării (ca element declanşator). 


O primă consecință a fost o spaimă grozavă 
pe care a tras-o puterea, mai ales Guvernul. Nici 
parlamentarii nu au rămas mai liniștiți la casele lor, 
deși, spre norocul lor, erau în vacanţă și nu s-a mai 
luat cu asalt Palatul Parlamentului. Politicienii de la 
putere au realizat pentru prima dată că este o situaţie 
gravă, care poate deveni ireversibilă. Dacă, înainte 
de revolte, exista speranța că USL nu va face 51%, 
acum speranța a început să fie la fel de subțire ca un 
fir de pânză de păianjen. Deja foarte mulți au început 
să se gândească la opoziţie și mulţi îl socotesc 
drept țap ispăşitor pe Președintele României. Boc 
a început să umble nebărbierit și să tragă din nou 
la lopată. Ninsoarea a dat ocazia unor nesfârșite 
liturghii politice televizate, cu prefecți, miniștri și 
arafaţi cu feţe îngrijorate. Nu este rău, Guvernul și-a 
adus aminte de populaţie, a realizat că trebuie să ţină 


cont nu doar de indicaţiile FMI, ci, măcar din când în 
când, să fie atent la electori. 


Președintele României a înțeles în fine, după 
ce toți încercau să-l aburească privind faptul că 
poporul aflat în criză înțelege pe zi ce trece tot mai 
bine austeritatea și că se apleacă tot mai tare spre 
dreapta, că această criză este una de legitimitate. 
Adică legătura sa cu o parte din popor s-a rupt, 
iar pentru această parte el trebuie să facă ceva. 
Cu siguranță, Traian Băsescu va căuta să inițieze 
mișcări spectaculoase, indiferent de consecinţele 
pentru propria imagine, însă, pentru a reuși, ar trebui 
să găsească sprijin total în partidul care este încă 
îngrozit de ce se poate întâmpla la alegeri. 


Cred că, după ce FMI ne va fi controlat la batistă 
și unghiuțe tăiate, se va încerca schimbarea 
Guvernului. Măcar în parte, dacă nu total. Dar mai 
este un lucru: nu este ușor de găsit un premier pentru 
un asemenea dezastru și doar pentru un timp scurt. 
Sunt, probabil, destui doritori, dar aceștia nu sunt 
decât aventurieri sau politruci fără talent, iar oameni 
de sacrificiu este greu să găsești în politica mare. 


Spaima de deteriorarea imaginii României în 
lumea finanţelor a fost doar o manevră de inhibarea 
opoziției sau o alarmă falsă. Vedem acum că, deși am 
avut proteste în ultimele 2 săptămâni, prima de rise 
a României a scăzut cu 12,2% de la începutul anului, 
chiar dacă rămânem pe locul șase în rândul celor mai 
riscante țări din Uniunea Europeană, același loc pe 
care îl ocupam și la începutul lunii decembrie. Deci, 
în urma protestelor nu a rămas o Românie devastată, 
necredibilă. Probabil că și docilitatea guvernului 
față de FMI și față de investitorii străini ne face încă 


foarte competitivi. 


A mai rămas după revolte și o mare miopie la 
ce s-ar putea întâmpla bun pentru români în aceste 
vremuri. Căutăm (şi vom căuta) cu lupa revolte și 
vedem mai greu lucrurile bune. Obligaţiunile emise 
de Guvernul României s-au vândut ca pâinea caldă 
în SUA. O fi de la scut, o fi din alt motiv, dar România 
a atras marţi 1,5 miliarde de dolari din vânzarea de 
obligaţiuni pe 10 ani, la un randament de 6,875% pe 
piața din SUA. Nu este bine că ne împrumutăm, dar 
ar fi mai grav să nu ne mai bage nimeni în seamă. 


Ne-a rămas și mai acută prezidențializarea 
puterii. Revoltele centrându-se pe „Jos Băsescu”, 
paradoxal, au întărit nevoia de tătuc. Prevăd că va fi 
destul de greu de promovat o republică parlamentară, 
chiar după ce Traian Băsescu va fi plecat din funcţie. 
Oamenii se simțeau trădați de Președinte, mulți 
dintre ei poate îl votaseră înainte în luptele lui cu 
sistemul. Acum, prin proteste și înjurături, oamenii 
au cerut doar un tătuc și mai bun, și mai darnic, 
nicidecum o republică parlamentară. 

Şi parlamentarii opoziţiei au tras o mică spaimă, 
cea generată de faptul că ar trebui să demisioneze 
dacă se face această strategie de blocare a sistemului 
politic. Proiectul liberalilor i-a înspăimântat și pe 
liberali, dar și pe pesediști, mai ales că nimeni nu 
era sigur de efect. Gândul că s-ar organiza parțiale 
pentru colegiile lor era un stimulent destul de 
puternic pentru a se pune pe picioarele din spate. 
Noroc că nu a mai fost cazul. 


UDMR a început dansul. Un lucru pe care, 
personal, îl urmăresc cu pasiune de câţiva ani; este 


un fel de dans al rutului, un ritual al împerecherii 
și ofertării. Prima dată îi fac pe cei din opoziţie să 
oferteze, să supraliciteze, să uite tot ce și-au propus, 
pentru că fiecare partid de opoziţie jură că va 
trimite UDMR în opoziţie, măcar pentru o jumătate 
de mandat. Deocamdată nu le prea iese, din cauza 
modului specific în care se polarizează electoratul 
în România și pe fondul modalităţilor prin care se 
constituie guvernul. Acum, UDMR începe dansul 
pentru a ameţi opoziţia, dar, deocamdată, va plăti doar 
puterea. Ei vor deschide trezoreria pentru localități și 
proiecte, vor face concesii, vor da funcţii în puncte 
strategice, uneori mai importante decât cele de 
ministru. Vor obţine tot ce vor, în plus, o fracțiune 
desemnată să facă asta se va apropia tot mai mult 
de opoziţie, dacă opoziţia va avea certitudinea că se 
îndreaptă spre putere. Însă anul acesta ar putea avea 
ceva ghinion, iar ghinionul le-ar putea veni nu de la 
dușmanul lor, Corneliu „Vaccin” Tudor, ci de la OTV. 


Dan Diaconescu a devenit deja un pericol 
pentru toți. Această criză majoră, pe care a folosit-o 
cum a știut, i-a dat o legitimitate neașteptată. În 
timp ce politicienii și analiștii de dreapta căutau să 
arate că este o revoltă împotriva sistemului politie 
în general, că opoziţia este la fel de urâtă de popor, 
toți făceau propagandă singurului partid care nu 
a condus, care nu are nimic în comun cu politica 
(poate doar calitatea umană îndoielnică a unora 
dintre cei propuși ori autopropuși pentru funcții). 
Partidul lui DD câștigă, pe zi ce trece, aproape tot ce 
cade de la partidele puterii. A făcut în acele zile și 
un congres violet la Palatul Parlamentului, practic 
mergând în recunoaștere, deci să nu vă mirați dacă 


va reuși la alegerile viitoare un scor neașteptat nici 
chiar de ghicitorii și vrăjitoarele de pe la emisiunile 
lui Diaconescu. 

Televiziunile ar fi putut învăţa o lecţie impor- 
tantă. Realitatea este mai tare decât divertismentul 
vulgar, decât mondenizarea. A face spectacol din 
realitatea care curge este o artă, nu ușor de mânuit, 
dar sigură pentru succes. De data asta, strada a făcut 
spectacolul, iar televiziunea a adus doar ţeava pe 
care a băgat imaginile. 


S-a deschis sezonul la migrație politică. Cred că 
unii politicieni de la putere vor căuta prin agende 
uitatele numere de telefon ale celor de la viitoarea 
masă a paznicilor ciolanului. Din nou, primarii vor 
spune că ei o fac pentru binele cetăţenilor, fiind 
singura modalitate de a aduce bani în localitate. 


A rămas în urma revoltelor și speranța că 
încep să apară fragmente de memorie socială. 
Oamenii și-au adus aminte de multe dintre păcatele 
politicienilor, dar pe care le vor uita, probabil. Este 
interesant, însă, că au prins curaj în a-i întreba pe 
politicieni despre decont, un decont târziu și care îi 
enervează, cu siguranță. Am văzut asta în mai multe 
dintre manifestaţiile Pieței Universităţii, dar mi- 
au atras atenţia strigătele celor care îl înghionteau 
pe Orban să iasă din Piaţă: Pleacă, ai fost ministru, 
unde-i autostrada? 


Nu sunt un fan al revoluțiilor sau al revoltelor de 
stradă. Știu că ele sunt făcute să moară într-o zi și că, 
poate, în construcția civilizației sunt mai utile munca 
de zi cu zi și schimbarea lentă. Nu cred că revolta 
este starea de normalitate a omenirii și, de aceea, 


poate, orice revoluție este făcută să moară. Vom 
vedea că unele eșuează lamentabil, altele mor eroic, 
iar altele sunt asfixiate în tăcere. Cu toate acestea, 
există un moment al revoltelor și al revoluțiilor, în 
care milioane de oameni se gândesc cu drag la 
manifestanții întotdeauna prea puţini. Chiar dacă 
stau în fața televizorului, mulți dintre semenii celor 
ieșiți în stradă - oameni mai pașnici, mai civilizaţi, 
mai educați, cu un self control mai bun, poate chiar 
și mai frumoși decât acei disperaţi - simt că ar trebui 
și ei să fie acolo, simt imboldul să lase totul și să 
plece în stradă, să devină eroi. Bineînţeles că acest 
imbold este repede ucis de rațiune, de comoditate, de 
frică sau chiar de ignoranță, iar cei din stradă rămân 
izolaţi. Dar acel for pe care oamenii l-au simţit măcar 
o secundă este important, este o dovadă că nu le-a 
murit instinctul libertăţii, că mai au șanse să se 
elibereze de convenţii, de mecanicisme, de apatie, 
indiferență și egoism... Că nu sunt doar indivizi în 
stare de libertate și că, într-o zi, ar putea chiar să 
devină oameni liberi. 


2012, 1 februarie 


orgoliile ierarhilor 


și misiunea Bisericii noastre 


Cu evlavie, despre ultima redută 


Cu aceste rânduri cu strângere de inimă, cu 
grija de a nu blasfemia, cu sinceritate, dar și cu 
sentimentul că am datoria intelectuală și morală 
să fac asta. Am scris în mai multe rânduri despre 
Biserica noastră ca despre ultima redută, cea 
care trebuie mereu apărată atunci când ne paște 
rătăcirea de turmă, împrăștierea noastră prin lume, 
înstrăinarea sau însingurarea sub presiunea unei 
secularizări tot mai violente și a unei societăţi care 
pune accentul pe false valori și nevoi. 


Mitropoliei Clujului i se face o mare nedreptate, 
prin încurajarea unor episcopii de a participa la o 
așa-zisă echilibrare teritorială prin a cere dezlipirea 
și alipirea lor la Mitropolia Ardealului, cu sediul la 
Sibiu. 

Am simțit că Biserica noastră ortodoxă trebuie 
apărată și de noi, mirenii, în momentul în care 
s-a stins Patriarhul Teoctist. A început atunci o 
perioadă fără precedent de atacuri care veneau 
parcă de peste tot, dar mai ales de la generația 


tânără. Dosarele preoților deveniseră un ţel naţional, 
mulți au vorbit despre preoți fără nicio dovadă şi fără 
a face distincţia dintre pădure şi uscăturile ei. M-a 
şocat modalitatea în care analişti improvizaţi pe la 
televiziuni vorbeau cu nonşalanţă despre păcatul de 
a viola taina spovedaniei de către preoții care cică ar 
fi informat la Securitate. 


Am scris atunci încercând să înțeleg - dincolo de 
sugestiile lui Max Weber și etica protestantă pe care 
o pune în legătură de cauzalitate sau sincronicitate 
(nu prea știm nici azi) cu spiritul capitalismului - 
câteva lucruri în care cred și azi. Biserica noastră 
s-a adaptat la sărăcia noastră seculară. Noi ne-am 
construit Biserica după chipul şi asemănarea noastră 
şi cu gândul la Dumnezeul pe care l-am putut 
închipui şi iubi. Nu ne-a cerut dări grele aşa cum au 
făcut alte biserici şi nici nu ne-a biciuit sau băgat 
la temniță dacă nu le puteam plăti. Nu ne-a pus să 
plătim indulgenţe şi nu ne-a obligat să-i facem lui 
Dumnezeu palate, în timp ce noi locuiam în case de 
lemn cu pământ pe jos. Biserica noastră nu s-a înălțat 
singuratică spre cer, a rămas aproape de pământul în 
care îşi vărsa sudoarea şi sângele țăranul român. A 
stat cuminte lângă noi, iar preotul ei a fost şi cosaş, 
și tăietor de lemne sau nuntaş, participând la bucuria 
celor care se căsătoreau. Preotul nostru avea doar 
credinţa în Domnul şi iubirea de oameni, pe când la 
alte biserici, proprietăţile erau (şi sunt) ale clerului. 
Preoţii altor biserici deveneau baroni sau grofi, 
preoții noştri umblau desculți. Pur şi simplu, aceasta 
este Biserica pe noi am construit-o, cu posibilitățile 
noastre şi cu uşurătatea noastră de a trece prin lume. 
Biserica noastră ne-a dat hrană pentru suflet, dar nu 


s-a ocupat de sistematizarea localităţilor. Biserica 
noastră nu ne-a ars pe rug şi nici nu ne-a schingiuit 
prin pivnițe atunci când ne-am rătăcit ori am fost 
păcătoşi şi nevrednici. 

Biserica ortodoxă nu excelează în pedepse pentru 
că am fost destul de pedepsiţi de vremuri. E adevărat, 
nu avem o Biserică războinică, nu ne-a trimis copiii 
în cruciade şi nici nu a luptat pentru cucerirea de noi 
teritorii. Dumnezeul Bisericii noastre se arată bun şi 
blând, căci pentru români, în multe secole, vremurile 
au fost potrivnice, iar traiul, amar. Biserică isihastă, 
ortodoxia nu s-a luat la trântă cu regi şi cu voievozi 
pentru averi lumeşti, ci a rămas aşteptându-ne să-i 
batem la poartă, înfricoşaţi, căutând o speranţă. 
Preoţii ei nu erau baroni sau grof, noi până şi pe 
Sfânta Fecioară am îmbrăcat-o în ie pe icoanele de 
sticlă sau pe cele pictate pe scânduri de brad. 


Biserica noastră a fost cuminte, mereu ne-a însoțit, 
nu ne-a condus, a fost pentru noi un prieten sau un 
frate, nu o institutoare nemţoaică. În Ardeal, timp de 
sute de ani, Biserica noastră nu a avut dreptul de a 
se aşeza în oraşe. Românii au construit bisericile la 
margine de codru sau departe, în munți, acolo unde 
au fost aprinse de trimişii altor religii surori. 


Redescoperind statura marelui Bartolomeu 


Nu am înţeles măreţia luptătorului Bartolomeu 
Anania decât cu puţin înainte de a se stinge, când am 
realizat că lupta părintelui a fost una mai grea decât 
orice luptă. Cea mai grea parte a bătăliei sale nu a 
fost cu un regim și cu o ideologie străină de neam, cu 
un dușman fățiș, brutal, fără Dumnezeu. Pușcăriile 
sau torturile din regimul comunist nu pot face atâta 


rău cât pot face vicleșugul, trădarea, dorințele de 
putere și chiar vanitățile mari ale unor oameni mici 
din regimul care ar fi trebuit să ne redea libertatea, 
credinţa și valorile arestate. Am avut intuiţia că este 
„ultimul samurai”, pentru că am văzut că era singurul 
luptător care respectă regulile, care nu vrea nimic 
pentru el și care construiește o năzuință comună. O 
năzuință care se naște în sufletul și în ființa lui, dar 
pe care o transmite zilnic și, încet, devine un vis al 
unei întregi comunități. Îmi părea un samurai pentru 
că avea curajul de a nu se teme de nimic, dar fără 
a dezarma fatalist. Curaj nu însemnă să nu te temi 
de moarte, ci să ignori moartea pentru un scop înalt, 
pentru o victorie care merită orice sacrificiu. 


După ce „leul Ardealului” a fost chemat la Domnul, 
unii au început să se lupte cu umbra lui. S-au apropiat 
cu spaimă de catafalc, au mârâit pe ici, pe colo, iar 
despre asta Părintele Iustinian, o adevărată legendă 
a bisericii transilvane, spunea: „Toţi nechemații și 
neîncheiaţii se află în treabă să vorbească, dar care 
nu au niciun corespondent cu Dumnezeu. Își apără 
ambițiile individuale, care nu au nicio importanţă 
pentru țară, pentru Dumnezeu, pentru România. 
Mitropolia Clujului nu-i în pericol, pentru că aici 
există un popor care își apără patrimoniul. Nu te 
poți muta din casă în tindă. Capitala Ardealului este 


Clujul.” 


Nu te poți muta din casă în tindă, dar poţi fi 
mutat peste noapte, chiar fără să îţi dai seama. La 
împlinirea unui an de la trecerea în neființă a primului 
Mitropolit al Clujului, au început și mișcările pentru 
dezmembrarea Mitropoliei. 


Puţină lume știe despre 
dezmembrarea Mitropoliei Clujului, 
spune un sondaj de opinie publică 


Așa cum am fost avertizaţi cu ocazia funeraliilor 
părintelui Bartolomeu, destrămarea prin echilibrare 
teritorială a Mitropoliei Clujului, Albei, Crișanei și 
Maramureșului a început. Totul cu justificarea că 
este dorinţa clerului, a mirenilor și a credincioșilor. 
Alipirea la Sibiu a Arhiepiscopiei Albei și a Episcopiei 
Oradiei nu găsește nicio justificare serioasă legată 
de dorinţele oamenilor sau o păstorire optimă a 
enoriașilor. Ancheta de opinie pe care am realizat-o 
pe un eșantion reprezentativ de credincioși arată că 
mulți dintre ei se declară destul de puţin cunoscători 
privind organizarea administraţiei religioase, dară- 
mite să ceară reechilibrări teritoriale păstorilor 
or. Procentul celor care se autoevaluează ca fiind 
informaţi despre organizarea Bisericii se apropie 
undeva de 60%, dar și acest procent trebuie luat cu 
mici rezerve, deoarece este vorba de o autoestimare 
unde oamenii au tendinţa de a se pune într-o lumină 
favorabilă. 


Despre mutarea Arhiepiscopiei Albei la Mitropolia 
Sibiu declară că au auzit doar 51% dintre credincioșii 
din întreaga mitropolie, iar din cele două județe 
vizate, declară că sunt la curent 56% dintre ortodocșii 
din Alba și doar 45% dintre credincioșii ortodocși 
din judeţul Mureș. Este adevărat că discuţiile legate 
de proximitatea geografică a Arhiepiscopiei Albei 
de Sibiu au reușit să creeze și la nivelul Mitropoliei 
o oarecare acceptare, nu fără strângere de inimă, 
a trecerii Arhiepiscopiei Albei și Mureșului la 
Mitropolia Ardealului, discuţii care avuseseră loc 
lângă catafalcul părintelui Bartolomeu. 


Dar marea surpriză pentru noi a fost anunţul 
Episcopiei Oradiei, cum că sunt doritori să treacă 
peste munţi pentru a se uni cu Mitropolia Ardealului. 
Evident că și aici s-a montat un scenariu cu adunare 
și voturi, iar explicaţia a fost și în acest caz dorința 
ierarhilor, a clerului și a credincioșilor. 


Ancheta noastră de opinie a arătat că datele despre 
această manufacturare a consensului de scindare 
sunt și mai puţin cunoscute. Evident că acesta este 
și un efect al discreţiei și decenţei cu care Mitropolia 
Clujului a tratat această problemă, ca pe una internă, 
dar și o urmare a lucrării fără mult zgomot din partea 
Episcopului Oradiei. 67% dintre enoriașii ortodocși ai 
Mitropoliei Clujului nu au auzit de această hotărâre 
a Adunării eparhiale a Oradiei și 57% dintre bihoreni 
sunt total neștiutori despre lucrarea conducătorilor 
sau mirenilor care au votat trecerea la Sibiu. 


Credincioșii se opun. 
Dacă ar fi un referendum, ar vota contra 


Ancheta noastră de opinie a relevat un fapt 
mult mai îngrijorător decât lucrarea făcută fără 
transparenţă: este vorba despre dezacordul 
majorității enoriașilor privind trecerea episcopiilor 
de care aparțin la o altă mitropolie. Pe ansamblul 
Mitropoliei Clujului, doar 14% sunt de acord (65% 
sunt contra și 17% indiferenți), iar dacă analizăm 
judeţele afectate de această „echilibrare”, o să vedem 
că doar 17% ar fi de acord în județele Alba și Mureș 
și 20% în Bihor. Am observat însă că majoritatea 
dintre cei puţini care-și declară acordul sunt puţin 
informaţi despre organizarea bisericii sau manifestă 
un comportament religios mai puţin intens. 


În fine, 70% dintre credincioșii ortodocși din 
mitropolia noastră sunt de părere că mutarea ar 
aduce un impact negativ. Am întrebat dacă ar trebui 
organizat sau nu un referendum pentru o asemenea 
decizie și 60% (şi chiar 63% în judeţul Bihor) dintre 
enoriașii mitropoliei au răspuns afirmativ. Chiar 
dacă referendumul nu face parte, cel puţin la noi, 
din rânduielile Bisericii Ortodoxe, la un asemenea 
eveniment ar vota pentru mutarea episcopiilor 
menţionate la Mitropolia Ardealului doar 19% dintre 
credincioșii din ansamblul mitropoliei, 23% dintre 
enoriașii din Alba și 29% dintre cei din Mureș. Dar 
absurditatea acestei așa-zise echilibrări se vede foarte 
clar mai ales în judeţul Bihor, episcopie care nu poate 
fi revendicată pe principiul proximităţii geografice 
de Sibiu și unde doar 17% dintre credincioșii de peste 
18 ani ar vota pentru. 


Tradiţie versus legitimitate contemporană. 
Ar trebui să mutăm Patriarhia la Curtea de 
Argeș? 


Textul comunicatului Patriarhiei se antepronunță 
și arată clar că este vorba de o voinţă strategic 
definită, nicidecum de vreo dorință a maselor de 
credincioși. „Patriarhia Română preţuieşte în acelaşi 
timp ambele Mitropolii şi îndeamnă ierarhii, preoții, 
mirenii şi jurnaliştii din Transilvania să nu agite 
spiritele în mod alarmist şi nejustificat, acum când 
societatea românească este destul de tulburată, ci 
să coopereze practic, în duh de frăţietate şi unitate, 
la nivel pastoral-misionar, social şi cultural pentru 
binele comun al credincioşilor ortodocşi români din 
Transilvania.” 


Orice român ortodox din Transilvania respectă 
tradiţia bisericii noastre și Mitropolia Ardealului cu 
sediul la Sibiu. Tradiţia are un loc important în altarul 
identităţii noastre. Dar viața socială și istoria nu stau 
pe loc, au o dinamică; și capitalele își au mărirea și 
decăderea lor, perioadele de înflorire și perioadele 
mai puţin faste. Biserica se mută după credincioșii 
ei, pentru că nu este o instituţie de ziduri. Trebuie să 
păstrăm tradiţia, așa cum spunea proaspătul Patriarh 
Daniel, „nu ca pe o realitate înțepenită, ci ca pe o 
realitate vie”. 


Mi-a plăcut mult când am citit un fragment dintr- 
un articol scris de Patriarhul Daniel. În aceste timpuri 
există, spunea noul Patriarh, „tendința de a reduce 
Biserica la o simplă instituţie sociologică și de a uita 
dimensiunea ei divină. Or noi trebuie să arătăm că 
Biserica este în lume, dar nu e din lume, că ea este 
și o realitate sociologică, dar în primul rând este o 
realitate spirituală, dumnezeiască, divino-umană. 
Prezența Harului Preasfintei Treimi în Biserică 
este temelia Bisericii... Nu putem reduce Biserica 
la o simplă instituţie de binefacere sau la o simplă 
instituție de artă, chiar dacă ar fi artă religioasă. 
Trebuie mereu să ne luptăm ca să nu secularizăm 
înțelesul nostru privind Biserica... Altfel vom ajunge 
ca o simplă instituție filantropică fără referință la 
Hristos.” 

Citind acestea, nu putem înţelege de ce este 
nevoie acum să echilibrăm teritorial o realitate 
spirituală, divino-umană; nu avem cum să înțelegem 
nici noi, cei care, deși suntem mireni, prețuim și 
respectăm lucrarea și autoritatea Preafericitului 
Părinte Patriarh. 


Peste tot în lume, în toată istoria, bisericile au 
urmat capitalele. Tradiţia a fost mereu ancorată în 
actualitate. Forţa tradiției rezidă tocmai din faptul 
că nu ţine o realitate pe loc, ci permite o dinamică 
socială care o revigorează în fiecare moment. Capitala 
ortodoxiei românești a plecat de la Curtea de Argeș, 
a trecut prin Târgoviște, a ajuns la București. Ar 
trebui acum, pe considerente de respect al tradiţiei, 
să echilibrăm teritorial și să aducem Patriarhia la 
Curtea de Argeș? 


Despre „graba” construcției 
Mitropoliei Clujului, Albei, 
Crișanei și Maramureșului 


Un comunicat al Patriarhiei ne spune că este 
necesară dezmembrarea Mitropoliei noastre pentru 
că s-a făcut în „grabă”. Nu înțelegem ce însemnă 
grabă în concepția unei instituţii importante cum 
este Sfântul Sinod, cel care a hotărât acest lucru. 
Când s-a înființat Mitropolia, s-a legiferat o stare 
de fapt. Clujul era deja de multe decenii capitala 
adevărată a Transilvaniei și hotărârea Sfântului 
Sinod a confirmat faptul că deja Clujul devenise cel 
mai puternic centru ecleziastic din Transilvania, un 
loc al dialogului religios, dar și al înfruntării dintre 
biserici și culte. 

Apoi, statura Părintelui Bartolomeu putea să 
fie temelia unei asemenea instituţii importante, 
oamenii mari au împins dintotdeauna comunităţile 
să înfăptuiască instituţii, uneori coborând la temelia 
lor trupul lor ca pe o ofrandă. 


Mulţi au spus că este o puternică luptă de orgo- 
lii și că îndrăzneala părintelui Bartolomeu nu va 


rămâne nepedepsită. Nu am crezut acest lucru, deși 
de la eveniment a lipsit Mitropolitul Ardealului, 
IPS Laurenţiu Streza, și nici mitropolitul Moldovei, 
Daniel, nu a fost prezent la eveniment. 


Miza unei Mitropolii a Clujului, puternice, depă- 
șește cu mult miza unei dezbateri de orgolii din 
interiorul Bisericii Ortodoxe. 


Preafericitul Daniel — o speranță? 


Părintele Daniel era o mare speranță când 
a venit la cârma bisericii. L-am cunoscut pe 
Preafericitul Daniel într-o vară pe când eram 
membru al Guvernului. M-a impresionat puternic 
prin modernitatea viziunii, prin vigoarea și prin 
voința de transformare a societății noastre, nu doar a 
Bisericii. Când a fost ales Patriarh, am avut o licărire 
de speranţă că va reuși să transforme ceea ce atunci 
numeam „biserica noastră timidă”. Scriam atunci 
că este momentul ca Biserica noastră să se aşeze în 
mijlocul cetății, nu doar în Ardeal, peste tot în țară. 
Să nu mai stea deoparte cuminte, Biserica trebuie 
să vină să-şi ceară drepturile neglijate de decenii şi 
secole. A fost de peste un mileniu alături de oamenii 
acestor meleaguri şi trebuie să fie şi acum când, 
vrem, nu vrem, intrăm într-o nouă istorie. Trebuie să 
ne integrăm în Europa cu Biserica noastră cu tot. Să 
ducem acolo ce avem mai bun şi să păstrăm ceea ce 
alții ar putea să dorească să distrugă. Dar cele mai 
multe trebuie să se facă acasă. Trebuie să se ocupe 
de protecţie socială, de spitale, de şcoli, de alinarea 
suferințelor sufleteşti. 


Am crezut atunci că Patriarhul Daniel este omul 
pregătit să facă asta. A văzut lumea şi a înţeles ce 


ne lipseşte. S-a întors acasă şi a înţeles ce lipseşte 
lumii şi ce lumină putem noi duce celorlalți. Este 
primul Patriarh ales atât de biserică, cât şi de mireni; 
el poate să pună capăt destinului de biserică timidă. 
Este un moment în care vigoarea unui bărbat încă 
tânăr poate ajuta la tăierea nodului gordian. Se 
deschide o nouă lume pentru România, mai bună sau 
mai rea, nu ştim. Biserica nu are aquis comunitar şi 
nici plan cincinal de pre-aderare. E numai a noastră, 
a rămas singura noastră merinde pe drumul cuceririi 
unei vieți mai bune. Înverşunarea de a compromite 
Biserica Ortodoxă ne arată că ea este ultima redută. 
Iar o naţiune, spunea un filosof, poate fi salvată dacă 
se întâlnesc zece bărbați. 


Încă nu mi-am pierdut speranța. Dacă Patriarhul 
nu va încuraja acest act de orgoliu și răzbunare târzie, 
nedemn de ierarhia Bisericii noastre, atunci speranța 
mea că Biserica noastră a ieșit din timiditate, dar 
și din războaiele mărunte - semnul instituţiilor 
nepregătite pentru provocările modernităţii -, va 
reveni. Sunt sigur că Patriarhul înțelege mai bine 
decât oricine care sunt misiunile bisericii noastre, și 
nu doar în Transilvania. 


Nu putem să privim nepăsători la o nedreptate 
care se face Clujului și care slăbește forța spirituală 
a Transilvaniei. Transilvania, după secole, și-a 
găsit o capitală românească de forță. O capitală 
în care românii ardeleni au creat după 90 de ani 
de la reîntregire o comunitate de mare potență 
economică, medicală, culturală. Testamentul 
părintelui Bartolomeu a fost adoptat de comunitatea 
transilvană, de ierarhi, clerici și de mireni, și ar fi 
culmea să nu fie înţeles de către înalții prelați ai 


bisericii. Dacă această așa-zisă echilibrare teritorială 
se va produce împotriva voinţei credincioșilor, o 
reacție a societăţii la această nedreptate ar slăbi 
și mai mult legăturile de solidaritate dintre noi. 
În duh de frăţietate şi unitate, cum ne îndeamnă 
comunicatul Patriarhiei, suntem convinși că Sfântul 
Sinod va respinge unele dintre aceste cereri, fiind 
astfel consecvent cu o hotărâre curajoasă și dreaptă 
luată acum vreo 7 ani. Orgoliile unor ierarhi nu pot 
deturna misiunea Bisericii Ortodoxe, iar Preafericitul 
Daniel va trebui să aleagă între orgolii și misiune. 


2012, 13 februarie 


cel mai bun partid din România 


unt sigur că acest text va avea mulți mușterii, 

deoarece trăim într-o societate a clasamentelor. 
Publicitatea trăiește tocmai din această dorință 
de clasament, de a fi în clasament, de a citi 
clasamente. Ne-am îndepărtat atât de mult de viață 
și de experienţele concrete, încât căutăm mereu 
să ne spună cineva ce este mai bun. Așa au apărut 
experţii și expertologia, oameni care de multe ori 
se insinuează în viața noastră, mimând tot felul de 
forme de expertiză. Agentul imobiliar este un fost 
șomer care în viața lui nu a construit o casă, dar nouă 
ne explică tot ceea ce trebuie să știm despre asta și ce 
este mai bun în domeniu. Consiliera de matrimoniale 
nu a reușit să se mărite deși a trecut de patruzeci de 


ani, dar ne dă sfaturi foarte bune despre căsnicie și 
despre păstrarea ei. Experții și consultanții în politică 
ne cer mulți bani să ne spună cum trebuie să facem 
să fim votaţi mereu, deși mulți dintre ei nu au reușit 
să fie votaţi vreodată - nici ca președinți de asociaţie 
de locatari -, ne hrănesc cu sfaturi despre un lucru 
pe care nu-l cunosc. Nu sunt sociologi sau politologi, 
nici măcar specialiști în marketing, dar au devenit 
indivizi pe care reporterii îi gratulează cu apelativul 
„Domn Profesor”. 


De multe ori am fost întrebat de oameni simpli 
de pe stradă care este cel mai bun partid politic, 
partidul care merită votat, cel care are politicienii cei 
mai serioși și care va face lumea mai bună. Niciodată 
nu am răspuns la această întrebare, chiar dacă 
uneori, cu strângere de inimă, îmi venea să spun că, 
prin comparaţie, deși nu este perfect, partidul la care 
eram și eu arondat este cel mai bun. Nu am putut 
răspunde pentru că întrebarea este prost pusă, iar 
răspunsul nu poate fi decât unul imbecil. De fapt, 
răspunsul nu contează, contează doar efectul de 
clasament. Cei care te respectă sau au încredere în 
tine te vor crede fără argumente, iar ceilalți te vor 
înjura copios oricum, tot fără să te asculte, tot fără să 
se uite ce este dincolo de etichetă. 


Un partid care se intitula „cel mai bun partid” a 
câștigat alegerile în Reykjavik, în 2010, chiar dacă 
întregul lui program era o parodie după viaţa politică 
tradițională și era condus de un comedian. Promitea 
o schimbare imposibilă, dar nu era cine să raționeze 
serios. Poate că mulți nici nu se uitaseră la ofertă, era 
un nou partid și este bine să aduci schimbare în viața 
politică. Ce să mai spunem, un partid cu numele ăsta 


poate fi cel mai bun, deci haideţi să mergem să-l 
votăm, sunt oameni noi, iar dacă sunt și tineri după 
buletin, atunci sunt sigur foarte mari specialiști. 


Cel mai bun partid din România poate avea 
succes garantat și suntem siguri că ne va da multe 
lucruri de care avem nevoie. Salarii și pensii mari, 
va face drumuri și poduri, va da zile libere și al 
treisprezecelea salariu. În plus, este important, nu ne 
va cere nimic în schimb. Cel mai bun partid ar trebui 
să aibă un om cinstit la cârmă, cinstit și serios, care 
să ne trimită pachete de sărbători, să ne organizeze 
concerte în piața publică și să facă băi de mulțime. 
Evident, este important să-l putem atinge, că doar 
este unul din popor, și să ne facem poză cu el, să 
trimitem copiilor în Spania sau în Italia să vadă că se 
schimbă lucrurile aici. 


Partidul cel mai bun din România trebuie să se 
nască repede, să putem absorbi fonduri europene 
și să scăpăm de criza care ar putea veni după 
macrostabilitatea noastră. Criza din Franţa, Italia, 
Portugalia sau Spania s-ar putea întinde și la noi 
dacă nu vine acest partid mai repede. Sau, Doamne 
ferește, ar putea să ne distrugă liniștea stabilității și 
creșterii macroeconomice vreo instabilitate și un trai 
subdezvoltat ca în Grecia. 


Sunt sigur că există și cârcotași care vor spune 
(poate fiind chiar convinși!) că Cel Mai Bun Partid 
din România există. Da, sunt mulţi care știu care este 
partidul cel mai tare de la noi și pe care îl votează 
mereu cu speranţa că le va aduce traiul cel bun. 
Dar când partidul se arată la fel ca și cele pe care 
le-a părăsit înainte, își schimbă repede părerea și se 
mută la altul, care devine, la rândul lui, cel mai bun și 


mai serios partid; de fapt, singurul. Dar cel mai bun 
partid din România este sigur pe undeva prin zonă. 
Mulţi sunt siguri că trebuie doar găsit, ca o căpșună 
ascunsă sub frunze în Spania, sau ca o ciupercă 
dintr-o scorbură de copac. 


Din păcate, acest lucru este o iluzie și cei care 
citesc acest text au tot dreptul să fe dezamăgiți. Știu 
multe despre partide, dar nu știu dacă este unul care 
este cel mai bun. Evident, chiar și eu ţin cu unul din 
când în când, dar asta nu îmi dă niciun argument să 
spun că este cel mai bun. Nici măcar eu nu ţin cu 
el pentru că ar corespunde unor criterii științifice 
de evaluare a partidelor sau a guvernanței moderne. 
Nici vorbă, ţin cu el pentru că, în lupta dintre 
toreador și taur, eu ţin cu taurul, nu cu nesuferitul 
de toreador care măsluiește lupta și-l ucide pe taurul 
cel fioros prin șmecherii și ajutoare. Unde mai pui că 
se şi laudă cu asta și câteva zeci de mii de idioţi îl 
aplaudă frenetic, iar femeile orgasmează când trece 
el cu hainele aurite și pelerina roșie. 


Cel mai bun partid din România ar trebui să 
conducă guvernul când este votat, nu să aștepte 
ordine de la niște contabili de la FMI, care știu 
doar că trebuie să privatizeze tot, până ce ţara va 
deveni falită și total expusă. Dacă am avea așa 
ceva, adică cel mai bun partid din România, atunci 
secretarul lui general nu ar avea curajul să îl critice 
pe președintele partidului atunci când acesta arată, 
în discurs, o față europeană și demnă, civilizată, în 
competiţia cu o putere politică ieșită deja de pe șine. 
Sigur că partidul politic cel mai bun din România, 
presupunând că ar exista, ar avea niște bărbaţi care 
nu ar accepta ca băieţii deştepţi să vândă energie 


scumpă pensionarilor, care ar curma evaziunea 
fiscală legată de mâncare, cereale, petrol și multe 
altele. Cel mai bun partid ar trebui să aibă și niște 
oameni cu ceva bărbăţie, care nu se sperie de rudele 
celor care comandă returnări ilegale de TVA pe 
bandă rulantă. 


Dar, prieteni, cel mai bun partid nu este o nălucă, 
oamenii încă sunt siguri că există, trebuie doar 
analiști buni care să-i recunoască meritele. Dacă am 
face un sondaj, cel mai bun partid din România cred 
că ar obține foarte multe procente, cu mult mai multe 
decât obține un personaj imaginar, Septimiu Comșa, 
pe care-l măsor din când în când și care stă destul de 
bine la notorietate sau încredere. 


Sunt sigur că fiecare alegător caută ocazia să-l 
voteze pe cel mai bun și, mai ales, să voteze partidul 
care are și eticheta de cel mai bun, pentru că, nu-i 
așa, cetățeanul merită ce este mai bun. Nici sigla 
nu ar arăta rău - CBPR (Cel mai Bun Partid din 
România) - și cred că ar fi bine ca nici măcar să nu 
spunem programul. O să le spunem alegătorilor că 
le-am pregătit o surpriză, iar programul îl vom spune 
după ce câștigăm alegerile. În caz contrar, ne pot 
critica cei care au făcut politică până acum și care și- 
au bătut joc mereu de popor. Nici slogan nu ne mai 
trebuie, deoarece numele partidului spune totul, iar 
excelența nu se justifică, ea se impune ca evidenţă. 
Am putea, dacă ne grăbim un pic, să aducem 
parlamentari cu mandate, mai ales acum spre final 
de legislatură, când mulţi tremură pentru viitorul 
lor politic. În fine, se deschid multe posibilități, 
am putea să ne înscriem în oricare Internaţională 
(populară, socialistă sau chiar liberală), am putea 


să participăm la alegeri europene și să trimitem 
oameni în Parlamentul European. Dacă luăm puterea 
și vedem că, peste un an sau doi, unii cârâie că nu 
suntem cel mai bun partid, putem să facem rapid 
ceva: anunțăm că toți membrii de partid au fost dați 
afară și în locul lor aducem români din diaspora, cei 
care cunosc experiența adevăratei democraţii. 


Vedeţi ce simplă este? O idee bună, un nume 
serios, oameni se găsesc din belșug. De alegători 
nu mai vorbim, ei stau acolo și așteaptă. Vor să 
voteze ceva care să-i răzbune pentru două decenii de 
falsificare a democraţiei. Au și o memorie destul de 
scurtă, nu-și aduc aminte prea multe din trecut; sunt 
oameni moderni, orientaţi spre viitor, chiar puţin 
neatenţi la prezent. 


2012, 19 februarie 


fascinația trădări politice 


(cu aplicaţie la un popor balcanic) 


DE momentul în care am intrat pe una dintre 
ușile politicului, am fost șocat de principalul 
criteriu al integrării și al acceptării: loialitatea. Nici 
curajul, nici experienţa și nici, Doamne ferește!, 
expertiza nu sunt valorizate în partide precum 
loialitatea - pentru lider, am uitat să precizez. Când 
cineva apare într-un partid, este etichetat ca „omul 
lui cutare”, altfel nu are drept de cetățenie politică. 
Atunci când un lider este în dizgrație, odată cu el 


intră în dizgrație o întreagă gașcă de loiali. Evident, 
cu o excepție, ca la noi, dacă nu cumva oamenii lui 
îl trădează la momentul oportun. De cele mai multe 
ori se întâmplă trădarea de rigoare, căci noi „iubim 
trădarea, dar îi urâm pe trădători”. Pe vremea lui 
Nenea Iancu poate mai existau ceva prințipuri, acum 
parcă este invers: urâm trădarea, dar îi iubim pe 
trădători. Căci există trădători buni și trădători răi, 
buni sunt cei care trădează adversarul, răi și imorali 
sunt cei care ne trădează pe noi. 


La prima vedere este un nonsens, deoarece 
loialitatea fiind principiul de bază, trădarea ar trebui 
să fie reversul, principiul diavolului, imoralitatea și 
antivaloarea. Dar nici pe departe, fascinația pentru 
trădare unește ca un fir roșu întreaga noastră clasă 
politică. O istorie a trădărilor politice după 1989 ar 
fi mai tare decât istoria marilor cuceriri democratice 
din această perioadă. 


Am putea să ne uitam departe în istorie și nu ne- 
am sătura să găsim cazuri, există o carte interesantă 
despre asta în două volume, dar nu din perspectivă 
istorică sau morală vreau să discut această problemă 
în rândurile care urmează, ci dintr-o perspectivă 
pragmatistă, socio-utilitaristă și politică. Care ar fi 
rațiunile pentru care trădarea reprezintă o fascinaţie 
și o practică de bază, deoarece nu este interzisă prin 
lege (sub forma migraţiei de la un partid la altul) 
chiar dacă toată lumea se bate în piept că vrea să 
terminăm odată cu navetiștii din politică. 

La două luni până la alegerile locale și nu departe 
de cele generale, asistăm la deschiderea sezonului 
oficial de transferuri politice. Evident, beneficiar 
este cel care în sondaje se vede că are șanse mai 


mari ca niciodată de a ieși învingător, adică opoziţia. 
Trecerea lui Frunzăverde cu o oaste de primari 
cinstiţi și corecți la viitoarea putere l-a transformat 
pe acesta într-un erou, un deschizător de drumuri, un 
vizionar și un relaționist de nivel mondial. Probabil 
că fondatorul PDL are calităţi, dar este interesant 
cum de nu i-au fost descoperite decât atunci când 
a făcut ceva ce morala (scuze, pentru cei care nu 
suportă cuvântul acesta sau cel de reformă) interzice. 
Dar nu despre Frunzăverde vreau să vorbesc și nici 
despre posibilele valenţe strategice ale trecerii lui la 
PNL, nu la USL.-ul conjunctural, ci încerc o analiză a 
semnificaţiilor fascinaţiei pentru migraţie politică în 
ultimii douăzeci de ani, mai ales că anul acesta am 
asistat chiar la o timidă încercare de teoretizare a 
acestui lucru, un deputat explicând că este moral să 
treci de la putere în opoziţie, dar de la opoziţie spre 
putere nu este deloc corect și moral. 


Așa o fı, pare un gest mai puțin interesat, deși el 
se referă la următorii patru ani de prezenţă la cazanul 
cu fasole și ciolan, însă dacă am analiza chiar și 
această judecată, ar trebui să discutăm și despre cei 
care au votat personajul ca parte a unui partid, despre 
dorinţele lor de atunci când l-au votat. O posibilă 
întrebare este dacă politicianul este proprietarul 
absolut al voturilor sau el doar este mandatat de 
oameni să le reprezinte niște interese etc. etc. 


Totuși, de ce este atât de frecventă practica 
aceasta a migraţiei, mai ales în anii electorali, și de ce 
poziţiile partidelor, dar și ale unor lideri, se schimbă 
atât de repede, în funcție de care parte a migraţiei 
se află (ca să folosesc o sintagmă potrivită aici, dar 
vulgară când se referă la altceva)? 


Indiferenţa ideologică și lipsa culturii politice. 
Partidele din România au încă o foarte slabă 
poziționare în raport cu valorile politice. Ele sunt 
vehicule, niște gondole care folosesc o cale mai 
scurtă pentru a ajunge la resursele puterii. Uneori 
gondolele se vopsesc portocaliu (ca și cea din Valea 
Jiului), dar se pot vopsi și revopsi în toate felurile, 
în funcţie de anotimpul politic. Nici electoratul nu 
este structurat după acest principiu, deoarece nu l-a 
forțat nimeni să facă asta. Este și mai ușor pentru 
manevrabilitatea politicilor, exemplul fostului PD 
este relevant: într-o zi a devenit partid de dreapta, 
pentru că PSD se întărise pe stânga, iar electoratul 
a mers după el și nimeni nu a făcut scandal. Doar 
poate niște analiști mai gureși. 

Celula de bază a politicii nu este partidul. 
Personalizarea politicii este marele păcat, dar și 
principalul criteriu de coagulare politică. Baronul 
local a fost incriminat, dar el corespunde cel mai 
bine modernităţii (sic) noastre politice. El este omul- 
orchestră, este cel care pleacă cu liota de primari și 
electori după el. Are capital politic major, la propriu și 
la figurat; este, până la urmă, unitatea fundamentală 
a coagulării politice. El, Baronul, nu partidul politic, 
este celula de bază a politicii. El, Baronul, nu este doar 
local, baronii sunt la fel și la centru, doar că baronii 
de la centru sunt dependenţi de cei locali. Baronii 
centrali se întâmplă câteodată să-și ia jucăriile 
(adică baronașii locali) și să se mute la alte partide. 
Mai puţin acum, e adevărat, căci prin uninominalul 
de la consiliile judeţene, baronii locali au câștigat 
putere adevărată și poate să li se rupă de baronii 
de la București. Propun să nu mai vorbim peiorativ 


despre baronii locali, ei sunt deja fundamentali 
pentru politică, mai activi, mai bogaţi și mai tari 
decât partidele. Dacă partidele nu mai ţin la profilul 
lor sau la ideologii, am putea să le desființăm, sau să 
rămână doar la centru, iar în teritoriu să acceptăm 
cetățenia politică pentru clanuri sau familii. Unii 
și-au făcut deja blazon, poate fi semn electoral, alții 
au deja supranume; să luptăm pentru a-i transforma 
în instituţii transparente și democratice, așa cum 
făceam în trecut cu partidele. 


Baronul poate fi un element de identificare 
locală. Centralizarea excesivă a partidelor face ca 
doar baronul să se poată opune centrului. Uitaţi-vă 
cu câtă ușurință se anulează o întreagă filială a unor 
partide când este adus un baron local prin transfer, 
la toate partidele, în ultimii 20 de ani. Oameni care 
s-au luptat cum au putut ei cu gigantul de la partidul 
advers, care l-au acuzat pe acesta că este corupt, hoț, 
huligan etc. acum sunt obligaţi să recunoască că au 
spus prostii ani de zile, că acesta este șeful lor firesc, 
cel mai cinstit și cel mai frumos. Dacă filiala locală a 
oricărui partid nu a ajuns la putere de mult timp și nu 
și-a tras vreun baron local, atunci ea este o victimă 
sigură. Deci, cine nu are baroni să-și fabrice cât mai 
repede! Vorbesc serios. 


Diluare totală și ghiveci politic. O istorie a 
partidelor la nivel local ar părea un nonsens. Pe 
termen lung, efectele sunt distrugătoare pentru 
partidele noastre din cauza migrației permanente. 
Nu se poate naște o istorie sau o tradiție. Dacă am 
face o istorie a partidelor la nivel judeţean, ar fi greu 
de înțeles, pentru că mișcarea între ele în peste două 
treimi dintre filiale a fost ca o mișcare browniană 


ale cărei principii sau reguli nu ai cum să le explici. 
Uneori, mișcarea era generată de certurile dintre 
oameni, când se apropia osul puterii, iar alteori, 
unii mergeau la București să-și cumpere funcţiile 
ca la Stambul; alteori, filialele erau desființate pe 
principii de transferuri de la alte partide. Faceţi un 
exercițiu de imaginaţie cu filialele partidelor din 
București sau din alt oraș mare și o să vedeţi mai 
bine haosul, degringolada și lipsa de programe, dar și 
ascensiunea unor personaje dubioase. Acum înţeleg 
de ce PSD accepta orice filialelor locale, inclusiv să 
nu plătească cotizaţiile la centru, dar un singur lucru 
era sfânt: sediile partidelor se achiziționează cu banii 
din teritoriu, dar proprietar este doar partidul de la 
București. Într-adevăr, raționamentul este corect, 
sediul poate să fie singurul element de continuitate 
și de identitate politică. 

Dispariția romantismului sau a militantismului. 
După minunatul vot uninominal, original românesc, 
versiunea Hrebenciuc-Dan Radu Rușanu, selecția în 
partide are un singur criteriu: poți plăti campania 
și dările pentru centru. Fenomenul Boldea este 
reprezentativ, dar arată doar vârful aisbergului, 
deoarece este doar rezultatul unui incident, nu este 
un scandal determinat de vreo strategie de asanare 
a clasei politice. Boldea îndeplinea două criterii 
importante pentru a fi ales: banii și tinereţea. Vine 
cu bani, nu vrea să fie șef, deoarece are bani destui, 
parlamentar îi ajunge pentru imunitate. În plus, 
cu Boldea arătăm ce mult se schimbă partidul de 
guvernământ, ce oameni tineri promovează. Un 
profesor universitar nu are ce căuta în partide, 
mulți ajung universitari doar după ce au ajuns în 


Parlament și și-au terminat facultatea la ecologişti 
sau la Herculane. De unde să aducă bani pentru 
campanie amărâtul de profesor? Aduce el profesorii 
universitari la vot cu dubele, cum o poate face ţiganul 
care vinde flori în centru sau șeful de la cimitire? 
Nici studenţii nu sunt importanţi, decât în campanie, 
la lipit afișe sau când vin șefii mari de la București, 
pentru a face tunelul de flori de la intrare sau pentru 
ca fetele să-i danseze la discoteca de după pe șefii 
transpiraţi de la București. 


Campania de racolare a adversarilor este și 
un ritual. Racolarea este un ritual de răzbunare 
și de umilire a adversarului, ca violul în războaie. 
Violul femeilor inamice sau al bărbaţilor inamici (în 
primăverile arabe recente) are rolul de luare în posesie 
simbolică a lucrurilor intime. Este deposedarea 
adversarului de tot ce are, semnul ultim al umilinţei. 
În ultimul război din fosta Iugoslavie s-au raportat 
peste 40.000 de cazuri de viol, iar semnificaţia este 
distrugerea purității rasei, religiei, naţiunii. În cazul 
nostru, distrugerea purității politice, a valorilor, a 
ceea ce aveau mai sfânt. 

Reacţia emoţională a Președintelui PDL la 
plecarea lui Frunzăverde este relevantă: a vorbit 
despre sufletul de pedelist, despre casa părintească 
ce nu se vinde. E adevărat ce spune Boc, partidul 
este pentru foarte mulți Mama sau Tata, principiu 
genitor; dacă partidul nu era, ei nu reprezentau nimic 
în această lume. Când unul dintre pionii principali 
dezertează în tabăra adversă, apare o frenezie greu 
de descris, o bucurie a victoriei și un optimism ca și 
cum o minune s-ar fi întâmplat. Un prieten afectat 
de asta mi-a spus: Dacă Dumnezeu ne ajută și mai 


extragem un barosan, se dărâmă totul la ei și fug 
toţi la noi. Nu știu dacă se referea la alegători sau 
la pedeliști cu status de conducător, dar sunt sigur 
că nu ar fi știut să-mi răspundă la întrebarea: Bine, 
și ce facem cu ei dacă vin toți? Sau altfel, Unde îi 
îngropăm?, cum spunea olteanul din bancul în care 
Oltenia declară război Chinei. 


Iluzia forței. Rezultatul pozitiv al dezertărilor și al 
trădărilor este că dă trupelor înainte de alegeri iluzia 
forţei. Încrederea politică este un animal tare fricos 
și se clatină la cele mai mici adieri de vânt. Opoziția 
din acest moment are nevoie de injecții adrenalinice, 
mai ales că sunt ţinuţi pe tușă de multă vreme și încă 
Băsescu le promite că vor rămâne așa, indiferent de 
performanţele electorale. Nu este vorba în totalitate 
de o iluzie, uneori prin trădări se aduc multe voturi. 
Sigur, nu chiar atâtea câte se promit și se speră. Îmi 
aduc aminte că Octav Cozmâncă, în 2004, ajunsese 
la performanța de a aduce la PSD aproape 80% dintre 
primarii din România, însă doar vreo treizeci și ceva 
au câștigat dintre ei, iar aportul cel mai mare l-au 
adus tot vechii primari ai PSD, nu achiziţiile din 
piața politică. 

Trădarea este rațiune și explicație și poate 
fi folosită și pe post de bâtă în partide, mai ales 
atunci când cineva vorbește despre modernizare 
sau despre schimbarea unor principii de asociere 
într-un partid. Este bună pentru a o folosi ca bâtă 
împotriva celor care nu sunt de acord cu splendida 
unanimitate internă. Cineva te-a pus să scrii aceste 
lucruri, lasă-mă tu cu gândirea liberă, nu înțelegem 
prea bine ce spui, în aparenţă chiar ai dreptate, dar 
sigur este folositor dușmanului politic. Noi suntem 


solidari în circularitatea credinței noastre, aceasta 
este regula, adică, pe măsură ce nu mai înțelegem 
de ce stăm în opoziție de aproape un deceniu, făcând 
aceleași lucruri și având așteptări diferite de fiecare 
dată, credem cu tot mai multă tărie că altcineva este 
vinovat de asta, nu noi. Altcineva este cel care nu 
are fix această explicaţie cu noi și este cel mai bun 
pentru a fi țap ispăşitor. 

Mărturisire finală. Recunosc că nu-mi plac foarte 
mult cei care navetează între partide, cu excepția 
celor care, eventual, au fost daţi afară și astfel li s-a 
redat libertatea pierdută prin afiliere. Dar nici în 
acest caz nu prea sunt de acord cu reafilierea, chiar 
dacă recăsătoriile sunt la modă, mai ales în viața 
politică. Declar că nu m-a pus nimeni să scriu acest 
articol și nici nu vreau să influenţez pe nimeni cu 
aceste gânduri ale mele despre trădarea politică și 
fascinația pentru ea. Înţeleg ce îmi spune mereu un 
prieten mai tânăr, dar lider cu autoritate: Ce vrei tu 
este o tâmpenie, nu vezi că lumea politică este o 
cloacă de șmenari și bagaboante?! 


Eu nu cred că este chiar așa, cred că trebuie să 
facem ceva în fiecare clipă ca să scoatem mirosurile 
pestilenţiale și javrele, indiferent de vârsta lor - să 
mă scuze seniorii pentru greșelile mele din trecut; 
știu și că scopul acesta ar putea scuza o serie de 
mijloace (dar nu pe toate!). Dacă se va dovedi în 
istorie că trădarea este cu adevărat o metodă foarte 
bună, atunci am putea ajunge la stabilitatea politică 
maximă, adică la cea în care nu mai intră nimeni în 
sistemul politic, toți se mută de la un partid la altul 
pentru a face majoritatea la momentul oportun, în 
interesul electoratului celui suveran, bineînţeles. 


Dacă tot istoria va dovedi că trădarea a ajutat la 
alungarea dictatorilor și la aducerea dreptăţii pe 
aceste meleaguri încercate de sărăcie și disperare, 
atunci voi fi de acord să îmi pun cenușă în cap, să 
scriu o odă trădătorilor aceștia care au adus efortul 
lor imoral alături de lupta noastră eroică, iar soarele 
victoriei ne zâmbește acum tuturor, democratic și 
egal. 


Sigur, o să vă par viclean”, cum bine a zis Domnul 
Președinte, dar nu mă voi abține să nu vă propun să-i 
preamărim pe trădători, să le dăm ibovnice, vin și 
decoraţii, apoi, în prima dimineaţă a Noului Ev, să le 
tăiem capul, ca o dovadă că nu am uitat chiar tot ce 
știam din istorie. 


2012, 1 aprilie 


intelectualii în maşinăria politicii 


Prolog 


Textul care urmează l-am scris în urmă cu vreo 
șapte sau opt ani la cererea unui redactor de la 
Dilema. Era despre mine și despre cei care simțeau 
ca mine. Acum, mai mulţi jurnaliști m-au întrebat ce 
cred despre eliminarea lui Cristian Preda din viaţa 
partidistă. Am găsit acest text și mi-am dat seama 
că nu mi-am schimbat părerea deloc. Deci acest text 
este și despre Cristi Preda, dintr-o tabără adversă, 
dar asemănătoare. 


Un subiect devenit banal. S-a scris atât de mult 
despre intelectuali și politică, încât este greu sau 
inutil să mai scrii ceva. Poate este mai bine să nu te 
raportezi deloc la textele cunoscute, dacă ai propria 
experiență de martor, subiect sau observator. Voi 
încerca să fac abstracţie de tot ceea ce am citit acești 
ani de zile. Am avut obsesia pozitivă a construcţiei 
unei sociologii a intelectualilor și am deja o jumătate 
de carte (lăsată în ciornă de la intersectarea mea cu 
politica) pe care provizoriu am numit-o „Sociologia 
ideologiilor noastre cele de toate zilele”. Voi elimina 
chiar și tentaţia de a face referire la neîncrederea 
lui Pareto în intelectuali, pe care îi numește 
„intelighenţia flotantă” și despre care ne spune că 
vor ține mereu partea celor care dețin resursele de 
putere. 


Nimeni nu-i iubește pe intelectuali în politică. 
Militanţii nu se bucură când se anunţă că un 
intelectual a intrat în partidul lor pentru că partidele 
sunt un fel de echipe de căutători de aur care nu se 
bucură să se mărească numărul de guri care trebuie 
hrănite din prada de după câștigarea alegerilor. Sunt 
consideraţi profitori sau chiar naivi. Vechii militanți 
vor avea întotdeauna justificarea următoare: votul 
ţăranului simplu sau al șomerului este egal cu cel al 
academicianului, deci lăsaţi-o mai moale cu sfaturile 
pentru a câștiga intelectualii de partea noastră. Toate 
partidele au intelectuali, profesori universitari sau 
artiști, dar rareori o să-i găsiți pe liste de parlament 
sau de guvern. 


Intelectuali la pachet. Din când în când, în 
situaţii în care ar trebui să existe o serioasă dezbatere 
publică pe teme importante, apare o listă cu aproape 


100 de intelectuali care susțin ceva ce nu poate 
impune vreun președinte sau premier sau partid. 
Aceste liste ne aduc aminte de adeziunile regizate 
pentru proiectele împușcatului, dar și de aprigele 
dispute dintre CDR și FSN. Lista de stânga este mai 
rară, nu s-a structurat niciodată căci, atunci când s-a 
încercat a o opune dreptei, de regulă, ar fı trebuit să se 
lupte pentru susținerea lui Ion Iliescu. Ori sunt mulţi 
intelectuali care se consideră de stânga, dar nu-l pot 
susține pe Ion Iliescu. Lista de dreapta de acum de 
15 ani începe cu Andreescu și se termină cu Zub 
și ea conţine o parte dintre intelectualii cunoscuți, 
dar și câţiva intelectuali de care auzim doar de pe 
aceste liste. În loc de dezbatere publică a ideilor, de 
toleranță, intelectualii au preferat încolonarea în 
spatele unor lideri politici. S-au livrat la pachet, la 
legătură, în loc să-și expună ideile pe tarabă. 


Vitrina cu intelectuali. Intelectualii sunt buni 
de arătat, sunt un fel de vitrină pentru alegeri. De 
aceea, ei sunt căutați mai ales în jurul alegerilor, 
cu iluzia că aduc voturile altor intelectuali. Dar, din 
nefericire, greu vom găsi la noi intelectuali care 
să poată funcționa ca și directori de opinie, lideri 
transmiţători de influenţă, cum spunea un sociolog 
acum mai bine de 50 de ani. Ei nu au cum să aducă 
voturi pentru că partidele nu îi lasă să își impună 
propria voce. Puși să recite discursuri de partid, 
chiar dacă o fac cu talent, ei nu pot fi convingători 
pentru că masa intelectualilor votanți, colegii lor, îi 
consideră, de regulă, niște trădători. 


Ar trebui să devină invizibili. Liderii nu suportă 
notorietatea unor intelectuali din jurul lor. Și, mai 
ales, se enervează la gândul că pot fi consideraţi 


„produsul” acestora. Chiar dacă au beneficiat mereu 
de „punctajele” acestora. Nu vrem discursuri, le spun 
liderii intelectualilor, vrem doar punctaje scurte de 
idei, de acolo-încolo ne descurcăm noi. Dar faptul 
că presa ţine partea intelectualului și nu a marelui 
conducător, dacă izbucnește un mic diferend sau o 
dispută, este de nesuportat pentru lider. Când un 
intelectual din partid dă un interviu apreciat de 
colegi sau de breasla lui profesională, 


Marele Conducător îl va felicita ironic și îi va 
explica faptul că există o ordine de precădere: 
lucrurile importante le spune EL. Dacă, în sondaje de 
opinie, intelectualii ajung la notorietate sau încredere 
care pot fi luate în seamă, atunci aceasta este deja o 
aroganță și urmează să fie pedepsită. Dacă Marele 
Conducător de partid începe să scoată cărți pe bandă 
rulantă, atunci dispare ultimul atu al intelectualului. 
Soluţia intelectualului: să devină, pe zi ce trece, tot 
mai invizibil. 

Scribi inutili. Intelectualii sunt buni să scrie 
documente privind modernizarea partidelor, bune 
de invocat la presă cu ocazia congreselor sau a altor 
foruri. Atunci mapele celor din teritoriu și cele pentru 
presă trebuie umplute cu texte lungi, complicate sau 
cu strategii desenate în PowerPoint. Aceste texte 
rămân moarte, nu le citește nimeni și nu vor deveni 
niciodată programe politice. De ce? Simplu, partidele 
nu sunt echipe organizate cu scopul de a moderniza 
România, de a o construi cu proiecte pe termen lung. 
Citiţi definiția partidului politic din orice dicționar 
de politologie și veţi înțelege că intelectualii sunt 
folosiți pentru a argumenta bunele intenţii, nu 
pentru a scrie programe de pus în practică. 


Învins de demagogia faptelor. Conducătorul 
politic ajuns lider de partid începe să creadă în 
predestinare și în organicitatea ascensiunii sale, 
și atunci caută să șteargă urmele traseului său. 
Întotdeauna în ședințele de partid, când unul sau 
altul dintre intelectuali vor face apel la valorile 
fundamentale sau la moralitate, sunt pregătiţi 
să se ridice unii lideri promovați din popor care 
vor demonstra, indirect, dar cu mare subtilitate, 
inutilitatea intelectualilor din partid. Acești 
militanţi, care câștigă de mult timp alegerile, în 
sătucul sau orășelul lor, vor spune cu voce tare și 
răspicat că trebuie să mergem în mijlocul oamenilor, 
că vorbim prea mult în birouri și folosim cuvinte 
prea meșteșugite, că programele de acţiune politică 
sunt o prostie și că trebuie să ascultăm doleanţele 
oamenilor amărâţi. Vor bate cu pumnul în masă și vor 
spune că sunt unii care stau prea mult la televizor în 
loc să-l însoțească pe Marele Lider în satele și orașele 
patriei. De aici încolo vor da exemple sugestive cu 
dublarea procentelor după ce a trecut liderul pe- 
acolo, cu scrisori de mulțumire pentru ultima vizită, 
primite de la un grup de pensionari. Ce ironie, tocmai 
el, intelectualul, este învins de demagogie. 


Fără capital. Ultima slăbiciune a intelectualului 
este aceea că el nu poate aduce bani la partid și nici 
prietenii lui, alți intelectuali, nu au bani de donat. 
Când vin campaniile, în jurul liderului se nasc 
gărzi pretoriene formate din foști chelneri, drumari, 
benzinari sau alte forme de capitaliști ce investesc în 
politică. Ei sunt daţi ca exemple de dăruire, schimbă 
strategii de alianţe și intelectualul simte cum banii 
înfrâng ideile. 


Și totuși... Dincolo de aceste detalii de 
funcționare, intelectualii care fac politică ar trebui 
să fie din ce în ce mai mulți. Pentru că nu ne este 
indiferent cine face politică și pentru că ar fi singura 
formă prin care s-ar putea crea diferența între 
stânga și dreapta sau ar putea să fie orchestrate 
valori în politică. România nu va avea nicio șansă 
dacă politică vor face doar comuniștii reconvertiţi, 
securiștii, băieţii sub acoperire, chelnerii, inginerii 
de nota 5, cântăreții, dansatoarele, contabilii de CAP, 
schimbătorii de valută sau alte tipuri de aventurieri. 
Clasa politică de astăzi, croită în laboratoarele încă 
nedesființate din 1990, este una care ocupă fraudulos 
biroul de comandă al societăţii românești. Progresiv, 
ea trebuie schimbată, dar nu cu fii, nepoţii sau 
cărătorii de geantă ai actualilor conducători politici. 
Dacă intelectualii le vor schimba compoziţia, ciorba 
va începe să aibă un alt gust. Cât timp nu vom 
avea o societate civilă solidă, despărțită de partide, 
intelectualii vor trebui să facă politică în partide. Cu 
toate problemele despre care am vorbit mai înainte. 


2012, 4 aprilie 


chipul uitat al normalhtății 


sau despre războiul, mereu pierdut, 
al președinților 


lausewitz spunea că „războiul este continuarea 

politicii cu alte mijloace”. Așa o fi, poate, dar 
nu este normal ca politica să fie bântuită tot timpul 
doar de războaie și de spiritul lor de distrugere. La 
noi, regula este războiul și nicio perioadă de pace 
nu-și face loc. Pacea („între două dobitoace”, cum ne 
spunea învăţătoarea din clasa întâi atunci când ne 
luam la bătaie) ar trebui să fie perioada dintre alegeri, 
când politica ar trebui să performeze prin construcție 
și muncă în folosul umanităţii, când energiile trebuie 
unite pentru interesul social sau naţional comun. În 
campaniile electorale, confruntarea și războiul sunt 
lucruri normale. Identităţile politice primesc sens, 
este adevărat, mai ales în cadrul interacțiunilor 
conflictuale. De aceea, partidele au luptători de 
profesie, uneori chiar și clovni care umblă în costume 
de paradă pentru a arăta loialitate sau a simula o 
virilitate, altfel greu de probat. 


Războiul de fiecare zi al politicii este omniprezent 
în mediile sărace în idei, competenţe și intelectuali. 
Acolo, politica este o competiţie între clanuri, familii, 


găști sau bande pentru bietele resurse pe care o 
comunitate sau o țară le are sau le adună zilnic prin 
taxe și impozite. Acolo, în parlamente, grupurile 
politice nu pot face decât târguri sau diferite 
schimburi oneroase de genul: tu accepți legea 
asta pentru interesele mele, eu accept o mârșăvie 
comparabilă. Consensul este deci nu o negociere 
rațională care nu depășește interesul colectiv, ci un 
troc sinistru între găști. Cei mai mari combinatori, 
făcătorii de blaturi, pozează, de regulă, în mari 
războinici. les ritualic să-i atace pe dușmani, în timp 
ce trag cu ochiul complice, dar mai ales îi înfierează 
cu patos pe cei care nu se sacrifică destul în a înjura 
și a ataca dușmanul. Uneori, în mai multe partide, 
poţi auzi expresia de opoziţie: nu ţi-a făcut puterea 
dosare penale, înseamnă că ești trădător. Niciun hoţ 
sau corupt, indiferent de partid, nu va recunoaște că 
are un dosar penal pentru că a furat, mereu va spune 
că este politic. 


Cert este că un ethos al confruntării este 
dominanta vieții politice. După campania electorală, 
armele nu se lasă la rastel, toată lumea este ținută 
trează pentru lupta de fiecare zi. Uneori pare absurd, 
dar lupta și ura pentru adversari reprezintă liantul 
cel mai puternic al grupurilor politice. De aici și 
promovarea membrilor familiei în funcţii sau în 
viața de partid. Este greu să ai încredere în cineva, 
deoarece această continuă luptă se prelungește și în 
propriul tău partid. 

Acest război continuu, nesfârșit, ca un fel de război 
al sfârșitului lumii din imaginaţia fecundă a marelui 
dezamăgit de politică Mario Vargas Llosa, nu are o 
finalitate ca în opera ilustrului sud-american, adică 


o luptă între valorile supreme, genuine, și expresia 
lor socială, degradată, ci este un război al nimicului. 
Pentru orgolii, uneori pentru interese mărunte, 
pentru resurse, sau chiar un război în zadar. 


Nimeni nu poate scăpa de acest război, dar 
în primul rând nu pot scăpa președinții. Este un 
război pe care toţi îl pierd până la urmă, dar îl duc 
cu însuflețire pentru că sunt animați de bătălii și 
victorii mărunte. 


Ion Iliescu a pierdut războiul cu democraţia chiar 
la început, când Piaţa Universităţii a fost o capcană în 
care l-au băgat, probabil, apropiații lui, generali. Au 
construit pentru el un front în care ei, cei apropiaţi, 
erau generalii cei puternici și credincioși. Nu știu cât 
a fost el de convins că minerii și venirea lor va fi un 
lucru bun, nu știu cum i-a fost prezentat pericolul 
pentru țară reprezentat de partidele istorice, rege 
sau studenți, dar ceea ce știm este că războiul acela 
cu Piaţa Universităţii i-a fost fatal. Cred că am fi avut 
un altfel de Iliescu, poate mai nonșalant, poate mai 
democrat și mai puţin închis într-o echipă de foști de 
care nu s-a despărțit nici acum. Stigmatul căpătat în 
acea luptă l-a transformat pe vechiul disident într-un 
conducător care va încerca mereu să limiteze efectele 
înfrângerii prin confirmarea faptului că a avut 
dreptate, că a fost o luptă cu dușmani care și azi sunt 
reali, că nu el a fost de vină etc. În conflictele mele cu 
Iliescu, dincolo de consecvenţa inconciliabilității, am 
văzut la bătrânul lider al stângii judecăţi echilibrate, 
moderație, luciditate, chiar și o toleranță faţă de idei 
cu care nu era de acord înainte. Cazul schimbării 
atitudinii față de regalitate este o dovadă destul de 
grăitoare. Dar, din nefericire, cel care putea să facă o 


adevărată deschidere a României din partea stângii a 
fost fixat în tranșee de acea înfrângere într-un război 
inutil și prefabricat la acea vreme. 


Emil Constantinescu s-a bătut cu sistemul și 
securitatea. Un război închipuit, creat de psihoza 
conflictului continuu, evident, dominantă și în grupul 
lui politic. Războiul l-a pierdut pentru că nu și-a dat 
seama că el însuși era sistemul. Luase modelul de 
conducere al lui Iliescu, fix definiția pe care șeful 
PDSR o inventase, pe măsura sa, cu complexele 
de neintervenție moștenite din războiul început la 
Revoluţie și continuat cu Piaţa Universităţii, deci 
nu avea cu ce să se descurce, el nu avea cum să 
joace, după altă partitură, rolul lui Ion Iliescu. Deși 
era un intelectual serios, probabil un democrat 
veritabil, a ieșit repede înfrânt, nu de securitate, ci de 
incapacitatea lui de a ieși din rol, de imposibilitatea 
lui de a tranșa războiul politic absurd din interiorul 
propriei lui tabere. În loc să folosească securitatea și 
toate resursele sistemului politic pentru un proiect 
măreț și împlinirea unei viziuni, a preferat să aștepte, 
iar la final s-a declarat învins de propria lui mână 
dreaptă. 


Traian Băsescu s-a prins că trebuie să schimbe 
scaunul ca să nu pățească la fel ca predecesorul său, 
învins de umbra securității. A simţit nevoia să devină 
jucător, nu putea să stea să-și aştepte adversarii și a 
trecut la atac. A intrat cu sabia în mână, dar după 
ceva vreme a constatat că sabia era de lemn. A 
atacat comunismul care mai rămăsese și obiceiurile 
politice. A mișcat instituţiile, dar acestea, în loc să se 
pună în mișcare, au început să crape pe la încheieturi. 
A încercat să scape de foștii lui colegi, marii baroni 


PDL, dar tinerii puși în loc s-au îmburghezit repede 
și au început să semene cu seniorii. Cameleonic, toţi 
cei noi pe care i-a adus luau culoarea mediului. A 
recunoscut destul de greu înfrângerile și a încercat să 
ducă luptele până dincolo de limitele suportabilităţii 
tovarășilor lui. Armata a început să-i obosească, unii 
poate chiar au demobilizat înainte de vreme. A luat 
lupta pe cont propriu, asumându-și o schimbare pe 
care nu o poate face nimeni singur. Mai are puţin din 
mandat, dar nu este exclus ca, la final, cu francheţea 
care îl caracterizează, să spună: am înfrânt! 


Pe Ponta l-am cunoscut acum vreo doisprezece 
ani. Ambiţios, fost procuror, încerca să reconstruiască 
o organizaţie de tineret care era doar o anexă palidă a 
partidului, cu tineri care ieșiseră de mult din tinereţe. 
A făcut în doi ani o organizaţie adevărată. La primul 
Congres care ne prindea pe amândoi ca debutanţi și 
în care eu am vorbit despre un loc important pe care 
trebuie să-l dăm tinerilor, Ponta a mers mai apoi la 
tribună și s-a legat discret de mine. A spus că tinerii 
nu vor nimic, că se vor lupta pentru fiecare scaun, 
chiar și cu mine. A fost o delimitare pe care am 
înțeles-o doar mai târziu, atunci când l-am cunoscut 
mai bine. Am descoperit că nu este un războinic 
incurabil, chiar dacă are curaj și temperamentul 
necesar să sară mereu la bătaie. l-am cunoscut 
pasiunile, am văzut că poate fi un camarad bun și 
un om normal. Nu este obsedat de conflict și nici nu 
este dependent de adrenalina puterii. Ştie ce să facă 
cu timpul liber, se bucură de viața cea normală, își 
plimbă copiii cu drag, vrea altceva de la viață decât 
putere pe pâine. Joacă tenis sau baschet, este egoist 
la fotbal, iar la ping-pong mă enervează că nu-l pot 


bate nici măcar de Revelion. Îi place istoria și citește 
în ritm de intelectual, nu de politician. 


Poate că și cei pomeniţi înainte au fost oameni 
ai vieţii normale, o viață pentru bucuria de a trăi și 
poate că doar politica i-a transformat. Iliescu a venit 
pe un val căruia nu avea cum să i se împotrivească. 
Emil Constantinescu a fost luat pe sus de un tsunami 
care căuta să răzbune, utopic, o jumătate de secol de 
comunism adus de ruși. Traian Băsescu a luat pistolul 
într-o mână și niște ţepe de carton în alta pentru a 
răzbuna ceea ce răsculații pierduseră în mandatul 
ratat al lui Constantinescu. Din generaţii diferite, toți 
cei trei președinți continuau un război de dinainte de 
Revoluţie, erau împinși de trecutul lor sau de trecutul 
generaţiei lor. Nu întotdeauna era războiul lor, dar 
era un context moștenit și un câmp de bătălie mereu 
alimentat cu conflicte și mize, uneori absurde. 


Dar Victor Ponta este din altă generaţie. Nu este 
obsedat de luptă, a ajuns președinte de partid fără 
să taie capete și fără să omoare părinții și bunicii 
din partid. Nici Năstase și nici Iliescu nu au fost 
împinși la o parte, chiar dacă, uneori, l-au sabotat cu 
discreție sau l-au tratat cu aroganță. Dar, cu sau fără 
voia lui, intră într-un război care nu se mai termină și 
căruia chiar combatanții i-au uitat sensul. I se arată 
probabil dușmani în fiecare zi, i se propun vendete, 
are de reglat și el poliţele lui. Este la început și are 
nevoie să arate că este mascul alpha, să obțină 
ascultare sau atenție. Dar după terminarea acestor 
mici retușuri de instalare la volanul politicii, Victor 
Ponta nu ar trebui să se înroleze în războiul politic 
de uzură, război sintetizat cel mai bine de sintagma 
manelistică „să moară dușmanii”. Pentru că el poate 


ignora trecutul, pentru el trecutul nu este o povară și 
nici o amintire duioasă. 


Este cel dintâi Premier și, poate, viitor președinte 
de țară care nu a fost membru de partid. E important 
asta? Poate nu, dar este un semn, mai mult decât o 
calitate. Este semnul că a venit o nouă generaţie care 
are datoria de a schimba lumea noastră. Oamenii nu 
așteaptă de la el victoriile mici asupra dușmanilor 
partidului, chiar dacă unele poate ar fi importante 
pentru justiție socială sau pentru dreptate. În acest 
război politic care nu se mai termină, cei mai mulți 
dintre noi nu mai știm să definim pacea și, cu 
siguranță, mulţi dintre apropiaţi îl îndeamnă zilnic 
la luptă, iar adversarii îl provoacă acum să fie bărbat, 
să-și arate intelectualii de care dispune și să-i pună 
în cântar cu intelectualii lui Băsescu. În plus, parcă 
este împins să dea el însuși toate bătăliile. Toate 
acestea sunt cântece de sirenă, lumea așteaptă de 
a el altceva, construcția normalităţii. Așteaptă să 
vadă pe cineva care pune pacea și construcția pe 
primul loc. Cineva care se interesează sincer de 
greutățile profesorului și îl înțelege pe medicul 
care pleacă disperat peste hotare. Normalitatea nu 
înseamnă obligatoriu bani în plus și nici subvenţii 
pentru nemuncă, normalitatea este sentimentul 
oamenilor că acelora care-i conduc le pasă de viața 
și suferinţele lor, iar acest lucru nu se poate simula 
electoral. Înseamnă a înţelege că nimeni nu poate 
vorbi în numele celui care are probleme de existenţă, 
dar că soluţiile nu le poate imagina el, de fiecare 
dată. Normalitate înseamnă să pui dorinţele sau 
poftele tale și ale partidului pe locul doi și să alungi 
convențiile și omerta care domnește în viața politică 


de peste două decenii. Să recunoști clar și să simţi că 
România este mai importantă decât orice formă de 
organizare partinică, coaliție sau alianță. 

Războiul pe care nu are voie să-l piardă Victor 
Ponta, ca om de stat venit din altă generaţie, este 
acela de a aduce înapoi chipul uitat al normalității. 


2012, 18 iunie 


ursul contra România 


Recviem pentru o insulă 


Ro alunecă spre liliputanism, așa li se pare 
copiilor. Adrian, fiul meu, m-a întrebat aseară 
de ce o ţară ca a noastră, adică mare, am dedus eu, 
aleargă de două săptămâni după un urs. Ce, îmi zice 
el, suntem Andorra sau Liechtenstein? Pe el, iubitor 
de geografie fotbalistică, îl distrează suprafața 
acestor țări și locul lor în clasamentul FIFA. Sunt 
sigur că aceste țări mici, dar bine organizate, nu ar 
ajunge niciodată într-o așa situaţie penibilă, chiar 
dacă i-ar invada 20 de urși. Televiziunile sunt pline de 
reportaje, polemicile între putere și opoziţie pe tema 
ursului curg pe televiziunile de știri de dimineață 
până seara. Se fac patrule de cetățeni revoltați, s-a 
declarat stare de urgenţă. De la Sibiu ne vine o știre 
care ne ajută să adormim liniștiți: o echipă de câini, 
antrenată chiar în misiuni internaţionale, este în 


drum spre zona calamitată: „Cei patru ciobăneşti, 
doi germani şi doi belgieni, sunt antrenați special 
pentru astfel de operaţiuni. Cele patru echipe sunt 
formate din unii dintre cei mai buni câini pe care îi 
are Centrul Chinologic, trei dintre ei abia fiind întorși 
din misiuni internaţionale. Câinii solicitați pentru 
căutări sunt însoțiți de antrenorii lor, au plecat în 
jurul amiezii şi sunt pe drum” 


Prefectul raportează cu precizie că sunt 26 de 
polițiști și 17 vânători, nu mai știu exact numerele, 
plus alți gură-cască ce au pornit pe urmele fiarei. 
Pliantele anti-urs se răspândesc pe la bufetele din 
sat. Politicienii din judeţ, obișnuiți cu căpușarea 
bugetului și cu corupţia ca modus vivendi, vor primi 
ajutoare de urgenţă pentru o posibilă epidemie de 
turbare și pentru cine știe ce alte pericole mai pot 
deriva din mușcătura ursului. Fondul de rezervă al 
Guvernului va fi deschis, vin oricum și alegerile, 
pentru a se reface drumurile cârpite la alegerile 
trecute, pentru sârma ghimpată împotriva ursului, 
pentru muniţie sau pentru panouri publicitare 
care să-i avertizeze pe oameni că în pădurile din 
Dâmboviţa au mai rămas niște urși. Neapărat ar 
trebui o campanie publicitară de vreo 10 milioane de 
euro pentru avertizarea populaţiei și poate chiar una 
de comunicare externă, în engleză, franceză, spaniolă 
și... japoneză, pentru ca turiștii străini care trec prin 
județul Dâmboviţa și hălăduiesc prin păduri să știe 
cum să se comporte cu urșii. Se pot cumpăra din 
bani publici veste reflectorizante pentru pădurari și 
jeepuri pentru urmărirea urșilor, puști specializate 
sau lunete cu infraroșu. Se pot cumpăra și elicoptere 
pentru observare sau vânătoare, poate am avea 


nevoie de wireless în pădure și alte chestii pentru 
comunicare prin satelit în caz că urșii se organizează 
să atace vreo mare aglomerare urbană. 


Deja băieţii de la păduri au lansat o cifră șocantă, 
care să-i ajute să facă vânători sau programe europene 
pe mediu: avem cu 2100 de urși peste standardul 
UE. Prea mulți oameni pe listele electorale, prea 
mulți urși prin păduri, România a devenit o țară a 
excedentului. 

A fost stupefiant s-o văd pe Rovana Plumb, 
Ministrul Mediului, cu palma pâlnie la ureche, 
încercând să audă urșii care mișună prin codrii 
dâmboviţeni și care atacă locuitorii vechii vetre 
românești din judeţul Dâmboviţa. Și ministrul de 
interne a fost angrenat să supervizeze personal 
căutarea ursului cel rău și uciderea lui. Pardon, nu 
ucidere, nu dă bine la europenii ecologiști, tehnic ni 
s-a spus că trebuie să zicem „recoltarea” lui. 


Agenţiile de presă ne țin la curent despre modul în 
care se desfășoară operaţiunile, în fiecare dimineață 
mutre de pipiţe îngrijorate ţipă la noi cu privire la 
ursul ucigaș. „Situaţia este foarte gravă, dar este 
sub control” ne spune prefectul la oră de maximă 
audienţă. Premierul Ponta este interpelat, dar spune 
că nu el grațiat ursul, ci specialiștii au hotărât asta. 


Dar tot televiziunea ne linişteşte că au fost 
constituite echipe formate dintr-un poliţist, doi 
jandarmi şi un vânător, care să patruleze în localităţile 
dâmboviţene Pietroşiţa, Moroieni şi Buciumeni. 
„Patrularea se va face în intervalul orar 16.00-2.00, 
pentru ca, la nevoie, să poată acționa. După ce a 
fost împuşcat ursul (alt urs, n.n), nu am mai avut 


apeluri de la cetățeni că ar mai fi văzut vreun urs. 
Am convingerea că problema s-a rezolvat. Ori ursul 
împuşcat este cel căutat, ori a plecat în habitatul lui. 
Patrula mixtă va fi la treabă atât timp cât va fi nevoie. 
Sâmbăta şi duminica vor acţiona şi pe timpul zilei” 
declara şeful Poliţiei Județene Dâmboviţa, Danil 
Zepişi. 

Totul primește dimensiuni apocaliptice, o fiară 
a atacat un judeţ, județul Dâmboviţa, regiune care 
se resimte ca și cum ar fi fost lovită de meteoritul 
Tunguska. În tot acest dezastru, doar puţini s-au 
întrebat despre cauză, cum s-a ajuns la această 
situație dramatică pentru țară. Prefectul a spus 
adevărul, dar nimeni nu a părut interesat, așa că a 
tăcut și el și s-a integrat în filmul tragediei. 

Pur și simplu, trei proști din comuna respectivă 
(Dumnezeu să-l odihnească pe prostul pe care l-a 
chemat la el) au pus o capcană în care s-a prins un 
urs, apoi viitoarea victimă și-a construit o suliță 
lungă pentru a reedita lupta omului cu ursul din 
neoliticul inferior, pentru ocuparea peșterii. Disperat 
de înțepăturile prostului, bietul urs a rupt lanţul, i-a 
tras o labă cretinului care-l hăcuia și probabil a fugit 
spre Sinaia, unde mănâncă la cantina săracilor și se 
lasă fotografiat de turiști. 


Din păcate, încă nici nu ne dăm seama de 
consecințele complete ale atacului acestei fiare 
asupra dâmboviţenilor și chiar asupra românilor, în 
general. Gândiţi-vă că acest atac vine după o lovitură 
de stat teribilă, în care democraţia noastră a fost 
mult șubrezită și reconstrucţia ei cere timp și liniște. 
Cei traumatizaţi de lovitura de stat vor fi chinuiţi 
de ideea că administraţia condusă de uzurpatorul 


Ponta îi lasă intenţionat fără apărare în faţa fiarelor. 
Pe de altă parte, cei 7,4 milioane de români care sunt 
frustraţi, supăraţi, demoralizaţi pentru că Europa nu 
le-a valorizat votul vă daţi seama că vor avea un stres 
teribil, ignoraţi de CCR și Băsescu, iar acum atacați 
de fiare, după ce au rezistat cu greu hoardelor de 
procurori care i-au anchetat pentru că s-au dus să 
voteze plecarea dictatorului. Nu mai pot să meargă 
la vot, nu mai pot nici măcar să fluiere prin păduri, o 
majoritate electorală trăiește o dramă. 


Băieţii de la Caţavencu, Caţavencii sau Kamikaze 
ar trebui să fie tot mai îngrijoraţi, deoarece pe 
plaiurile mioritice viața are tot mai mult umor și 
tot mai puţină raționalitate. Sau poate au o șansă, 
ar putea face și al patrulea frate, nu mai trebuie să 
parodieze, să pastișeze, să poetizeze, să ironizeze, 
pot să consemneze doar. Să se uite în jur și să facă 
inventarul faptelor zilnice ale politicienilor, ale celor 
din administraţie și ale poporului gură-cască ce se 
uită la televizoare cât e ziulica de lungă. 


Dar ce-i de făcut, vorba lui Lenin. Nu mai știu, nu 
îmi dau seama de unde ar trebui să începem, nu știu 
dacă se mai poate face ceva, nu știu cine ar putea 
face ceva, nici cu ce mijloace, planuri sau strategii. 
Nu ştiu dacă ar mai vrea oamenii ceva, în afara celor 
20.000 de euro de la Domnul Dan sau pomeni de 
la Gigi Becali, nu știu dacă românii își dau seama 
că am devenit o insulă. O insulă atacată din toate 
părţile de criza globală, de UE, de Departamentul de 
Stat al SUA, de Barroso, de ruși, de unguri etc. lar 
din interior, de o mare, nesfârșită, infinită și infernală 
prostie. Poate dacă am interzice televiziunile din 
România, prostia s-ar vedea mai puţin, ca pe vremea 


lui Ceaușescu, când în două ore de emisie nu mai era 
loc și pentru spectacolul prostiei naţionale. 


În timp ce scriu acest text (este vineri dimineaţa, 
ora 10:30), ştirile curg pe ecranele computerelor din 
biroul meu. Putem răsufla ușuraţi, stresul mediatic 
este pe sfârșite, căutările ursului ucigaș au fost 
oprite. Aflăm de pe Realitatea.net că „Autorităţile 
s-au dat bătute după ce ieri, în Dâmboviţa, au fost 
aduși de la Sibiu mai mulţi câini de urmă și după 
ce au fost mobilizați zeci de jandarmi, polițiști și 
vânători, potrivit Adevărul de Târgoviște. Ursul este 
de negăsit. Localnicii cred că fara nu mai este de 
mult în Dâmboviţa, că ar fı trecut în Prahova sau în 
Brașov.” 


Ce bine, a plecat ursul de la ei, iar în celelalte 
judeţe nu reprezintă, probabil, nicio problemă, acolo 
oamenii nu se tem de urs și nici nu au sulițe lungi 
precum cei din comuna primitivă dâmbovițeană. 


În timp ce fac o mică revizie a textului, apare o altă 
știre, care ne readuce în Europa. Putem fi mândri de 
autorităţile noastre. Citiţi și fredonaţi Oda bucuriei, 
România este copilul european cel mai ascultător: 
„Ursul care a ucis un om în urmă cu două zile nu a 
fost găsit nici acum. Poliţişti, vânători şi jandarmi 
patrulează şi vineri dimineaţă în jurul localităţilor 
unde s-a petrecut tragedia. La cererea Asociaţiilor 
Pentru Protecţia Animalelor, autorităţile au «grațiat» 
ursul. Animalul nu va fi împuşcat, ci tranchilizat.” 


Asta am crezut la citirea headului știrii, pentru că, 
mai încolo, jurnalistul este vigilent și patriot, totodată. 


El nu se lasă indus în eroare de ideologiile ecologiste: 
„Este greu de crezut că ursul nu va fi împuşcat, mai 
ales dacă ursul va ataca din nou, întrucât este un 
animal extrem de periculos, în contextul în care este 
hăituit de 48 de ore.” 


Și mai scrie jurnalistul, în neaoș limbaj 
dâmboviţean: „Luni este aşteptată în zonă o echipă 
de la protecția animalelor care va încerca să 
găsească ursul şi să îl ducă într-un adăpost, însă va 
fi foarte greu. Joi, mai mulţi vânători au încercat să 
găsească acest urs şi nu au reuşit. În continuare, în 
zonă se menţine starea de alertă, iar oamenii sunt 
înştiințaţi că este mai bine să rămână acasă pentru 
a nu se găsi (l!!!) cu ursul.” 

În fine, când am terminat de scris și recitit, la 
România TV s-a îngălbenit ecranul de breaking 
news: „Doi bărbaţi atacați de urs, în Argeș.” Nu mai 
pot, textul acesta trebuie oprit, curmat brusc. 


Dacă nu aș avea de lucru azi, articolul ăsta ar 
putea să nu se termine niciodată, căci vedem, se 
desfășoară ca o adevărată epopee, ca Eneida de 
odinioară. Poate că este greu să intrăm chiar în 
Schengen cu un asemenea război neterminat. UE 
nu poate importa atâta insecuritate de la noi. Lupta 
autorităților cu fiara care a atacat România pare 
una fără sfârșit. Exact ca și prostia românească. 


2012, 21 septembrie 


TOMÂNII - copii orfani 
al comunismului 


Câteva rânduri pentru și despre 
oamenii de la Oltchim 


m privit zilele acestea cu tristețe indignarea 

și disperarea celor trei mii de angajaţi de la 
Oltchim. Păreau veniţi de pe altă lume, cu salopetele 
lor albastre și cu cozile de la bancomate, cu discursul 
lor despre salarii care nu au intrat și caiete care 
trebuie cumpărate copiilor. Aproape uitasem că 
există muncitori, că se mai duc oamenii la schimburi, 
că sunt mulți care fac naveta și trăiesc de la chenzină 
la salariu. 


Televiziunile ne arată mereu altceva, clasa 
muncitoare era parcă evaporată în ultimul deceniu. 
Personajele din cluburi și starletele de doi lei, 
curvele pe post de animatoare sau baronii excentrici 
ai politicii sunt azi personajele-eroi care fac agenda 
publică. Dan Diaconescu a venit în această lume, iar 
televiziunile l-au urmărit flămânde de vulgaritate și 
senzaţional, dar fără să vrea, ne-au arătat fundalul 
cu muncitorii, ca niște salopete scoase la soare. 
Nimeni nu i-a întrebat nimic despre viaţa lor, niciun 
jurnalist nu a fost curios să se invite în casa vreunuia 
dintre ultimii supraviețuitori ai comunismului. Vor 
rămâne o enigmă sau vor popula doar discursurile 


de campanie electorală ale politicienilor sau statele 
de plată cu ajutoare sociale de urgenţă. Dincolo 
de asta, acești oameni deja și-au pierdut statutul 
social și locul acesta de muncă. Chiar dacă unii vor 
mai rămâne câţiva ani prin hale, mai puţini, făcând 
altceva, ei sunt trimiși deja la reciclarea istorică 
majoră prin care trece fostul lagăr socialist. Au fost 
fericiți pentru că, într-un fel, acești oameni au reușit 
să mai trăiască două decenii în plus de utopie socială. 
Două decenii în care au simțit tranziția mai puţin 
decât ceilalți, în care au construit un oraș cu presa 
cea mai vie din provincie, au umplut până la refuz 
cu steaguri tricolore sala de sport unde Oltchim, ca 
pe vremuri, lupta pentru onoarea României și reușea 
să ducă mai departe utopia unui excepționalism 
românesc bazat pe sport, cultivat și de Ceaușescu 
în ultimele decenii. Sunt alegeri în această toamnă 
și vor mai fi amăgiţi încă o vreme, dar va trebui 
să-și caute proiecte alternative care să le schimbe 
vieţile. Sper să înțeleagă la timp că nu mai este nicio 
speranţă. Clasa muncitoare, este clar, nu mai ajunge 
în paradis. 

Copiii politici ai lumii de azi. Filosoful de 
origine croată Boris Buden scrie într-o carte de o 
mare profunzime că, după 1989, est-europenii au fost 
transformați în copiii politici ai istoriei. Românii, 
precum alții din Est, „niște oameni care ieșiseră 
victorioși din lupta pentru libertate, au fost făcuţi 
peste noapte învinșii istoriei”?. 


2 Boris Buden, Zonă de trecere. 
Despre sfârșitul postcomunismului, 
Trad. rom., Ed. Tact, Cluj-Napoca, 2012, p. 49. 


Procesul prin care Occidentul și-a întins aripa 
hegemonică asupra noastră a primit și un nume, 
aparent tehnic și precis: tranziție. Cum spune Buden, 
tranziția este procesul cinic prin care „oamenii care 
și-au câștigat singuri libertatea trebuie să învețe mai 
întâi cum să se bucure de ea”. 


Introduși într-un proces de tutoriat, ei sunt 
considerați adevărați copii  necopți pentru 
democrație și pentru primirea în sistemul capitalist; 
ei sunt supuși unor tutori care nu au participat la 
nicio revoluție - spectatorii occidentali. 


Procesul de învățare nici nu este unul foarte 
elaborat, ci este un proces de imitație oarbă, iar 
românii au fost și rămân niște marionete într-un 
proces istoric care nu a depins și nu depinde de 
voinţa lor. Mai spune filosoful croat, devenit german, 
că finalmente copilul politic este transformat în 
prostănac politic. 


Chiar dacă Buden nu se ocupă în cartea sa de 
tutorii interni, de politicienii acestor societăţi, în 
mare măsură ghidonaţi de organisme internaţionale, 
notaţi cu calificative din când în când, controlați de 
FMI sau de Banca Mondială, este de la sine înțeles că 
aceștia nu pot fi decât tot niște copii care au învățat 
mai bine lecţia, au acceptat condiţiile, deci au atins 
poate mai repede stadiul de prostănac politic, de 
aceea au ajuns șefi de clasă politică. Dar nu vreau 
să discutăm aici despre politicieni, poate altă dată, 
acum interesul meu este legat de mentalitatea pe 
care o generează această tranziţie. 


3 Idem, p. 41. 


Fără viitor, fără proiect. Românii, precum 
alți copii orfani ai comunismului, au rămas la ușa 
istoriei. A venit libertatea și a dispărut societatea. Au 
dispărut proiectul colectiv și utopia comună. Un vis 
al progresului înțeles de fiecare la nivelul vieţii lui nu 
își mai are sensul. Înainte de 1989, ful își compara 
propria condiție cu cea a tatălui și stătea bine la 
comparaţie. Tatăl și mama, cu mâinile crăpate de 
munca la CAP, se bucurau că fiul lor a mers „mai 
departe”, adică la școală. Era muncitor sau chiar 
maistru, dar are un apartament, apă caldă și lucrează 
în schimburi, doar 8 ore, nu zi-lumină, cum se spetesc 
ei. Alţii își vedeau fiul sau fiica profesor sau inginer 
și în familia lor acesta era un vârf. Participau și ei 
la simularea ideologică cu epoca de aur sau utopia 
comunismului deplin, dar ceea ce știau ei era altceva: 
vedeau că munca lor primește sens, că viitorul este 
mai previzibil și că poţi intui proceduri prin care poți 
să planifici viitorul. 

Oltchim — o felie de Românie. Românii sunt cel 
mai bine reprezentaţi de către cei de la Oltchim. Ei 
s-au conservat mult mai bine în utopia cum că există 
o societate pe care o construim în fiecare zi, cum că 
totul ar merge bine dacă nu ar fi politicieni care nu 
înțeleg. Nu au de unde să știe că sunt condamnaţi încă 
din 1989 la infantilism, că fac parte dintr-un proces de 
„infantilizare represivă”, cum spune Boris Buden. În 
cazul Oltchim, ei au ţinut aproape de niște oligarhi 
locali, au votat cum le-au spus, s-au speriat de moartea 
industriei românești și au devenit copii cuminţi. Nu 
au cerut prea multă libertate sau democraţie, pentru 
că baronii locali le dădeau o pâine. Într-o seară, un 
lider mai mic de sindicat spunea la televizor un lucru 


mai profund decât își dădea seama. Protestez, zicea 
omul, pentru păstrarea locurilor de muncă. Dincolo 
de greșeala de expresie, bietul muncitor simţea ceva, 
adică simţea faptul că locul lui de muncă nu mai face 
parte din vreun proiect general. Protesta, de fapt, 
pentru că lumea lui nu mai era pe tabla de șah, părea 
scoasă din uz, iar el devenea invizibil și trebuia să 
iasă din cuminţenie și din convenţia călduță. Drept 
copil al comunismului protesta, nu mai era cuminte, 
voia înapoi locul de muncă pentru a se putea întoarce 
în calda lui utopie. Nu mai avea însă nicio răutate, 
protestul lui părea simulat, precum plânsul copilului 
care vrea doar să atragă atenţia. Protestul celor de la 
Oltchim nu mai era un protest adevărat, cu furie și 
scandal, era mai mult un scâncet de copil. Nu mai știau 
de fapt cine e mama, nu mai aveau cui să se plângă 
și nu mai știau nici cine le poate rezolva situaţia. 
Observau abia acum că acela care le fusese tătuc a 
devalizat, cu rudele și prietenii lui, banii lor, iar statul 
asculta cuminte de FMI și era la fel de victimă cum 
erau și ei. Statul se plângea că nu poate face nimic, 
regulile stabilite chiar de el însuși ţinându-i mâinile 
legate. Din când în când venea câte un ministru care 
spunea, când nu erau camere de filmat, că statul nu 
are nicio vină, că doar cei de la FMI ţin morţiș ca totul 
să se privatizeze. 

Copiii politici nu au experiență relevantă 
și nici memorie. Nicio lume nu-i mai acceptă, 
niciun vis nu-i mai cuprinde și pe ei. Peste noapte 
s-au trezit că viaţa lor nu mai are relevanţă pentru 
ceilalți, dar nici măcar pentru ei și nici măcar pentru 
propriii lor copii. Fiul nu mai are ce să înveţe de la 
tată, pentru că a auzit el la televizor că înainte era o 


viață de rahat și astăzi lumea este diferit construită. 
Nepotul îl întreabă adesea: „Cum puteaţi trăi voi fără 
de calculatoare?” „Nu-mi pot închipui copilăria fără 
Playstation!” îmi zice fiul meu într-o zi și chiar mă 
gândesc ce goală ar fi viața lui fără astea. „Trebuie să fi 
avut o copilărie foarte tristă și plictisitoare tatăl meu, 
fără jocuri și calculatoare” îi spune copilul mamei lui, 
în timp ce își face lecţiile în bucătărie. Românul-copil 
se uită tot mai mult la televizor, pentru că totul s-a 
concentrat deja acolo. În fiecare seară îi vede acolo 
pe toți miniștrii, pe Președinte sau pe Premier. Acolo, 
jurnaliștii le dau indicaţii politicienilor și ei ascultă 
cuminţi sau dau din colț în colț, dând vina pe alții. 

Uneori, când se uită la televizor, găsește și mesaje 
pentru el, dar nu toate îi plac. La televizor, unii îi 
spun că este un nostalgic și înțelege că asta este 
rău, dar ce să facă, este acolo, în trecut, viața lui. 
Uneori îi vine să îi întrebe pe oamenii politici: „Spre 
ce mergem, domnilor, unde ne ducem?” Ştie că va 
fi considerat ciudat și nu mai pune întrebarea. Altă 
dată l-a întrebat pe unul care venea de la București: 
Noi ce construim azi? Cum ce construim, moșule, 
nimic nu construim! Fiecare construiește ceva 
pentru sine. Și care „noi”, moșule, ne-am câștigat 
libertatea de a fi singuri. Poate de a crăpa singuri, de 
a muri fiecare în cămăruţa lui și de a ne găsi ceilalți 
după miros, i-a venit să spună, dar a lăsat-o baltă. Nu 
înțelege de ce privatizarea este singura formă de a 
putea face economie și nici de ce locurile de muncă 
sunt subiect de discuție doar în scurtele campanii 
electorale. A văzut că toate fabricile privatizate din 
zonă au dat faliment sau au fost vândute la fier vechi 
și se miră cum de nu vede nimeni altcineva. 


L-a întrebat pe fiul său, student la sociologie, cu 
ce se ocupă sociologia și acesta, încurcat, i-a spus că 
studiază relaţiile sociale, dar nu a înţeles despre ce 
relații este vorba. Te ocupi de asistență socială, cu 
handicapaţi, cu dosare de ajutor? Nu, bătrâne, i-a 
spus copilul enervat, este altceva, cu asta se ocupă 
o altă disciplină, asistența socială. E complicat, 
nu înţelegi tu, de fapt nici eu nu prea înțeleg, a 
recunoscut copilul, sunt doar în anul III, mai am de 
făcut un master și o să văd, poate voi ști mai bine. 


Odată, un jurnalist l-a oprit și l-a întrebat cum este 
viaţa lui. A spus că este trist că politicienii vorbesc 
despre ei, oamenii muncii, doar în campanie, doar 
treizeci de zile din patru în patru ani avem senzaţia 
că suntem cetățeni. A mai zis acolo, crezând că are 
un partener intelectual de discuţie, că societatea 
noastră se sprijinea pe un proiect, la baza societăţii 
erau datoria și bucuria de a munci pentru ca să trăim 
mai bine, să facem fabrici și uzine, copiii noștri să 
facă tot mai multă școală și să trăiască mai bine ca 
noi. Era ceva greșit aici? a întrebat el. Jurnalistul nu 
i-a răspuns și nici nu și-a văzut vreodată interviul 
la postul local de televiziune, deși s-a uitat câteva 
săptămâni la rând, în toate serile. 


Nimeni nu poate să-i spună de ce lumea merge 
în cu totul altă direcție decât așteaptă oamenii, toți 
recunosc asta, dar nimeni nu face nimic ca să fie 
îndreptată direcţia. A înțeles că socialismul era un 
proiect greșit, dar de ce nu facem acum unul mai 
bun? Dacă tot există atâta înţelepciune venită din 
Vestul bogat, nouă de ce ne merge tot mai rău pe zi 
ce trece? A înţeles el că nu suntem competitivi noi 
în a face calculatoare sau avioane, e ușor de explicat, 


dar de ce nu putem face roșii, ţelină sau cartofi? De 
ce nu putem creşte vite? Se uită în supermarket și nu 
mai găsește produse românești și totul intră în ceață 
pentru copilul politic, aflat tot în tranziţie. 


Deși uneori îi trece prin cap că societatea lui nu 
mai există și nici România de care era mândru - din 
neștiință poate sau datorită tinereţii - nu are curajul 
să o accepte și alungă acest gând. Când vin alegerile, 
îi votează pe cei care ridică la un moment dat vocea 
și promit că aceste lucruri se vor schimba. Vine din 
când în când câte un politician care-l trezește din 
adormire și atunci începe să spere. Dintr-odată, 
sondatorii de opinie observă că peste cinzeci la sută 
dintre intervievaţi declară că la anul vor trăi mai 
bine. Speră că se vor întoarce copiii plecaţi la lucru 
în Italia sau Spania. 


Dar, de la an la an, aceste lucruri îl dor tot mai 
puţin. Se obișnuiește cu faptul că degeaba mai 
speră, degeaba mai așteaptă să i se schimbe viața 
în mai bine. l-a mai rămas o speranţă, copiii lui să 
plece „Afară”, acolo există încă o rază de lumină, o 
speranţă de care se agaţă. Nu o să-și vadă nepoții, 
dar înțelege sacrificiul. Părinţii lui s-au chinuit mult 
să-l dea la școală și tot singuri au murit. Dar atunci 
măcar lumea parcă se mișca înainte, filosofează 
omul, dar acum, parcă lumea lui a încremenit. Sau 
era doar o iluzie? Nu mai contează, pentru românii 
infantilizați din postcomunism viața a devenit o 
telenovelă în care deznodământul este amânat de 
noi și noi episoade, de noi și noi evenimente și mulți 
speră că Domnu Dan sau Nea Gigi vor veni într-o zi 
și pe strada lor cu cei șapte saci cu bani, cu bancnote 
violete de 500 de euro. 


Post scriptum 


Acum, muncitorii de la Oltchim, ultimii trăitori ai 
iluziei societăţii care se construiește pe sine, trăiesc 
șocul alinierii la lumea nouă. O doamnă bătrână și 
gureșă ce își zice ministru anunţă la televizor cu 
mândrie că într-o singură zi s-au făcut la Oltchim 
peste 300 de anchete sociale. Deja moartea este 
aproape, oamenii au devenit niște numere. Acum 
dosare sociale, mâine dosare de șomaj... apoi cine 
știe? Copiii orfani ai Estului vor muri copii. Am scris 
această scrisoare pentru niște oameni care nu ovorciti 
niciodată, iar dacă ar citi-o, nu au cum s-o înțeleagă, 
pentru că, în prima fază a copilăriei, cei mici nu se 
recunosc pe sine când se uită în oglindă. Dar pentru 
tine, cititorule, o să atașez o piesă a lui Eddie Vedder, 
Society. Ştiu că am mai pus-o o dată, acum vreo doi 
ani, pe blogul meu, dar pentru niște oameni fără 
societate, copii fără memorie ai postecomunismului 
ca noi, cântecul ăsta poate aduce o comuniune a 
unei tristeţi de 3 minute și 59 de secunde. Un surogat 
de comuniune, chiar de societate, care se disipează 
rapid și lasă loc ştirilor și breaking-news-urilor care 
ne așteaptă în jurnalul de seară. 


2012, 3 octombrie 


am o datorie imensă faţă de ţara mea 


D? fiecare dată când se apropie Ziua Națională, 
jurnaliştii îmi adresează întrebări care 
au ca subiecte principale diferite concepte 
legate de acest context: mândria de român, patriotism 
sau dragostea față de țară. 


Sunt întrebat, de pildă, sec: Sunteţi mândru că 
sunteți român? Am răspuns de mai multe ori la 
această întrebare. Am răspuns, scriind, chiar și când 
nu m-a interpelat nimeni, probabil am vrut să-mi 
răspund singur și să înțeleg de ce oare ne punem 
atât de des această întrebare. Îmi pare că este un fel 
de obsesie sau poate o vină pe care o resimţim, o 
vinovăţie. 

În aceste condiţii, consider că este greu să putem 
da un răspuns relevant la o întrebare care este prost 
pusă. În tinereţe îmi plăcea o carte și o expresie 
cioraniană a lui Luca Piţu, „sentimentul românesc 
al urii de sine”, dar astăzi, mai copt, nu cred că 
avem o nevroză identitară în această direcție. Pur 
și simplu, câteodată cred că simţim nevoia să ne 
dăm cu pumnul în piept, altă dată, balcanici, vrem 
să ne plângem de milă. Dar de cele mai multe ori, 
ne punem problema când cineva de-al nostru face 
vreo tâmpenie în Occident și când se pune problema 
rușinii pentru apartenenţa la românitate. 


Dar pe ce fundament am sentimentul de mândrie 
sau rușine, pe ce ne bazăm? Nu este normal să ne 
legăm mândria și multumirea de o calitate pe care nu 
am dobândit-o prin muncă sau talent. Ne-am născut 
români așa cum suntem determinaţi ca bărbat sau 
femeie, iar în interiorul categoriei românilor intră 
atât infractorii, cât și geniile. 

Când ne împăunăm cu meritele marilor români, 
facem o greșeală de generalizare. Când alții ne 
introduc în aceeași categorie cu infractorii, este, de 
fapt, același procedeu. 


Mândria de a fi român ar trebui să fie un proiect, 
nu o stație terminus. Ar trebui să urmărim mereu, 
să construim motive pentru a fi mândri că suntem 
români. Dacă dascălul reușește în misiunea lui, dacă 
arhitectul construiește frumos și unic, dacă jurnalistul 
găsește miezul întrebării sau al răspunsului, 
înseamnă că lucrăm la proiectul mândriei de a f 
români. 

Înțeles astfel, sentimentul de mândrie se deose- 
beşte radical de cel de rușine. Nu mai este opusul 
lui, devine proiect de civilizaţie și cultură și iese din 
domeniul emoţiei sau al șmecheriei. Se poate lucra la 
proiectul mândriei de a fi român, dar pare absurd să 
spui că lucrezi la proiectul rușinii de a fi român, chiar 
dacă unii trag tare fără să-și dea seama că fac asta. 


Într-o emisiune radio moderată de Robert Tur- 
cescu, cel care lansase public această întrebare cu 
ocazia unei ocazii nefericite când un etnic rom de 
origine română făcuse o crimă în Italia, oamenii 
aduceau mai frecvent argumente vorbind despre 
rușinea de a fi români atunci când vorbeau despre 


mândrie, parcă era ceva dat, un fel de ADN de român 
bun, stricat în fiecare zi de corupție, șpagă, nesimţire 
sau individualism. Nu cred că filosofia românului bun 
de la natură, dar stricat de civilizaţie, este profitabilă. 
Nici teoria aceea cu ţapii ispășitori, conform căreia 
suntem buni, dar avem politicieni corupți, medici 
șpăgari, profesori violenţi, țigani infractori care ne 
fac de rușine, nu merge. Este simplist și incorect, ne 
mințim încă o dată, ne ferim de a da un răspuns unei 
întrebări serioase. 


Mândria nu este dată prin talentele extraordinare 
și valorile moștenite, iar rușinea este doar excepția. 


Mândria trebuie să fie opera de civilizație, de zi cu 
zi, proiect de educare, de culturalizare, de credinţă și 
promovare a valorilor. Rușinea vine din nerealizări, 
din rateuri, din rebuturile acestui proiect. Raportul 
dintre cele două este mereu schimbător, dar numai 
așa putem lega mândria de a fi român de viaţă, de 
realitate. Altfel, vom considera fals că mândria vine 
de undeva din transcendent, doar rușinea vine de la 
viaţă. 

Am asistat la magnifica scenă de pe stadionul din 
Zürich, în vara lui 2008, la meciul cu italienii, când 
10.000 de oameni îmbrăcaţi în tricolor s-au ridicat 
de câteva ori în picioare și au strigat minute în șir: 
„mândru că sunt român”. Am lăcrimat emoţionat 
chiar dacă aveam sentimentul că nu înțeleg bine 
motivaţia acelor oameni. Nici acum nu știu, vorbeam 
cu noi înșine, cu italienii din tribună, cu cei de acasă 
sau cu elveţienii rătăciți pe stadion? 


În final, totuși, sunt mândru ca sunt român? Imi 
doresc să fiu mândru, adică vreau să fiu din ce în ce 


mai mândru. Am chiar și un program personal pentru 
asta. Nu mă întreb prea des, dar recunosc că, uneori, 
răspunsul e NU, dar de cele mai multe ori este DA. 


Spunea comicul francez Coluche: „Da, sunt 
mulțumit că sunt francez: pe de-o parte, pentru că 
sunt francez, pe de altă parte, pentru că îmi place să 
fiu mulțumit” Eu sunt mândru că nu sunt infractor, 
că sunt profesor și mulți studenți mă plac, sunt 
mândru că am mulți prieteni, sunt mândru când 
scriu un text din care cineva învaţă sau care mângâie 
vreo suferinţă, ori umple vreo singurătate. 


Nu știu dacă sunt atât de mândru pe cât ar trebui, 
dar știu sigur că sunt recunoscător acestei țări, simt 
că am o datorie imensă față de țara mea. Nu mi-e 
rușine de această inscripție din pașaport, chiar dacă 
m-am simţit stânjenit câteodată de reacţia unora. Am 
considerat mereu că este în mare parte problema lor. 


Închid televizorul de câte ori văd o piesă la modă 
azi în care un artist cântă că „nu m-am născut în 
locul potrivit”. De ce nu este România locul potrivit? 
Tinerii aceștia s-ar fi putut naște în Uganda, Nigeria, 
Haiti sau în alte sute de zone unde cred că ar fi avut 
și mai puţine șanse la o viață bună. 

Nu mi-a plăcut nici când o coaliţie ce conținea 
mulți prieteni ai mei a făcut campanie cu sloganul: 
„Vreau o ţară ca afară!” Mă gândeam că orice om 
cu bun simţ poate să întrebe simplu: „Dar ce va 
împiedică, dragi politicieni, să modernizați România? 
Acest «afară» presupune că priviți România ca pe 
o pușcărie, voi, politicienii, sunteţi mult mai liberi 
decât oamenii simpli, de ce nu deschideţi lumea? 
Pentru ce vă votam sau vă plătim?” 


Sunt recunoscător acestei țări pentru că m-a 
educat, apoi mi-a dat copiii ei pe mână ca profesor. 
A avut încredere într-un băiat care venea de la țară 
și m-a propulsat în Guvernul și în Parlamentul ei. 
Niciodată nu poţi să dai înapoi ceea ce ai primit 
și sper ca fiul și fiica mea, apoi nepoții, să întoarcă 
această datorie imensă pe care o avem. Dar, mai ales, 
îi sunt recunoscător României pentru că nu sunt om 
fără societate. Sunt membru al unei societăți, nu sunt 
un om al nimănui, un om de care nu se interesează 
nimeni dacă i se întâmplă ceva. 


Poate că unii așteaptă mai mult de la România, 
dar eu cred că mi-a dat această ţară tot ce a avut, tot 
ceea ce era capabilă. Restul trebuie să facem noi, să 
ne ocupăm mai bine de sănătate, de școală sau de 
infrastructură. lar dacă, de multe ori, noi nu reușim 
să facem așa ceva, nu România este de vină, fiecare 
dintre noi are o vinovăţie, individual, dar și împreună. 


Poate că sunt mai puţin entuziast în mândria mea 
specială, dar cred că în prezent ea este mai solidă, 
mai întemeiată. Acum am doi copii și România mea 
trebuie să meargă înainte și eu mă voi prelungi 
dincolo de sfârșitul firesc. Acum știu că nu sunt 
minuni în istorie, căci am văzut și falsele miracole 
din Occident. Nu mă aștept la minuni și am învăţat 
că Dumnezeu îi iubește doar pe cei care i-a lăsat 
săraci, dar le-a dat tăria de caracter a luptei și darul 
de a munci și a prețui timpul și valoarea lui. 


Înainte de 1989 credeam că țara este undeva 
dedesubt sau undeva deasupra, că există o Românie 
profundă care va reuși să se elibereze de dictatură și 
comunism, va exploda ca o mare și teribilă surpriză, 
ca un miracol. 


Acum știu că România este acolo unde sunt 
oamenii ei, nu se retrage într-un fel de paradis 
interior ascuns. România se târăște prin noroi când 
oamenii ei sunt în mocirlă, este înăbușită de dictatură 
și înflorește în sărbătoare când sufletele românilor 
cântă. Nu e nimic dincolo, nici mai bun, nici mai rău. 

Astăzi, mă mir totuși: după douăzeci de ani 
de experimente nereușite, conducători ignobili, 
distrugerea statului și a instituţiilor, cum de rezistă 
această țară? Aici este un adevărat miracol. 

Și am și niște răspunsuri provizorii: rezistă prin 
generaţiile care au cunoscut suferința, dar și speranța 
și sentimentul naţional înainte de 1989. Când văd 
bătrânii cum merg cu noaptea în cap să voteze, deși 
au pensii de batjocură și sunt zilnic umiliți de noile 
generaţii, îmi vine să îmbrățișez copacii din parcuri 
și să le spun „sărut mâna” tuturor doamnelor de pe 
stradă. 


Purgatoriul acestei tranziţii de la nimic spre 
niciunde m-a făcut să înţeleg altfel miracolul că 
România există cu toate că cei mai mulţi dintre 
politicienii ei sau intelectualii ei narcisiști o tratează 
ca pe o mamă vitregă. 

M-am gândit la câte sute de mii de oameni sunt pe 
care nu-i știm și nici ei nu se știu ca fiind românii cu 
care ne putem mândri. Am scris de multe ori despre 
oameni simpli sau nu, dar care reprezintă încarnări 
ale unor valori. Aș putea să spun zeci de nume, 
dar nu cred că aș putea face cu sufletul împăcat un 
asemenea clasament. Când spui un singur nume sau 
zece nume, nu mai contează, deja ai făcut o selecție. 
Nu cred că am dreptul să fac ierarhii pentru că pe 


mulți dintre acești oameni minunaţi pe care i-am 
descoperit în cinci decenii de viață îi consider în 
multe privințe superiori mie. Și atunci cu ce drept 
să-i selecționez eu? Dar cred că umanitatea pe care 
o am, atâta câtă este, nu mi-am plămădit-o singur, au 
fost oameni care m-au inspirat, îndrumat, mobilizat 
să devin ceea ce sunt. 


Şi cel mai bun lucru pe care l-am învăţat de la 
acești oameni este să mă dezlipesc de propriul ego, 
să trăiesc cu și pentru alţii, în numele unor valori. 


Dintre acești români drepţi pe care i-am cunoscut, 
niciunul nu avea tricolorul expus în piept, îl avea 
undeva pe dinlăuntru. Am cunoscut oameni care 
s-au dedicat creșterii unor orfani după ce copiii 
lor au crescut și nu mai aveau nevoie de ajutor, am 
prieteni care întreţin zeci de copii orfani, dar m-au 
avertizat să nu cumva să spun cuiva. 


Avem români care sunt artiști desăvârșiţi, creatori 
care nu fac niciun fel de concesii și trăiesc sau 
amplifică o vibrație umanitară planetară. Uitaţi-vă 
la începutul anului la educatoare sau învățătoare, 
la surori medicale din spitale cu un salariu de șase 
sau șapte sute de lei. Fac o operă de o umanitate 
emoţionantă din dedicație și vocaţie, nu se gândesc 
doar la ceea ce primesc de la societate în schimb. 


Am copilărit într-un sat năsăudean de la poalele 
Țibleșului și am cunoscut o lume care și-a conservat 
valorile în cele mai grele timpuri. Am avut șapte 
generaţii care au fost grăniceri și soldaţi ai Imperiului 
Habsburgic, au cunoscut Europa acelor timpuri, dar 
niciodată nu s-au simţit inferiori celorlalte popoare 
din imperiu. Nu se băteau cu cărămida în piept 


pentru românitatea lor, dar la naștere, pruncului i se 
lega o panglică tricoloră la mână, la nuntă, mirilor 
li se înlănțuiau mâinile pentru jurământ tot cu un 
tricolor, iar la țintirim, pe copârșeu se punea tot un 
fir împletit din roșu, galben și albastru. 


lar în acest context, dacă ar fi să ne gândim 
la simbolurile noastre naționale, acestea trebuie 
învestite cu emoție, iar noi suntem astăzi o națiune 
dezamăgită și nu mai credem nici în tradiţie și nici 
în istorie. Ne uităm la societatea de consum și, din 
păcate, mulți încă sunt obsedați de asta. 


Populaţia este părăsită de intelectualii materialiști 
și orgolioși, are tot mai puţini intelectuali care să le 
interpreteze lumea și să le spună adevărurile de care 
au nevoie. 


Stema de azi este o construcţie intelectuală 
rezultată din negocierile, spaimele și complexele pe 
care le mai trăiam în 1992, când s-a negociat asta în 
Parlament. Este o stemă intelectualistă, frumoasă, 
care fărâmițează mai mult decât creează sentimentul 
unităţii. Stema ar trebui regândită atunci când se va 
împlini cel puţin un secol de liniște pentru România, 
fără dictatură sau fără războaie și invazii străine. Ar 
fi un timp de decantare și atunci oamenii și-ar putea 
asuma și ar putea învesti cu emoție ceva care să lege 
și prezentul, dar și trecutul, de un proiect de viitor, un 
viitor proiectat conștient pentru România. 


Stema de azi suprasimbolizează și corespunde 
doar trecutului, cu multe simplificări, evident. 
Simbolurile de azi nu au fost simbolurile poporului 
nici în trecut, erau mai mult construcții birocratice 
de cancelarie. Neavând viaţă și civilizație urbană, 


românii au celebrat doar sărbători religioase unde, 
singură, crucea a fost simbol unificator. 


Dacă ar fi să propun ceva nou, ar fi tot un act 
intelectualist, ori stemele trebuie să fie compuse 
din simboluri care s-au născut și au câștigat 
circulaţie în mijlocul poporului, în societate. Restul 
e o pseudoheraldică. Singurul simbol unificator 
din ultimele secole a fost tricolorul roșu, galben și 
albastru, el ne face să lăcrimăm la marile competiţii 
sportive sau sărbători. 


2012, 25 octombrie 


un terorist de 32 de ani 
cu o revendicare ciudată 


În şoaptă, despre ne-modernizarea României 


În penultima zi a lunii octombrie, încă de dimineaţă, 
presa noastră începuse pregătirea de artilerie 
pentru a trata cum se cuvine primul atac terorist 
din România. Galbenul urma să umple ecranele, 
deja mutrele grave erau pregătite, iar politicienii 
și jurnaliștii se pregăteau să întrebe: unde sunt 
serviciile secrete, unde este armata, ce face Băsescu, 
ce face Ponta? Galbenul deja umpluse ecranele, 
editorii căutau metafore pentru dezastru, un 11 
septembrie românesc era pe cale să blocheze toată 
media. Primul terorist român sau intrarea într-o nouă 
eră a (in)securităţii naționale și individuale erau deja 


titlurile savante ale analiștilor militari care răsar ca 
din pământ cu asemenea ocazii. 


Dar totul s-a dezumfat repede, teroristul din 
oficiul poștal 36, din București, i-a dezamăgit pe toți. 
Nu era așa de feroce cum îl dorea lumea setoasă 
de senzaţional. Până și babele ce așteptau pensia 
l-au împins și au fugit afară pe lângă el. Au rămas 
doar trei casiere care trebuiau să-și păzească banii 
din sertare sau timbrele fiscale. Deznădăjduit că nu 
prea era lumea speriată de toporul de șniţele și nici 
de cuţitașul lui de tăiat slănină sau telemea, bietul 
terorist s-a proțăpit în ușă și a chemat presa. Însă, 
fiindcă presa nu se grăbea și au venit doar puţini 
trecători și polițiști sub acoperire, a început să-și 
citească revendicările în fața unui grup de gură-cască 
ce au ținut loc de jurnaliști. Au venit și jurnaliștii, dar 
nu au înțeles nimic din ce a zis omul, așa că trupele 
antitero s-au aruncat pe el și l-au umflat. Omul 
apucase să spună câteva cuvinte, apoi a fost lovit 
năprasnic de băieţii solizi de la SPIR și a fost băgat 
într-o dubă. 


Dar nu despre penibilitatea primul atac terorist 
de la noi vreau să scriu. Într-o societate care se 
degradează accelerat, derizoriul devine regulă 
și bancul acela cu deltaplanul care lovește un 
bloc turn din cartierul Mănăștur din Cluj este 
emblematic. Am fost șocat de reportajele pe care 
le-am văzut seara pe la diferite televiziuni. În cadrul 
majorității reportajelor, imaginile erau destul de 
puţine, doar unul dintre posturi (Digi 24) avea 
imaginile de la camerele interne de supraveghere 
ce arătau penibilitatea situaţiei și inofensivitatea 
individului cu ciocanul de bătut șnițele. Am căutat 


motivația omului, a primului terorist, discursul sau 
revendicările. Am aflat doar că avea niște revendicări 
neclare sau de „neînţeles”, cum spunea un post. În 
modul cel mai clar, motivul transpărea din declarația 
unui purtător de cuvânt al poliției sau jandarmeriei 
(aici nu îmi aduc bine aminte), care a spus că 
avea niște „revendicări ciudate”, ceva de genul 
„modernizarea României”. La alt post de televiziune, 
un al purtător de cuvânt instituțional a vorbit tot de 
niște revendicări neinteligibile, ca „taxe ca în Italia” 
și „unirea României cu Basarabia”. 


Am rămas șocat, cum poţi spune că modernizarea 
României este o revendicare ciudată, neinteligibilă? 
Am stat ca ardeleanul, scărpinându-mă după ureche 
vreo două ore, până a reapărut polițistul ăla iar la 
jurnal și i-am revăzut declaraţia. Da, spunea exact 
asta, o revendicare ciudată: modernizarea României. 
Nu-l bănuiesc pe tânărul jandarm sau polițist de 
postmodernism sau tratare ironică a temei. Pur și 
simplu, el nu mai aude pe nimeni vorbind despre 
asta, modernizarea nici măcar nu mai este o temă 
de dezbatere publică, nici în campanie electorală 
măcar. S-a tocit în discursurile de după '90, când 
fiecare guvern a prevestit ieșirea din tunel, încât 
modernizarea a devenit o Luminiţă care s-a pierdut 
în peisaj. Visul modernizării României a îmbătrânit 
și el odată cu generaţia în capul căreia a răsărit pe 
moment, dar pentru care nu a constituit niciodată 
proiect sau obsesie. 


În aceleași zile a trecut neobservată o știre dintr-o 
statistică internaţională care consemna că averea 
populaţiei României a scăzut între iulie 2011 și iunie 
2012 cu 36 la sută, loc cu care suntem deja campioni 


mondiali la sărăcire accelerată. Ocupăm locul 131 
din 142 la exodul creierelor. Avem doar 30% dintre 
drumuri modernizate, iar dintre cele modernizate, 
doar 0,3% au trei benzi de circulaţie și 1,6% au 4 benzi 
de circulaţie. Între 2008 și 2011, am regresat zeci de 
locuri la multe capitole din Indexul competitivităţii 
globale. 


Degeaba scriu chiar acum despre această 
consternare a mea, vor fi foarte puţini interesați de 
aceste lucruri. Parcă-l văd pe un prieten bun al meu, 
un om responsabil, dar care se grăbește mereu în 
ultima vreme, spunându-mi: lasă asta, e filosofie, să 
vedem ce trebuie să facem din treaba noastră... 


Dar ar trebui să fim realiști, iar dacă am fi oameni 
normali, nu am mai avea cum să adormim noaptea 
de îngrijorare. Suntem într-o fundătură a istoriei 
și noi dormim, cum ar spune personajul lui nenea 
Iancu. Majoritatea politicienilor ar fi cazul să se 
ascundă și să nu candideze în vecii vecilor, iar CSAT 
- să se adune de urgenţă. Ar fi normal să decretăm 
stare de necesitate și să nu ieșim din alarmă până 
nu facem un plan de modernizare și salvare a 
României. Dar nu, nu se va întâmpla nimic! Deși este 
campanie electorală, niciun politician nu va vorbi 
aplicat despre modernizarea României. Nici măcar 
promisiuni nu se mai fac pe tema asta, s-a tocit de tot 
expresia, tema modernizării nu mai este bună nici 
măcar pentru cerșit voturi și nici pentru minciună. A 
fost abandonată ca un vis bolund lăsat la vatră odată 
cu maturizarea postadolescentină. Niciun utopist nu 
mai are curajul să propună măsuri de modernizare 
și nici măcar radicalii nu mai speră că mitraliera 
ar putea trezi la realitate vreo conștiință naţională 


profund adormită de capitalul străin sau de visele 
consumeriste. Nici intelectualii nu mai visează 
scenarii și nu mai fac planuri din „cuțite și pahară”. 
Parcă este o ţară care a murit, care nu mai gândește 
viitorul. O țară care visează să-și exporte puștimea în 
Occident și unde sute de mii de mame au plecat în 
Europa și își uită copiii acasă, iar copiii se sinucid de 
dorul părinţilor. 

De ce nu mai înseamnă nimic „modernizarea 
României”, de ce nu mai tresare nimeni la această 
ambiţie pe care ar trebui s-o aibă un popor european 
normal? A murit speranța modernizării ucisă de 
politicieni fără viziune sau de intelectuali falși 
preocupaţi doar de oglindiri narcisiste și băi de 
mulțime. Chiar și expresia lingvistică s-a sufocat 
în demagogia ieftină a celor 22 de ani de campanii 
electorale pline de ură, de hoţii și șmenuri electorale. 


Nu masele sunt cele care plămădesec marile 
vise, nu oamenii simpli sunt cei care trebuie să 
nască proiectele serioase, ci o elită care le-a lipsit 
românilor. Trădarea intelectualilor, sintagma celebră 
a lui J. Benda, este cauza principală a dezorientării și 
confuziei generale. Intelectualii noștri s-au grăbit să 
devină anticomuniști după ce comunismul a murit, 
iar în postsocialismul sălbatic și politicianismul 
abject din aceste două decenii, elita intelectuală și 
mare parte din cea bisericească, spirituală, au întors 
spatele României și locuitorilor ei. Demoralizaţi, fără 
orizont, cohortele de muncitori abandonaţi după 
falimentul comunismului nu au cum să plămădească 
un ideal de modernizare. Intelectualii unei ţări ar 
trebui să facă în fiecare zi pledoarii pentru justiţie 
și adevăr, pentru dreptate socială sau promovarea 


valorilor. În loc să caute mereu sinecuri politice, 
din care nu ar vrea ca nimeni să-i miște vreodată, 
acești „boieri ai minţii” din România, cum inspirat 
i-a numit Sorin Adam Matei, într-o carte pe nedrept 
ignorată în cultura noastră, reprezintă adevăratul 
faliment al României. Nu vreau să fiu nedrept, mai 
există luptători singuratici care caută să țină steagul 
sus militând pentru transparenţă, anticorupţie, 
democraţie sau pentru a promova excelența în 
educaţie sau administraţie. Dar sunt tot mai puțini, 
tot mai singuri, tot mai izolați și tot mai deznădăjduiți. 

Bietul poliţist avea dreptate, până la urmă, un om 
care vorbește despre modernizarea României este un 
ciudat, un ins pe care-l putem numi chiar și terorist. 
De fapt, este terorist nu pentru toporul de șniţele pe 
care l-a agitat, ci pentru că, nebunul de el, ne-a trezit 
din somnul rațiunii noastre cu un concept pe care 
nu-l mai înțelegem și de care fugim ca și de o boală: 
modernizarea. Modernizarea unei țări care moare 
încet, încet, în somn. 


2012, 13 noiembrie 


cine sunt dușmanii României? 


O rugăciune și o urare de 1 Decembrie 


De Ziua Naţională, multă lume are sentimentul 
sărbătorii. Din patriotism sau dintr-o dorinţă firească 
a ființei noastre căutătoare de plăcere și evadare din 
cotidian. Sunt și unii care se prefac, dar cu ei nici 
măcar nu merită să ne batem capul a face vorbire, 
cel puţin în această zi. Chiar dacă știm că aceste 
sărbători sunt mitologii colective, că națiunea, în sine, 
este o invenţie culturală, sociologic funcționează 
regula profeţiei care se autorealizează. În domeniul 
social sau uman, un lucru în care crezi se poate 
întrupa chiar din imaterialitatea și forța credinţei 
respective. Națiunea și cetățenia sunt asemenea 
minuni născute din iluzia și nevoia de apartenență 
și din nevoia de a fi împreună în colectivităţi care se 
deosebesc de simpla vieţuire biologică. Spunem și 
credem despre noi că suntem speciali doar pentru 
că am rămas legaţi de acești munți de piatră sau 
înșiruiți pe cursurile acestor ape cristaline. Alţii, mai 
încolo, vor avea sentimentul că sunt poporul cel mai 
bogat de pe pământ pentru că locuiesc de atâta timp 


sub acele stele sau sub această Cale Lactee. Aceste 
credinţe în lucruri inventate din nevoie socială sunt 
miracolul cel mai mare al vieţuirii împreună, al 
nașterii societăţii. La asta se adaugă ceea ce a adus 
lisus și alți profeți, întemeietori de religii: iubirea și 
mila pentru celălalt, solidaritatea și sacrificiul pentru 
ca această minunată ființă colectivă să treacă peste 
toate amenințările. 


În acest proces de coagulare a identităților 
colective, ideea de dușman are un loc special, 
deoarece lupta comună, reală sau imaginară, este un 
principal drum comun, marșul cel lung al devenirii 
noastre. Faptul că suntem aici este, în formula 
istoriei, rezultatul miraculos al luptelor comune și al 
faptului că am trecut peste greutăți și ne-am învins 
toți dușmanii. Construcția dușmanului ne ajută și la 
explicaţia insucceselor mai evidente, adică a acelor 
rateuri istorice pe care nu le putem ocoli prin nicio 
șmecherie narativă. Dușmanii nu sunt întotdeauna 
imaginari, inventaţi, în multe cazuri sunt reali, dar 
nicio naţiune nu scapă de monștri imaginari. 

Pentru noi, românii, oricum o națiune nu prea 
favorizată ca poziție geopolitică (deși cred că și 
asta este un mit!), inventarul dușmanilor este destul 
de lung și, în funcţie de epocă, el ne invadează cu 
priorităţi diferite manualele de istorie și discursurile 
politice. Au fost dușmani vecinii, cu excepția Mării 
Negre, după o cunoscută butadă a celui mai mare 
istoric făuritor de mitologie, Nicolae Iorga. Au fost, 
pe rând, popoarele migratoare sau tătarii, turcii sau 
ruşii, bulgarii sau evreii. Ungurii sunt dușmanul 
nostru cel mai important (dușmanii noștri cei iubiţi, 
cum spune un prieten franțuz) și este greu să-i 


privim altfel chiar dacă în ultimii ani lucrurile s-au 
schimbat mult. Dușman feroce ne-a fost fascismul, 
a venit apoi comunismul, noi niciodată nu am avut 
vreo mare oportunitate, doar vicisitudini, cu atât 
mai mândri trebuie să ne simțim astăzi. Să nu mai 
vorbim de dușmanii noștri țiganii, care ne fac de râs 
în Europa, ba și-au luat și nume de la Roma noastră 
cea străbună. Luna trecută, când am făcut o cercetare 
sociologică, peste 80% dintre români declarau că 
sunt mult mai inteligenţi decât europenii, chiar dacă 
testele de cultură generală sau cunoștințe științifice 
arată exact invers. Șirul dușmanilor este mult mai 
lung dacă luăm în calcul „barbarii de tirani” și alte 
umbre ale unei istorii a pătimirii românești. În 
această vară, unii au descoperit că Europa și statele ei 
nu mai sunt prietenii seculari, cei pe care i-am apărat 
de turci ca să-și facă minunate catedrale gotice, ci 
niște dușmani care ne impun conducătorul suprem 
și ne fură petrolul și aurul și chiar... ardelenii, doar 
că ei pleacă singuri la prieteni și uită să se întoarcă. 
Pentru o parte dintre noi, dușmanii sunt „băsiștii”, 
pentru ceilalți, „useliștii”, o parte a românilor a 
început să creadă că revine un dușman istoric 
consacrat de propaganda comunistă, „ciocoii”. Tot 
mai mult, românii cred că politicienii pe care ei înșiși 
i-au trimis în parlamente sunt marii dușmani, dar 
uită că au mers la vot și au votat pe ulei și zahăr, ori 
au votat superficial doar împotrivă, fără a se gândi 
bine dacă merită votul lor cei pe care acum îi votează 
doar ca să le facă în ciudă celor votaţi anterior. O 
vreme i-am privit ca pe dușmani pe cei care nu au 
mâncat salam cu soia și, mai nou, chiar rătăcitoarea 
noastră diasporă este vinovată pentru un vot care 


ne-a scormonit liniștea și inerția. 

Dar azi e sărbătoare, ne îmbrăcăm frumos și 
mergem la manifestația unde politicienii își vor 
tocmi galerii care să le fluiere adversarii și aplaudaci 
pentru șefii veniți de la București. Unii vom ajunge 
să mâncăm fasole de la cazan și gustul ei poate ne va 
aduce aminte de armată și poveștile ei nestârșite și 
vom uita o clipă de dușmanii milenari, ne vom spune 
„la mulţi ani” iar, în Transilvania, îi vom îmbia pe 
unguri, mai în glumă, mai în serios, să poarte cocarde 
cu tricolorul nostru, nu al lor. Vom scoate steagurile 
afară, armata își va arăta mușchii, iar birocraţii unei 
armate desculțe vor vorbi la televizor îngroșându- 
și vocile. Cocardele tricolore o să pară niște fluturi 
migraţi pe niște revere la o adresă greșită, deoarece 
platourile cu mâncarea sunt, de ziua naţională, 
obiectul principal al atenţiei, la recepții și adunări 
publice. 

Prinși de spiritul sărbătorii, azi nu vom fi prea 
atenţi la dușmanii pe care i-am învins mereu în luptă 
dreaptă, deci sociologul, adică subsemnatul, ar putea 
să pună niște întrebări și nimeni n-o să-l huiduie, mai 
ales că mulţi vor fi cu gura plină. Evident, nici aplauze 
nu o să primească, căci mai sunt unii vigilenţi în 
fiecare ceas, dar își poate face datoria de a spune 
adevărul, adică să completeze lista de dușmani. Așa 
l-a învăţat Profesorul lui, cel care i-a pus în mână 
sabia și i-a spus: tu ești Matadorul. Pardon, nu e 
vorba de completare, vreau să fac o altă listă, o voi 
mototoli pe cea veche și, provizoriu, o voi arunca 
la marele coș al sărbătorii. La final, pentru iertarea 
acestui păcat blasfemic, mă voi învrednici să fac și o 
rugăciune. 


Dușmanul nostru cel mai important este sărăcia 
care ne-a intrat în suflet și cultură, o înapoiere istorică 
de care suntem, cel puţin în parte, vinovaţi și noi, nu 
doar împrejurările și poziția geostrategică. Ar trebui 
să luptăm și împotriva unui dușman la fel de puternic: 
egoismul, individualismul care fac să nu putem lucra 
în echipe, să nu continuăm proiectele, să distrugem 
tot ceea ce face predecesorul, de multe ori fără niciun 
sens, doar pentru că nu știm să admirăm sau să 
recunoaștem că lumea nu începe și nu se termină cu 
noi. Ne însoțește prin istorie lipsa instinctului pentru 
interesul colectiv, pentru partea comună a avuţiei 
noastre. O parte din distrugătoarea corupție care ne 
blochează proiectele colective vine din nesocotirea 
evidenţei că o societate nu poate merge mai departe 
dacă nu punem ceva în comun sau nu protejăm ceea 
ce este al tuturor, sporind această zestre cu fiecare 
zi. O lipsă de sensibilitate pentru suferința celor 
mulți, o nesocotire a educaţiei și științei, privilegiind 
norocul sau șansa, toate acestea vor face ca multe 
decenii de acuma încolo să rămânem în urma unor 
țări europene mai mici ca noi și poate mai puţin 
dăruite de la natură. Încă nu am ajuns să înțelegem 
că omul este darul ceresc cel mai mare și el trebuie 
protejat și ajutat să se desăvârșească. Un și mai 
mare dușman este orgoliul, trufia națională, căutarea 
vinovaţilor dincolo de noi, pentru orice situație de 
eșec, lipsa unui exercițiu critic și autocritic sau a 
sincerităţii de a ne privi în oglindă așa cum suntem, 
chiar dacă ceea ce vedem nu este foarte plăcut. 
Strategia minciunii și prefăcătoriei, între noi, dar 
și în colaborarea cu partenerii de istorie, ne face 
să pierdem respectul multor națiuni și, pe nedrept, 


oamenii noștri excepționali să fie dezavantajaţi când 
caută să reușească în lumea largă. Nerespectarea 
statului și a instituţiilor sau organizarea în hoarde 
sau clanuri pentru a devaliza patrimoniul comun 
vor fi mult timp aprigi dușmani și principala frână 
pentru intrarea noastră în modernitatea care ridică 
nivelul de civilizaţie și cel de trai. Dușman mai 
mare ca improvizația sunt poate doar mimetismul 
și formele fără fond, lenea gândirii și șmecheria 
ca formă de inteligență prost direcționată. Mai 
putem reţine întinsul mâinii către un stat pe care îl 
devalizăm noaptea, iar ziua îi cerem de mâncare, dar 
și lipsa energiei în a duce proiectele la capăt, orice 
entuziasm terminându-se, la noi, odată cu lansarea 
proiectelor. Elitele noastre sunt atinse de narcisism 
și de căutarea admiraţiei și a aplauzelor unor mulțimi 
pe care nu dau doi bani și pe care le dispreţuiesc. Nu 
ne va fi mai bine cât timp vom pierde lupta cu încă 
un adversar redutabil: lipsa de încredere în celălalt, 
aproapele nostru. Fără efort colectiv și fără respectul 
regulilor și al legilor, drepte sau mai strâmbe, așa 
cum le facem, nicio națiune nu a reușit vreodată să 
treacă de stadiul „în curs de dezvoltare”. Aşteptăm 
tătucul, salvatorul, liderul proverbial care să ne ducă 
în Paradisul Bunăstării, dar nu acceptăm sacrificii 
și nici efort prelungit pentru un scop. Vrem totul 
peste noapte, lipsa răbdării și a viziunii pe termen 
lung sunt poate întrecute doar de prezenteism și de 
lenea de a gândi viitorul și dezbinarea politică cu 
războaiele ei absurde. 


Am identificat prea mulţi dușmani interiori? Am 
devenit eu însumi un dușman care vrea să strice 
această minunată sărbătoare? Ţuica fiartă și fasolea 


de la cazan se termină repede și știu că timpul pentru 
un discurs sincer s-a dus. Vom reveni la etichetele de 
sărbătoare: cei mai ospitalieri, cei mai viteji, cei mai 
drepți dintre muritori. Nu e rău, nu ar fi nimic negativ, 
dacă am crede asta cu tărie, cu disperarea de săraci ai 
Europei, atunci poate chiar am deveni poporul ales 
și visat. Dar noi nu visăm cu tărie la ceva, nu avem 
timp să ne concentrăm la un asemenea proiect: la noi 
înflorește cuvântul „caterincă”. Ce, ești prost să mă 
crezi, mă ardelene, îmi spunea un coleg de armată, tu 
nu înţelegi că a fost doar caterincă? Înţeleg, prietene, 
după trei decenii de trecut munții, e multă, prea 
multă caterincă. 


Dar nu pot să nu mai pun măcar o întrebare: de 
acești dușmani interiori cine ne apără? DNA-ul, 
Președintele, UE, NATO sau Banca Mondială? Nu 
cred, deocamdată nimeni, dar am putea face un efort 
să ne hotărâm că de mâine... Da, chiar de mâine, 
fiecare dintre noi... Dar fără să fie caterincă. 


Deocamdată, doar o rugăciune: Doamne, apără 
România! Și te implor, Doamne, apără-ne de noi 
înșine! Nu ne lăsa în grija noastră. 


2012, 30 noiembrie 


akedia rimează cu România 


m lipsit o vreme de pe blog pentru că am fost 

copleșit de unele munci, dar adevărul curat este 
că nici nu am putut să aștern ceva pe hârtie. Ca să 
fiu sincer, am căutat tonul de a scrie, sufletul care 
înalță ideea și cuvintele care pot aduce comunicarea 
instantanee. Nu am reușit, am început zeci de 
subiecte (am umplut aproape un caiet întreg), dar nu 
am avut tăria de a duce vreunul la capăt. Am hoinărit 
prin și printre cărţi, dar am simţit ceea ce teologii 
creștini numesc akedia, un sentiment de lehamite 
și descurajare, față de scris, o stingere a luminii 
interioare. Pentru teologii creștini, akedia este boala 
sufletească cea mai grea și cel mai mare pericol 
pentru creștini, călugări, pentru preoți și ceilalți 
oameni care fac asceză extramundană. Cuvânt greu 
de tradus, dar care cuprinde părți din lâncezeală, 
amorțeală, lehamite, silă și urât, akedia este o boală 
a sufletului în care mintea nu se poate opri la un 
lucru, ci hoinărește oarbă peste lucruri, oameni și 
idei. Cum scriau Sfinţii Părinţi, akedia îl împinge pe 
om spre întâlnirea cu ceilalți, într-o fugă de sine, dar 
este o întâlnire stearpă, deșartă și fără de rost. 


Demonul akediei, numit și „demonul de amiază”, 
este o lâncezeală care se face stăpână peste toate 
puterile sufletului, cum spunea Maxim Mărturisitorul, 
un fel de moarte a tuturor virtuţilor. Nu se știe cauza, 


ea vine de niciunde, dar poate că în cazul meu a fost 
un rezultat al modului în care visele noastre se lovesc 
de geamul de sticlă prin care ne uităm la viitorul 
României. În fiecare an întâlnesc generații tot mai 
slabe de studenţi sau de tineri care nu mai visează 
la viitor și se mulțumesc să mestece iluzia că vor 
putea trăi mai bine în străinătate, fără să știe ce vor 
putea face acolo. Copiii mor în spitale după ce și-au 
luxat un picior și nepăsarea față de oameni atinge 
niște culmi ale indolenţei în cele mai multe profesii. 
Politicienii împart, împart și iar împart bucăți din 
cadavrul unei țări care odată avea vise și locuitorii 
ei chiar puteau să iasă în stradă sfidând moartea. 
Occidentul ne umilește și toţi ne uităm pasivi sau 
satisfăcuţi, cu toate că este vorba aici de noi toți. 
Lumea noastră a devenit inertă, o mlaștină puturoasă 
și verde. Mergem înainte doar datorită iluziei optice, 
pentru că totul curge invers. Istoria asta, „nenorocită 
și perversă”, cum spunea Părintele Bartolomeu 
înainte de a muri, ne-a abandonat așa cum o cățea 
turbată își abandonează puii. Noi, copii bastarzi ai 
comunismului, am crescut mari și umblăm hăbăuci 
prin lume căutând sensuri, poate urme ale unei 
direcţii, urme ale unei treceri pe acolo, dar le găsim 
doar pe cele ale mersului în cerc. O meserie altădată 
dătătoare de sens și conștiință, cea de jurnalist, a 
ajuns într-un grad de descompunere cum nu mi-aș fi 
putut vreodată închipui. Manelisme, curve și șmenari, 
anomalii ale starizării și politicieni amestecați cu 
balele, voma și scârba acestei lumi defilează prin 
lumea de cuvinte și imagini. Tabloidizare și violenţă, 
atacul golănesc și în haită, nimic nu mai păstrează 
urmele vreunei civilizaţii. Totul amestecat cu lacrimi 


pentru scumpa noastră țărișoară. De fapt, simți cum 
deșertul se întinde, ocupă tot mai mult spaţiul dintre 
noi. Dacă nu ar divorța vreo divă de carton și latex, 
dacă nu ar muri vreun actor al nostalgiei trecutului, 
ar înnebuni realizatorii de talk-show-uri de seară și 
noapte târzie. 


OTV a fost închis și, culmea ipocriziei, cei mai 
mulți români au declarat la un sondaj național că se 
bucură. Nu-ţi vine să crezi, doar ei, adică cei mulți, 
erau personajele acelei lumi grotești arătate de Dan 
Diaconescu. OTV era măcar o televiziune sinceră, 
nu încerca să pară „quality”, era o voce a mahalalei 
și nu poza în doamnă parfumată cu Chanel 5. Era o 
curvă de centură care se farda mai strident pentru a 
se deosebi de suratele ei neautentice. În starea asta, 
simt câteodată absența OTV, nu doar pentru că era un 
obiect de studiu pentru mine, dar mai ales pentru că 
noaptea, târziu, după ce treceam peste talk-show-urile 
politicienilor penibili și poposeam câteva minute în 
bordelul roz al lui Dan Capatos, mă opream pe OTV 
pentru a vedea cât de jos se mai poate coborî. Vedeam 
acolo mahalaua care își exhiba fără niciun fel de jenă 
chiloţii murdari și găuriți. Era o naivitate a mesajelor 
care mă ajuta să înțeleg, îndepărtând jegul, tulburările 
iluzionale ale mulțimilor noastre. Cred că am învățat 
câte ceva despre noi și societatea noastră de la acești 
actori improvizaţi și reality-show-urile lor de noapte 
duhnind a miasmele bombelor de la margine de 
București. Acum le-am închis televiziunea, este bine, 
nu o mai suportam, eram, nu-i așa, o societate de 
doamne fine, ce pana mea, vorba bancului. 


Avem însă vreun proiect comun, un telos, cum 
spuneau grecii? Un proiect pe care să-l putem 


povesti copiilor la școală sau studenților la cursuri. 
O minciună frumoasă care să poată deveni realitate 
doar pentru că niște nebuni sau o cohortă de naivi 
au putut crede în ea. Da, Profesore Lucian Boia, la 
baza istoriei stau mituri eroice și minciuni, dar ce să 
punem în locul lăsat gol? Scoatem miturile și în locul 
memoriei noastre comune rămâne un mormânt... gol. 
Adevărul? L-am pune, dar care este adevărul acela 
ce poate străluci și poate să dea un sens, o emoție 
sau măcar o cutremurare? Poate adevărul să fie o 
reprezentare a scopului, un telos pentru cei mulți și 
obișnuiți să meargă ca și oile după măgar? Oamenii 
se uită după liderii de la televizor și vor să devină ca 
ei, ei sunt reușita, ei ar trebui să încarneze visul lor de 
a scăpa de mahala și sărăcie. Ei nu știu că televizorul 
este un acvariu cu cobai urât mirositori sau un cort 
de circ în care iluzia apare doar după ce se stinge 
lumina. Ei nu știu că totul este șoc, șocant, breaking 
news, news alert din cauză că este de fapt vorba de un 
nimic parfumat și gol ca o tobă de tinichea. 


Nu pledez pentru minciună, dar aș vrea ca 
adevărul să fie un tras înainte de locomotiva unui 
telos. Adică aș vrea să punem adevărul în slujba 
unui vis comun, a unui proiect de viitor. El trebuie 
să he o construcție intelectuală, nu-l putem lăsa pe 
mâna politicienilor. De fapt, nici România nu trebuie 
lăsată doar la mâna lor. Ei vor face încă 1000 de ani o 
politică pavloviană care caută să aprindă doar becul 
ce va face ca masele să saliveze. 


România se depopulează și doar un proiect 
colectiv ar putea revrăji lumea noastră. Pentru cei 
mai mulți dintre noi, patria este o iluzie pe care o 
locuim cu o mai mică sau mare inconștientă, o iluzie 


pe care o hrănim cu disperarea statului de părinţi 
sau bunici. Dacă spui, dacă strigi, dacă scrii, simţi că 
strigătul tău disperat se lovește de pereți și cade pe 
podea ca o pasăre bleagă care se zdrobește de plasa 
coliviei. 

Dar marea disperare este că nu mai știi ce să faci 
cu amintirea (să fi fost doar iluzie?) unei Românii 
cenușii pe din afară, sufocate de dictatură, dar unde, 
dincolo de ușa caselor ferecate, sărăcăcioase sau 
friguroase, oamenii visau la o altă lume, erau vii și 
întregi. Citeau cărţi, ascultau ecourile Occidentului 
și se concentrau pe trăire și pe rezonanţele fine ale 
sufletului la bucurie sau la tristețe. Se adunau când 
era frig, să se încălzească unii de la alții, și aduceau 
fiecare ce găseau acasă ca să organizeze o mică 
sărbătoare. Așteptau și credeau într-o minune care 
va veni într-o zi, dar pe care o așteptau fără să fie 
credibil că va veni vreodată. Politicienii de atunci 
erau zeii unei lumi pe care nici nu o mai băgau în 
seamă, era prea departe de ei, prea nelumească. Era 
un singur dușman și acesta era undeva sus, departe, 
ca o soartă de care nu ai cum să te ascunzi. Acum 
lumile s-au amestecat și oamenilor le-a dispărut 
speranța poate pentru că, după cum scrie Lucian 
Blaga, prin împlinire s-a pierdut ceva din minunea 
posibilă. 


Akedia, vedeți, rimează cu România! 


2013, 2 februarie 


ursul de Aur 
pentru agonia românească 


N: am văzut încă „Poziţia copilului”, dar am curajul 
să mă bucur pentru Călin Netzer pentru că sunt 
sigur de faptul că este un film autentic, netrucat. Este 
probabil un film despre el, despre generaţia lui și 
despre România. Îl cunosc pe Călin Netzer și am văzut 
celelalte filme ale lui. Nu am văzut „Poziţia copilului”, 
dar am văzut filmele lui Puiu, Mungiu, Porumboiu, 
Nemescu, Ștefan sau Tudor Giurgiu. Am trăit și eu 
aici și trăiesc într-o realitate care blochează de multe 
ori logica civilizaţiei. Societatea, pușcăria, spitalul, 
școala sau alte fenomene sociale și instituții au indus 
opera artistică de mare valoare cinematografică a 
noului val al cinematografiei noastre. Am crezut și 
încă mai cred că destinul ieșirii din comunism va 
aduce, în viitor, un premiu Nobel pentru literatură 
în România. E drept, l-a luat Herta Müller, dar era 
unul izvorât mai mult din amintirea comunismului. 
Aştept, și sigur va veni, un Nobel despre tranziţie. 
Adică despre ceea ce școala cinematografică a 
tinerilor citați mai sus a început să facă filme. 
Filme pe care noi nu le-am băga în seamă dacă nu 
ar lua premii internaţionale, pentru că majoritatea 
dintre noi crede că asemenea filme defăimează ţara, 
națiunea sau poporul. Acești tineri se chinuiesc să 


câștige bani de la un organism (CNC) ce finanţează, 
de ani buni, filmele lui Nicolaescu sau alți dinozauri 
de dinainte. Greu găsesc bani, deși ar trebui să-i 
ajutăm, pentru că ei valorifică pe piață singurul lucru 
care ne-a rămas autentic: suferința și disperarea de a 
fi român. Disperarea de a merge contra istoriei și pe 
lângă civilizaţie. În lumea de azi, acest lucru se vinde 
bine și am putea investi în această autoflagelare. Ca 
și în fraza celebră din „Filantropica” lui Nae Caranfil, 
dacă tot stăm cu mâna întinsă la Europa și la FMI sau 
Banca Mondială, atunci măcar să spunem o poveste. 
Ar fi o formă de cerșetorie sublimă. Noi vă vindem 
pilule de disperare, iar voi, occidentalii, ne daţi ceva 
bani, bucurându-vă că voi aţi scăpat de drama asta, 
pentru că țările voastre au fost protejate la Ialta! 


Nu am văzut încă „Poziţia copilului”, dar „Moartea 
Domnului Lazărescu” m-a lăsat mut, nu pentru că era 
ceva de o imaginaţie ieșită din convenții, ci pentru că 
știam că asta era o poveste adevărată, iar filmul lui 
Netzer vine tot din tradiția cehoviană a disperării de a 
trăi într-un univers în care liberul arbitru și libertatea 
nu au sens decât pentru foarte puţini oameni. Am 
văzut „Filantropica” și „California Dreamin” și m-a 
copleșit șmecheria românească ce, deși poate ucide, 
devine filosofie de viață. Am văzut revoluţia de la 
Vaslui și am simţit gustul dulce-acrișor al ușurătăţii 
de a ne asuma destinul și apăsarea existenţei. De câte 
ori apare un film al noii generaţii, mi se face o poftă 
nebună să recitesc Cehov, pentru că mă învăluie o 
nostalgie tragică și constatarea că absurdul este, 
în zona orientală, o parte a ethosului, nu o negare 
a rațiunii. Copiii cinematografiei noastre din noul 
val au povestiri și personaje cehoviene. Personajele 


României de tranziție sunt prizoniere în universuri 
închise de unde încearcă să evadeze, dar reușesc 
doar în iluzie sau în moarte. De fapt, personajele lui 
Giurgiu, Porumboiu, Netzer sau Mungiu așteaptă, nu 
devin eroi cu adevărat, sunt parcă prizonierii unui 
destin tranzitoriu. Așteptarea nu este însă starea de 
trecere spre ceva, așteptarea este una agonizantă, 
așteptarea este condiția existenţială fundamentală. 
Universul închis și lumina puţină sunt dominantele 
unui curent cinematografic care portretizează, fără 
tezisme, lumea noastră. Rareori apare un petec de 
cer în filmele acestor copii teribili ai cinematografiei 
noastre, cel mai adesea personajele se luptă surd 
să-și păstreze umanitatea și sunt învinse. Indiferent 
că vorbesc despre avort, credință, droguri sau 
reconversia unei comunităţi la capitalism, filmele 
noului val au în centrul lor individualismul sau 
egoismul extreme, ticăloșia, trădarea și mai ales 
însingurarea ca un proces de descompunere și 
moarte a ființei sociale. În aceste povești despre 
lumea noastră, majoritatea personajelor sunt femei, 
personaje tragice care niciodată nu ajung să-și poată 
controla destinul propriu sau al familiei, într-o lume 
în care bărbaţii au renunţat deja să mai lupte. 


Aceste filme, fiecare în parte, au un sfârșit, dar 
este un „sfârșit continuu” ca și opera lui Bacovia, 
dar parcă toate vin să ducă mai departe ceea ce 
nu a terminat regizorul în „California Dreamin”. 
O realitate românească aflată în derivă lentă, 
alunecătoare spre o direcţie pe care avem senzația că 
nimeni nu o poate influența. 


Îmi aduc aminte cum au încercat cei din generația 
trecută să ia Ursul de aur, cu o mare delegaţie care a 


mers la Berlin cu „Patul conjuga!” (1993), filmul lui 
Daneliuc. O construcție falsă, de un grotesc absolut, 
portret al unei generaţii de regizori care încerca să 
se justifice pentru ce compromisuri făcuse înainte 
de 1989. Au fost și alte încercări penibile, dar re- 
fabricarea ideologică a dictaturii comuniste nu 
avea viață, nu era credibilă. Nu a impresionat pe 
nimeni, pentru că era, evident, o făcătură, dar toată 
protipendada noastră de noi culturnici s-a revoltat 
timp de câteva luni pentru presupusa nedreptate 
făcută României. 

Când am văzut mulțimile suspinând că Sergiu 
Nicolaescu a fost incinerat, mi-am dat seama că 
încă vrem mitologii care să ascundă realitatea, că 
încă trăim într-un trecut facil, care ne organiza viața 
și ne exonera de responsabilitatea, poate chiar și 
de umanitatea pe care ar fi trebuit să ne construim 
vieţile sau rezistența colectivă sau individuală la 
dictatură. 


Ce-i deosebește pe acești tineri de cei care au 
încercat să păcălească Europa cinefilă imediat după 
1989, cu principiul „la vremuri noi, tot noi”? Acești 
tineri au trăit copilăria tranziţiei, ei văd rănile lăsate 
de comunism, ei nu au supraviețuit cu șmecherii, nu 
au făcut compromisuri majore. Ei trăiesc o realitate 
românească ce a pierdut sensul și unde drama 
familiilor este sincronică dramei indivizilor. O 
realitate care dezumanizează și transformă egoismul 
în valoare de înlocuire și în morală de tranziţie. Acești 
copii nu mint, ei nu se folosesc de imaginaţie pentru 
a falsifica, ei povestesc, pur și simplu. Au crescut cu 
cheia la gât și au intrat într-o epocă în care nimeni 
nu a mai avut timp să le spună povești. Probabil că 


au crescut singuri și și-au inventat singuri poveștile 
pe care a trebuit să le abandoneze la maturitate. 


Dar ceea ce-i deosebește mai tare pe acești copii 
teribili ai camerei de filmare este faptul că nu urăsc. 
Ei nu îmbină „contestarea cu implicarea”, cum 
scria un critic ceaușist despre primul film al lui Dan 
Piţa. Ei povestesc cu detaşare sau amărăciune, ei 
luminează un colț de lume și nici măcar nu creează 
eroi tragici, ei consemnează destinele unei lumi aflate 
în descompunere. Nu urăsc, nu dau soluţii, dar sunt 
primii oameni liberi ai lumii noastre. Din păcate, încă 
nu au un public destul de numeros într-o Românie 
incapabilă să se uite în oglindă, sunt și ei, ca și 
milioane de alți români, exilați într-un Occident care 
îi premiază, dar care, a doua zi, redevine indiferent la 
drama unei țări est-europene care nu reușește să iasă 
din agonia cehoviană pe care o numim tranziție, dar 
pe care filmele lor ne-o arată ca o rătăcire în cerc, ca 
o tranziție spre nimic și niciunde. 


2013, 17 februarie 


a înţelege sau a schimba România? 


Sa de câţiva ani din viață, nu din cărţi. Încerc 
să înțeleg ce se întâmplă cu noi și, dacă se poate, 
să-i ajut și pe alţii să înțeleagă. Uneori, această muncă 
de hermeneut îți poate aduce satisfacţii, prietenii, 
întâmplări minunate. Găsești oameni cu care rezonezi, 
oameni care se bucură că altcineva le confirmă o 
spaimă, o neliniște sau o emoție. Chiar și a descoperi 
că nu ești singur când gândești ceva este o mare, 
infinită bucurie. Uneori îi ajuţi pe unii să iasă din 
singurătate și să se alăture unui grup, alteori trebuie să 
suporţi dezamăgirea unora care nu suportă adevărul, 
ori poate adevărul Tău, și care ar vrea să minți (să Te 
minţi) doar pentru că minciuna respectivă este un 
slogan politic bun sau un adevăr politic convenabil 
și călduţ, un adevăr care poate fi tras ca o plasă de 
camuflaj peste o realitate care arată rău. 


Dacă încerci să cauţi punctele de echilibru, 
se poate întâmpla să sară cu topoarele pe tine 
extremiștii din ambele părți. La televizor, logica 
mioritică este să înjuri și să te deplasezi în direcția în 
care merge haita, nimeni nu mai dorește echilibrul 
sau căutarea locului neutru unde ar putea să 
înflorească un gând, o idee. În noaptea de Revelion, 
prietenul meu Toni, un intelectual cu șapte decenii 
de viaţă trăite cu ochii deschişi, mă întreba cum se 
poate că emoția creează grupuri sau măcar mulțimi 
spontane, iar inteligența nu poate face lumea mai 
bună. Inteligența ar trebui să fie mai tare, ar trebui 
să reușească niște construcții mai durabile, îmi mai 
spunea, plin de tristeţe în glas, bătrânul profesor. 
Trăim într-o mare de superficialitate, într-un dezmăţ 
al inconștienţei și al lipsei de responsabilitate pentru 
propriul destin istoric. Ne scăldăm în vulgaritate cu 


voluptatea cu care ar trebui să căutăm lumina pentru 
a ieși dintr-un tunel al întunericului orbitor. Nu ne 
cutremurăm de spaimă când nu găsim ieșirea sau 
în când jurul nostru se moare absurd și inutil. Nici 
măcar nu tresărim când vedem că piața publică este 
inundată de un ocean de vorbea goale. Ne prefacem 
în fiecare zi, lăsând România să trăiască tot mai 
mult doar în amintirea celor deveniți deja bătrâni. 
Personal, nu l-am crezut niciodată pe filosoful care 
a spus că „Filosofii nu au făcut decât să interpreteze 
lumea în diferite moduri, important este însă a o 
schimba”, dar trăiesc această parte din viață care mă 
face să cred tot mai mult că, de-a lungul ei, există 
perioade nefaste când observi că viața se desparte de 
reflecţie sau poate invers, și oamenii pot trăi vegetal, 
fără a se simți singuri în lipsa luminii gândului și 
culturii, când prostia nu doare, din contră, devine 
tot mai exuberantă, dă poftă de viaţă și se urcă în 
ierarhia socială. 


Frumos proiectul adoptat de câţiva prieteni, 
jurnaliști la câteva televiziuni de știri: „Oameni care 
schimbă România”. Dar nu ajunge s-o spui, nici să 
amesteci oameni veritabili cu clovni, maneliști 
și prostituate. Ei, prietenii mei jurnaliști, au la o 
apăsare de buton posibilitatea de a nu mai promova 
căderea și decăderea României. Ei pot să nu mai 
promoveze urâtul și ar fi contribuţia lor cea mai mare 
la o schimbare de mentalitate. 


Poate voi continua să scriu, poate o să mă opresc 
într-o zi, dar dincolo de acestea, azi, în prima zi a lui 
2013, m-am trezit cu un gând, gând pe care altădată 
l-aș fi considerat o barbarie. Îl spun, azi, tuturor așa 
cum mi-a venit în minte: Să nu ne mai chinuim să 
înțelegem România, cred că trebuie să încercăm s-o 
schimbăm. 


Anul 2013 ar putea fi un an al începutului 
schimbării adevărate pentru România. 


La mulți ani! 


2013, 1 ianuarie 


cum arată România din interiorul tău? 


Roo pe care ai găsit-o în paginile acestei 
cărți este una subiectivă, este România mea. În 
paginile care urmează, te invit și pe tine, cititorule, să 
te gândești la cum arată România din interiorul tău. 

De ce o iubești, de ce o urăști, când te-ai despărțit 
ultima oară de ea și cum v-aţi reîmpăcat, cum 
vezi viitorul vostru împreună, dar și cum visezi tu 
România ta? 


Dacă vrei să împărtășești cu mine gândurile tale, 
te aștept să vorbim pe vasiledancu.blogspot.com 
(secțiunea „O Românie interioară”) şi pe pagina de 
Facebook: facebook.com/ORomanielnterioara. 

România 

este o emoție care ne-a fost însămânţată în suflete 
atunci când descopeream lumea 

şi care s-a șlefuit încet, ca o perlă, 

din suferinţe, tristeţi și bucurii 

Din spaima de lume 

şi din bucuria de a descoperi prietenia sau solidaritatea. 


România 

este un alt nume pe care il dăm noi unui loc din univers 
unde am cunoscut iubirea, zâmbetul mamei 

sau glasul blând al învățătoare noastre. 

Nu putem fugi de acel loc 

pentru că se află în inimile noastre, 

fie că ştim, 

fie că nu mai ştim. 

